
	Mesto, príbeh a všetky osoby v tejto knihe sú
vymyslené a akákoľvek podobnosť so skutočnými
udalosťami je čisto náhodná, hoci sa môžu
niekomu zdať akési povedomé...

	Infelices sunt ii, qui omnia sibi licere existimant.
Nešťastní sú tí, ktorí si myslia, že si všetko môžu dovoliť.
(Ammianus Marcellinus podľa Ciceróna)

	
Môj kamarát a kolega Štefan Svoboda si žalostne
málo užil zaslúženého odpočinku v dôchodku.
Tento príbeh venujem jemu.

	
Za odborné rady a neoceniteľnú pomoc ďakujem MUDr. Ivete Čiernej, PhD., Zuzane Hanzlovičovej, Jozefovi Ochránkovi, Ing. Petrovi Sokolovi,

	MUDr. Denisovi Valentovi, PhD., MUDr. Jaromírovi Chorváthovi, MUDr. Dušanovi Rapošovi, CSc., MPH.

	MAREC 1994

	Detektív z oddelenia vrážd Richard Krauz sa zošúveril do guľôčky, schúlený pod pršiplášťom sedel meravo ako socha, rezignovane prijímal kvapku za kvapkou. Padali mu na hlavu, na plecia, na ruky. Bolo ich veľa, padali všade a išlo mu to na nervy.

	Za iných okolností mal vodu rád - hmlu, dážď, jazerá, potoky, rieky, bazény, vodu ako súčasť prírody zbožňoval.

	V pohári ani nie.

	Sedel meravo a pozorne sledoval priestor pred sebou. Kde padne ďalšia? Čo ešte navlhne? Kam sa má uhnúť?

	Ani plavák na hladine sa nepohol, ani steblo trávy sa pod váhou kvapiek neohlo, ani gumené rybárske čižmy ho neomínali, ani zmoknutý pes neskučal pri stane. Ani záber.

	Keby sedel na brehu jazera, keby pes naozaj skučal pri stane, keby mali nahodené a kamarát Jožo by ho volal do stanu na poldeci, bolo by to s tým kvapkaním v poriadku - voda k rybačke predsa patrí. Lenže Krauz sedel v kancelárii číslo stoštyridsaťjeden, široko-ďaleko žiadna udica, o kaproch ani nehovoriac.

	Niekde nad nimi na hornom poschodí prasklo vodovodné potrubie a kým sa driemajúci, večne ufrflaní údržbári rozhýbali, voda presiakla cez strop a kvapkalo mu na hlavu, na spisy, na stoly, na koberec, na všetko, aj do umývadla, kde to prekážalo najmenej.

	„Kurva aj s údržbármi," šomral si. „Keby som sa ešte raz narodil, budem údržbárom." Na chvíľu sa zamyslel, potom sám sebe prikývol. „Určite údržbár alebo hroch, to je jedno. Voda im nevadí a leniví sú, až to bolí."

	 

	Ani šomranie mu nepomohlo, ani nebolo komu a pred kým nadávať, lebo kancelária bola prázdna. Iba si frfotal sám pre seba. Prestal nadávať a cíp služobnej pláštenky prehodil cez roh stola, tam zatiaľ nekvapkalo, no už začalo, a rozhodol sa, že zachráni stolové strúhadlo na ceruzky, dva popolníky a Burgerove zabudnuté cigarety, sotva polovicu škatuľky.

	„Do prde.."

	Nedokončil. Neopatrne odkryl opačný roh stola, kde mal poznámky k poslednému prípadu.

	„Ja sa na to."

	Zaregistroval pohromu a strhol pršiplášť naspäť. Odkryl sa opačný roh stola. Služobná pláštenka bola jednoducho krátka. Nestíhal. Ani prikrývať, ani nadávať.

	Krauz sa zošúveril do guľôčky, lepšie si pretiahol služobnú pláštenku cez hlavu a prestal bojovať. Rezignoval, vykašľal sa na spisy, kryl si iba hlavu. S vodou sa bojovať nedá, je to živel.

	Rozleteli sa dvere.

	„Čau!" zahulákal Chosé. „Tak jak, vodník Čľupko!?"

	„Ahoj. To nie je tvoj parazól!"

	„Nie je, ale poslúži, né?" Chosé víťazoslávne zamával najnovším úlovkom.

	„Zožeň ešte jeden aj pre mňa!"

	„Si na hlavičku? Vieš, čo ma stál? Musel som rapavú Vieru pozvať na večeru!"

	„Pozvi ju aj na raňajky a vyškemri jeden aj pre mňa! Nevidíš, ako tu trpím?"

	Chosé podal Krauzovi obrovský čierny dáždnik a razantne pokrútil hlavou.

	„Tu máš tento, radšej ho obetujem, ale raňajky s ňou nie!"

	Krauz poznal rapavú Vieru z výstrojného skladu, chápal kolegu.

	„Daj ho sem!"

	Vytrhol mu dáždnik a rozprestrel ho nad stolom. Kvapky dopadajúce na hlavu ignoroval, uteráky majú a hlava sa dá vysušiť raz-dva, no na stole ležali hotové poklady a tie bolo treba chrániť v prvom rade.

	„Čo stojíš, teľa! Pohni sa! Poprikrýval som, čo sa dalo, no už to tečie všade! Otvor skriňu a začni ládovať spisy, ja podržím dáždnik!" velil Krauz.

	Chosé otvoril plechovú skriňu a, ignorujúc kvapky dopadajúce zo všetkých strán, schovával jednu kôpku šanónov za druhou.

	„Švihaj!" pomáhal mu parťák, kryjúc ho mohutným čiernym dáždnikom.

	„Čo štekáš, šak robím, čo môžem!"

	Keď v útrobách Chosého skrine zmizla polovica spisov zo stolov, Krauz si konečne všimol rozmer monštra, čo držal v ruke.

	„Rapavá Viera toto používa na zoskoky namiesto padáka?" zamával dáždnikom.

	„Jej foter má pohrebnú službu, hento parazoidné monštrum používajú ako reklamu," Chosé kývol hlavou k čiernemu cirkusovému stanu v Krauzových rukách.

	Krauz sklonil dáždnik, aby dovidel navrch.

	„Nie je tam nič. Žiadne logo firmy ani reklama."

	„Stačí rozmer a farba, né?"

	„Tiež pravda, reklama sama osebe," naklonil dáždnik, aby lepšie kryl kolegu.

	Chosé schoval posledný fascikel do skrine.

	„Vybavené! Uf! Ešteže som prišiel včas."

	„Neprišiel si včas, moknem tu už hodinu a z hlavy mi zatieklo po chrbte až na riť!"

	„Sa neposer!"

	„Keby aj, mám aspoň automatický bidet."

	„Čo?"

	„Nevieš, čo je bidet? Ritná sprcha."

	„Až doteraz som si myslel, že je to priestor medzi kozami."

	„To je dekolt."

	„A revolver americkej výroby z čias divokého západu?"

	„Je iba kolt."

	„Ešteže ťa mám, inak zomriem sprostý."

	„Zomrieš sprostý aj bezo mňa."

	„Ďakujem za úprimnosť."

	Krauz prikývol, chvalabohu, túto časť debaty majú úspešne za sebou. Kývol kolegovi, posunul sa na stoličke a prichýlil Chosého pod veľký čierny dáždnik.

	„Ďakujem," zasyčal Chosé lakonicky. „Aj za ten kolt."

	„Máš za čo," odvrkol Krauz takisto.

	 

	 

	 

	„Ešteže ho mám za pásom. Smith Wesson tridsaťosem špeciál, trojpalcová hlaveň."

	„Tak sa nabudúce nerob sprostý!"

	Chosému sa nechcelo odpovedať, boli sami, nemal sa kto pripojiť, fóriky si šetril na neskôr. Chvíľu iba sedeli na polzadku na jednej stoličke pod jedným dáždnikom. Ani sa veľmi nepretláčali. Občas sa pomrvili.

	Kvapky cupkajúce zo stropu utíchali.

	Chosé sa nahol a vykukol.

	„Už asi uzavreli potrubie. Lepší sa to." Skontroloval strop a zazubil sa na kolegu.

	„Konečne."

	„Písal si ďalej?" Chosé sa prestal starať o dážď a prehodil výhybku na služobné problémy.

	„Písal."

	„Ukáž."

	Chosé vstal, šikovne sa uhol drôtenému špicu na konci dáždnika, aby ho nepichol do oka, a strhol pláštenku z písacieho stroja.

	Krauz najprv vystrčil ruku spod čiernej opachy, otočil dlaň hore, potom dolu a až keď na ňu nepadla ani kvapka, uveril.

	„Fakt, asi už uzavreli hlavný ventil. Konečne."

	Dáždnik pre istotu nezložil, iba sa na stoličke s kolieskami presunul k písaciemu stroju. Chosé už sedel na jeho mieste a čítal. Otáčal valcom, posúval papier hore-dolu, čítal, šomral si, mimovoľne prikyvoval.

	„Vypadni! Posuň sa!" snažil sa ho vystrnadiť Krauz.

	„Počkaj, čítam."

	„Ešte to nie je hotové."

	„Nechaj ma to dočítať aj polosurové."

	Krauz počkal. Chosé dočítal, vstal. Vymenili si stoličky.

	„Zatiaľ v poriadku, kompl. Má to hlavu aj pätu. Túto časť nočnej služby s dôverou prenechám tebe, tvojmu básnickému črevu sa moje slepé nevyrovná. Len to napíš tak, aby nás zase nevláčili dva mesiace po inšpekcii."

	„A čo asi robím?" Krauz ukázal oboma rukami na písací stroj. „Tvoju riť zachraňujem, nie moju!"

	„Našu, kámo, našu, ideme v tom spolu."

	„Spolu." pripustil neochotne Krauz.

	
„Napíš tam, že ten nôž mal čepeľ dlhú dvadsať centimetrov," radil Chosé.

	Krauz vzdychol.

	„Nemôžem! Taký ani v kuchyni nemali. Dám tam pätnásť s čiernou rúčkou, taký sme mu vtlačili do dlane."

	„Aha," spomínal Chosé. „Jasné, daj pätnásť, už si spomínam."

	Krauz si pritiahol stoličku k písaciemu stroju, ešte raz s obavami pozrel na strop, no situácia s kvapkami bola o poznanie lepšia, a pustil sa do druhej časti hlásenia z nočnej služby. Od neho záviselo, či ich budú dva mesiace vláčiť po inšpekcii, alebo ich rovno prepustia do civilu, alebo ich nechajú slúžiť ďalej, prípadne dostanú ešte aj odmenu za vzorne vykonaný služobný zákrok.

	Nočné služby nemá nikto rád. Nočné z piatka na sobotu sú úplne mimo záujmu - každý normálny policajt chce mať v piatok poobede pokoj, aby sa mohol pripraviť na víkend s rodinou. Na iných oddeleniach možno voľné víkendy s rodinou fungujú, na oddelení vrážd iba výnimočne.

	Na nočné z piatka na sobotu alebo zo soboty na nedeľu sa nikto dobrovoľne nehlási, väčšinou sa udeľujú za trest.

	„Vy dvaja debili!" zahulákal Mayor a od zlosti ho až nadvi- hovalo na stoličke. „Povedzte mi, čo mám s vami robiť!?"

	Krauz skormútene zvesil kútiky úst, Chosé sa tváril, že sa o ňom nehovorí. Stáli v šéfovej kancelárii plece vedľa pleca a čakali na ortieľ.

	„To si fakt neviete šľahnúť pár pohárikov bez toho, aby ste nevyrobili prúser!? Načo ste tam lozili!? Prečo ste nešli k Jumbovi ako inokedy!?" hulákal šéf oddelenia vrážd.

	„Šak sme tam boli."

	„Začali sme u Jumba," doplnil kolegu Chosé.

	„ale potom."

	„Prestaňte! Prosím vás, prestaňte! Tie vaše drísty ma naozaj nezaujímajú!"

	Major Alexander Mayor sa pohodlne rozvalil na stoličke, silene sa usmial.

	„Viem všetko, holúbkovia, no nechápem, prečo nie od vás, ale od druhých. Na čo ste čakali?"

	„Že z toho nebude nič," priznal úprimne Krauz.

	„Ale je! Riaditeľ tretieho okresu chce na vás podať písomnú sťažnosť do rúk šéfa mesta. A kde skončí taká sťažnosť, to vám dvom vysvetľovať nemusím!"

	Mlčali, skormútene sklonili hlavy, čítali vzor na vyšlia- panom koberci.

	„Musím!?" zahulákal Mayor.

	„Na inšpekcii," zašepkal Krauz, aby mu urobil radosť.

	„Presne!"

	Mayor si zapálil. Zase mal fajčiarske obdobie. Za normálnych okolností by si normálne zapálili aj oni, no teraz neboli normálne okolnosti, na cigaretku u šéfa si netrúfli ani pomyslieť.

	„Jedno nechápem," vzdychol si medzi dvoma šlukmi. „Prečo ste mu ešte aj drbli do nosa! Ako sa opovažujete podplukovníkovi drbnúť do nosa!?"

	„Nedrbli."

	„Drž hubu! Má sto svedkov!"

	„Nedrbli," trval na svojom Krauz. „To bolo tak. Minulý piatok sme začali U Jumba."

	„Presne!" súhlasil Chosé.

	„. ale potom sme sa presunuli do policajného klubu na Štrkovec."

	„Presne!"

	„ a vybavovali sme si veci s dvojkármi. Išlo o znásilnenie maloletej školáčky, čo minulý týždeň rozmazávali všetky noviny. Ešte stále ten prípad nemajú objasnený. Posunuli sme im nejaké informácie. Vyhodnotili ich ako kvalitné, trefné a niečo poplatili. Potom prišiel Šimunič..."

	„Presne!"

	„Pre vás pán riaditeľ podplukovník Šimunič!" opravil ich Mayor.

	„no ten, a že aby sme s ním išli k baru na pohárik, že si s vraždármi rád štrngne."

	„Presne!"

	„Ale my sme mali rozrobenú debatu s miestnymi detektívmi, tak sme odmietli."

	„Presne!"

	„Ešte raz povieš presne, tak ťa vyhodím!" zagánil Mayor na Chosého.

	Chosé prikývol, pochopil a slovo presne najbližšiu hodinu používať nebude.

	„No a potom to už išlo rýchlo," pokračoval Krauz. „My sme niečo vypili, on niečo vypil." Urobil krátku prestávku, aby ďalším slovám dodal primeranú vážnosť. „Odchádzali sme, naozaj sme už chceli odísť, no dobehol nás a ťahal nás k baru, že si s ním musíme štrngnúť. Slušne, podotýkam, veľmi slušne sme mu vysvetlili, že ešte niečo máme a odchádzame. Nedal si povedať, zdrapol Chosého za rukáv a ťahal ho od dverí, Chosé sa otočil, vytrhol sa mu a on spadol. No a potom sa to začalo. Chceli sme mu pomôcť vstať, a namiesto vďaky nám načal nadávať, vykrikoval na celý klub, že čo si o sebe myslíme, že keď sme vraždári, či sme niečo viac ako radoví policajti a kdesi-čosi. Padli aj nevyberané slová na našu adresu a na adresu nášho oddelenia. Snažil som sa ho upokojiť a oprášiť mu sako na chrbte, no asi to zle pochopil, myslel si, že ho idem biť, či čo, rozohnal sa a trafil ma do brady. Potom nám uletela ruka a pustila sa mu z nosa krv..."

	Krauz bol presvedčený, že toľko by na vysvetlenie stačilo.

	„Nie nám, iba jednému z vás uletela ruka!" nestačilo Mayorovi.

	„Mne," priznal sa bez mučenia Chosé.

	„Presne! Pán presný!"

	Mayor sa chvíľu pohojdával v kresle.

	„Padli aj ostrejšie slová?"

	„Vyjebanci a skurvená namyslená kriminálka, niečo také," pripustil Krauz.

	Mayor bol až teraz spokojný.

	„V poriadku, aj mne sa to tak donieslo. Vlastne nie v poriadku!" Okamžite sa opravil. „Nech by vám povedal čokoľvek, nemôžete ho mlátiť, hlavne nie pred jeho podriadenými! Je to podplukovník! Šéf okresu!"

	„Nemlátili sme ho, dostal iba jednu do nosa. Bola to viac-menej nehoda."

	„Určite, to vám tak na inšpekcii zožerú!" Mayor soptil, nechápavo krútil hlavou. „Jednému nerozumiem, prečo ste mi nič nepovedali? Na čo ste čakali? Že sa to ututlá? Čo nepoznáte Šimuniča? Už obtelefonoval všetkých funkcionárov. Vraj o tom vie aj riaditeľ mesta."

	„Bohatstvo."

	„Presne tak, Chosé! Bude vás to stáť bohatstvo, toľko percent z platu vám naparia! Aj to iba v tom lepšom prípade!"

	Mayor si zapálil druhú.

	„No nič, chlapci, neskoro plakať nad rozliatym mliekom. Vy sa teraz pekne-krásne odpracete do kancelárie a tam 

	 

	budete tichučko čakať. Ja pôjdem na poradu k riaditeľovi. Uvidím, čo mi povie, podľa toho s vami zatočím!"

	Prepustil ich gestom, akým sa zo stola zmetajú omrvinky.

	Porada bola krátka, prvé dva mesiace roka nepriniesli žiadne závažné prípady a aj bezpečnostná situácia bola uspokojivá,  nebolo čo riešiť.

	Po porade kývol riaditeľ kriminálky na Mayora: „Ty ešte chvíľu ostaň."

	Mayor počkal, kým kolegovia funkcionári opustili riaditeľovu kanceláriu.

	„Volal mi riaditeľ mesta. Čo mali tí tvoji chlapci so Šimuničom?"

	Mayor mu v stručnosti zopakoval Krauzovu verziu.

	„Mne to šéf rozprával trochu inak."

	„Možno detaily."

	„Ale v podstate mu rozbili nos, nie? Na tom sa zhodneme."

	„V podstate." pripustil neochotne Mayor.

	„Majú šťastie, že sa to stalo v policajnom klube. Poznáš riaditeľov názor na policajný klub. Na akékoľvek kluby."

	„Aký názor môže mať zarytý abstinent na bar plný podnapitých policajtov?"

	„Správne! A to je ich šťastie. Riaditeľ prijal Šimuničovu sťažnosť telefonicky, zakázal mu čokoľvek písať a kamkoľvek posielať, navyše ho upozornil, že ešte jeden incident, a dá klub zavrieť. Ale to tým dvom nehovor, riadne ich podus, nech sa chvíľu škvaria vo vlastnej šťave. Potom si ich vyrieš po svojom."

	Mayor prikývol. Riaditeľ kriminálky videl, ako sa mu uľavilo, musel sa usmiať, hoci tieto svalové partie na tvári mal vo zvyku precvičovať maximálne raz za týždeň.

	„A o koho vlastne ide?"

	„Krauz, Fischer."

	„Rišo a Chosé?" poskočilo mu obočie. „Vážne? Čo sa zbláznili? Nevedia sa ovládať? Alebo boli úplne." nedokončil, čakal vysvetlenie.

	„Neboli."

	„Mali službu?"

	„Nie, mali osobné voľno po službe."

	 

	„Potom v poriadku. Len tak medzi nami, Šimuniča nemusím ani vidieť, na môj vkus venuje tomu ich klubu až priveľa času, snaží sa riadiť okres z barovej stoličky, púšťa si pritom hubu na špacír a riaditeľovi sa to nepáči. Ani mne. Ale ani toto tým dvom nehovor!"

	Obaja sa zasmiali.

	Mayor odchádzal z porady v dobrej nálade, čo sa často nestávalo. Vlastne skoro nikdy. No sotva siahol na telefón, tvár mu stuhla, úsmev sa stratil.

	„No poďte, poďte, vy dvaja," šúchal si bradu, ani čo by ešte stále nebol rozhodnutý, ako ich potrestá.

	„Dobrý deň, pán Mayor." Chosé sa pokúsil odľahčiť situáciu. Vyslúžil si bodyček do boku.

	„Veď ono vás to panáčkovanie prejde!" Mayor výhražne zagánil na Chosého. „Šéf mesta ani riaditeľ kriminálky s tým nechcú mať nič spoločné. Naozaj si neželajú, aby to rozmazávala inšpekcia. Nemusia stále riešiť iba kriminálku. Percentá nedostanete, ústne pokarhanie sa u vás dvoch míňa s účinkom, akoby som hrach na stenu hádzal. Písomné pokarhanie som nepísal aspoň desať rokov a práve dnes sa mi s tým nechce začínať, takže vyfasujete tri sobotné nočné služby za sebou a tým to považujem za vybavené!"

	„No počkaj! Šani! Tri tresty za jeden priestupok!? Šak aj v thajskej väznici majú väčší zmysel pre spravodlivosť než na tomto oddelení," ohradil sa Krauz.

	„Presne!" porušil sľub Chosé.

	„To je jeden trest, vy mudrlanti, ale rozložený na tri týždne!"

	„Šani, zmiluj sa! Tri víkendy za sebou? Veď aj my máme rodiny." škemral Krauz. „Sám najlepšie vieš, že na vraždách aj bez trestu odslúžime každú druhú sobotu jak otroci."

	Mayor sa zamyslel. Naozaj sám najlepšie vedel, v akom tempe pracujú jeho podriadení.

	„Tak jednu, tú najbližšiu," rezignoval.

	Už odchádzali keď si Krauz spomenul.

	„Ale túto sobotu si dobrovoľne vzali Burger s Hanzelom. Chystajú sa prelúskať tú nelegálnu herňu na Obchodnej. Môžeme z piatka na sobotu?"

	
„Tak z piatka na sobotu, ale už vypadnite! A to vám hovorím, chcem ukážkový výkon služby, chcem výsledky! Sám si vás prídem skontrolovať o druhej v noci, či nedrichmete! A von!!"

	Zmizli rýchlejšie než kúdol dymu vo ventilátore.

	„O druhej v noci sa na vás môžem zvysoka." dodal šéf oddelenia vrážd, keď si bol istý, že už ho nepočujú.

	Takto prozaicky sa dvaja skoro nevinní detektívi z oddelenia vrážd dostali z piatka na sobotu do nočných ulíc. Celkom mierny trest, mali si to vážiť. Vedenie od nich na revanš očakávalo zodpovedný, ukážkový výkon služby. Bol by, keby ich o jednej po polnoci neposlal operačný dôstojník na Mýtnu ulicu do bytu na prvom poschodí, kúsok vedľa zdravotného strediska.

	Na prízemie sa dostali ako-tak, no na schodisku bola tlačenica.

	„Občania, ustúpte, pustite nás, polícia," razil si cestu Krauz.

	Občania v županoch a teplákoch neochotne uhýbali, aby urobili úzky koridor.

	„Aj vy, prosím vás, uhnite, pustite nás!"

	Krauz a Chosé sa pretlačili na prvé poschodie. Na kameninovej dlažbe bolo more krvi. Krauz si našiel čistú dlaždicu, aby si nezašpinil topánky.

	„Oddelenie vrážd," povedal uniformovanému kolegovi. „Máme dnes nočnú. Sami sme si naplánovali, vieš, máme roboty vyše hlavy, pracujeme prakticky nonstop. O čo tu ide, kolega?"

	„Zase Fero Strnad," povedal kolega z miestneho oddelenia a zmĺkol. Automaticky predpokladal, že stačí iba vysloviť magické meno a každý vie, koľká bije.

	„Strnad, Strnad, Str..." Krauz prižmúril oči, akože tuho premýšľa. „Aha! Strnad! No jasné! Čo vyviedol?"

	„Zase zmlátil otca."

	„A.?"

	Kolega v uniforme pochopil, že tí dvaja nie sú z okresu a nevedia, kto je Fero Strnad.

	„Fero."

	„Počkaj," zastavil ho Krauz. „Títo tu," bradou ukázal na ľudí na schodoch, „tu musia byť? Nemáte nejakú pásku? Nemôžete ich vytlačiť von?"

	Kolega v uniforme si premeral susedov v županoch a pyžamách, akoby si ich až teraz všimol.

	„Von? Oni tu bývajú."

	„Tak dnu. Nech zalezú, každý kam patrí."

	„Aha. Ehm, občania, ľudia, divadlo sa skončilo, choďte domov, prosím vás," roztiahol ruky a pohol sa k nim, akoby ich chcel vytlačiť vlastným telom.

	Väčšina pochopila, susedia sa rozchádzali, schodisko sa uvoľňovalo. Zospodu pribehol druhý kolega v uniforme. Zbehol do auta k vysielačke žiadať posily - pohotovostnú motorizovanú jednotku.

	„Rasťo, nikoho nám na pomoc nepošlú, naša okresná kriminálka dnes nemá nočnú..." nedokončil hlásenie, lebo si všimol dvoch cudzích. „Naši?"

	„Z oddelenia vrážd," vysvetlil mu kolega. „Prišli na pomoc."

	„Výborne! Takže nemusíme volať ani péemjéčko."

	„No moment, moment," otrčil im dlane Chosé, aby bolo jasné, že zatiaľ nie je nič jasné. „S tou pomocou opatrne. Môžete nám vysvetliť, čo sa vlastne deje? Až potom budeme hovoriť o nejakej pomoci."

	Jeden z uniformovaných policajtov sa venoval susedom a ich urýchlenému návratu do bytov.

	„No tak, občania, rozíďte sa, vráťte sa domov, choďte už."

	druhý si zobral detektívov bokom, do rohu až k výťahu.

	„Poďte sem, tu budeme mať pokoj. Čo by vás zaujímalo?"

	„Všetko a po poriadku. Zatiaľ ničomu nerozumieme."

	„Aha, tak po poriadku. Fero Strnad je u nás na miestnom oddelení známa firma. Nikde nerobí, slope, hrá automaty, bije sa v krčme, na ulici, všade, ale čo je najhoršie, bije otca a berie mu peniaze."

	Toľko by na vysvetlenie malo stačiť, lenže v tejto jednoduchej vete sa skrývalo aj niečo viac, ľudské utrpenie, rodinná tragédia, týranie. Oveľa viac, než sa vmestí do jednej vety. Krauz a Chosé spozorneli.

	 

	„Odkedy nerobí?" Krauz nenápadne začal výsluch. Chosé iba dával pozor, zoraďoval fakty, tváril sa, že ho zaujala pavučina v rohu pri výťahových dverách.

	„Od revolúcie. Ako sa začala demokracia. Načo by robil, keď môže cucať fotra."

	„Koľko má rokov?"

	„Foter?"

	„Aj jeden, aj druhý."

	„Fero dvadsaťosem, otec cez šesťdesiat."

	„Čo robil Fero predtým?"

	„Strojníka, na lodi."

	„Otec?"

	„Vyslúžilý baník. Rudné bane. Tam prišiel o ruku. Viem to preto, lebo s mojím otcom chodia do jedného šenku na pivo."

	„Dobre. V čom je problém?"

	„Fero prestal robiť, začal hrať automaty a slopať. Na to treba peniaze. Berie ich otcovi. Žijú sami, mama im zomrela už dávno. Otec berie invalidný dôchodok, plus nejaký bonus za zranenie, odborový zväz baníkov sa postaral. Dá sa z toho slušne vyžiť. Aj dvaja by vyžili, ale nedajú sa z toho utiahnuť hracie automaty a chľast."

	„Takže?"

	„Takže nadrátkovaný Fero príde uprostred noci domov švorcový jak posledný tulák, vybije si zlosť na otcovi, lebo už preňho nemá peniaze, a zaľahne, aby nazbieral sily na zajtrajšie lumpačenie po šenkoch."

	„Ako dlho to trvá?"

	„Roky. Štyri. Dlho."

	„A vy na oddelení čo?"

	„Čo môžeme? Starý Strnad nikdy nepodal na syna trestné oznámenie. Bez trestného oznámenia, čo môžeme?"

	„Takže sem iba chodíte, pozeráte sa, ako zasratý preslopaný syn mláti otca, nota bene vyslúžilého zmrzačeného baníka, a nič? Rozoženiete susedov, aby nečumeli, a všetko je v poriadku? A trvá to roky?"

	„A čo môžeme? Kým starý nepodá trestné oznámenie, sme mimo."

	„Mimo? Asi ste fakt mimo, páni z modernej demokratickej polície!"

	 

	„No."

	„A dnes? Čo sa stalo dnes?"

	„Fero to prehnal. Zmlátil otca tak, že mu rozfašíroval ksicht."

	Detektívi sa obzreli, množstvo krvi na dlažbe tomu zodpovedalo.

	„A od nás chcete čo?"

	„Zabarikádoval sa v byte. Nemá žiadne požiadavky, takže zásahovka sem nepríde. Nechce otvoriť."

	„Kde je otec?"

	„Už ho zobrala sanitka."

	„Nerozumiem. Sanitka sa dnu dostala, a vy nie?"

	„Nedostala sa dnu. Vytiahol ho sem na chodbu, tu ho položil," uniformovaný policajt ukázal na kaluž krvi uprostred chodby. „Volali nás susedia, aj sanitku."

	Chosé nechápavo pokrútil hlavou. Nechápal, že niečo také sa môže diať uprostred jednej rodiny, uprostred jedného vchodu, jednej ulice, jedného mesta.

	Krauz si vzdychol. Zažil už všeličo, ale niečo takéto?

	„Pokúsim sa to zhrnúť," navrhol Krauz, aby sa niekam pohli. „Máme tu Fera, ožrana, čo nikde nerobí, iba mláti jednorukého otca, aby mu dal viac peňazí z invalidného dôchodku na chľast a automaty. Miestne oddelenie o tom vie celé roky, ale nič nerobí. Fero príde napitý domov, zdemoluje otca tak, že mu rozfašíruje tvár na nepoznanie, potom ho za jedinú zdravú ruku, čo mu ešte ostala, vyvlečie na chodbu a tu ho nechá váľať sa v krvi, kým ho nenájdu susedia. Zabarikáduje sa v byte a neotvára. Potom prídu uniformy, a obchendujú okolo, nevedia si rady a volajú o pomoc. Práve dnes, keď máme nočnú službu, sa veci pohnú a všetci chcú všetko vyriešiť. Takže príde oddelenie vrážd a má sa zahrať na Boha. Dať všetkým rozhrešenie, odmeniť spravodlivých a potrestať hriešnikov."

	Krauz skončil, zmĺkol. Kolega v uniforme pochopil, len ten záver mu akosi unikol.

	„No," súhlasil.

	Krauz pozrel na parťáka.

	„Hovoril som ti, aby sme nočnú vzali až na budúci týždeň."

	„No čo už. Sme tu."

	 

	Krauz smutno prikývol.

	„Čo navrhuješ, Chosé?"

	„Zavoláme zásahovku. Nám ju pošlú."

	„Strávime tu štyri hodiny a hlásenie z toho bude mať desať strán. Písanie hlásení mi nerobí problémy, ale všetko má svoje hranice. Mne sa nechce vyčkávať."

	„Tak si ho vytiahneme sami."

	„Bude to za desať minút a bez záznamu."

	„Rozhodnuté," súhlasil Chosé.

	„Zvonka som si všimol balkóny, skoro sa dotýkajú," obrátil sa Krauz na uniformovaného kolegu. „Zobuďte suseda vpravo."

	„Netreba," povedal starší pán v modrom župane, čo ešte nestihol zaliezť do postele. Iba sa motkal po chodbe a nenápadne načúval „To som ja," usmial sa na detektívov. Usmieval sa stále, lebo tí dvaja mu boli sympatickí. Konečne nová, mladá krv, konečne niekto, kto by vedel skoncovať s nekonečným príbehom o Ferovi. Všetkým v dome by sa uľavilo. Jemu, ako najbližšiemu susedovi, najviac.

	„Dovolíte nám použiť váš balkón?"

	„Zbytočná otázka. Ak ma zbavíte toho zmrda, dám vám aj rebrík. Aspoň tri roky nepodmienečného pokojného spánku, to by bolo fajn," zasníval sa sused.

	„Možno aj osem, len nás pustite ďalej."

	Akcia prebehla rýchlo, bezproblémovo. Dal im aj ľahký hliníkový rebrík a poľahky preliezli na Ferov balkón.

	„Ale na vstup do cudzieho obydlia nemáme povolenie. Ani právny nárok," namietol okrskár v uniforme. „Ja s vami nemôžem ísť!"

	„Správne," súhlasil Chosé. „Preto jedného Fera riešite štyri roky. Ostaň tu!"

	Balkónové dvere boli pootvorené. Krauz do nich jemne drgol, žiadna retiazka, žiadna bezpečnostná západka. Mierne sa pootvorili, pánty ticho zastonali.

	Krauz sa otočil na kolegu a prstom priloženým na pery naznačil, odteraz ticho! Chosé prikývol.

	Krauz znova zatlačil a nazrel. Za dverami bola kuchyňa. Tmavá opustená kuchyňa. Zatlačil ešte trochu a vsúkal sa dnu. Chosému podržal záclonu, aby o ňu nezavadil. Do nosa im udrel kyslastý zápach starého riadu v dreze.

	Za mliečnym sklom na dverách do obývačky, aspoň predpokladali, že za dverami bude obývačka, sa mihotali tiene a svetlo. Fero asi pozerá televíziu.

	Krauz chmatol po kľučke na dverách a prudko ich otvoril.

	„Polícia!! V mene zákona!" Krauz zareval výzvu v mene zákona, no nedokončil, čo má oslovená osoba v mene zákona vykonať, lebo Fero spal posediačky na gauči, televízor ho vôbec nezaujímal. Ani oni ho nezaujímali.

	Dvaja detektívi z oddelenia vrážd stáli v chudobne zariadenej obývačke s kobercom iba pod konferenčným stolíkom. Skoro sa pošmykli na mastnom, dlho neumytom linoleu. Diván s driemajúcim Ferom, oproti obývačková stena s televízorom, pod oknom chrómovaný stojan s kvetmi, štvrtá stena bez nábytku, iba nahádzaná špinavá bielizeň. Dvaja muži v chalupe. Obhliadka terénu im zabrala tri sekundy.

	„Kašli na to," Krauz ukázal bradou na Chosého veľký revolver. Chosé pochopil, prestal mieriť na spiaceho Fera a zastrčil si kvér do opaskového puzdra.

	Krauz vypol televízor a ďobol do vypínača na stene.

	„Hej!"

	Nič.

	„Fero! Hééj!" Po vypínači ďobol aj do Ferovho pleca.

	Pochopili, že Fero si dnes dal nielen pivo a poldeci normálne opitý človek takto nespí. Prebral sa, no svetlo zo stropu ho zabolelo v očiach a schúlil sa na bok. Iba sa prevaľoval sem a tam. Prebrať sa z hlbokého, nielen alkoholického spánku, to niekedy trvá.

	„Kurva,aúú." zabalil si hlavu do rúk.

	„Fero! Vstávaj! Preber sa!"

	„Čo je? Jebe vám? Kto ste? Serte na mňa! Ste od Tibora? Povedzte mu, že na schôdzku nikto neprišiel. Niečo vymyslím, tak prestaňte! Už sme sa dohodli, načo je toto dobré? Ak ma zmrzačíte, nič nezískate, tak ma prestaňte mlátiť."

	Fero sa preberal. Zvíjal sa na diváne, schovával sa pred svetlom, no pomaly sa preberal. Nadával, bránil sa, prosíkal, hoci sa ho ešte ani nedotkli. Detektívi odsunuli konferenčný stolík k televízoru, aby nezavadzal vo výkone spravodlivosti. Keby bol drevený, neprekážal by, no navrchu bolo sklo, a keby sa rozbilo, črepy by mohli byť v rukách podnapitého blázna nebezpečnou zbraňou.

	„Fero Strnad?" spýtal sa Krauz.

	„Ti jebe?"

	„Si Fero Strnad?"

	„Nie, Belmondo. Belmondo Strnad. Čo si zač, jebino? A čo robíš v mojej obývačke?" Pokúsil sa vstať a vzdorovať. Asi sa už prebral úplne, chytal obrátky.

	Krauz doňho jemne drgol. Spadol späť na diván.

	„Ostaň!"

	„To hovor svojmu pso."

	„Kriminálna polícia," Krauz mu pred oči otrčil odznak. „Na! Aby si lepšie videl!" Pricapil mu odznak skoro až na nos. „Vieš čítať?"

	Fero si prečítal písmená na odznaku.

	„No a?" zamával rukami. „Kurva, kde mám?"

	„Čo chceš?"

	„Vodu!"

	Pochopili, že hľadá pohár s vodou na konferenčnom stolíku, no stolík už bol ďaleko od neho, pri televízore.

	„Na!" Chosé mu podal pohár. Fero sa lačno napil. Ešte raz, sušilo ho. Po treťom dúšku sa mu uľavilo.

	„A čo tu vlastne chcete?" vyškieral sa.

	„Kde je tvoj otec?"

	„Drichme vedľa, hentam," bradou ukázal do rohu obývačky na zavreté dvere.

	Chosé sa nahol, zdrapol ho za košeľu, akoby to bolo sako, nadvihol ho a odvliekol ku dverám. Na Fera mu stačila jedna ruka, druhou otvoril dvere a vtlačil ho dnu.

	„Kde je?" Chosé zapálil svetlo.

	Izba bola prázdna.

	Chosé zhasol a vrazil Fera späť na diván. Fero exol pár kvapiek vody, čo v pohári ešte ostali.

	„Tak asi išiel na pivo, viem ja?"

	„O jednej v noci? Prečo máš krvavé rifle?" vystrelil Chosé.

	Fero zagánil na stehná. Vydraté staré rifle lesklé od zažratej mastnoty boli postriekané tmavočervenými škvrnami.

	„A košeľu?" kontroval Krauz.

	Fero sklonil bradu, pomohol si dvoma prstami ako pinzetou a odtiahol si od pupka košeľu. Aj smradľavá, dlho nepratá károvaná košeľa bola samý krvavý fľak.

	„No bóže! Tak nejaký zasratý smrad na ulici to schytal! Nemal mi loziť do cesty!"

	„Tvoj otec je v nemocnici."

	Fero do seba prevrátil prázdny pohár. V hlbokom záklone pochopil, že voda sa minula, na jazyk mu padli posledné tri kvapky.

	„Vážne? Čo sa mu stalo?"

	„Zbil si ho. Tak ako každý deň. No dnes si to prehnal, zdemoloval si mu ksicht a za poslednú zdravú ruku, čo mu ostala, si ho vytiahol na chodbu pred dvere. Asi aby zdochol, aby ti tu už nesmrdel. Zbil si jednorukého invalidného otca, ktorý ťa živí, ty smrad."

	Fero si prezeral dno pohára.

	„Vy ste policajti," konštatoval zbytočne. Hovoril do pohára, aby sa im nemusel pozrieť do očí. „Musíte dodržiavať zákony. K Hasičovi do krčmy chodí Igor, je vyštudovaný právnik. Povedal nám, že každý policajt potrebuje povolenie zo súdu, aby niekomu vliezol do bytu. Vy ste sem vliezli. Máte povolenie?"

	Krauz a Chosé si vymenili pohľady. Chosé pristúpil ku gauču.

	„Mám povolenie," otrčil mu dlaň.

	Fero nepochopil. Prestal skúmať dno pohára, zagánil na otrčenú dlaň.

	„To má byť čo?"

	Chosé švihol rukou a vypálil mu otcovské zaucho. Malo prísť skôr, možno pred pätnástimi rokmi, vtedy by bol Fero potreboval pevnú otcovu ruku, kým boli ešte dve. Vtedy by sa zaucho neminulo s účinkom, dnes zostalo bez výchovného efektu, vyvolalo iba vzdor.

	Fero mykol hlavou, privrel oči, zagánil, ani si líce nepošúchal. Pohár z ruky nepustil.

	„Toto je povolenie zo súdu. Má dve strany. Chceš si pozrieť aj druhú?"

	Bitkár Fero znova zagánil, na sánkach mu navreli svaly. Facka nebola silná, v porovnaní s tými na ulici iba detské pohladenie, no o to väčšie poníženie. Niečo také sa mu už dlho nestalo. Jeho nikto nebil, iba on bil všetkých.

	„Nie," zašomral a prestal zazerať. Chosému sa zazdalo, že sa dokonca na zlomok sekundy usmial.

	„Budem pokračovať," ponúkol sa Krauz. „Zbil si jednorukého invalidného otca, bezbranného človeka. Teraz tu na nás hráš stratu pamäti, že išiel niekam na pivo, no nie si taký ožratý, aby si si nepamätal, čo si vyviedol. Možno si lepší herec než bitkár, no my dvaja sme nároční diváci. Toto lacné divadielko ti nezožerieme."

	„Tak nežerte."

	„Prečo si ho zbil?"

	„Nasral ma."

	„Ako?"

	„Čo vás po tom?"

	„No schválne, či to pochopíme."

	„Stavil stovku na Slovan. Remizovali. Tú stovku budem potrebovať."

	„Aha! Zajtra bude jeden hrací automat o stovku chudobnejší."

	„No a?"

	„Toto ťa dožralo?"

	„No."

	„Prečo si ho vyvliekol na chodbu?"

	„Neviem. Bol som opitý."

	„Nevyhováraj sa! Bolo to pred hodinou. Nie si opitý teraz, nemohol si byť ani pred hodinou. Máš vypité, to vidieť, no nie si opitý. Dobre si vedel, čo robíš!"

	„Nevedel, a nepresviedčajte ma! Ja musím najlepšie vedieť, či som bol opitý alebo nie!"

	„Potom by si mal aj najlepšie vedieť, čo ťa čaká. Ak si otcovi ublížil, a to si s najväčšou pravdepodobnosťou urobil, najbližších pár rokov stráviš v base!"

	„Presne!" podržal stránku parťákovi Chosé. „Švihom vstávaj, pôjdeš s nami!"

	„Hovno!"

	Fero sa vymrštil ako blesk, zahnal sa a hodil. Za taký švih by sa nemusel hanbiť ani profesionálne trénovaný hádzanár. Krauz zaregistroval letiaci pohár, na obranu stihol iba zavrieť oči. Mal šťastie, pohár sa mu obtrel o ucho, narazil do steny, odrapil kus omietky a odrazil sa do rohu obývačky. Nerozbil sa, bol to horčičák z húževnatého skla - Krauz mal naozaj šťastie, keby ho trafil do hlavy, urobil by mu dieru ako mínometný granát.

	Keď konečne otvoril oči, videl Ferov chrbát a Chosého naťahujúce sa ruky.

	Fero bol oveľa menej opitý, než sa robil. Myslel celkom logicky a rýchlo. Pamätal sa, že za otcom zamkol dvere a kľučku podoprel operadlom stoličky, kým by sa tadiaľ dostal von, dohonili by ho aj policajti na slimačí pohon, no títo dvaja mali teda úplne iný pohon. Celkom správne si únikovú trasu zvolil po ich príchodovej trase, zamieril k pootvorenému balkónu v kuchyni. Chosé ho v poslednom momente chytil za lem košele, no ako ho v predklone dočahoval, stratil rovnováhu a začal na unikajúceho Fera padať. Fero sa zvrtol, okamžite pochopil, že je vo výhode, a šikovne vykopol nohou ako trénovaný futbalista. Okrem kopanca do vnútornej strany stehna, kam kopanec určite nesmeroval, dostal Chosé spodný hák na bradu ako od dobre trénovaného boxera, až potom ho protivník nechal padnúť na zem.

	Celkom dobrý športovec, tento Fero.

	Na viac sa však nezmohol, nestihol sa ani zvrtnúť k balkónovým dverám a prihnal sa Krauz, preskočil ležiaceho kolegu a vrhol sa na bitkára. V letku sa mu zakvačil za plecia a obaja sa zvalili v kuchyni na mastné linoleum. Bitkár dopadol tvrdo na nos a bradu, Krauz mäkučko naňho. Sadol si mu na chrbát a oboma rukami zatlačil na zátylok, aby nos ešte viac trpel. Fero skučal, zvíjal sa, snažil sa kopať, no nič nepomáhalo.

	Chosé sa pozviechal a pribehol kolegovi na pomoc. Kuchyňa bola malá, dvaja sa museli uhýbať, aby sa zmestili, ešteže tretí ležal a nezaberal miesto. Chosé nechtiac vrazil bokom do drezu a už sa iba bezmocne prizeral, ako padá tanier s príborom. Tanier sa rozbil, vidlička odletela pod stôl, no príborový nožík sa prestal vrtieť pár centimetrov od Ferovej ruky. Okamžite to využil, zdrapol nožík a nemotornými pohybmi sa snažil zasiahnuť príťaž na chrbte. Krauzovi na pritláčanie Ferovho zátylka musela stačiť jedna ruka, druhou chcel zachytiť mihotajúci sa príborový nôž, no bezvýsledne. Pri treťom pokuse mu nožík zasiahol dlaň, zaoblený hrot však žiadne zranenie nespôsobil, neporušil ani kožu.

	Vtedy sa Chosé rozhodol nepodarené zatýkanie ukončiť, zahnal sa a kopol Fera špicou topánky do hlavy. V takej trme-vrme sa zle mieri, Chosé ho určite nechcel trafiť do sluchy iba kúsok od ucha.

	Fero stuhol. Stuhli všetci traja.

	„Nodoriti," dychčal Krauz a opatrne vstával z bitkárovho chrbta. Sledoval, či to zasa iba nehrá, či ostane ležať.

	Ostal, to nebolo dobré znamenie.

	„Kristajeho," vzdychol Chosé, lebo ublížiť mu nechcel.

	Pričupli a prevrátili Fera na bok. Z nosa sa mu valila krv. Krauz skontroloval obe uši, keby začal krvácať aj odtiaľ, bolo by to zlé. Uši boli suché, čisté. Nie čisté, no suché a to bolo podstatné.

	„Nechcel som ho tam."

	„Na to sa teraz vykašli."

	Na Ferovom nose sa urobila krvavá bublinka.

	„Dýcha, to je dobre. Chosé, teraz musíme rozmýšľať, inak od pondelka rozvážame mlieko a čerstvé rožky."

	„Rozmýšľam! Myslím, že sme v peknom prúseri."

	„Za takúto pomoc ti pekne ďakujem!"

	Akoby toho nebolo dosť, pri vchodových dverách sa ozval zvonček. Uniformovaní kolegovia asi strácali trpezlivosť a chceli vedieť, ako sa akcia v byte vyvíja.

	„Rýchlo, podaj ten nôž!" Krauz ukázal bradou na stôl.

	Chosé chňapol po kuchynskom noži s čiernou plastovou rúčkou.

	„Nie!" zareval Krauz.

	Chosé sa zháčil, v tej rýchlosti zabudol na starú zásadu. Z operadla stoličky si vzal utierku, prehodil si ju cez dlaň a až teraz vzal nôž. Opatrne, za hrot, akoby mohol hrýzť.

	Krauz si ho od kolegu prevzal,  tiež cez utierku, tiež za hrot a tiež opatrne. Rúčku vsunul Ferovi do nevládnej dlane a popritláčal prsty. Na záver urobil jeden ukážkový odtlačok ukazováka aj na čepeli. Nôž pohodil do stredu kuchyne, utierku vrátil na operadlo stoličky.

	„Choď im otvoriť," požiadal Chosého, nasadzujúc bitkárovi putá, pre istotu, keby sa nenazdajky prebral a chcel ďalej bojovať.

	Uniformovaní kolegovia a sused odvedľa ani nešli do kuchyne, aj tak by sa nepomestili, stačilo im, čo videli cez dvere z obývačky.

	
„Môžete znova volať sanitku, ten debil nás napadol nožom, museli sme sa brániť. Pohnite, kým nezgegne! A aby bolo všetkým jasné, dobre, že sme vošli aj bez povolenia. Nešťastník si pustil plyn a zaspal na diváne. Celý dom mohol vyletieť do povetria, ešteže sme zasiahli."

	Sused v župane pri pohľade na Ferovu zakrvavenú tvár a bezvládne telo spľasol dlane: „Ježiškove husličky, to je krása! Konečne nájomníkom tohto vchodu svitá na zlaté časy! Páni, v mene domovej samosprávy vám srdečne ďakujem!"

	Krauzovi bolo jasné, že ťažiskovým bodom celého prípadu bude služobné hlásenie. Ak ho napíše správne a všetky okolnosti predchádzajúce incidentu vysvetlí a upraví v súlade s predpismi, mali by prežiť bez ujmy.

	Chosé sa zašil do rohu kancelárie na svoje obľúbené miesto, vyložil si nohy a snažil sa nedriemať, aby bol aj on účastný tohto dôležitého úkonu. Bolo nad slnko jasné, kto z nich dvoch bude písať hlásenie.

	Krauz sa sústredil, urobil si pár poznámok, iba fúzy, body, na ktoré nesmie v hlásení zabudnúť. Už bol s poznámkami na konci, keď zazvonil telefón. O štvrtej nadránom mohol byť na druhom konci drôtu iba jeden jediný volajúci.

	„Čo ste zase vyviedli!? Už mi volal operačný! Nedohodli sme sa na ukážkovom výkone služby!?" ozval sa zúrivý hlas.

	„Šak aj bol, Šani. Zatkli sme nebezpečného násilníka a zachránili sme dom pred výbuchom."

	„To hovor tomu, čo seno žerie! Bolo to aspoň približne tak, ako mi referoval operačný?"

	Operačného dôstojníka telefonicky informoval Krauz, takže ak operačný informoval Mayora, mal iba informácie od Krauza, muselo to byť teda tak.

	„Samozrejme, že to bolo tak, a nie iba približne."

	„Prečo mám taký blbý pocit, že ani tento víkend nebudem mať pokoj? To sa fakt ani dva dni v kuse nemôžem venovať rodine?"

	„Môžeš."

	„Vieš, že všetko závisí od hlásenia?"

	„Viem."

	„Mám prísť do roboty a pomôcť ti s tým?"

	 

	„Už som také písal, nepamätáš sa? A kopírovali ste ho a rozposielali na všetky oddelenia kriminálky ako vzorové. Poznám tie paragrafy naspamäť.."

	„To nestačí, aj tak si musíš pozrieť zákon! Nesmieš sa pomýliť v odsekoch a písmenách."

	„Nepomýlim sa! Pozriem sa!"

	V telefóne bolo chvíľu ticho.

	„Tak dobre," rezignoval Mayor. „A máte aspoň správu, čo je s tým zmrdom?"

	„Prebral sa. Ešte ho iba viezli v sanitke a už im rozbil polovicu zariadenia, museli mu niečo pichnúť na upokojenie. Neboj sa, ten prežije, má tuhý korienok. S otcom je to horšie, ešte sa neprebral z bezvedomia a dvakrát im skolaboval na sále. Chlapci z miestneho oddelenia nám hlásia každú zmenu, máme čerstvé informácie."

	„Vaše šťastie! Myslím s tým mladým, nie s tým starým. V poriadku. Keby sa niečo skomplikovalo, informujte ma priamo vy, nech mi nevyzváňa operačný. Som hore, aj tak už nezaspím."

	Vybavené, prvá vlna záujmu zo strany nadriadených bola odrazená, pokojne sa mohol pustiť do hlásenia. Bol sotva v polovici, keď mu na valec písacieho stroja padla prvá kvapka. Pri druhej zvážnel, pri tretej pochopil, že katastrofe sa nevyhnú. Čo stihli poprikrývať, poprikrývali, ostatné museli nechať napospas osudu.

	„Mám nápad!" zajasal Chosé. „Je sobota ráno!"

	„Bohovský nápad! Dá sa to zistiť aj v kalendári."

	„Vo výstrojnom sklade majú dnes mimoriadnu zmenu. Pamätáš sa, minulý týždeň spackali inventúru a šéfka dnes nahnala všetky baby na mimoriadku dohľadať chýbajúce položky."

	„Neviem o tom, ja baby z výstrojáka nechodím obrábať, ale ako nám to pomôže?"

	„Skočím za Vierkou, videl som u nej také veľké čierne dáždniky," kričal Chosé už z chodby a ani nedokončil.

	Krauz osamel, schúlený pod pláštenkou si pripadal ako za sychravého počasia na rybačke niekde na brehu jazera Centnúz.

	Prasknuté potrubie ho zdržalo takmer dve hodiny. Aj tak sa s dopisovaním trtošil, nechcel sa unáhliť, každá maličkosť mohla zavážiť. Po skončení čítal a opravoval najprv on, potom Chosé, zase on, po ňom Chosé.

	Nadišiel biely deň, voľná sobota, keď opäť zazvonil telefón.

	„Áno, šéfe!"

	„Ako môžeš vedieť, že som to ja?"

	„Intuícia."

	„Po nej industrializácia a inseminácia, nie? S tými svojimi slovíčkami ma musíš štvať hneď zrána?"

	„Už si dávno hore."

	„Aj tak si môžeš tie premúdrené reči strčiť vieš kam. Ako to vyzerá s hlásením?"

	„Hotovo."

	„Výborne! Už sa teším, to bude zase počteníčko! Tie tvoje horory ma začínajú normálne baviť, mal by si sa tomu venovať profesionálne."

	„Časom."

	„Dobre, dobre, nevolám preto. Už sa vám ozval operačný?"

	„Nie."

	„V Devínskej Novej Vsi máme mŕtvolu. Nejaký utopený na brehu Moravy, alebo niečo také, ani som presne nerozumel. Dvaja chlapci išli na ryby a niečo našli. Burger s Hanzelom nastupujú až večer o desiatej, tých tam nechcem posielať, Kuky je na svadbe, Váňa je péen. Tak som si myslel, či by ste to ešte nepreverili. Veď tam niekde bývaš, nie?"

	„Kúsok."

	„Auto si môžete vziať domov, stačí, keď ho v pondelok ráno pristavíte na dvor. Zvládnete to? Spali ste aspoň chvíľu?"

	„Šéfe, cez nočnú!? Nikdy!"

	„Bože, zas tie tvoje večné drísty! Ušetri ma, prosím ťa! Zvládnete to, alebo nie? Mám zohnať."

	„Netreba nikoho zháňať, nekaz sobotu ďalším ľuďom, my to nejako zvládneme."

	Chosé sa vystrel v kresle a poklepal si po čele, či kolegovi náhodou nešibe. Z jedného prúseru sme sa vyhrabali a do druhého nás ženieš? Krauz mu na odpoveď vystrúhal zvraštené obočie, niečo pre šéfov musia urobiť, vo vlastnom záujme.

	
„Rišo, zavolaj si na operačné, dajú ti presné informácie. Keď to preveríte, daj vedieť, do desiatej som doma, potom idem s deckami na zimák a na obed som zase doma."

	„V poriadku, šéfe, jedného utopeného vybavíme za polhodinu a potom sa ti ozveme."

	Ale jeden utopený môže niekedy narobiť viac problémov, než dvaja unavení, nevyspaní detektívi z oddelenia vrážd mohli v sobotu ráno predvídať.

	JESEŇ 1993

	V noci je dolný tok rieky Moravy magicky temný, voňavý, vlhký, vlhko opojný. Pravidelné záplavy, zotleté lístie a tráva vymodelovali za stáročia brehy z čistej černozeme. Alú- vium rieky oplýva živinami, rastie tu tridsať druhov stromov a kríkov, druhy tráv a bylín sa ani nedajú spočítať. Flóra tohto úzkeho, no dlhého územia na oboch brehoch rieky krásne vonia a láka.

	Rybárov, aby nahodili a konečne priniesli domov nefalšovaného riečneho kapra.

	Psičkárov, aby sa ich miláčik vybehal v prírode, aká nie je nikde inde v Našom Meste.

	     Milencov, aby si šuchli v tráve, kde to len tak šuští.

	Turistov, aby sa prešli v magickom prostredí.

	Cyklistov, aby si zajazdili na chodníkoch krížom cez rozkvitnuté lúky.

	Invalidov a chorých, aby načerpali sily v boji s bežnými, ale aj so zákernými chorobami.

	Študentov, aby oslávili maturitu na lavičke s fľašou piva v ruke, zvíjajúc sa v spoločnom plieskajúcom tanci s komármi a ovadmi.

	Opilcov, aby sa občas zvesili aj niekde inde než len v krčme.

	Zlodejov, aby kradli.

	Vrahov, aby zabíjali.

	V noci je dolný tok rieky magicky temný. Morava, aj v noci sa leskneš, vzdychol by spisovateľ Rudo Sloboda.

	„Ticho! Na druhom brehu niekto je! Zaľahni!" zasyčal muž v modrej vetrovke.

	Obaja zaľahli. Vysoká tráva a kríky ich dokonale skryli.

	Druhý muž v čiernej neoprénovej veste vybral z batoha ďalekohľad a zamieril ho na druhý breh.

	Bežali minúty, ani sa nepohli, iba skúmali terén na druhom brehu...

	Pred štyrmi rokmi na druhom brehu ležali pohraničiari so psom. Z opačnej strany skúmali ten druhý, ideologicky závadový breh, no s úplne iným zámerom. Ľavý breh rieky Moravy bol obtiahnutý ostnatým drôtom, železná opona mala zabrániť diverzantom, aby nám tu narúšali spokojný, šťastný, no zbytočne dlhý socialistický život. Pohraničiari ležali v tráve, ďalekohľadom sledovali druhý breh a čakali na narušiteľa. Bola to ich práca, na to ich vycvičili, za to brali žold, nedá sa im nič vyčítať, ani tých pár výstrelov, ani desiatky zabitých. Rovnako by ste mohli vyčítať katovi Mydlářovi množstvo popravených, čo mu prešlo rukami. Jednoducho taká doba, aj vtedy, aj vtedy, aj teraz.

	... či sa niečo nepohne. Nepohlo sa ani stebielko trávy.

	„Zbytočný poplach, nikto tam nie je, rybári dnes nefungujú," povedal muž v neopréne a zložil ďalekohľad. Pozrel na vodotesné hodinky na zápästí. „Pol tretej, najvyšší čas. Môžeme ísť na to!"

	Vrátil sa do vysokej trávy a o chvíľu na breh rieky privliekol gumený nafukovací čln.

	„Čo čumíš, doriti, pomôž!"

	Muž v modrej vetrovke sa konečne rozhýbal.

	„Čo máš?"

	„Plnú káru, dnes to sypalo. Tam je, za tým stromom, pri- tiahni ju sem!"

	Tovar z káry preložili do člna. Pracovali ticho, synchrónne, ako dobre zohratá dvojica, ktorá spolu nerobí prvý raz. Nič nehovorili, iba pracovali, prekladali.

	„Káru daj na miesto."

	Muž vo vetrovke urobil tri kroky bokom a zamával pred sebou rukou. Nič. V tráve vysokej ako priemerne urastený chlap nebolo ľahké nájsť oceľovú tyč. Urobil ešte krok a hmatal pred sebou ako slepec. Nič.

	„Nemôžem ju nájsť!" syčal potichu.

	
„Si oslepol!?" na odpoveď sa ozvalo tiché syčanie.

	„Na chvíľu bliknem baterkou."

	Muž v neopréne váhal. Držal čln, prúd bol našťastie mierny, udržal ho. Pár minút ešte vydrží.

	„Ale iba na chvíľu."

	Muž vo vetrovke blikol baterkou.

	„Tam je," uľavilo sa mu.

	Stál meter od tyče, no v tráve vysokej po bradu a potme to bolo, akoby od nej stál na kilometre.

	Dotkol sa oceľovej tyče. Obyčajná guľatina, hrubá ako ruka v zápästí. Od tohto bodu sa musel odraziť. Káru si vyložil na plecia, lebo vo vysokej tráve by sa aj tak nedala ťahať. Postavil sa k tyči chrbtom a vykročil do ticha džungle.

	Počítal. Šomral si.

	„ dvadsaťtri, dvadsaťštyri, dvadsaťpäť."

	Konečne!

	Dvadsaťpäť metrov od tyče bola jama, nad ňou stará vŕba, okolo oveľa hustejšia tráva než inde, hoci inde bola tiež mimoriadne hustá. Vhupol do jamy, zložil si z pliec káru, uložil ju na dno jamy a všetko zamaskoval vysokou trávou. Narýchlo vyšliapaným chodníčkom sa vrátil na breh.

	„Kde v riti si!?"

	„Tu! Už idem!"

	Naskočil do člna a pohli sa. Muž v neopréne sa brodil, v hlbších miestach plával, tlačil, muž vo vetrovke sa veslom snažil riadiť čln bez motora. Motor nepotrebovali, ticho a tma boli ich kamaráti.

	V strede rieky sa muž v člne obzrel. Usmial sa, ich orientačný bod bol na mieste a pekne svietil do tmy.

	Na oceľovej tyči bola nerezovými nitmi pripevnená čierna tabuľka s bielym číslom.

	Burger s Hanzelom si na sobotu naplánovali nočnú službu. Zo soboty na nedeľu nechodí rád do služby nijaký policajt, no občas nastane situácia, keď je to jednoducho nevyhnutné.

	V stredu prišla za Burgerom do práce suseda.

	Hanzel zdvihol telefón.

	„Oddelenie vrážd, Hanzel."

	„Hlavný vchod. Kolega Burger tu má stránku."

	„Pošlem ho dolu."

	Hanzel položil.

	„Edo, máš dolu stránku."

	Burger prestal písať na stroji, Chosého to okamžite zobudilo.

	„Čo je?"

	Kým sa kanceláriou rozliehal monotónny klepot písacieho stroja, bola kulisa na driemanie skoro ideálna, no len čo prestal Burger bubnovať, Chosé sa strhol, akoby ho pomyksľovali za plece.

	„No čo je?"

	„Nič! Drichmi ďalej."

	Dnes mu jeho pohodlnú polohu v kresle v rohu kancelárie nikto nezávidel ani nevyčítal, chudák, už štvrtý deň ťahal šnúru nočných. Sedel v aute na postriežke a striehol na zmrda, čo na autobusovej stanici prepadával osamelé ženy. Keby len prepadával, bolo by všetko v poriadku, bola by to okresná záležitosť, ale posledná po údere do hlavy po dvoch dňoch v nemocnici zomrela, a to už prerástlo hranice okresu. Na porade dal šéf kriminálky úlohu aj Mayorovi: mimoriadne postriežky v súčinnosti s detektívmi z prvého okresu. Stačí jeden, ostatné počty doplnia z okresu. Odskákal to Chosé.

	 

	„Hovorím ti, spi!" prízvukoval mu Burger.

	Chosé poslúchol, pomrvil sa v kresle a našiel si pohodlnejšiu polohu. Sotva zavrel oči, zaspal. Po nočnej ani raz nešiel domov, driemal v kancelárii. Doma ho čakali iba holé steny, čo tam bude obchendovať. V kancelárii čakal na novú vraždu, ktorá by ukončila jeho utrpenie v nočných postriežkach. Keď konečne príde, chcel byť pri tom.

	Burger vstal od písacieho stroja a pozrel do kalendára.

	„Ale ja tu nadnes žiadnu stránku predvolanú nemám," krútil hlavou.

	„A ona je dolu, predstav si!" uškrnul sa Hanzel.

	Chcel či nechcel, musel zbehnúť po schodoch.

	„Anička! Čo tu, prebohaživého, robíš!? Nevieš zazvoniť pri dverách? Veď sme z jedného domu!"

	„Bol si chorý, nechcela som ťa doma vyrušovať a teraz idem okolo, reku zastavím sa."

	Burger si spomenul, že celý minulý týždeň bol práceneschopný. Všivák Kuky dovliekol do kancelárie nejakú oštobu, vírus či čo, a najprv zaľahol on, potom na týždeň Burger a teraz mal horúčky Váňa.

	„Mňa sa to netýka," povedal Krauz a prvý poldecák vodky prevrátil do útrob už desať minút po rannom rozdelení. „Kto pravidelne dezinfikuje dýchacie cesty, nemôže mať s vírusmi problémy," znela jeho odborná lekárska rada.

	Zatiaľ mu to vychádzalo. Nevýhodou bolo, že musel chodiť do roboty a invalidi si zatiaľ váľali šunky doma pri televízore.

	„Anička, čo ťa trápi? Ideš hore alebo."

	„Radšej nie, určite máš plnú kanceláriu kolegov."

	„No." po zaváhaní musel prikývnuť, bolo ich tam dosť a jeden v spiacej polohe, čo by u nezainteresovanej stránky mohlo vyvolať mylný dojem, že takto je to na kriminálke stále.

	„Poďme radšej oproti do bistra," navrhla.

	„Ale ja mám peňaženku hore."

	„Edko, jednu kávičku ti hádam môžem zaplatiť, však si nám už pomohol toľkokrát." vetu nechala nedokončenú, on vedel presne koľkokrát.

	Oproti v bistre si dali kávu.

	„No spusti, o čo ide?"

	 

	„O dcéru."

	„Ktorú? Staršiu?"

	„Staršia je už z domu, vydatá, nepamätáš sa? Ide o Aničku."

	„Veď je to dospelé, rozumné dievča. Aké už len ona môže mať problémy?"

	„Prestala chodiť do roboty."

	Burger chápavo prikývol. Časy sa zmenili, v polovici deväťdesiatych rokov sa menili stále. Každý, kto mal v zadku dieru, chcel byť podnikateľ, samozrejme, úspešný podnikateľ, a to znamenalo, že za týždeň bude milionár, za dva multi, za pol roka si kúpi v Karibiku ostrov a Ornellu Muti ako osobnú asistentku. V prípade Aničky by do úvahy za asistenta pripadal Alain Delon. Ak bola normálna, a nie bi.

	„Ona nie je normálna," uistila ho matka.

	„Veď je vyštudovaná, má remeslo."

	„Pekne sa vyučila, až doteraz robila v tlačiarni."

	„A.?"

	„Vraj nebude celý život stáť pri stroji a kdesi-čosi."

	Burger si vzdychol.

	„Anička, je taká doba. Mladým sa nechce drieť, ako sme boli zvyknutí my. Nechcú ťažkú robotu a mladomanželské pôžičky, chcú mať všetko hneď - a bez záväzkov."

	„Ale ja mám o ňu strach."

	„Nemusíš mať strach. Anička je rozumné dievča, už nie je pubertiačka, má dvadsať." zaváhal.

	„Dvadsaťdva."

	„dva, tak vidíš! Asi vie, čo robí."

	„Nemyslím si, Edko."

	Burger si vzdychol. Nie nahlas, iba vnútri. Za posledné dva roky neuplynul mesiac, aby sa za ním nezastavil niekto zo starých známych a nepožiadal ho o pomoc alebo aspoň o radu. Šibalo synom, dcéram, manželom, manželkám, bratancom, sesterniciam... Požičiavali si kade-tade, podpisovali úpisy, zadlžovali sa, krachovali, predávali majetky, ruinovali rodiny. Banda rýchlokvasených podnikateľov deväťdesiatych rokov.

	„To bude dobré," skúsil ju učičíkať ako iných pred ňou.

	„Možno, ale."

	„Dobre, tak mi aspoň povedz, kde teraz robí?"

	 

	„Veď o to ide, Edko, preto som za tebou prišla. Odišla z tlačiarne, povedala mi, že už je dospelá a že si život zariadi podľa seba."

	„Ale fakt je dospelá."

	„Lenže so mnou takto nikdy nerozprávala. Vždy sme sa o všetkom poradili ako rodina. Teda. Odkedy zomrel Milan, tak sme sa radili my dve, Vierka sa vydala na východ."

	„Viem, viem, už si spomínam."

	„A odrazu sa zmenila. Od nového roka prestala chodiť do roboty a našla si niečo nové. Mne sa to nepáči."

	„A vieš, čo nové?"

	„Robí v herni nejakú k."

	„To hádam nie! Anička!?"

	„Počkaj, k... k..."

	„Myslíš krupierku?"

	„No, to je ono!"

	„Sa mi uľavilo."

	„Ale mne nie!"

	„Anička! Ale veď to je dnes normálne slušné zamestnanie, nová funkcia, nový post. Ja viem, za našich čias to neexistovalo, nie sme na to zvyknutí, ale mladí sa v tom vyžívajú. Nebuď smutná. Čo také strašné sa stalo? Dievča sa nadýchlo, zdvihlo hlavu, rozhliadlo sa a zistilo, že aj za hranicami tlačiarne existuje život. Tak vykročila a ide za svojím šťastím. Možno má pravdu, prečo by mala celý život stráviť za tlačiarenským strojom?"

	Matka Anička si odpila a opatrne odložila šálku.

	„Ide za svojím šťastím." zopakovala Burgerove slová. „Edko, s týmto sa chodí za šťastím?"

	Z operadla stoličky zvesila kabelku a položila si ju na kolená. Obzrela sa, či ich niekto nepozoruje. Burger, deformovaný dlhými rokmi práce v polícii, sa pre istotu poobzeral tiež, hoci netušil, čo z kabelky vytiahne.

	Nesledoval ich nikto.

	Vytiahla veľkú hnedú handru, v nej niečo zabalené. Celý balík položila pred Burgera.

	Detektív z oddelenia vrážd tušil pohromu, sotva vybrala balíček z kabelky. Handra presne kopírovala tvar zabaleného predmetu. Burger ten predmet dôverne poznal. Odhrnul dva rohy.

	„Smith Wesson tridsaťosem, strieborná verzia, skrátená hlaveň, dvojpalcovka."

	„Edko, z toho, čo si mi povedal, viem akurát toľko, že Anička si na cestu za šťastím vybrala čudnú pomôcku."

	Prikývol, musel uznať, že suseda má pravdu. Siahol po zbrani, no zháčil sa.

	„Držala si ju v ruke?"

	„A ako by som jej ju asi vybrala z kabelky?"

	„V poriadku."

	Odtlačky prstov ho nateraz nemuseli trápiť, ak tam aj nejaké zaujímavé boli, zotrela ich matka alebo dcéra. Ešte raz sa poobzeral, či ich niekto nesleduje, no bistro bolo poloprázdne a pri vedľajších stoloch nikto nesedel. Rozbalil revolver a bez toho, aby sa ho dotkol, skontroloval bubienok.

	„Kriste."

	Bubienok bol plný ostrých nábojov. Všimol si pažbu, z oboch strán krytá plastom. Na drahých revolveroch sa používala slonová kosť, niekedy zručne vyrezávaná, no toto bol plast. Na pravej strane revolveru prasknutý po celej dĺžke. Medzi prstami vyskúšal kvalitu handry.

	„Jelenica, jemná, tenká. Je tvoja?"

	„Nie, keď som pištoľ našla, bola v nej už zabalená."

	Burger prižmúril oči, poskladal handru, balíček vrátil zlodejke. Počkal, kým ho schovala do kabelky.

	„Anička."

	„To nie je všetko," zabila ho v lufte.

	Vzdychol si. Teraz už nahlas.

	„Pozri sa!"

	Znova zalovila v kabelke. Na stôl položila fialovú ruličku stiahnutú zelenou gumičkou.

	„To sú."

	„Áno, Edko, tisícky."

	„Doprdele!"

	„Presne to som si povedala aj ja."

	„Aj toto si u nej našla?"

	„Našla. Edko, je ich dvadsať. Vieš dobre, že celý život robím kuchárku u nás v škole. Kým žil Milan, išlo to ako-tak, teraz sa iba predierame. Dve baby dajú rodinnému rozpočtu riadne zabrať. Nech sme s Milanom robili čokoľvek, do roztrhania tela, aj domovníctvo a umývanie schodov sme si vzali, nikdy sme nedali dokopy viac ako štyridsaťtisíc. Niečo ma stál pohreb, no došetrila som, babám na svadbu, keby sa niektorá zbláznila. Edko, štyridsaťtisíc za celý život, a ona má pri sebe dvadsať!? Polovicu môjho života má iba tak previazanú gumičkou v kabelke! Toto je podľa teba cesta za šťastím? S pištoľou v ruke?"

	Burger posunul ruličku po stole, ani neprepočítal, veril jej. „Schovaj to!"

	Poslúchla.

	„Pán hlavný."

	„Áno?"

	„Dve vodky a dva džúsy."

	„Pomaranč, grep."

	„Grep!"

	Burger si pretrel hornú peru. Mal pocit, že sa potí. „Môžem vás poprosiť o láskavosť?" spýtal sa čašníka. „Nemám pri sebe peniaze, ale robím tu oproti a."

	„Ja vás poznám."

	„Prídem to zaplatiť o hodinu. Aj tie kávy."

	„Bez problémov. U vás bez problémov."

	Na obslúženie počkali mlčky. Burger uvažoval. Keď mu priniesli objednávku, lačno si odpil, potom si uvedomil, že sedí s dámou, a otrčil k nej pohárik, aby si štrngli. „Prepáč, už premýšľam."

	„Kašli na štrnganie, len premýšľaj."

	Napili sa opäť, zapili grepovým džúsom.

	„Budem sa ťa pýtať."

	„No."

	„odpovedaj a neklaď mi otázky."

	„Dobre."

	„Kedy odišla Anička z tlačiarne?"

	„Po Silvestri."

	„Pred dvoma mesiacmi?"

	„Áno, zhruba."

	„Zmenila správanie? Obliekanie?"

	„Obliekanie."

	„Pýtala si sa jej, čo je nové?"

	„Pýtala, nechcela o tom hovoriť."

	„Naliehala si? Pohádali ste sa?"

	„Nie, nehádame sa."

	„Povedala niečo o novej robote?"

	„Nie, vôbec nič."

	Burger zagánil. Nesedelo to, niekto tu klame.

	„Potom odkiaľ môžeš vedieť, že robí v herni krupierku, keď o tom nechcela hovoriť’?" vystrelil od pása.

	Matka Anička si odpila z vodky. Burger mal chvíľu pocit, že ju nachytal, no keď sa jej pozrel do očí a zbadal náznak potmehúdskeho úsmevu, pochopil, že neklame, iba všetko je inak, než si myslel.

	„Ty si sa s ňou nehádala! Ty si ju, sledovala," došlo mu.

	„Poznáš Waltera, synovca."

	„Ten vysoký, čierny."

	„Nie, to je Jožino od mladšej sestry. Walter je hrdzavý, brčkavý."

	„Taxikár."

	„No. Poprosila som ho."

	„Počkaj, počkaj, takto by sme sa nikam nedostali. Porozprávaj mi to celé od začiatku, od Silvestra."

	„Máš pravdu, radšej ti to poviem od začiatku. Anička po Novom roku ostala doma, povedala mi, že majú celozávod- nú dovolenku. Dva týždne by boli v poriadku, ale po treťom som sa zastavila u nich v podniku. Žiadnu dovolenku nemali a na osobnom mi povedali, že Anička dala k prvému výpoveď. Po troch týždňoch začala chodiť do roboty akoby nič, no iba na nočné, vraj si to tak zariadila u vedúceho, lebo lepšie zarobí na príplatkoch. Vedela som, že klame, no netušila som, kam chodí na nočné."

	„Pomohol Walter."

	„Pomohol, vieš, aký má zmysel pre poriadok. Nevzali ste ho k vám."

	„S takým srdcom môže byť rád, že ešte žije. Anička, nemohol som, ani mne by to neprešlo. Fyzické testy sú neoddeliteľnou súčasťou prijímacích pohovorov."

	„Viem, dobre, nič ti nevyčítam. Má srdiečko choré, ale plné lásky a citu pre spravodlivosť, stačilo, aby som mu vysvetlila svoje podozrenie, a bol ochotný."

	„Skráť to. Čo ste zistili, vy dvaja tajní detektívi?"

	„Chodí na Obchodnú ulicu. V strede zbúrali starý dom a spravili tam piváreň."

	„Smíchov, poznám to."

	„Oproti cez koľaje je priechod do dvora."

	„Aj ten poznám. Pár metrov naľavo má Berky dielňu, opravuje dáždniky a brúsi nože a nožnice."

	„A keď ideš ešte ďalej do dvora, tak po pravej strane sú schody dolu, do pivnice."

	„Je tam sklad kobercov."

	„Nie, sú tam ešte jedny schody dolu, asi desať metrov za nimi."

	„Viem, bolo to doteraz opustené."

	„Už nie je."

	„Majú nejakú ceduľku? Názov?"

	„Šesť schodov dolu, potom pevné čierne dvere, zvonček a vo dverách okienko. Pri zvončeku je malá ceduľka, privátny klub."

	„Aha!"

	Burger našpúlil pery.

	Poznal toto dosiaľ neužívané označenie nových nočných podnikov, vyrastali ako huby po daždi. Vyrastali v jeho rajóne, v rajóne, kde začínal ako pochôdzkar, kde za starých čias pred revolúciou poznal každý dom, každú tehlu, každého vedúceho mäsiarstva, pekárne, vinárne, bistrá, reštaurácie.

	Všetko sa menilo. Názov Privat club, písaný po anglicky s c, aby vzbudzoval rešpekt, začali prednedávnom používať chlapci z mesta, čo sa chceli vyhnúť pravidelným kontrolám a buzerácii zo strany úradov. Na privátne kluby sa vzťahovali iné pravidlá než na bežné krčmy alebo bary. Daňové ani nie, ale pravidlá o kontrole, najmä policajnej, určite. Do bežnej krčmy či reštaurácie alebo nočného baru mohla vtrhnúť polícia a vykonať kontrolu kedykoľvek. Privátny klub bol podľa vtedajších zákonov chápaný ako územie postavené na roveň bytu či rodinného domu a na vstup do takýchto priestorov potrebovala polícia súhlas prokuratúry a povolenie sudcu.Vynikajúca finta, smutné bolo, že novovznikajúcej vrstve takzvaných podnikateľov v oblasti stravovania a reštaurácií ju prezradili advokáti, ktorí ešte pred pár mesiacmi pracovali v polícii. Najlepší advokát je bývalý vyšetrovateľ, lebo pozná celý proces prípravného konania a vie, ako sa proti úkonom zo strany polície brániť.V polovici deväťdesiatych rokov odišlo z policajnej vyšetrovačky do advokácie pekných pár desiatok vyšetrovateľov a niektorí sa stali uznávanými obhajcami najhorších vagabundov v Našom Meste. Stotisíc korún od podnikateľa bolo vždy lepších ako sedemtisícpäťsto od štátu.

	Burger prestal špúliť pery.

	„Poslala si tam Waltera?"

	„Nie, Anička by bratanca hneď spoznala a bolo by jej to podozrivé, lebo vie, že Walter do takých podnikov nechodí. Požiadala som ho, aby ju iba sledoval, kam chodí. Zistil to ľahko, potom tam poslal kolegu a ten mu zreferoval, čo je to za podnik a čo tam Anička robí. Samozrejme, dôveryhodného kolegu, kamaráta, spolu začínali taxikárčiť."

	„Aké jednoduché! Prečo aj ja nemám takých šikovných kolegov," vzdychol detektív. „Nechceš prejsť k nám?" zažartoval.

	„Už som si zvykla, radšej ostanem v kuchyni," hodila rukou.

	„Takže si už vedela, kam chodí a čo tam robí."

	„Vedela."

	„Ale nebola si spokojná."

	„Nebola."

	„Ale s Aničkou si sa o tom otvorene neporozprávala."

	„Nie. Čakala som, či nezačne sama. Nezačala. Okrem toho som videla, že je konečne spokojná. Pochop ma, kým pracovala v tlačiarni pri stroji, bolo na nej vidieť, že si uvedomuje, že do práce musí chodiť, no nemala z nej radosť. Odrazu sa začala usmievať a v kúpeľni si pri líčení pospevovala."

	„Chápem."

	„Nechcela som zbytočne rýpať do niečoho, čo začalo fungovať, iba som vyčkávala, kedy sa mi sama zdôverí."

	„Stalo sa niečo zvláštne?"

	„Prečo?"

	„Keď si jej vyfilcovala kabelku. Hovoríš, že všetko fungovalo, Anička bola šťastná, pospevovala si v kúpeľni, tak prečo si jej prezrela kabelku?"

	„No..." zaváhala. „Nič sa nestalo, ibaže dnes ráno sa z práce vrátila opitá. Ona nepije, nikdy neprišla v takomto stave, tak som..."

	„Aj to chápem."

	Chvíľu mlčali. Ako na povel obaja dopili.

	
„Máš nejakú konkrétnu predstavu, ako by som ti mohol pomôcť?"

	„Nemám, neviem, či sa niečo deje. Mám iba obavy, aby sa dievča do niečoho nenamočilo."

	„V poriadku, pozriem sa na to. Zatiaľ sa dohodneme na pár detailoch. Aby som niečo zistil, nesmie mať Anička ani tieň podozrenia, nesmie zmeniť rytmus, chápeš, návyky. Všetko musí ostať ako doteraz. Revolver a peniaze jej vráť do kabelky. Na nič sa nepýtaj, ak nezačne sama, nevyzvedaj. Pozorne ju sleduj, či sa nezmení, myslím nálada, správanie, zvýšená podráždenosť, či neostane mĺkva, zahriaknutá, ako človek, čo má starosti."

	„Rozumiem," visela mu na perách a horlivo prikyvovala.

	„Ja ti telefonovať nebudem, keby to náhodou zodvihla a opakovalo by sa to, mohla by nás začať podozrievať."

	„Samozrejme, veď vie, kde robíš."

	„Zavolaj mi ty, keď bude spať alebo nebude doma. Môžeš mi volať do práce alebo večer aj domov, to je jedno. Volaj, iba ak niečo zistíš, zbytočne to nebudeme siliť."

	„Rozumiem."

	„To je zatiaľ všetko. Vlastne nie! Máva telefonáty?"

	„Občas jej zavolajú a vytiahnu ju von, no k telefónu pribehne vždy prvá, takže ani neviem, či volá chlapec alebo dievča. Nevyzvedám. Ešte sme sa ani nerozprávali, či má vážnu známosť alebo sú to iba kamaráti."

	„Ani nevyzvedaj, snaž sa ju aspoň raz predbehnúť a sama uvidíš, kto sa ozve."

	„Vynasnažím sa."

	„Má nejakú dobrú kamarátku?"

	„Nie, dobrú nie, no pred pár dňami spomenula nejakú Simonu. Vraj celkom fajn baba. Predpokladám, že je odtiaľ, keď ju predtým nespomínala."

	Až teraz bol výsluch ukončený. Burger sa dozvedel všetko podstatné a ostalo na ňom, či celú vec zoberie iba ako informáciu od susedky, od matky, ktorá sa iba zbytočne plaší, alebo situáciu vyhodnotí ako problém a začne ho riešiť. Ešte ani sám nevedel, ako bude postupovať. Zatiaľ odprevadil susedu na zastávku, kývnutím dal čašníkovi znamenie, že sekeru registruje a do hodiny vyrovná. Čašník mu odkýval, v poriadku.

	Breh rieky bol blatistý, nezvratný dôkaz minulotýždňových záplav. Na konci zimy sa rozpršalo, voda vystúpila z brehov, hrozila jarná povodeň. Našťastie sa doplazila iba na priľahlé lúky a tam aj skončila, do záhrad a do domov na západnom okraji dediny sa nedostala. Lúky boli nízke, hnedé - na starých vyschnutých kostrčiach minuloročnej trávy a buriny sa kde-tu leskli kvapky rosy, kde tu ich špinili nízke nánosy bahna. Na sviežu zeleň a farebné koberce lúčnych kvetov si budú musieť počkať do konca mája.

	Krauz túto časť povodia tesne pod dedinou poznal z prechádzok a z tréningov,  nabehal tu stovky kilometrov.

	Na rohu pri krčme s poetickým názvom U Michala ich čakala hliadka, miesto a čas im dohodol operačný dôstojník, aby sa nemuseli otravovať s večne nefungujúcimi vysielačkami. Z dôvodov neznámych aj profesionálnym spo- járom od Dvoch levov v tejto časti Nášho Mesta nebol signál alebo sa z vysielačiek ozývali iba trhané vety.

	Dvaja chalani v uniformách si prisadli dozadu do auta.

	„Pôjdeme iba kúsok na konečnú autobusu," inštruoval Krauza jeden z hliadky, sotva sa pozdravili.

	Naozaj išli iba kúsok, ani nie tristo metrov.

	„Tam to môžete odstaviť," ukázal na tri služobné autá stojace disciplinovane v rade za sebou.

	Vystúpili. Chosé sa rozhliadol, Krauz nemusel.

	„Na hriadkach," prečítal si Chosé na plechovej ceduľke prišraubovanej na rohu domu.

	„Posledná ulica v dedine," súhlasil Krauz. „Ako vidíš, pod ňou je už iba pás trávy, hlavná cesta do Devína a hneď sa začínajú lúky a jelšový háj. Tam za tými stromami je rieka a druhý breh je už Rakúsko."

	 

	Chosé otáčal hlavu, sledoval Krauzov prst.

	„To sme tak blízko pri hranici? Tamto bralo, tá skala," hodil bradou, „to je najužší pohraničný úsek?"

	„Za socíka to tak bolo," prikývol kolega.

	Pod skalou bolo od okraja cesty na breh rieky slabých tridsať metrov. Za starých čias to bol úsek predimenzovaný ostnatými drôtmi, drevenými kolmi, signálnymi svetlicami a všetkým možným, čo tvorilo železnú oponu.

	Krauz zvraštil čelo, prižmúril oči, spomínal. Pred štyrmi rokmi na tom úzkom úseku štátnej hranice porušil asi všetky služobné predpisy, aké len poznal. A aspoň polovicu tých, čo nepoznal.

	„Čo je?" spýtal sa Chosé, keď si všimol kolegov výraz tváre.

	„Nič," Krauz zahnal spomienky mávnutím ruky.

	Chosému o svojich začiatkoch na oddelení vrážd nič nepovedal, niežeby mu nedôveroval, no dal na radu starších. Burger s Hanzelom ho vtedy dôrazne upozornili, že niektoré zážitky zo služby si detektív musí nechať pre seba nie preto, že by kolegovi, najlepšiemu kamarátovi či manželke nedôveroval, jednoducho v rámci pudu sebazáchovy.

	„Nič," zopakoval Krauz, „môžeme ísť."

	Hliadka vykročila, detektívov viedli chodníkom kolmo na tok, posledné domy nechali za chrbtom.

	Breh rieky bol samé blato.

	„Zlaté kanady! Neviem, čo by sme si počali v poltopánkach," Chosé chválil kolegovo rozhodnutie prezuť sa ešte v kancelárii do vysokých šnurovacích vojenských topánok s dvoma kovovými prackami. „Hnusné blato!"

	„Opatrne! Šmýka sa!"

	Krauzovo varovanie patrilo všetkým, dobre poznal nánosy, ktoré sa po namočení menili na šmykľavé klzisko. Neskoro,  prvý člen hliadky sa už váľal.

	„Kur... dop..." nestíhal dopovedať, lebo do úst sa mu natlačila suchá tráva.

	Hrešil, vypľúval. Pomohli mu vstať, z kolien a brucha si poutieral blato a suchú trávu, ktovieako to nešlo. Ďalej pokračovali pomalšie, opatrnejšie.

	„Rozkročte sa a kníšte sa zboka nabok ako kačice."

	 

	Poslúchli Krauzovu radu, kráčali ťarbavejšie, no bezpečnejšie.

	„Ako ďaleko ešte?"

	„Sto metrov," odvetil Chosému prvý, vyváľaný v blate.

	Napredovali husím pochodom proti prúdu rieky.

	„Dokelu, taká príroda, nefalšovaná džungľa, fantastické!"

	Chosé sa stihol aj kochať. Pre Krauza to bola bežná prechádzka po známych miestach, ani si neuvedomil, že toto rokmi zabudnuté, neudržiavané, zakázané, chránené, strážené, oplotené, zdivočené územie môže v niekom vyvolať úžas.

	„Pozrite, tie padnuté kmene hentam vzadu sa dajú normálne filmovať do prírodopisného seriálu! A tamtie vytŕčajúce konáre a mach na kôre, bohovské!" ukazoval Chosé raz na jednu, raz na druhú stranu chodníka.

	Krauz pozrel naznačeným smerom, na chvíľu sa zastavil a musel uznať, že divá príroda vie niekedy vyčariť neuveriteľné tvary, farby a vône.

	Kráčali, pochodovali, uhýbali sa konárom dotierajúcim zboku, zvrchu, zospodu, prekračovali práchnivejúce kmene, podliezali brvná, predierali sa pralesom... Na chvíľu sa dal učičíkať aj Krauz, na okamih si predstavil, že sú v rozprávke. Štyria rytieri putujúci zarastenou cestou krížom cez hlboký prales, na konci cesty zámok so Šípovou Ruženkou spiacou v komnate. O tom, kto by ju pobozkal prvý, nemal pochýb, a keby sa oni traja zdržali na nádvorí vytínaním kriakov, určite by neostalo iba pri bozku, ako poznal svojho parťáka.

	„No konečne!"

	Zo zadumania ho prebralo vrelé privítanie.

	„Ahojte!" odzdravil Krauz za všetkých.

	„Už tu mrzneme od rána!"

	Podali si ruky s mrznúcimi. Krauz sa rozhliadol. Poznal dvoch detektívov zo štvrtého okresu. Poznal ich technika čupiaceho pri dvoch čiernych kufroch s náradím. Mladého muža s písacími potrebami a zošitom nepoznal, no tipol ho na okresného vyšetrovateľa vo výjazde. Troch starších mužov v civile poznal z videnia, vedel, že patria k funkcionárom okresu, ale ich presné zaradenie nepoznal.

	„Mayor nepríde?" spýtal sa muž s hustou čiernou šticou, ohorok cigarety odfrčkol to rieky.

	„Poslal nás," Krauz roztiahol ruky,  čo by ešte viac chceli.

	„Ani Burger?"

	„Má dnes nočnú, šanuje sa. My dvaja s ním sedíme v kancelárii. Roky. O vraždách vieme iba desatinu z toho čo on, no na jedného utopeného si s tým trúfame. Ak vám to nestačí, zavolajte na operačné, nech nás vymenia. Spravíte nám iba dobre, sme totiž po nočnej."

	„Tak som to nemyslel, kolega."

	„Krauz. Toto je Fischer. Oddelenie vrážd."

	„Kolega Krauz! Poznám, poznám, už som o vás počul. Ja som major Puchel, riaditeľ obvodného oddelenia v Devínskej Novej Vsi. Toto je zástupca riaditeľa okresu major Droba. Doktora Veselého zo súdneho lekárstva asi poznáte."

	Nepoznali. Mladý chalan, veľmi mladý.

	„Nepoznáme a chodíme pitvať každý týždeň."

	„Nastúpil som minulý pondelok, toto je môj druhý výjazd do terénu," doktor sa na ospravedlnenie usmial.

	Na brehu stáli ešte dvaja kolegovia v uniforme, z primeranej vzdialenosti strážili miesto činu. Ich totožnosť asi nebola dôležitá, lebo ich nikto nepredstavil. Detektívi im aj tak kývli na pozdrav,  chlapcom dobre padlo, že esá z prestížneho oddelenia prejavili záujem,  usmiali sa, zasalutovali.

	Krauz sklonil hlavu, pozrel na zem. Vrchná vrstva blata, asi trojcentimetrová, dovolila topánkam, aby sa vnorili, potom už kládla odpor. Tri centimetre, to je veľa, neostanú pod topánkou a blato sa vytlačí po okrajoch, ako keď z hrnčeka vykypí mlieko. Riaditeľ okresu sledoval Krauzov pohľad.

	„Viem, pošliapali sme to tu, no ak uvidíte mŕtvolu, uznáte, že na tom nezáleží."

	Krauz zagánil na učňa z radov lekárov. Zagánil, ale v duchu bol rád, že je tu, lebo na súdneho lekára sa vždy čaká najdlhšie. Celé čakanie si teraz odskákal okresný výjazd, oni prišli ako páni na samý záver, mohol byť rád, že sa nemusia zdržiavať.

	„To vy ste spochybnili utopenie, pán doktor?"

	„Áno."

	„A ja," ozval sa mladík s písacími potrebami.

	„To je vyšetrovateľ vo výjazde podporučík Kobza," vysvetľoval riaditeľ.

	Osoby a obsadenie by sme mali, teraz sa už len dostať na javisko.

	„V čom je problém, pán vyšetrovateľ?"

	„Poďte sa pozrieť."

	Stáli na brehu, k hladine sa zvažoval asi metrový klzký svah. Hladina Dunaja bola nízka, tok Moravy bol prudký. Miesto, kde stáli, bol zjavne rybársky flek - zelina vytrhaná v polomere najmenej päť metrov, ohnisko obložené kameňmi, dve železné vidlice z guľatiny zarazené do zeme na večné časy, zdevastovaná laminátová stolička, prázdna pivová fľaša, pri kmeni stromu čierne igelitové vrece s odpadom, čo už nevládali odniesť. Buď chytili takého veľkého sumca, alebo orangutana.

	„No poďte!"

	Odišli od brehu pätnásť krokov a zastali.

	Breh rieky tvoril hrb, presnejšie, val pozdĺž toku, zvažujúci sa prudko až k hladine, smerom do vnútrozemia mierne klesal. Na niektorých miestach klesajúci terén modeloval prirodzené jamy, ktoré nikto nebagroval, utvárala ich príroda. Keď prišli záplavy, voda sa prevalila cez hranu brehu a zalievala jamy a lúky miestami až stovky metrov od hlavného toku.

	Ich jama bola pätnásť krokov od brehu, Krauz to zistil presne, lebo si vzdialenosť odkrokoval. Aby sa uistil, postavil sa bokom a vzdialenosť ešte raz ošacoval bajočko. Prikývol sám sebe, viac ako pätnásť metrov to nebolo.

	V jame dokonale krytej starou zoschnutou trávou bol vykopaný plytký hrob. Meter krát dva metre s ostrými hranami. Za hlavou mŕtveho tela bol zaseknutý rýľ, Krauz a Chosé pochopili, že chlapci z okresu sa od rána činili a okresný technik sa snažil vykopať, čo sa dalo. Presnejšie, vykopať telo do polohy, keď sa bude dať posúdiť, o čo vlastne ide.

	Rozhliadli sa. Všade naokolo prales, stromy a konáre v polohách, ako popadali. V okolí hrobu hnedé, zoschnuté, ale husté pozostatky minuloročnej trávy a blatnatej buriny. Všetko páchlo vysychajúcim bahnom.

	Telo ležalo na chrbte. Modrá silonová vetrovka zapnutá až pod krk, klasické modré rifle s čiernym opaskom, čierne tenisky. Ruky prekrížené na pupku. Krauz sa nahol bližšie, neboli zviazané, iba dlane položené jedna na druhú.

	Tvár už nebola, ani brucho nebolo, vetrovka sa prepadla do útrob, všetko vyžrali potkany, líšky, túlavé psy, ondatry, možno aj raky.

	Hore na vyžratej lebke bolo pár čiernych chuchvalcov, vlasy, možno bol, alebo bola, čiernovlasý. Ani klobúk, ani šiltovka, prostovlasá mŕtvola bez očí, nosa, bez pier.

	„Nám hlásili utopenca," poznamenal Krauz. „Operačný nás informoval, že tu máte problém s utopencom."

	„Mne to skôr pripadá na obesenca," vzdychol si Chosé. „Presne takto sa niekedy zarývajú."

	„Nie, kolega, to musí byť utopenec. Tie zložené ruky na pupku nasvedčujú, že si pri topení lebedil."

	„Možno máš pravdu, upúšťam od verzie obesenca, prikláňam sa k utopenému s možnosťou dvojitého priestrelu mozgovne. Možno popáleniny na stotridsiatich percentách povrchu tela."

	„To akože podpálil seba a ešte aj les okolo?"

	Chosé prikývol, že to myslí vážne.

	Prestali drístať. Kolegovia z okresu na nich pochybovačne zazerali , vraždárskemu humoru nerozumeli.

	Krauz si vzdychol , ak niekto nerozumie humoru, humor prestáva byť zábavný, stáva sa trápny. Radšej prestali, chýbali im Burger, Hanzel, partia okolo mŕtvoly, ich partia.

	„Prepáčte, sme po nočnej," usmial sa Krauz na ospravedlnenie. „Povedali nám, že tu máte nejaké problémy s utopencom, ale toto." hodil bradou do hrobu. „Keby sme dostali presnejšiu informáciu, prišiel by sem rovno krajský výjazd a my sme už mohli spať!" dokončil dosť podráždene.

	„Už viete, prečo som zastavil obhliadku miesta činu?" spýtal sa lakonicky okresný vyšetrovateľ. Na tvári sa mu nepohol ani sval, muž bez mimiky. S ním teda veľa humoru nezažijú.

	„Pán zástupca riaditeľa," obrátil sa Krauz na najvyššieho na mieste činu. „Toto naozaj nemá úroveň! Prečo ste operačnému mesta hlásili podozrivý nález utopenca? Toto je podľa vás utopenec? Ja sebakriticky priznávam, že oproti kolegovi Burgerovi toho viem o vraždách žalostne málo, no na prvý pohľad viem posúdiť, že toto utopenec nie je! Nešťastník pred nami sa sám nezakopal a určite sa sám do hrobu neuložil. Kto to hlásil ako nález utopenca?"

	Zástupca riaditeľa okresu zagánil na veliteľa miestnych policajtov.

	 

	„Ehm." odkašlal si miestny šéf. „Nechceli sme zbytočne robiť poplach," vzdychol, lebo konal v dobrom úmysle a nakoniec všetko ostalo na ňom. „Oznamovatelia našli iba hlavu trčiacu zo zeme. Mysleli sme si, že je to starý utopenec zachytený v konároch a bahnom ho zaniesla posledná povodeň. Takú informáciu sme dávali hore, ale bola to iba prvotná informácia, na to sme upozornili. Až keď ho náš technik odkopal, zistili sme, že je uložený ako v hrobe. Aj sme to hlásili na operačné, ale už ste boli na ceste. Prepáčte, chlapci, je mi vás lúto, zvlášť ak ste po nočnej, no my sme postupovali krok za krokom, ako sme ho odkrývali a ako sme sa dostávali ku konkrétnejším informáciám."

	Krauz musel uznať, že má pravdu a nemá mu čo vyčítať. V podstate sa nič strašné nestalo, ibaže dvaja unavení detektívi po nočnej ostanú v službe ešte aspoň jeden deň. Videl to tak do večera.

	„Prestaneme sa tu prekárať a začnime robiť." Hnev z toho, ako s nimi hlúpa sobotňajšia náhoda vykývala, ho už prešiel, začal rozmýšlať.

	„Máme tu signál?" spýtal sa Chosé najbližšej uniformy.

	„Tu áno, sme dosť ďaleko od kopca."

	„Daj mi vysielačku." Chosé už chcel volať o pomoc.

	„Počkaj!" zastavil ho Krauz. „Pán doktor, vy ste už niečo zistili?"

	Doktor pookrial, konečne prišlo aj naňho.

	„V tomto stave a v tejto polohe mŕtvoly môžem iba konštatovať, že ide o nález staršieho dáta a."

	„To som nemal na mysli, všetko si spresníme na pitve, mne ide o príčinu smrti. Našli ste nejaké vonkajšie zranenia?"

	„Nie," doktor zvesil plecia.

	„Nie sú tam?"

	„To neviem, je vykopaný iba dopoly, nemôžem ho celého prezrieť."

	Krauz sa zahladel na polovicu vykopanej mŕtvoly. Vietor prestal fúkať od neho, vzduch sa zastavil. Do nosov im udrel hnilobný zápach. Uniformy ustúpili, dvaja funkcionári vytiahli vreckovky, detektívi, technik a doktor ustúpiť nemohli a vytiahnuť vreckovky bolo pod ich úroveň. profesionáli musia zniesť aj horšie pachy.

	„Pán doktor."

	„Prosím?"

	„aby sme sa niekam dostali. "

	„Počúvam vás."

	„skúsime mu pozrieť hruď a potom hlavu. Tie už máme prístupné. Ak nič nezistíme, budeme kopať ďalej."

	„V poriadku, na to som čakal."

	Súdny lekár s mŕtvolou ešte nemanipuloval, nepustili ho k nej, kým nepríde oddelenie vrážd. Až teraz si natiahol chirurgické rukavice, na každú ruku po dve, aby eliminoval riziko poranenia a nákazy. S hnijúcimi mŕtvolami treba manipulovať mimoriadne opatrne, to ich učili už v prvom semestri.

	„Najprv vetrovku," usmernil ho Krauz.

	Doktor zostúpil do plytkého hrobu a rozopol modrú vetrovku. Napriek blatu zips fungoval na tri zadrhnutia, napokon sa vetrovka rozopla. Až teraz ich nosy zažili pola- hodičku!

	Pod vetrovkou boli už iba rebrá obalené hnedou kašou - kedysi svaly a koža. Podstatná hmota odhnila, zvyšok zakonzervovala vetrovka a bahno. Pach valiaci sa spod vetrovky bol neznesiteľný. Doktor sa nahol k hrudníku, nikto mu nezávidel. Prezrel rebrá, niektorými pohýbal, prezrel chýbajúce brucho, zabŕdol do hnedej kaše, čo ostala po črevách.

	„Nič," povedal po skúmaní.

	„Skúsime hlavu," rozhodol Krauz.

	„Nemali by sme počkať na pitvu?" spýtal sa nesmelo zástupca riaditeľa okresu.

	„Nie, tu už nič nepokazíme, a ak to neskúsime, nebudeme vedieť skutok kvalifikovať. Buď je utopený, alebo zabitý, príčinu smrti musíme zistiť na mieste. Hľadáme vonkajšie zranenia, a to na mieste činu môžeme, však, pán vyšetrovateľ?"

	Kolega z okresnej vyšetrovačky prikývol, kamenný výraz tváre nezmenil. Iba tuhšie zovrel pero pripravené na písanie.

	Doktor vzal do rúk hlavu, pohýbal ňou zboka nabok. Čupel, pošmykol sa a padal. Zabudol pustiť hlavu. Spadol na bok, hlava mu ostala v rukách, skoro sa ňou prikryl.

	Technik priskočil na pomoc, zachytil mu plecia, aby sa celý nezvalil na mŕtvolu.

	„Počkajte, pán doktor, vystrite nohu, táák. A teraz vstaňte," postavil ho na rovné nohy.

	„Ďakujem."

	Doktor bol rád, že sa v tom hnuse nevyváľal. Bezradne otrčil svoj úlovok pred detektívov, očakával hubovú polievku.

	„No čo už," pokrčil plecami Chosé, „to len svedčí o tom, že je zhnitý. Na pitve by sme ju aj tak dali dolu, takže ste si iba predčasne zapitvali, pán doktor."

	„Keď ju už máte v rukách, prezrite ju o to pozornejšie," poradil Krauz. Rozčuľovať sa nemalo zmysel.

	Doktor sa vrátil ku krku, čupol si, hlavu položil na hranu hrobu. Podrobne skúmal atlas zaseknutý v spodine, preskúmal celú lebečnú spodinu, boky, temeno, tvárovú časť, zátylok. Gúľal si hlavu zboka nabok.

	Pri zátylku stuhol. Ignorujúc pachy, nahol sa ešte bližšie. Ukazovákom rozhŕňal chuchvalce čiernych zablatených vlasov.

	Policajti trpezlivo čakali. Krauz dostal hroznú chuť na cigaretu.

	„Mám to! Tu je to!" doktor vstal, usmial sa. Všetkým dal jasne najavo, že dnešnú mzdu si zaslúži. „Poďte sem, pozrite sa!"

	Opatrne, aby sa nepošmykli, obišli hrob.

	„Tu," doktor zodvihol lebku a otrčil im zátylok.

	Na zátylku, geometricky úplne presne v strede, zbadali v hniezde odhrnutých vlasov dierku.

	„Budem hádať," ponúkol sa Chosé. „Zmestí sa tam vidiový vrták do panela s priemerom deväť milimetrov."

	„Akurát tu nikde nie je zástrčka na vŕtačku," vzdychol Krauz.

	„Ak tam nemá zarazenú hmoždinku, netuším, od čoho to má."

	„Ja asi áno," chválil sa Krauz. „Pán doktor, pozrite mu čelo a tvárovú časť."

	Doktor poslúchol. Skúmanie vzal naozaj poctivo.

	„Nič."

	„Takže je vnútri?"

	„S najväčšou pravdepodobnosťou je vnútri."

	„Opatrne ju položte naspäť, pán doktor."

	 

	Doktor sa zohol.

	„Nie tam, späť ku krku."

	Doktor zložil hlavu z hrany hrobu.

	„Chosé."

	„No?"

	„a teraz tú vysielačku."

	Chosé podišiel ku kolegovi v uniforme, dosiaľ iba strážil okolie. Strážil poctivo proti neexistujúcim narušiteľom. Nuda. Konečne sa naňho usmialo šťastie a aj on mohol zasiahnuť do vyšetrovania. Od radosti až poskočil.

	„Na!"

	Chosé mu nechal vysielačku na pleci, vzal si iba kecafón s dlhým káblom.

	„Čo si?"

	„Dusík dvestoštrnásť."

	„A váš okresný operačný?"

	„Dusík sto."

	Chosé prikývol, stlačil tlačidlo.

	„Dusík sto, Dusík sto, tu Dusík dvestoštrnásť, príjem!"

	Pustil tlačidlo a čakal.

	Nič.

	„Dusík sto, Dusík sto, tu Dusík dvestoštrnásť, príjem!"

	Vo vysielačke na pleci zašušťalo.

	„Dusík sto na príjme, počujem ťa za tri, presuň sa kúsok vedľa!"

	Chosé stlačil tlačidlo a vysielal: „Nikam sa posúvať nebudem, som v pralese, každý presun rizikový! Vyšpricuj si uši, ušetrí nám to čas!"

	Krauz si vzdychol, mal koho poslať k vysielačke! Takéto hlúposti sa do éteru púšťať nesmú, zakazujú to spojovacie predpisy! Lenže Chosé pokračoval.

	„Dusík sto, tu Dusík dvestoštrnásť. Hovorí funkcia z oddelenia vrážd, iba používam vysielačku vašej hliadky. Vyrozumej operačného mesta, že tá mŕtvola na brehu rieky Morava je pre mestský výjazd, nech sem čo najskôr pošlú našich ľudí. Potvrď správu."

	„Dusík sto potvrdzuje správu."

	„Potvrď aj to, že čo najskôr, my tu mrzneme!"

	„Dusík sto potvrdzuje, je vám zima. Horúci čaj v termoske nemáme, môžeme vám iba držať palce, aby vám neomrzli."

	„Držte, si aj tojáše, aby sa vám v tom pohodlíčku operačného strediska nezaparili!"

	„Dusík dvestoštrnásť, dodržujte spojovaciu disciplínu!"

	„A vy držte."

	Krauz dobehol včas, vytrhol kolegovi vysielačku z rúk.

	„Dobre, už vedia, čo majú robiť."

	„No nenasralo by ťa to? My tu mrzneme a oni."

	„Nie. Vlastne iba občas. Pohnime s robotou, Chosé, lebo nám pod nohami rozkvitnú púpavy."

	„Ak skôr neskapem od zimy"

	Chosé mal pravdu. Marcové kostrbaté slniečko zašlo za mraky, od vody začal fúkať studený vietor. Rybári túto náhlu zmenu počasia poznajú a okamžite sa zabalia do spa- cákov, do deky, do plášťa, do čohokoľvek, čo udrží teplo, lenže detektívi boli odetí jarne, naľahko, v rifliach a kožených bundách. Keď zašlo slnko, premkla ich vlhká zima, hoci bolo takmer poludnie.

	„Pán vyšetrovateľ," začal oficiálne Krauz, „všetkým je jasné, že je to vražda a je to naše. Napriek tomu viete, že náš vyšetrovateľ vás požiada o súčinnosť."

	„Viem."

	Krauz prikývol, uľavilo sa mu. Mohol naraziť na vyšetrovateľa, ktorý by sa na základe zistení doktora štorcol a chcel by odísť. Tento bol mĺkvy, strohý, kamenný, no rozumný.

	„Kým prídu naši, ubehnú tri hodiny, skôr sa výjazd nedá dohromady. Ja navrhujem nestrácať čas, poďme kopať."

	„Poďme."

	Krauz potreboval iba toto, aby mu nik nebránil v práci.

	„Šéfe," obrátil sa na zástupcu riaditeľa okresu. „Potrebujem šesť chlapov s lopatami."

	Okresný technik vzhliadol od kufrov ku Krauzovi, ako vzhliadal Tutanchamón k Achnatonovi. Desil sa predstavy, že tú skapacinu bude musieť vykopať sám, no teraz mu svitla nádej, že sa toľko nenalopotí. Žmurknutím mu poďakoval.

	„Idem k sebe do kancelárie a všetko zorganizujem," súhlasil zástupca. Krauzove slová pochopil ako priepustku z tohto marazmu, aj sa naňho povzbudivo usmial. „Budú tu do hodiny," prisľúbil a chvatne odišiel.

	„Čo máš?" spýtal sa Krauz technika.

	„Ee." ukázal mu vojenskú lopatku, ktorou doteraz ryl.

	„Urobíme to ináč," rozhodol Krauz. „Chalani, poďte sem!"

	Uniformy pristúpili.

	„My dáme po päťdesiatke, vy po dvacke. Budeme tu do večera, musíme si kúpiť niečo na jedenie a na pitie. Ste za?"

	Štyri uniformy pozreli na svojho šéfa, po odchode funkcionára z okresu tu bol najvyšším veliteľom on. Našťastie bol normálny, prikývol, prvý vytiahol zo služobáka dvacku, potom sa zháčil a dal päťdesiat, ako šéf.

	„Chosé skočí do obchodu a ja zabehnem ku kamarátovi po náradie."

	Krauz mal v dome na kraji dediny kamaráta Ruda. Vysvetlil mu situáciu, ani na chvíľu nezaváhal. Požičal mu fúrik, lopatu, rýľ, jeden krompáč a sito na osievanie tenkej malty na fasády.

	Už bol obed, keď sa znova zišli pri mŕtvole.

	Chosé priniesol pol kila krájaného nitrana, kilo vlašáka, chlieb, rožky, fľaškové pivo a dve pollitrovky vodky. Krauz náradie.

	Keď technik zbadal sito, vyvalil oči.

	„To nemyslíš vážne!"

	„Vážne!"

	Sito znamenalo, že všetko, čo až doteraz vykopal, budú musieť znova prehádzať a preosiať.

	„Ak ho sem niekto zakopal, mohol naňho alebo pod neho niečo hodiť. Maličkosť, blbosť, obrúčku, retiazku, krížik, macíka, žirafu, čokoľvek na rozlúčku. Musíme to nájsť, každá stopa dobrá."

	Najprv sa najedli, aj uniformám dobre padlo, potom niečo vypili, lebo smrad bol príšerný, a napokon začali pracovať. Zástupca riaditeľa okresu splnil slovo na šesťdesiatšesť percent, poslal štyroch detektívov s lopatami, nie šiestich. Krauz chápal, že zohnať v sobotu toľko ľudí nie je ľahké.

	Mestský výjazd prišiel o tretej, už ho mali vykopaného. Vyšetrovatelia si formálne odovzdali miesto činu, na kopaní to žiadne stopy nezanechalo, krompáčov sa ani nedotkli. Aj mestský technik to mal ľahké - všetko už mal nafo- tografované kolega z okresu, iba sa dohodli, kedy a ako si odovzdajú fotografie.

	„Aj si zaisťoval nejaké stopy?"

	„Tu?"

	Mestský technik sa rozhliadol.

	„Máš pravdu, tu niet čo zaisťovať," uznal a iba pre istotu urobil pár záberov na hrob a pár detailov hlavy.

	Vyšetrovateľ mestského výjazdu sa so súdnym lekárom dohodli, že v obhliadke tela na mieste činu pokračovať nebudú, odborné skúmanie nechajú na pitvu, čím doktora vlastne prepustil - na jeho veľkú radosť. Nič tým neporušili, pre konštatovanie cudzieho zavinenia stačila dierka na zátylku, ak boli na mŕtvole aj iné stopy násilia, určite ich ľahšie nájdu v pohodlí pitevne než v teréne. Potom kývnutím odvolal oboch detektívov bokom.

	„Váš názor? Mám zopakovať celú obhliadku od a po zet?"

	Detektívi si utierali spotené čelá, už im nebolo zima, lebo sa aktívne zapojili do kopania.

	„Podľa nás je to zbytočné," hovoril Krauz za oboch. „Okresný vyšetrovateľ to spísal presne a ich technik urobil zodpovednú fotodokumentáciu, dozreli sme na všetko, takže ak sa navzájom dohodnete o odovzdaní písomností." nedokončil, aby si to vyšetrovateľ mohol premyslieť.

	„Aj ja si myslím, že by sme sa iba zbytočne zdržiavali. Pozriem si, ako to spísali, a ak bude protokol v poriadku, prevezmem prípad, ako ho zadokumentovali."

	Bolo rozhodnuté. Ak sa vyšetrovatelia navzájom dohodnú, ušetria im najmenej tri-štyri hodiny zbytočného mrznutia.

	Prišli krkavci a telo aj s blatom odviezli do pitevne. Nakladanie zhnitej mŕtvoly do prenosnej truhly trvalo skoro hodinu, hrozilo, že pri dvíhaní sa rozpadne, mohli by tým zničiť latentné stopy. V hrobe pracovali dvaja z pohrebnej služby a dvaja technici. Technici odložili hlavu bokom, aby nezavadzala, telo chytili za plecia a opatrne nadvihli. Chlapci z pohrebnej služby podsunuli pod plecia hrubú čiernu gumenú plachtu. Postupne nadvihovali telo a opatrne, centimeter za centimetrom, podsúvali plachtu. Problém nastal pri spodnom okraji bundy, kúsok nad opaskom. Nebolo za čo chytiť a spod bundy začala vytekať hnedá kaša, dohnívajúce zvyšky kože a čriev. Problém vyriešili jednoducho, z oboch strán podsunuli lopatu a krížovú časť mŕtvoly nabrali aj so zeminou. Nohy v rifliach držali dosť kompaktne, dolu pod pásom sa už veľmi nezdržiavali.

	 

	„Na pitevni z vás budú mať radosť," Krauz vyprevadil pohrebákov škodoradostným úsmevom.

	Policajti spotení ako po zodpovednom tréningu sebaobrany si vydýchli. Konečne koniec driny. Skončili aj tí, čo osievali zeminu.

	„Nič," zahlásili výsledok.

	Vrah nebol sentimentálny, svojej obeti na rozlúčku do hrobu nehodil nič.

	„Ale aspoň sme to preverili," obhajoval sa Krauz. Obhajoval sa zbytočne, nikto mu nič nevyčítal. Práca detektívov z oddelenia vrážd je mravčia, záleží na detailoch.

	Utreli si spotené čelá. Vykopať mŕtvolu a preosiať pár kubíkov zeminy ich zahrialo. Nadnes by stačilo. Krauzovi bolo jasné, že s miestom činu ešte nie sú hotoví, v pondelok sa budú musieť vrátiť aj s mínolovkou a prepípať celé okolie. Niekde v zostatkoch trávy by mohla byť nábojnica alebo aj vražedná zbraň. Už počul, ako budú kriminalistickí experti z KEÚ nadávať, detektor kovov im bude pípať na každom kroku, rybári si s vrchnákmi od piva ťažkú hlavu nerobili, rozhadzovali ich kade-tade, za roky používania tohto vychýreného fleku ich musia byť v okolí tony. Dnes to riešiť nechcel, nadnes im stačilo. Čo sa má stať v pondelok, nech sa stane v pondelok.

	„Idem vrátiť náradie a odveziem ťa domov," navrhol Krauz kolegovi.

	„Pomôžem ti."

	„S tým som počítal!"

	Ešte raz sa obzrel, ani nevedel prečo, premeral si vykopaný, teraz už prázdny hrob. Pohľad mu padol na druhý breh.

	„Všimol si si tú ceduľku?" spýtal sa kolegu.

	„Všimol. Kilometrovník," prikývol Chosé. „Je na ňom veľká štvorka."

	„Určuje dĺžku rieky od ústia. To znamená, že sme štyri kilometre od ústia Moravy do Dunaja."

	„To som nevedel."

	„Tak za trest tlačíš fúrik, tupec! Inteligencia predsa nebude manuálne pracovať!"

	V pote tváre vytlačili fúrik z pralesa na asfaltovú cestu. Ku ka auto pohotovostnej motorizovanej jednotky. Detektívi prešli cez hlavnú cestu, auto ich minulo o centimetre, zastalo.

	„Héj!" vyklonil sa spolujazdec.

	„No?"

	„Aj vy ste kopali tú mŕtvolu na brehu?"

	„No."

	„Kde by sme našli detektívov z oddelenia vrážd?"

	Krauz položil fúrik plný náradia, lebo cestou sa inteligencia zľutovala nad tupcami a vystriedali sa.

	„Tu."

	„Kde?"

	„Tu. Ja som, aj on." Krauz kývol bradou na kolegu.

	Chalan z PMJ s dešpektom zagánil na fúrik. Takto chodia po ulici sedláci z dediny, žeby aj maskovaní detektívi?

	„Mám pre vás odkaz od Mayora. Máte sa zúčastniť na pitve, všetko je už dohodnuté, bude sa pitvať teraz. Vraj nikoho nezohnal, a keď ste si to už začali, máte to dotiahnuť do konca. Volal na operačné, aby vám zavolali vysielačkou, no z mesta sa sem nedá dovolať. Vozidlo vraj máte, netreba vás odviezť. Alebo treba?"

	„Nie, ďakujeme." Krauz vzhliadol. Husté čierne mraky sa zrážali do ešte väčších černejších, neveštili nič dobré.

	„Asi preto nebolo spojenie, ide búrka," pochopil Chosé.

	„Nielen preto, sme tu jednoducho v tieni, za kopcom."

	„Ich jediné šťastie, inak by som im do vysielačky niečo povedal."

	Krauz tušil čo, aj bol rád, že spojenie zlyhalo.

	„Rišo, no uznaj, má ten Šaňo zdravý rozum? Sme v robote od včera večera a ešte nás pošle aj na pitvu! Je normálny?"

	„Je, lebo je šéf! Neskuč a potlač, otrok! Vrátime náradie a ideme si to užiť na súdne!"

	„Ja sa na to."

	„Neskuč, otrok, a tlač!"

	„To fakt nik iný na oddelení vrážd okrem nás nerobí?" šomral Chosé a tlačil pískajúci fúrik. Naozaj si pripadal ako egyptský otrok vracajúci sa zo šichty z jednej pyramídy rovno na druhú.

	Chosé sa mýlil, okrem nich v sobotu robili aj Burger s Han- zelom. Dobrovoľne, nie ako oni dvaja, nevyspatí. Oni si sobotňajšiu službu naplánovali sami a boli pripravení aj si ju užiť.

	Po návšteve Aničky uvažoval Burger iba pol dňa, potom zašiel za Mayorom.

	„Šéfe, máš chvíľu." vopchal hlavu do dverí.

	„Poď, akurát rozdeľujem odmeny, aspoň mi poradíš. Názor staršieho môže byť podnetný. Mesto uvoľnilo nejaké peniaze na prilepšenie."

	„Výborne! Idem ako na zavolanie! Mám pre teba iba jednu radu,  daj tie prachy mne, ja ich rozdelím chlapcom v kancelárii a je po dileme."

	„No fasa, to som si našiel poradcu! Cap záhradníkom!"

	„Tak si ich nechaj, lakomec."

	„Sadaj! Čo potrebuješ?" Mayor odsunul podklady bokom, správne tušil, že rozdeľovanie odmien ostane aj tak nakoniec na ňom, a naňho bude najviac zle, ak sa niektorí budú cítiť ukrivdení, čo sa budú, lebo ukrivdení sa cítili vždy!

	Burger si sadol, spolu si zapálili. V krátkosti mu rozpovedal obsah Aničkinej návštevy.

	Mayor čakal pointu. Keď neprichádzala, pochopil, že Burger skončil.

	„No dobre, a čo my s tým? Kde tam vidíš vraždu? Čo je nás po neposlušnom dievčisku, ktoré nechce chodiť do fabriky? Úprimne povedané, ani sa jej nečudujem, ani mne sa nechcelo, preto som išiel k polícii. Ona robí krupierku, veľký rozdiel v tom nie je, tiež tu s vami občas musím hrať ruletu."

	„Ide mi o revolver."

	 

	 

	      „Prosím ťa! Možno keby sa jej prehrabala v kabelke lepšie, našla by aj zbroják. Vieš, že dnes ho môže mať každý aj na počkanie, nie? Za prachy aj skôr a tie mala tiež, nie?"

	„Bagatelizuješ."

	„Radšej mi povedz pravdu, prečo si prišiel."

	„Lebo sa mi to nepáči, poznám obe, viem odhadnúť situáciu. Niečo mi tu smrdí a nechcem, aby sa dievčisko zaplietlo."

	„Tvoje dobré srdiečko ma z ľudského hľadiska dojíma, no po služobnej línii mi je úplne ukradnuté."

	„Dobre, tak inak. O tom privátnom klube som asi pred pol rokom niečo počul."

	„No prosím! Až teraz ma to začína zaujímať! Von s tým!"

	„Informátor mi hlásil, že v centre mesta sa rozmáha hazard načierno. Ako vždy sa na to nabaľuje aj biely prášok a biele mäso. Na krytie používajú názov privátny klub, aby ich nemohli zaradiť do výmetnice. Vieš, aký je rozdiel medzi privátnym klubom a klasickou krčmou, nie?"

	„Táto finta sa už doniesla aj mne," spozornel šéf.

	„A vieš aj, kto im radí?"

	„Naši bývalí kolegovia."

	„Presne tak! Lenže je to oveľa horšie! Nielen bývalí, ale aj terajší. A vieš, kto konkrétne?"

	Mayor sa vystrel na stoličke.

	„Ty vieš? Daj ho do pľacu a polovica z tejto sumy," plesol dlaňou po podkladoch na rozdeľovanie odmien, „je tvoja! Nevieš si predstaviť, čo by za túto informáciu dal riaditeľ kriminálky. Vieš, ako mu idú bonzáci v našich radoch na nervy? Tak hovor!"

	„Neviem," priznal Burger, „no aj pre toto zistenie by som chcel ísť do Akcie Anička."

	„Škoda," spľasol Mayor a zvalil sa na operadlo. „Ako si predstavuješ Akciu Anička?"

	„Jednoducho. Prečo sa nám v poslednom čase nedarí s výmetnicami? Prečo vždy utrieme hubu, hoci máme perfektné zaručené informácie o tovare? Prečo nás vždy predbehnú, všetko upracú, a nič nenájdeme?" nečakal na odpoveď a pokračoval. „Lebo tam nemáme informátora. Nikto z nich s nami nechce spolupracovať. Časy sa menia, kamaráte, to už nie je ako za starých čias, keď ti informátor za stovku vykvákal všetko, ešte aj farbu vagabundových trenírok. Naši informátori dostávajú desať,  čo kecám, stonásobky od druhej strany a my ostávame bokom."

	„Už sa na to sťažovali aj chlapci z okresov," pripustil Mayor. „Časy sú zlé, druhá strana boduje, sú na tom podstatne lepšie, platia viac."

	„A my sa len nečinne prizeráme, po každej plánovanej akcii iba utrieme hubu."

	„Edo, ale náš finančný limit určuje ministerstvo v jednotlivých výdavkových kapitolách, ak nám do fondu na informátorov viac nenalejú, viac nemôžeme rozdať."

	„Tak sa vykašlime na nalievanie a využime situáciu."

	„Akú? Ako?"

	„Ja to vidím takto. Hodím do toho podniku mrka, všetko zmapujem, zavesím sa na Aničku, niečo na ňu nájdem, pritlačím ju k stene a bude musieť spolupracovať. Všetko nám natrie, pripravíme akciu, povolenie z prokuratúry a udrieme. A po akcii Aničku zachránim pred trestným stíhaním a zase budem v baraku za geroja."

	Mayor neveril vlastným ušiam.

	„Takže ty sviňa s dobrým srdcom ju chceš použiť ako informátorku na kompro?"

	„Dobré srdce je na kriminálke na dve veci, čo s ním? Radšej budem sviňa s dobrými výsledkami než mäkkýš. No v baraku to zahrám, akože som nad vecou a pomáham."

	Mayor si vzdychol. „Edo, prečo kecáš? Veď ty stále pomáhaš a všetkým. Mám ti vymenovať."

	„Nemusíš."

	Pravda bola taká, že Burger sa na zlého poliša iba hral. V skutočnosti mal naozaj dobré srdce.

	„S tým komprom na Aničku to mám premyslené inak, chcel som ťa iba navnadiť."

	„Pochopil som. Nesmieme jej ublížiť. Môžeš ju využiť, iba ak ju nevystavíme nebezpečenstvu. Ak k nim naozaj patrí a má už aj zbraň, dvojité fungovanie by jej mohlo zlomiť väzy. Vieš dobre, že na spoluprácu musí byť objekt psychicky fundovaný, každý takú záťaž neznesie."

	„To viem aj sám. Mám to premyslené, neboj sa. Takže súhlasíš?"

	Mayor už neváhal.

	
„V poriadku, ale chcem byť o všetkom vopred informovaný!"

	„Samozrejme," zaklamal Burger, presne ako klamú všetci detektívi svojim šéfom.

	„Myslím to vážne!"

	„Ja tiež a hneď ťa informujem, že začíname túto sobotu večer a potrebujeme prachy."

	„Kto, začíname?"

	„Ja a Oto. Hádam si nemyslíš, že všetko rozbehnem na vlastné triko."

	„Nie, to ani nesmieš! Koľko?"

	„Po päťstovke."

	„Blázniš. "

	„Ale tentoraz podstatná časť naozaj pôjde informátorom."

	Mayor zmäkol a z trezoru, z fondu na informátorov, vybral dve päťstovky.

	„Do fajrontu si vypíšte tlačivá, nech to mám papierovo kryté."

	„Vypíšeme."

	„Držím vám palce. Ak sa plán vydarí, bude to terno, už sa teším. Vybrať také hniezdo, to by bolo!"

	„Riaditeľovi zatiaľ ani muk, aby nás nebrzdil a dal nám voľnú ruku."

	„Jasné," klamal šéf, ako sa na kriminálke bežne klame podriadeným.

	Burger vstal a odchádzal.

	„Počkaj!"

	„No?"

	„Túto sobotu?"

	„Áno."

	„A ty tam chceš ísť osobne? Uvedomuješ si, že teba a Ota pozná polovica mesta, vagabundi, kurvy."

	„Fakt si myslíš, že sme na hlavičku?"

	Burger sa vrátil od dverí a teatrálne zadusil cigaretu v šéfovom popolníku. Dal si záležať, aby smietka popola dopadla na rukáv prvotriedneho obleku.

	Chosé sa mýlil. Okrem nich v sobotu robili aj Burger s Han- zelom. Dobrovoľne, nie ako oni dvaja - nevyspatí. Oni si sobotňajšiu službu naplánovali sami a boli pripravení aj si ju užiť.

	Počkali do desiatej v noci.

	V marci býva o desiatej nefalšovaná nočná tma. Začína sa nočný život veľkomesta. Všetci traja sa stretli vedľa pivárne vo vinárni U sedláka,  na stojáka.

	„Dobrý večer, pán Burger, môžem vám zobrať dve deci?"

	„Imre, až nabudúce, ďakujem a pozdravuj Ilonu."

	Zmenili podnik. Na Obchodnej takí kmeti ako Burger a Hanzel nemali šancu na súkromie.

	Skončili v služobnom žiguláku na parkovisku pred Alž- betkou.

	„Na," Burger mu podal tristo korún.

	„Edo, ja neviem, máš to premyslené?" skučal suchý mužíček s vpadnutou tvárou.

	„Drž hubu, Vajco! Bol si v takom podniku už stokrát, sám si sa chválil."

	„To bolo iné!"

	„tak teraz neskuč! Aké iné!? Také isté!"

	„Títo sú nebezpeční."

	„A to vieš odkiaľ? Lebo sa to o nich hovorí? My sme nebezpeční, na to nezabúdaj! A sme tu dlhšie ako oni, tak ne- strečkuj. Ideme na to!"

	„Edo."

	„Nestrečkuj, tu máš prachy a ideme na to!" rozhodol vedúci akcie.

	„Dobre, ale tri stovky? Dve dám iba biletárovi, aby ma pustil bez kartičky."

	 

	     „Na," Burger mu dal ešte dve. „Žetón desať korún, nech ti ani nenapadne hrať viac."

	„No dobre, teda idem, ale dal si mi päť, dve dám biletárovi, ostanú mi tri, a čo si zahrám za tri kilá, keď tam chodia s tisíckami? Po polhodine ma odkopnú."

	„Ty si ale vydierač! Snaž sa neprehrať!" naštval sa Burger a podal mu ešte tri stovky.

	„Dobre," upokojil sa mužíček, „s touto ničotou skúsim niečo zahrať. Ale upozorňujem ťa, ak nemajú poker, iba ruletu, tak som vonku natotata!"

	„Nebudeš vonku natotata, lebo budeš vnútri natonetata! Máš na krku osem rokov nepodmienečne a závisí odo mňa."

	„Dobre, dobre! Čo si hneď agresívny?"

	„Pikuj, Vajco! Čakáme tu!"

	Mužíček s vpadnutou tvárou vystúpil.

	„Počkaj!" zastavil ho Burger. „Ukáž sa! Otoč sa!"

	Celkom dobrý odev na sobotný večer.

	„Dobre, choď!" prepustil ho.

	Hanzel počkal, kým im nezmizol z dohľadu.

	„Edo, ty mu veríš?"

	„Vajcovi? Nemusím mu veriť, stačí, že on verí mne. Za tú lúpež v klenotníctve."

	„Ale to bolo pred dvoma rokmi."

	„ ho držím za vajcia ja, nie on mňa. Držať Vajca za vajcia, to je celkom vtipné, nemyslíš?"

	„Ale to bolo už pred dvoma rokmi!"

	„Čo na tom. Pamätá si to rovnako dobre ako ja, vonku je iba vďaka tomu, že mám v zásuvke stola jeho odtlačok palca z roztrhnutej rukavice a neposlal som ho ešte na vyšetrovačku. Vždy som im hovoril, aby nedali na moderné metódy a používali kožené, osvedčené rukavice, načo si dal chirurgické? Chcel byť frajer a trhlina sa mu vypomstila. Vďakabohu, teraz ho máme na lopate."

	„Len na ako dlho."

	„Kým mu niekto nedá rozumy a neporadí mu advokáta z ich radov."

	„Myslíš z našich radov."

	„Máš pravdu, z našich bývalých."

	Dvaja detektívi z oddelenia vrážd sedeli v aute na parkovisku pri Alžbetke a nudu zaháňali tliachaním o vaga- bundoch. Potom prešli na staré zlaté časy, lebo boli ich účastníkmi, prešli na nové ani nie bronzové, bohužiaľ, tiež museli byť ich účastníkmi, potom prešli na futbal, peniaze, ženy, napokon stíchli - všetky normálne témy vyčerpali.

	„Skoč niečo kúpiť."

	„Idem."

	Burger podal kolegovi padíka.

	O druhej v noci boli najbližšie potraviny Hviezda s nepretržitou prevádzkou, hore na námestí. Hanzel sa vrátil skoro o hodinu.

	„Si bol až v Rači?"

	„Vieš, čo je tam ľudí? Keby v meste otvorili štyri takéto nočné predajne, bolo by to málo. Všetci študenti sa tam chodia dorobiť, lacné víno a pivo idú na dračku. Chlieb a mlieko teraz kupuje iba jeden zo sto. Vieš si predstaviť, ako to funguje?"

	„Viem."

	„Iba pivo, víno a tvrdé, ale na hektolitre."

	„Viem."

	Dali si vlašák v trvanlivom balení, rožky, pivo a vodku.

	„Vzal som pollitrovku, mala by stačiť, veď tam nebude do rána," vysvetľoval Hanzel.

	Burger iba prikývol, nebolo treba vysvetľovať.

	Najedli sa, napili, čakali. Vyšťať sa boli v parku pred chemickotechnologickou fakultou, nie raz. Sedeli, čakali.

	V nedeľu o piatej nadránom už boli na postriežke sedem hodín, zjedli, čo mali, vypili, čo bolo treba, predebatovali, čo im napadlo,  už sa naozaj nudili. Aj tak trpezlivo sedeli a čakali. Taká je služba na kriminálke, hodiny sa môžu pomiešať s dňami a stále je to iba obyčajná služba.

	O šiestej sa brieždilo, brieždenie prechádzalo do bieleho dňa.

	„Ja ho zabijem," poznamenal Hanzel. Chcel tým naznačiť, že kolegov informátor zlyhal a zdrhol.

	„Vydrž, už to nemôže dlho trvať."

	O pol siedmej si prisadol dozadu. Úsmev z tváre sa mu stratil, sotva Burger vystúpil spoza volantu a prisadol si k nemu.

	„Posuň sa. Vajco, máš boha pri sebe!? Kto ti dovolil obchendovať tam do rána!? Ako sme sa dohodli?"

	 

	 

	 

	 

	„Práveže sme sa nedohodli! Nepovedal si, že sa mám ponáhľať! Teraz mi nenadávaj!"

	Burger musel uznať, že časový interval si nedohodli, no logicky predpokladal, že agent sa v záujmovom prostredí zdrží dve-tri hodiny, nie viac. Zabudol, že logika u gamblerov neplatí, dve-tri hodiny sa pokojne môžu pretiahnuť na dvadsať-tridsať. Tento bol v podstate milosrdný, iba osem.

	Sedel na zadnom sedadle a uškŕňal sa. Bol šťastný, Burger nemal srdce rozšíriť mu úsmev presne miereným úderom.

	„Tak vysielaj, čo si zistil."

	Vajco prikryl igelitku na kolenách oboma rukami a vzdychol si: „Amatéri."

	„Na to som sa nepýtal!"

	„Amatéri, ale milí. Nechali ma odísť v kuse, no zuby cerili, mohol som odísť aj v dvoch či troch."

	„Vajco, tá igelitka."

	„Nepatrí do dohody, pre vás dvoch mám nákre."

	Burger nelenil, vytrhol mu ju z rúk.

	„Počkaj! Tak sme sa nedohodli!"

	„Máš pravdu, nijako sme sa nedohodli. Ukáž!"

	Burger si vysypal na kolená balíčky bankoviek.

	„Vajco, ďalšia lúpež?"

	„Nie, to som poctivo vyhral. Hovorím ti, že sú to amatéri!"

	Hanzel sa obzrel dozadu. Žasol. Toľko peňazí v kolegovom lone ešte nevidel.

	„Dvadsaťosem. Fakt nevedia hrať poker."

	Burger pozrel na Hanzela. Ľahký zárobok. Hanzel súhlasne pokýval hlavou.

	Burger vzal horný balíček, odrátal osem stoviek.

	„Osem sme ti dali zo štátneho rozpočtu, to si berieme späť."

	„V poriadku."

	„Tieto dve," Burger mu ukázal dve tisícky, „sú za nadčasy. Tvrdneme tu osem hodín, ty!"

	„V poriadku."

	„A toto," Burger zhrnul balíčky do igelitky, „je tvoje. A teraz ukáž, načo si tam bol."

	 

	 

	      Vajco si prevzal igelitku a nechápavo zagánil na Burgera. Neveril, že dnes dopadne až tak dobre. Zalovil vo vnútornom vrecku na saku.

	„Na," podal detektívovi dve servítky.

	Burger ich spojil. Na servítkach bol ceruzkou na obočie nakreslený podrobný pôdorys nelegálnej herne s presným rozmiestnením stolov. Ako bonus boli zakreslené aj priestory za herňou.

	„Vieš, prečo sme ti nedali náš papier."

	„Viem, už sme o tom hovorili, nie som hlupák, nemusíš ma školiť stále dokola! Vynašiel som sa, tá krava ani nezistila, že jej chýba ceruzka na obočie. Bolo to ľahké. Za tie prachy to stálo."

	„Ako si to urobil?"

	„Prehral som a požiadal som krupiera o telefonát môjmu bankárovi. Zaviedol ma dozadu, do miestnosti vedľa kancelárie majiteľa, to je zakreslené tu a tu," ďobol do servítky. „Tu majú zadné privátne priestory, záchody, sklad, to je zakreslené tu a tu. Potom som ako zázrakom vyhral a išiel som sa vyšťať. Na hajzli som si to začal kresliť. Veľa som pil, často som chodil na záchod, ale nikto ma nepodozrieval. Keby ma vymákli, rozmazal by som si servítku na spotenej tvári, akože mi je zle z chľastu."

	„Preto sme ti nedali náš kancelársky papier. Zahral si to geniálne!"

	„Viem, Edko, nie sme amatéri. Keď som si všetko zakreslil, začal som hrať naozaj a niečo som vyhral."

	„A?"

	„Dali mi izbu, aby som si užil a ešte niečo minul."

	„Ty si súložil za štátne!?"

	„Nie, to už boli moje vyhraté!"

	„My ho tu čakáme ako dvaja cicinbrusi a mladý pán si zatiaľ veselo užíva!" zavil Burger.

	„Šak ste mohli zbehnúť domov na tie vaše staré. Prepáč! Alebo sa pripojiť, izieb je tam dosť. Tu ich máš zakreslené, tu aj tu a tu." ďobal do servítky.

	„Ja by som ťa najradšej..."

	Vajco sa len usmieval, dobre vedel, že by ho najradšej, no... možno vybozkávali. Odviedol stopercentnú prácu.

	
Obaja detektívi boli spokojní, videl im to na tvári. Osem hodín čakania sa vyplatilo.

	Burger zmĺkol, už sa mu nechcelo prekárať, po celonočnej službe potreboval premyslieť ďalší postup.

	Chvíľu ostalo v aute ticho.

	„Prachy si nechaj," ukázal na igelitku. „To je tvoje."

	„Nie, tak u nás nehráme."

	„Čo bolo naše, sme si zobrali, štátny rozpočet neutrpel, vyšiel si odtiaľ v pluse. Bol to tvoj risk a vyšiel ti."

	„Ale u nás sa delíme inak, Edko. Vy ste ma založili a dohodili ste mi akciu. Polovica je vaša."

	Vajco nabral z igelitky a hodil Burgerovi do lona polovicu balíčkov. Burger ich pozbieral a vrátil.

	„Drž hubu a padaj. A nech ti ani nenapadne zmiznúť z mesta, ešte ťa budem potrebovať."

	„Som tu."

	„S tým počítam!"

	„Ozaj, keď sme pri tom počítaní."

	„No?

	„Kedy môžem počítať s tým, že mi vrátite tie odtlačky."

	„Ešte dvakrát mi pomôžeš a si voľný. Ušetrím ti osem rokov života."

	„Preto ťa uznávam, Edko."

	„Vypadni, lebo sa začneme bozkávať."

	„Len to nie!"

	Vajco chvatne otvoril dvere. Zabuchol ich a urobil tri kroky, potom sa zháčil, zvrtol sa, vrátil sa a zaklopal Burgerovi na okienko. Burger ho stiahol. Vajco zalovil v igelitke, dva balíčky mu hodil do auta. Na reakciu nečakal, otočil sa a zmizol v ranných lúčoch prebúdzajúcej sa nedele.

	„Som zvedavý, ako to vysvetlíš inšpekcii," zagánil Hanzel do spätného zrkadla.

	„Našťastie ja som nevidel nič, čím by sa mala zaoberať inšpekcia," usmial sa Burger.

	Tým bol problém vyriešený.

	Krauz prišiel domov v sobotu večer o jedenástej. Sylvia ho ešte čakala. Televízor ako kulisa, v rukách rozčítaná kniha.

	„Triezvy?" privítala ho na chodbe. Poznala na ňom aj dve pivá.

	„Predstav si, dnes idem naozaj z roboty."

	Krauz sa vyzul, urobil tri kroky do chodby.

	„Ježišukristenanebi!" zvrieskla Sylvia, sotva k nej zavial manželov pach. „Okamžite sa vyzleč a všetko hoď do práčky. Čo to má byť?!"

	„Pitevňa. Pol roka stará zdochlina."

	„Ale okamžite do práčky! A čo ostane, pod sprchu! Už ti verím, že si nebol v krčme, taká banda by musela byť pol roka neosprchovaná!"

	„Žiadna krčma, fakt pracujeme."

	Sylvia nedokázala mužove šaty vziať do rúk ani ich vložiť do práčky, tak nasali mŕtvolný pach. Musel ich naládovať sám. Mŕtvolný pach je pre necvičený nos hrozitánsky odporný.

	Dal si vaňu, nie sprchu, vlasy si umyl trikrát, najprv bazovým, potom dvakrát žihľavovým šampónom, telo si vymydlil modrým, potom žltým mydlom. Opásaný tenkým uterákom, iba tak na Tarzana, nabehol na vec.

	„Decká spia?"

	„Spia."

	Odpásal sa, vhupol do postele a prevalil sa na manželku.

	Sylvia privoňala k chlpom na hrudi, lebo ich mala rovno pod nosom, presnejšie, nad nosom, privoňala k vlasom, ku koži na pleci a naplo ju.

	„Hrm., hrm, hrm." ozvali sa jej vnútornosti trikrát za sebou a Krauz z nej radšej zliezol.

	
„Čo je? Je ti zle?"

	„Uhni!" vybehla zo spálne s dlaňou pritlačenou na ústa. Práca detektíva na oddelení vrážd má svoje úskalia. Veril by niekto, že smrť tak smrdí?

	V nedeľu dali vrahovia pokoj.

	Burger s Hanzelom si po nočnej neľahli, boli zvyknutí.

	Burger vzal manželku do obchoďáka, nakúpili zeleninu, ovocie, údeniny a kačicu, nech je ten nedeľný obed, ako sa patrí.

	„Vy ste brali odmeny? A nič mi nepovieš?"

	Burger sa na manželku iba usmial.

	Hanzel vzal manželku do obchoďáka, nakúpili zeleninu, ovocie, údeniny a hus, nech je ten nedeľný obed, ako sa patrí.

	„Vy ste brali odmeny? A nič mi nepovieš?"

	Hanzel sa na manželku iba usmial.

	Aj policajné chladničky si občas zaslúžia chladiť na plný výkon.

	Chosé stavil na istotu a zavolal kamarátke z osvedčeného eskort servisu, Krauz vzal rodinu na Železnú studničku. Sylvia sa stále odťahovala. Večer, keď decká zaspali a bolo jasné, že občas by ako manželia mali a mohli, navrhla mu, že bude hore.

	Aj tak dobre, pre muža nie je nič krajšie, než keď sa mu pri súloži hompáľajú pred očami.

	Lenže trvá to iba pár minút, robota je tu nafurt.

	V pondelok ráno sa Mayor s rozdelením do práce dlho nebabral. Zapísal si robotu jednotlivých dvojíc a konečne sa dostal k podstatnému.

	„Od soboty máme novú vraždu, Rišo a Chosé nám zreferujú."

	Dvojhlas sa vyníma skôr v spevokole, nie na kriminálke. Krauz sa vyrozprával aj za kolegu, nielen v kocke, ale obšírne zreferoval, čo v sobotu zažili.

	      „Pitva bola zaujímavá. V podstate to nebola pitva, ale obhliadka kostrového nálezu. Keď sme ho rozbalili, ostalo mäso iba na jednej nohe a jednej ruke, aj to iba po lakeť. Všetko zničila hniloba a zver. Na niektorých kostiach ešte boli viditeľné ryhy po zuboch. Žralo ho všetko, sú tam líšky, potkany, ondatry. Všetko možné. Zápach, čo sa rozľahol v pitevni po vyzlečení bundy, by som vám doprial."

	„Nejaké fakty," skočil mu do reči šéf.

	„To je fakt, šéfe, niečo také ste ešte nezažili," obhajoval kolegu Chosé. „A boli sme po nočnej! To len na okraj pre tých, čo v sobotu nedvíhajú telefón!" dodal a zagánil na prísediacich.

	„Fakty!" trval na svojom šéf.

	„Je to muž," pokračoval Krauz, lebo pochopil, že so súcitom rátať nemôžu. „Vajcia ani vtáka sme na pitve nenašli, ale tekutá hmota v rozkroku tomu nasvedčovala. Aj tvar panvy a ostatné antropologické znaky. Je to muž, medzi dvadsať a tridsať, bližšie sa zatiaľ určiť nedá, možno neskôr po expertízach. Našli sme iba jeden defekt. Otvor na zátylku, strelné poranenie, zástrel. Doktor konštatoval, že ide o kanálovito sa rozširujúci defekt záhlavovej kosti os occipitale, teda okcipitálnej časti hlavy, s vylomením vnútornej kompaktnej vrstvy kosti do lebečnej dutiny. Projektyl klesal v ostrom uhle smerom dolu k lebečnej spodine, následne došlo k priestrelu mozgového kmeňa, guľka preletela veľkým záhlavovým otvorom a skončila v prednej časti oblúka prvého krčného stavca. Sám si takéto zranenie spôsobiť nemohol, taký uhol sa vlastnou rukou nastaviť nedá. Ak áno, nejakým ekvilibristickým výkonom, no aj tak nevysvetlíme jeho uloženie v hrobe. Samovrah sa takto do hrobu neuloží. V tomto prípade však lekár samovraždu vylúčil. Je to vražda, smrť zavinená inou osobou. Guľka prerazila záhlavovú kosť v ostrom uhle zhora dolu a skončila v prvom stavci, v atlase. Našli sme ju, no je to zvláštna guľka, liate olovo. Príliš mäkký povrch, projektil sa pri kontakte s kosťou deformoval. Už na pitve nám technik spochybnil individuálne stotožnenie, uvidíme, čo povie balistika."

	„Ráž?"

	„Devina, nič viac nevieme."

	„Škoda."

	„Naozaj škoda."

	„Iné zranenia? Čas smrti?" snažil sa Mayor.

	„Iné zranenia sme nenašli. Všetky ryhy na kostiach boli spôsobené zubami. Malé ryhy, malá zver. Žiadne zlomeniny ani pichnutie veľkým nožom do rebier. Nič. Zabila ho guľka do hlavy. A čas smrti? Naozaj iba odhadom, možno pred tromi-štyrmi mesiacmi, no bola zima, možno aj pred šiestimi. Odhad času smrti skresľuje niekoľko faktov, ktoré nepoznáme. Nevieme, ako hlboko ho pochovali, ako dlho ho obmývala voda, kedy ho našla zver a podobne. Okrem toho viete sami, že čím staršia mŕtvola, tým nepresnejší odhad. V tomto prípade sa doktor obmedzil na mesiace, o týždňoch nechcel ani počuť."

	„Ďakujem."

	„Ja nie. Chcel by som ešte niečo povedať."

	„No.?"

	„Šéfe, trest je trest, odskákali sme si nočnú z piatka na sobotu, debila Strnada sme upratali, ako sa dalo, spísali sme záznam, žeby sa zaň nemusel hanbiť ani Hemingway, tak prečo sme si museli vyžrať celý prípad sami? Nikto iný tu."

	Burger pod stolom kopol Krauza do píšťaly a zagánil.

	Krauz sa prestal sťažovať.

	„Dobre, ja len toľko," zmĺkol.

	„Ešte niekto? Ešte niečo?"

	„Ja," ozval sa zase Krauz. „Kto v tom bude pokračovať? Komu mám odovzdať správu?"

	„Je to vaše, nechaj si ju. Rozchod! O tretej chcem počuť výsledky!"

	Burger zdrapol Krauza za rukáv a vyvliekol ho von.

	„Drž hubu a poď do kancelárie!"

	Držal a kráčal.

	„Sadni si!" prikázal Burger v kancelárii.

	„Načo, čo chceš?"

	„Vylepiť ti jednu!"

	„Za čo?"

	„Aký si chuj!"

	„Mohol by si rozprávať normálne?"

	„V poriadku, tak normálne! Vyrobili ste prúser."

	„On vyrobil," Krauz mykol bradou do rohu kancelárie, kde sa už uvelebil Chosé.

	
„prúser, a on vám dal iba službu navyše, čo by ste vyfasovali aj tak, lebo sa striedame. Mohli ste dostať desať na tri, no ušetril vám prachy, lebo dobre vie, že by to bol väčší trest pre vaše ženy a decká než pre vás. Nevzal vám percentá z platu, lebo do ich splatenia nemáte podľa zákona nárok na odmeny, a tie už prišli. Videl som rozpis, Rišo, tebe a hentomu," aj Burger mykol bradou do rohu kancelárie, „napísal najviac! Vie, čo robíte, vie, ako robíte, a vie to aj oceniť. Tá prkotina so šéfom trojky v jeho hodnotení nezohráva žiadnu rolu. A teraz vám dáva nový prípad, a ty namiesto ďakujem začneš vyskakovať. Čo na tom, že ste boli po nočnej! Koľkokrát sme už boli po nočnej a museli sme ostať pracovať ďalej!?" Burger stíchol, čakal odpoveď.

	Krauz si vzdychol, mlčal.

	„Máš pravdu, Rišo, ani sa to nedá zrátať. Vaše argumenty voči nemu neobstoja. Uvedom si, drží nad vami ochrannú ruku oveľa mocnejšiu, než mám ja, tak si to uňho neposerte. Nepľujte do dlane, ktorá vás živí..."

	„Doprdele! To som nevedel!"

	„Už vieš!"

	„Mám sa mu ísť ospravedlniť?"

	„Na oddelení vrážd sa neospravedlňujeme, ak má niekto pocit, že niečo posral, môže to odčiniť aj inak," a drgol do tenkého spisu, aby pristál tesne pred Krauzom. „Začnite na tom robiť a dajte si záležať. My s  Otom máme teraz inú robotu, no ak budeš potrebovať, sme tu. Kuky."

	„Mám vás na háku!"

	„vám pomôže, kým je Váňa na maródke, aj tak nemá do čoho pichnúť."

	Kuky pichol žltú plastovú vidličku do hrantu s kaktusmi a bojovne zagánil.

	„Ja mám vždy do čoho pichnúť!"

	Teraz si pre zmenu vzdychol Burger: „Prečo ten krpec musí chodiť na to zhovadené karate? Takú by som mu. Schuti!"

	Burger kývol na Hanzela. Nič nepovedali, iba v tichosti vypadli z kancelárie. Čo bolo treba vypovedať, už vypovedané bolo, teraz sa išli venovať práci. Krauz mal z toho všetkého pochopiť, že by ich mal nasledovať.

	Vyšetrovanie vraždy nemá presne stanovené pravidlá, neexistuje univerzálna príručka, ako začať, každý prípad je iný, osobitý, a vyžaduje si aj osobitý prístup.

	Krauz otvoril tenký spis. Bol v ňom iba jeden jediný papier, náčrtok miesta činu, ako ho nakreslil okresný technik. Strčil mu ho do ruky, keď sa na brehu rieky rozchádzali.

	Inak nič.

	Krauz mal pred sebou prípad vraždy neznámeho muža a v štartovacích blokoch mal k dispozícii nie okované tretry, ale vietnamské šľapky. Navyše mu do nich tieklo.

	Poškrabal sa na líci, uhladil si dávno oholené fúziky, po- žmolil si ucho.

	„Chosé."

	Kolega pochopil. Vstal z kresla, nasrdene odkopol stoličku, na ktorej mal vyložené nohy, a zaujal bojovú pozíciu za svojím stolom, oboma rukami si podoprel bradu. Na vylihovanie v kresle nemal nárok, nebol po nočnej, jeho služba na stanici sa dnešným dňom skončila.

	„No.?"

	„Skoč za vyšetrovateľom. Vyber zo stôp projektil, napíš žiadanku a osobne ho odnes na balistiku. Nech ho preskúmajú pred tebou. Potrebujeme výsledok ešte dnes."

	„Idem, čaute."

	„Kuky!"

	Krpatý detektív sa smutným pohľadom rozlúčil s kaktusmi.

	„Skoč na oddelenie pátrania a prever všetky nezvestnosti od augusta minulého roka. Zaujímajú nás iba muži od dvadsať do tridsať."

	„Rozumiem."

	 

	      

	     „Možno devätnásť až tridsaťpäť, uvidíš sám."

	„Viem to posúdiť."

	„Tak šmýkaj posudzovať."

	„Ale tá stredná guľa mi aj tak vädne!"

	„To nie je guľa, volá sa to Echinocactus, neznáša vodu, a ty ho zalievaš každé ráno."

	„Kašlem na tvoje rady, ani jedna zatiaľ nezabrala!"

	„Lebo ani jednu si neposlúchol!"

	„Žeby to bolo tým?"

	„Zmizni na pátračku, krpec krpatý, tvrdohlavý!"

	Krauz počkal, kým sa kancelária vyprázdnila. Zavolal na štvrtý okres. Záznamy, hlásenia a všetko zo soboty sa práve dorábalo.

	„Príď o jedenástej," povedal mu vedúci okresnej kriminálky.

	Krauz poďakoval, prerušil spojenie, no telefón nepoložil. Vytočil číslo na kriminalistický ústav.

	„Nazdar, Ferino, tak čo, ako ide život?"

	„Zase niečo potrebuješ. Ak sa pýtaš na život, ide ti o život."

	„Pekne povedané, máš pravdu, ako vždy. Potrebujem mínohľadačku."

	„Tá vražda na brehu rieky?"

	„Ako vieš?"

	„Kolega tam býva, už v nedeľu toho bola plná dedina aj sídlisko. Dnes ráno nám referoval. Nakedy ju potrebuješ?"

	„O hodinu?"

	„Vtipný chlapec z oddelenia vrážd! Takých mám najradšej. Nechceš ma náhodou zvoziť, že sme ti to tam z vlastnej iniciatívy neprepátrali už včera?"

	„Pôvodne som chcel, no nenašiel som odvahu."

	„Tvoje šťastie, inak by bol náš telefonát mimoriadne krátky."

	„Dobre, tak kedy?"

	„Napíš si požiadavku, a ak nám ju ešte dnes doručíš, zajtra o deviatej sme tam aj s technikou."

	„Výborne," zajasal Krauz. S takou promptnou spoluprácou ani nerátal. „Dohodnuté, zajtra o deviatej!"

	Už počul, ako bude Chosé nadávať, keď ho ešte raz preženie cez celé mesto.

	
Krauz mal chvíľu čas, spis zatiaľ nemal, nebolo čo študovať. Vyskúšal Chosého polohu v kresle v rohu kancelárie. Príma poloha. O desať minút už spal.

	Burger s Hanzelom sa vytratili z kancelárie za úplne iným účelom, než ich podozrieval Krauz. Nešli na pivo, po rozdelení mali u šéfa dohovorenú schôdzku.

	Napriek Krauzovým námietkam a podozrievaniu jeho kolegovia pracovali nielen v sobotu, ale aj v nedeľu. Aj ich šéf pracoval.

	V nedeľu ráno dostal od Burgera telefonickú informáciu, že prvá fáza akcie dopadla na výbornú. Mayor zavolal riaditeľovi prokuratúry, boli dohovorení, riaditeľ čakal. Telefonát nebol dlhý, Mayor povedal, že je to možné, šéf prokuratúry súhlasil.

	„Pošlem ho v pondelok o pol deviatej."

	Prokurátor čas dodržal.

	Burger s Hanzelom mu podali ruky.

	Bol príliš mladý na poldeci o pol deviatej, Mayor si netrúfol.

	„Čaj, kávu.?"

	„Iba vodu."

	Mayor bol rád, že neponúkol niečo výdatnejšie. Prokurátor bol akurátny: vzorový oblek, tesne utiahnutá kravata, naškrobený golier, kožená aktovka. Kto by sa ho nebál?

	Mladý chalan, neskazený praxou,  takého potrebovali.

	Dostal minerálku, odmietol cigaretu, vybral si zápisník.

	„Môžeme."

	„Ehm," odkašlal si Burger, „pokúsim sa vám vysvetliť systém výmetníc a čo sa dnes deje v nočných uliciach."

	Burger skúsil jemne, ako s čerstvo skončeným vysokoškolským uchom začínajúcim v poli, kde ešte ani neoral, ani nesial, nieto aby žal.

	Mýlil sa, našťastie.

	 

	 

	„So mnou môžete otvorene. Viem, že vyzerám na dvadsať, genetika, no mám za sebou šesťročnú prax na okresnej prokuratúre. Na kraj som postúpil iba pred polrokom, no pár pekných prípadov už mám za sebou, vyhratých, podotýkam!"

	„V poriadku, tak otvorene," súhlasil Burger. „Poznáte systém výmetníc?"

	„Iba zbežne."

	Takže nepoznal. Burger musel začať od piky.

	„Začnem od začiatku. Polícia pátra po kriminálne závadových osobách, po nezvestných, po ujdených z domu či z decáka, často z basy, nielen po osobách, aj po veciach pochádzajúcich z krádeže, po priekupníkoch, díleroch."

	„Môžete to skrátiť, mám o tom predstavu."

	„Títo ľudia sa zgrupujú v rôznych pohostinských zariadeniach nižšej cenovej skupiny, tu sa schovávajú v dave, tu ponúkajú na odpredaj svoj tovar, tu nadväzujú kontakty. Ešte za starého režimu sme si vymysleli akciu s názvom Výmetnica. Kriminálka dostala echo od informátora, v ktorom podniku sa bude niečo diať, my sme dali dokopy prepadové komando a išlo sa na vec. V komande bolo pár uniforiem, pár operatívcov z okresu a kraja, kukláči, psovod a, samozrejme, vyšetrovateľ, ten velil celej skupine. Nabehli sme do krčmy, kukláči zavelili, ruky na stôl, ani hnúť, namierili brokovnice, aby dodali akcii vážnosť, a začal sa filcung. Každý sa musel legitimovať, prezreli sme tašky, ak bolo treba, urobili sme osobnú prehliadku, vedúcemu sme prezreli kanceláriu a sklad. Vždy sa niečo našlo, vždy boli výsledky."

	„Ale."

	„V poslednom čase výsledky nie sú, hoci operatívci získajú celkom dobré informácie, no akoby nás niekto predbehol."

	„Presnejšie povedané, podrazil."

	„Správne," musel uznať Burger.

	„Ale nie o tom sme chceli, to sú interné záležitosti a vieme ich vyriešiť samy," napomenul kolegu Mayor.

	„Áno, nie o tom som chcel. Už vyše dvoch rokov narážame na nový problém. Niektoré podniky, bohužiaľ, tie najzaujímavejšie, sa začali skrývať za názov privátny klub."

	„Aj s tým som sa už stretol."

	     „Súkromný klub nie je verejnosti prístupné miesto, nemôžeme tam nabehnúť a urobiť filcung."

	„Jedine so súhlasom prokurátora a sudcu, ako v prípade vstupu do rodinného domu."

	„Presne! Chlapci z klubov majú výborných poradcov."

	„Ak máte na mysli vašich bývalých kolegov, aj o tom vieme."

	„Viete!" potešil sa Burger, lebo chalan mu už druhý raz ušetril zbytočné vysvetľovanie.

	„Ak vás to poteší, tak nielen vašich bývalých, aj našich. Aj od nás odchádzajú kolegovia do advokácie a zamestnávajú ich kadejaké podozrivé živly."

	„Nepoteší, skôr vydesí," vzdychol si Mayor.

	„Nemusí, taký je život. Je to, ako keď hráte očko, dvadsaťjeden je vždy viac ako devätnásť."

	Burger musel uznať, že je to výstižné prirovnanie.

	„Áno, väčšia berie. A teraz sa dostávame k podstate problému ,  prečo ste tu."

	„Počúvam."

	„Už pol roka zbieram informácie o konkrétnom privátnom klube v centre mesta. Priamo pod nosom sa nám zapelešila škodná a chlapci sa činia, no nemáme na nich, nemôžeme preniknúť dnu. Okolnosti sa zbehli tak, že náhodou som sa dostal k človeku znútra. Konečne máme možnosť zistiť, čo sa tam deje, no nemá význam rozbiehať veľkú akciu bez požehnania prokuratúry. Len zbieranie informácií a plánovanie akcie nám zaberie desať dní, potom nasadenie síl a prostriedkov. Ak to má zase všetko vyjsť navnivoč, nemá význam vôbec niečo rozbiehať. Iba by sme ich upozornili, že ich máme v merku, a začnú si dávať ešte väčší pozor. Preto sme."

	„Rozumiem."

	Burger prestal prednášať. Keď rozumie, tak rozumie.

	„Mám pár otázok."

	S tým počítali.

	„Informátor je priamo z ich stredu?"

	„No." zaváhal Burger, lebo o detailoch hovoriť nechcel. „Ale áno, môžeme povedať, že z ich stredu, presnejšie, pracuje neďaleko stredu."

	„Je ochotný spolupracovať?" „No..."

	Ako mu má vysvetliť, že informátorka ani nevie, čo sa na ňu chystá.

	„Tak je, alebo nie je?"

	„Bude ochotný."

	„Tomu nerozumiem, ale prosím. Máte informácie ku konkrétnym závadovým alebo hľadaným osobám, ktoré tam v čase akcie budú?"

	„Nie, to ešte nie."

	„Máte informácie k tovaru, ktorý má byť cieľom akcie?"

	„Nie."

	„Máte informácie o majiteľovi klubu a jeho trestnej minulosti?"

	„Nie."

	„Potom mám jednu informáciu ja pre vás. Chlapi! Vy máte v rukách,  no a odo mňa chcete súhlas! Viete, do akého rizika ma ženiete? Nech je majiteľom ktokoľvek, po neúspešnej akcii sa začne sťažovať na všetky strany a verte tomu, že tých strán oni poznajú neúrekom. Aj tú najmocnejšiu."

	„Vieme."

	„Potom nerozumiem."

	„Nezavolali sme vás, aby ste nám podpísali súhlas, iba sme vás chceli informovať a vypočuť si váš názor. Všetko, čo ste chceli, sme schopní zistiť, no nemá význam niečo zisťovať, ak nedostaneme požehnanie zhora."

	„Dobre, takže sa dohodneme takto. Dám vám týždeň. Stretneme sa o týždeň v pondelok. Chcem počuť odpovede na už položené otázky. Ak uvidím, že to beriete vážne a máte niečo v rukách, idem do toho s vami. Ak nie, nemá význam pokračovať. Aby ste mi rozumeli, chystáte tu megaakciu storočia s prázdnymi rukami, v prípade neúspechu budú nasledovať odvetné akcie z ich strany a budú žiadať zoťaté hlavy. Som príliš mladý na to, aby som skončil kariéru prokurátora pre nejakú hlúposť, mám iné ambície, chcem ich zatvárať, nie im slúžiť."

	„Konečne aspoň jeden!" pomädlil si ruky Burger.

	Prokurátor svižne vstal a porúčal sa, ani minerálku nedopil.

	„Ako sa volá?" spýtal sa šeptom Burger, keby náhodou ešte počúval za dverami.

	„Kubica."

	
„Toho si zapamätám."

	„To by som ti radil. Edo, je ti jasné, že je to teraz iba na tebe? Začni s ňou robiť, no opatrne, opatrne, inak si to odskáčeme všetci."

	Burger vedel, čo má robiť, aj bez šéfovho varovania, od dverí mu zakýval, že ich iba zbytočne zdržuje v práci.

	Kuky vpadol do kancelárie bez zaklopania, veď tu bol doma. Krauz nestihol zložiť nohy zo stoličky. Ani sa nesnažil, aj on tu bol doma.

	„No pekne! Pán veľkomožný si tu dáva šlofíka a ja aby som sa strhal!"

	„Ukáž, čo si zistil, ty strhaný!" Krauz namáhavo vstal z kresla. Musel uznať, že Chosé si našiel naozaj pohodlné miestečko v kancelárii, asi najpohodlnejšie.

	„Jeden nezvestný je z konca augusta minulého roka. Vypadol z člna pri lodenici pod Riviérou. Dvadsaťosem rokov, vlasy by sedeli, čierne." Kuky rozkladal pred kolegu fotografie a hlásenia o nezvestnosti. „Chlapci z pátrania mi požičali originály, musíme ich vrátiť."

	„Pekne, pekne," chválil ho Krauz. „Problém je v tom, že som ešte nevidel utopenca, čo by iba tak z plezíru preplával pätnásť kilometrov proti prúdu, aby sa zakopal u nás na brehu. Okrem toho kto v auguste vesluje v modrej vetrovke?"

	„Tak potom druhý, nejaký Vízner. V októbri utiekol zo psychiatrickej liečebne."

	„Príliš starý a je holohlavý."

	„Tretí sa ti tiež nebude páčiť."

	Nepáčil sa. Mal aspoň stotridsať kilogramov.

	„Štvrtý odišiel z domu na Vianoce a viac ho nikto nevidel."

	„Tento by aj sedel." Krauzovi poskočilo obočie.

	„Nevadí, že má pod kolenom amputovanú nohu?"

	„Mne nie, ale jemu určite. Nič lepšie tam nemáš?"

	„Potom už iba tohto."

	„Noo." zatiahol Krauz. „Zatiaľ najlepší," musel uznať. Sedel vek, postava aj vlasy.

	     „Pred mesiacom odišiel z domu. Rakovina hrubého čreva v poslednom štádiu."

	„To nevadí, pred mesiacom bola ešte zima, mohol mať vetrovku a rakovina je dôvod na samovraždu. Doktor sa možno mýlil a mohol si to spraviť sám, už sme mali také neuveriteľné prípady."

	„Lenže pred týždňom ho našli obeseného v lese tri kilometre za sídliskom. Prebiehajú testy, no podľa oblečenia ho manželka spoznala na sto percent."

	„Tak načo mi ho sem pcháš!?"

	„Aby si mi nevyčítal povrchnosť."

	„Nevyčítam. Nič viac?"

	„Čoby nie, za posledný polrok máme v kraji jedenásť nezvestných, no sú to buď decká, alebo starci."

	„Výborne, to sme si pomohli!"

	„Prepáč, robil som, čo som vedel."

	„Máš auto?"

	„Mám."

	„Tak ma hoď na štvorku po záznamy, možno sa tam niečo dozvieme."

	Riaditeľ okresnej kriminálky ich už čakal. Na stole mal dve kôpky.

	„Toto je prvopis pre vyšetrovateľa, tu mi to podpíšte. Môžete mu spis doručiť,  alebo to necháme na kuriéra?"

	„My to zariadime," Krauz podpísal prevzatie.

	„Toto," riaditeľ ukázal na druhú kôpku, „sú záznamy pre vás. No nečakajte zázraky."

	„Čo oznamovateľ, kto ho našiel? Spomínali ste nejakých chlapcov."

	„Máte ich ustálených a vypočutých v spise. Dvaja miestni chlapci, jeden desať, druhý jedenásť, v sobotu ráno sa vybrali na ryby. Sotva prišli na breh, jeden musel kakať. Odišiel ďalej od brehu, nohou si urobil v tráve miestečko a čupol si. Pre istotu si pod seba zasvietil baterkou, skoro sa posral od strachu! Spod zadku sa naňho škerila nefalšovaná vycerená lebka. Ešteže to naňho nepustil, inak by mu osral čelo."

	„Fakt, ešteže to nepustil, inak by tam bolo smradu jak v opičiarni," vzdychol si Krauz, keď si spomenul na pitvu.

	„Chlapci nechali udice udicami a utekali domov po otca. Aj on je už vypočutý, zápisnicu máte v spise. Čudoval sa.

	
Len tento rok bol na tom mieste na rybách aspoň dvadsaťkrát, no ani netušil, že pár krokov za chrbtom má hrob."

	„Počkaj. To nie je zlá informácia," zvážnel Krauz. „Ak mu nesmrdel, znamená to, že bol stále zahrabaný."

	„Neviem, či vám to pomôže, no môže to byť tak. Mŕtvolu odkryli posledné záplavy, tie sa skončili pred dvoma týždňami. Mŕtvola tam bola určite celé mesiace."

	„To je fakt. Nasvedčuje to iba tomu, že ho pochovali dosť hlboko, aby kvalitne prehnil, nič viac."

	„V spise sú vypočuté len tieto tri osoby: otec, syn a susedov chlapec. Zatiaľ nemá žiadna iná osoba k prípadu relevantný vzťah."

	„Vidím aj fotodokumentáciu."

	„Náš technik sa činil, robil celú nedeľu. Máte komplet spracovanú dokumentáciu z miesta činu."

	„Výborne! Ešte niečo?"

	„Nič, iba záznamy hliadok, čo sa zúčastnili vykopávania."

	Krauz otvoril spis, ledabolo ho prelistoval. Nečítal, naštuduje si ho u nich hore v pokoji.

	„A , medzi nami, čo nám poradíš? Kam sa pohnúť?"

	„Neviem, z takej ničoty som už dávno nezačínal, nezávidím vám. Jeden nápad by som mal."

	„Sem s ním!"

	„To územie bolo roky zakázané, bolo v hraničnom pásme za drôtmi a povolenku malo iba pár naozaj zodpovedne preverených rybárov. Aj tí museli byť členmi dobrovoľnej pohraničnej stráže. Teraz je to inak a rybárči sa tam vo veľkom. Môžem vám dať kontakt na vedúceho miestneho rybárskeho zväzu. Vie o všetkom, čo sa na brehu šustne, a ak nie on, možno vás na niekoho nasmeruje."

	„Výborne!"

	„Píš si."

	Spisy hodili na zadné sedadlo.

	„Kuky, keď sme už tu, máme to k nemu na skok. Spravíme si ho alebo."

	„Poďme!" rozhodol Kuky.

	Krauz bol rád, že Kukyho prípad zaujal a prejavil iniciatívu, nechcelo sa mu bojovať s vlastným kolegom a stále ho postrkovať. Dokonca sa mu zazdalo, že Kuky sa usmial, to by bolo dobré znamenie.

	„Čo sa škeríš?"

	„Ako si mi to zožral aj s navijakom."

	„Čo?"

	„Že s vami nechcem robiť, kým nepríde Váňa."

	„Ty si ma naťahoval?"

	„A nie? Vážne si myslíš, žeby som vás dvoch nechal v štichu? Chcel som ťa iba trošku vytočiť."

	„Ty krpec, musíš ma trénovať hneď v pondelok ráno?"

	„Uhm."

	Iba tak zabíjali čas cestou za predsedom rybárov. Našli ho doma, dôchodca v jeho veku býva iba na dvoch miestach, na rybách a doma.

	Predstavili sa, ukázali odznaky, prijali pozvanie.

	„Len poďte, nebudeme úradovať vonku. Pozor na psa."

	Neskoro, krpatý foxteriér už ochutnával spodný lem Kukyho riflí.

	„Bobino! Ale ideš ho! Nesmieš!" bránil návštevu domáci pán, no Bobino pred poslušnosťou uprednostnil rifle. Kým ho domáci nezavrel, nemohli sa od bráničky ani pohnúť.

	„Dobrý strážca," chválil Krauz, lebo jemu o gate nešlo.

	„Viete, foxteriér je ostrý pes," ospravedlňoval sa domáci.

	 

	 

	     V kuchyni sa zoznámili aj s domácou paňou, a pretože bol taký čas, ponúkla im obed. Zdvorilo odmietli, dostali aspoň horúci lipový čaj. Domácemu sa zdal planý, priniesol slivovicu.

	„Ešte je skoro," namietal Krauz.

	„Na takúto medicínu nikdy!"

	Sŕkali lipový čaj so slivovicou a dobre im padlo. Vonku sa znova zatiahlo, sychravé počasie malo podľa predpovede vydržať až do víkendu.

	„Som rád, že ste prišli. Kto iný má mať prehľad o rieke, ak nie rybári. Ste dobrí policajti, máte prehľad."

	„Nemusíme vám nič vysvetľovať, už viete."

	„Celá dedina vie. Čo by vás zaujímalo?"

	„No. Všetko. Už ste niečo podobné zažili?"

	„Nie, také čosi nie. Mŕtvolu som od rieky vynášal dvakrát. Prvý raz to bol kamarát, zložil ho infarkt, iba odkväcol na stoličke a ostal tuhý. Druhý raz to bol obesenec, nejaký nešťastník z mesta, visel nám rovno nad flekom. Neskôr nám miestni policajti povedali, že sa obesil z nešťastnej lásky. No vraždu sme tu ešte nemali."

	Krauz ho nechal rozprávať, snažil sa usporiadať myšlienky. S hrôzou si uvedomil, že k prípadu majú žalostne málo informácií, veď nevie sformulovať konkrétnu otázku.

	„Na pitve sme mali problém s určením času vraždy."

	„Ani sa vám nečudujem. Nebol pochovaný v normálnej zemine."

	„Ako to?" Krauz zavetril prvú zaujímavú informáciu. Možno na ňu bude môcť nadviazať ďalšími otázkami.

	„Za tých pár tisíc rokov, čo tadiaľto rieka tečie, urobila na brehoch nánosy. Keď sú záplavy, voda sa vyleje aj na kilometre od hlavného toku, pravda, teraz už nie, tok je regulovaný, no vždy to tak nebolo. Ale to je vlastne jedno, našli ste ho pár krokov od brehu a tam sa voda vyleje už po týždňových dažďoch. Pôda je tu bahnitá, zrnká jemného piesku sú premiešané s ílom a humusom. Zvláštna zmes môže proces hniloby urýchliť, spomaliť, alebo aj zastaviť, v takom prípade mŕtvolu konzervuje."

	Krauz si spomenul na pitvu, keď sa dostali k času smrti, doktor sa im snažil vysvetliť, že čím je časový interval od smrti po nález dlhší, tým je nepresnejší. Hnilobný proces ovplyv

	      ňuje chemické zloženie zeminy, teplota, vlhkosť, voda a organizmy. Krauz si poctivo písal, takéto informácie ho vždy zaujímali. Keď sa občas, veľmi zriedka, v kancelárii nudil, vybral si staré poznámky a študoval, snažil sa dostať do hlavy čo najviac vedomostí. Človek nevie, kedy sa mu čo zíde.

	„Môžem sa vás spýtať, čomu ste sa venovali v práci?"

	„Som stredoškolský profesor chémie na dôchodku."

	Krauz prestal sŕkať, aj Kuky sa zháčil, začali ho brať vážne. Informácie od stredoškolského profesora by sa mohli hodiť.

	„Bežne sa nám stávalo," pokračoval profesor, „že sme chytenú rybu na mieste vypitvali, odrezali hlavu a piekli rovno na ohni. Hlava a vnútornosti sa hádžu do vody ako potrava pre raky a sumce, no musíte ísť ďaleko po prúde, lebo, nebudete mi veriť, ryby cítia smrť a odplávajú. Keď sa nám nechcelo chodiť, vývrh sme jednoducho zakopali. Zvyšky si našli líšky a potkany, no občas sa stalo, že sme ich našli aj po mesiaci a, čuduj sa svete, takmer v neporušenom stave. Spôsobuje to bahno, jemný kal, ktorý k organickým zvyškom nepustí kyslík ani hnilobné baktérie, a pozostatky ostávajú zachované."

	„Už som o takom niečom čítal."

	Krauz pochybovačne zagánil na Kukyho, čo už len ten mohol čítať!?

	„Čo z toho by sme mohli použiť pre náš prípad?"

	„Naozaj netuším. Počkajte! Teraz si spomínam." profesor sa zamyslel. Chlapci spozorneli. „Často pozerám televíziu, náučné relácie, a raz ma jedna naozaj upútala, ukazovali chlapíka z Texasu, čo sa týmto problémom zaoberal. Mám na mysli vzťah zeminy a vonkajších podmienok k rýchlosti hnilobného procesu. Na svojej farme zakopával do štrku, do piesku, do ílu, do humusu, do rôznych zemín bravčové pôlty a fotografoval si priebeh ich rozkladu."

	„Bravčové je najlepšie, aj anatomicky, aj skladbou svaloviny sú svine človeku najbližšie."

	„Niektorí ľudia sa na ne aj pozvoľna menia," duchaplne doplnil kolegu Kuky.

	„Veľmi správne!" zajasal profesor, ešte stále mal rád šikovných študentov, čo ho vedeli vo výklade doplniť, nie otravovať hlúpymi otázkami.

	 

	„Aj ja som to sledoval, pán profesor, tiež s veľkým záujmom. Bohužiaľ, výsledky boli rozpačité."

	„Iba v závere, páni, iba v závere. Pripúšťam, že nebol schopný vypracovať tabuľky na vedeckom základe, no priebeh experimentu bol viac ako zaujímavý."

	„Vlastne zistil iba to, že vonkajších faktorov ovplyvňujúcich priebeh rozkladu je toľko, že ich nemožno zovšeobecniť a spracovať do jednej univerzálne použiteľnej pomôcky."

	„Opäť veľmi správne! Takže vám ostáva iba jedno."

	„Vážne?"

	„Zopakovať jeho pokus."

	Krauz už videl, ako ho Mayor ženie z kancelárie, keď mu oznámi, že by chcel za štátne kúpiť polku svine. Určite by mu uveril, že na nejaký pokus!

	„To nepôjde," vzdychol. „Pre také experimenty naši šéfovia nemajú pochopenie."

	„Škoda," zamračil sa profesor. Keby sa dali nahovoriť, dobrovoľne by im denne chodil experiment kontrolovať.

	„K času vraždy sa musíme dopracovať inou metódou."

	„Možno by vám pomohlo oblečenie. Počul som, že mal vetrovku."

	„Mal. Modrú, zimnú."

	„A okrem toho?"

	„Rifle, košeľu, tenisky. Ak mal aj rukavice, boli preč, ak mal čiapku, tiež bola preč."

	„Batoh, igelitku.?"

	„Nič."

	„Z toho by sa dalo dedukovať, že tam bol od jesene. September, október."

	Krauz prikývol. Súdny lekár to odhadol rovnako.

	„A čo marec, apríl?" skúsil Kuky.

	„Nie, jar a leto boli suché, konzervačné vlastnosti zeminy stratili účinok. Začal by hniť oveľa skôr a zverina by kosti dávno roznosila." Logická úvaha. Krauz si aj túto informáciu uložil hlboko do pamäti.

	„Predpokladajme, že sa to stalo na jeseň. Aký je tam pohyb vašich ľudí z rybárskeho zväzu?"

	„Veľký. A nielen našich ľudí. Nebudem vám vysvetľovať, že tie miesta boli pre verejnosť roky zakázané."

	„To naozaj nemusíte."

	„Takých sumcov, akých sme ťahali pod skalou, ste ešte nevideli! Dĺžkou by sa im možno vyrovnal žralok biely!"

	Krauz sa musel usmiať, typický rybár! Každá ryba, čo vylovil, musela mať najmenej meter osemdesiat, možno aj v kohútiku. Žralok biely, Carcharodon carcharias, má bežne päť aj šesť metrov a taký sumec ani neexistuje. No mlčal, nechcel dôchodcovi kaziť radosť a prezradiť sa, že o rybách tiež niečo vie.

	„Po strhnutí železnej opony sa náš breh stal vyhľadávanou destináciou, nabehli tam rybári z celého mesta, čo kecám, z celého kraja! Každý dúfal, že tam niekde naňho čaká ten jeho sumček, pochopiteľne, riadne odležaný, s rekordnými mierami. Prd chytili, kto nepozná naše vody, nenájde na háčiku zavesený ani starý šerbeľ."

	„Dobre, takže pohyb tam na jeseň bol."

	„Bol."

	„A spomínal niekto z vašich, že počul streľbu, alebo začul niečo, čo súvisí so streľbou?"

	Profesor sa zháčil, skúmavo zagánil na detektíva.

	„Streľba? Vy to tu nepoznáte, však?"

	„Bývam neďaleko, no nie som ani rybár, ani poľovník."

	„Vidieť. Rakúšania na jeseň organizujú odstrel zajacov, králikov, bažantov, prepelíc, všetkého, čo nestihne včas utiecť. Občas sa z druhého brehu ozýva streľba ako pri Verdune."

	Krauzovi zastala šálka čaju na polceste k ústam. Spomenul si, že niečo podobné sám zažil, videl hon na vlastné oči. Bola jeseň, bol hore na Sandbergu na prechádzke, z pieskového kopca je krížom cez dolnorakúske polia výhľad až do Viedne. Rakúšania pochodovali v rade vedľa seba od dediny Markthof k sútoku Dunaja a Moravy a cez polia hnali všetko, čo malo srsť alebo perie. Ďalekohľadom ich z kopca sledoval dobrú hodinu a zistil, že od Rakúšanov nám nebezpečenstvo vojnového konfliktu nehrozí, pálili ako besní, no zajace behali pomedzi nich a bažanty lietali na všetky strany, akoby si z poľovníkov robili žarty. Krauz opustil pozorovateľňu, až keď kúsok od neho v suchom lístí na strome zašušťali broky. Netušil, či má brokovnica taký dostrel, ani si nebol istý, či to 

	 

	 

	 

	      boli broky, ale pre istotu sa stiahol. Mal pri sebe pištoľ, no nemal odvahu opätovať paľbu a riskovať medzinárodný konflikt, radšej zacúval do hustého lesa.

	„Dobrý postreh," pochválil profesora, „vrah mohol mať miestnu znalosť a naplánovať si vraždu na čas honu, keď jeho výstrel zanikne v kulise mohutnej paľby. Bol minulý rok na jeseň na druhej strane hon?"

	„Určite, organizujú ho každý rok, tak prečo nie minulý?"

	„Dobre, a z vašich kolegov v rybárskom spolku sa nikto nepochválil, že by niečo podozrivé."

	„Pozrite," skočil mu do reči profesor, „náš rybársky spolok je partia, poznáme sa roky. Aby ste rozumeli, gros tvoria moji rovesníci, ako chlapci sme spolu pytliačili dolu na jazere, otcovia nás brávali na zakázané územie, vyrástli sme, vybavili sme si papiere a prevzali sme zodpovednosť na seba. Poznáme sa navzájom, stretávame sa na pive, navštevujeme sa. Keby sa niečo niekomu stalo, keby niečo výnimočné zažil, určite by sa tým pochválil. U nás sa to nedá utajiť."

	Krauz prikývol, profesorovi veril na slovo.

	„Počkaj, Ivan, a čo Laco?"

	„Laco?" zaváhal profesor. Detektívi spozorneli.

	„No Laco, veď ti spomínal, ako mu okolo hlavy hvízdali guľky."

	„Ahá!"

	Krauz vyčítavo zagánil, s profesorovou pamäťou to asi nebude také jednoduché. Vďačne sa usmial na domácu, že pomohla. Vyslúžil si za to ešte jednu šálku, planú, profesor zabudol doliať.

	„Laco je sused," vysvetľoval sklerotik, „tri domy nižšie, tiež člen spolku. V lete."

	„Bolo to už na jeseň!"

	„tak na jeseň mi spomínal, že ho na rybačke obstreľovali."

	„Obstreľovali?"

	„Sedel v sedačke, mal nahodené, čakal na záber a ako to už býva, zdriemol si. Zobudili ho výstrely a niečo mu zasvišťalo nad hlavou. Obehol kroviská a okríkol troch chlapcov, čo si odbehli vyskúšať pištoľ."

	„On ich videl?"

	 

	     „Samozrejme, veď sa s nimi rozprával."

	      Krauzovi sa svedectvo z počutia nepáčilo, chýbali mu detaily.

	„Bol by ochotný ukázať nám to miesto?"

	„Zavolám mu, či je doma."

	Profesor odišiel do chodby, počuli, ako vysvetľuje do telefónu, no slovám nerozumeli. Netrvalo dlho a vrátil sa.

	„Môžeme ísť, príde za nami."

	Perfektná spolupráca, niet nad ochotných dôchodcov.

	Kráčalo sa im oveľa horšie, lebo obaja detektívi mali poltopánky,  s návratom na miesto činu dnes nerátali. Blato- neblato, museli zniesť aj nepohodu, im záležalo na previerke výpovede, nie dôchodcom.

	„Tu sedel," konečne zastal profesor. Širokým gestom označil priestor, kde došlo k streľbe. Boli pár metrov od hrobu. „Toto je susedný flek, sme asi tridsať metrov od miesta, kde chlapci našli hrob," potvrdil profesor.

	Krauz sa opatrne priblížil k brehu, chytil sa konára a nahol sa, aby lepšie videl. Na druhom brehu, kúsok proti prúdu, zbadal kilometrovník s číslom štyri.

	Krauz si vybral cigaretu. Keď schovával škatuľku postrehol profesorov lačný pohľad.

	„Prepáčte."

	„To nič, to nič. Viete, doma nesmiem, doktor zakázal a tá moja je na zákazy prísna. Pravda, ak sa netýkajú jej."

	Krauz mu ponúkol. Prvé šluky vylúdili na profesorovej tvári blažený úsmev. Sotva dofajčili, prišiel hlavný svedok.

	„Dorici, serem aj také blato." Dôchodca Laco teda žiadny profesor nebol, to sa podľa reči dalo okamžite vydedukovať. „Dobrý deň vospolok!"

	Profesor ich predstavil, podali si ruky, Krauz ukázal odznak, aby bola naplnená litera zákona.

	„Netreba, netreba, šak vieme, kto ste. Z akého ste oddelenia?"

	„Oddelenie vrážd."

	Dôchodca Laco sa vystrel, najradšej by aj zasalutoval. Oddelenie vrážd! To je iná kvalitka než dopraváci, čo ho furt sekírujú za techničák, pomyslel si. Večer v krčme budú chlapi oči aj ústa otvárať, keď im porozpráva...

	„Laco, ja som im už čo-to naznačil," začal profesor.

	     „Ja im to poviem celé, šak po mne strieľali, né po tebe. Takže, páni, tu som sedel," rozkročil sa na brehu a doširoka roztiahnutými rukami ohraničil inkriminovaný priestor, „a striehol som."

	„Zdriemol si."

	„na sumca. Bol som tu ja, alebo ty!? Ako hovorím, striehol som."

	„To je jedno, chlapi, podstatné je, čo sa dialo potom," chlácholil ich Krauz, aby nedošlo k hádke.

	„Správne! Začul som výstrel, potom druhý a nad hlavou, bohuprisám, sotva pár centimetrov, mi niečo zasvišťalo. Som poľovník, rozoznám streľbu od petardy a poznám aj svišťanie guliek. Nelenil som."

	„Odkiaľ išla streľba?"

	„Počkajte, šak aj k tomu sa dopracujeme!"

	Krauz pochopil, že nemá význam skákať mu do reči, nič tým neurýchli, iba čo ho naštve. Lovec, poľovník, dôchodca v jednej osobe by si svojich päť minút slávy nedal vziať ani skrátiť za nič na svete.

	„Nelenil som, vyskočil som zo stoličky, odplížil som sa tam k tomu stromu a potom poza strom ďalej k tamtým kríkom," ako hovoril, tak aj ukazoval.

	Krauz bol naštvaný, že sú tak zle vybavení do terénu, no inú možnosť nemal, musel nasledovať hlavného svedka.

	„Odtiaľto som ich zbadal. Kde ste?"

	Poľovník mal obuté vysoké poľovnícke topánky, profesor podobné, po blate a zotletej tráve si to razili ako dva buldozéry. Detektívi v poltopánkach nemali šancu.

	„Tu, už ideme!"

	„Odtiaľto som ich zbadal, tam stáli. Chcete ísť až tam?"

	Dobrá otázka, miesto, ktoré poľovník označil, a miesto, kde stáli, oddeľoval padnutý strom, husté kríky a jama plná vody. Čo bolo na dne, to si Krauz nechcel ani predstaviť. No vyšetrovanie je vyšetrovanie, v teréne či v kancelárii vždy treba pristupovať k problému zodpovedne.

	„Do."

	„Tak poďte za mnou," súcitne kývol hlavou poľovník, sotva si všimol ich obuv. „Tiež ste si mohli dať niečo pevnejšie."

	Viedol ich oblúkom po ako-tak suchej, zľahnutej tráve.

	„Tu stáli. Ja som bol tam, odkiaľ sme vyrazili."

	Krauz odhadol vzdialenosť na dvadsať metrov.

	„Héj! A máte na tú pištoľ zbrojný preukaz!? Pochybujem, lebo keby ste mali, boli by ste na školení a vedeli by ste, že v lese sa iba tak strieľať nesmie! Zvlášť ak sú tam ľudia! Skoro ste ma trafili!" zahulákal poľovník. „Presne tak som na nich zahulákal."

	Traja diváci ani nehlesli, čo pochopil ako povzbudenie na ďalší výstup.

	„Zalez, lebo tentoraz trafím! Znela odpoveď, a ešte aj na mňa namieril," hral svoju rolu ďalej. „Čo som mal robiť, boli traja s pištoľou, ja sám a bez brokovnice. Keby som ju mal pri sebe, no bol som na rybách, vláčiť sa s udicami, batohom, ešte aj s brokovnicou. Uznáte! Boli v presile, stiahol som sa, no päsťou som im pohrozil, to si buďte istí!"

	Zmĺkol. Prvé dejstvo bolo dohrané. Teraz sa mali ukázať detektívi.

	„Kedy to bolo?"

	„Druhého októbra v sobotu."

	Krauzovi poskočilo obočie.

	„Čomu sa čudujete? Koľkokrát v živote na vás mieria s pištoľou? Vlastne, na vás možno často, no na mňa prvý raz. Do smrti na ten zážitok nezabudnem!"

	„Koľko bolo hodín?"

	„Už sa stmievalo, navečer, pol siedmej."

	„Videli ste ich zblízka."

	„No..."

	„Viete ich opísať?"

	„Traja chalani."

	„Chlapci? Decká?"

	„Nie, mladí muži. Dvadsaťpäť, určite do tridsať."

	„Čo si pamätáte zo zovňajška? Alebo nejaké iné detaily."

	„Najviac toho, čo na mňa mieril. Bol z nich najnižší, nie tučný, no dobre stavaný. Mal zvláštnu hlavu, takú guľatú. Vlasy na ježka. Dvaja vedľa neho boli o hlavu vyšší. Inak si nepamätám nič."

	„Skúsime to inak. Budem vám klásť otázky v rýchlom slede za sebou. Nerozmýšľajte, iba odpovedajte. Pamätáte si dátum a hodinu, takže sa vám ten zážitok vryl do pamäti."

	 

	„To si píšte, chlapci!"

	„pokúsime sa vám pamäť oživiť. Predstavte si tú situáciu znova. Vy stojíte tam," Krauz sa otočil a ukázal rukou, „a oni stoja tu. Jeden na vás mieri."

	„No."

	„Kde stojí? Na kraji od tých dvoch? Vpredu pred nimi?" „V

	strede. Stáli okolo neho ako stráž."

	„Výborne! Krpec s guľatou hlavou na vás mieri a vyhráža sa vám."

	„To naozaj spravil!"

	„Čím na vás mieri? Je to puška?"

	„Nie, pištoľ, drží ju v jednej ruke."

	„Je čierna alebo strieborná?"

	„Čierna.

	„Pištoľ alebo revolver?"

	„To som nerozoznal."

	„Dlhá hlaveň? S tlmičom?"

	„Nie dlhá, krátka."

	„V ktorej ruke ju držal?"

	„V pravej."

	„Farba ruky?"

	„Zelená."

	„Mal zelenú bundu alebo kabát?"

	„Bundu, všetci traja mali bundy do pása."

	„Strelec má zelenú. Akej farby sú tie zvyšné dve?" „Modré alebo sivé."

	„Aké nohavice má strelec?"

	„Hnedé, vojenské, v teréne sa úplne strácal. Dokelu, to som si ani neuvedomil, on do tej trávy a kríkov úplne zapadol, stratil sa, akoby bol maskovaný."

	„Tí dvaja mali aké nohavice?"

	„Tmavé, čierne, možno tmavomodré."

	„Topánky?"

	„Stáli po kolená v tráve."

	„Čiapky?"

	„Ani jeden."

	„Vlasy?"

	„Ten s guľatou hlavou bol na ježka, druhý bol čiernovlasý, tretí." dôchodca Laco sa zasekol.

	„To nevadí, aj tak ste nám dali celkom presný opis."

	
„Vážne?"

	„Vynoril sa vám z pamäti ešte nejaký detail? Iná zbraň, kapsa cez plece, čelenka, výrazná jazva na tvári."

	„Nie."

	„V poriadku. A teraz nás nechajte chvíľu pracovať. Stáli tu na tomto mieste, áno?"

	„Presne tu."

	„Vy ste sedeli týmto smerom," Krauz natiahol ruku.

	„Viac vpravo."

	„Potom strieľali na tamten strom."

	Detektívi si prekliesnili cestu k vytipovanému stromu. Kašľať na vodu, aj tak už boli mokrí po kolená. Kmeň bol hrubý ako dobre urastený chlap. Polovica kôry opadla, kus z nej vo výške očí odlúpol Krauz. Pristúpili bližšie. V dreve našli šesť dierok, dve podozrivé, lebo okraje boli vtlačené dovnútra.

	Aj rybári pristúpili a skúmali.

	„Doriti." nepedagogicky si uľavil profesor.

	„Páni," obrátil sa k nim Krauz, „dnes sa v tom rýpať nebudeme, zajtra prídeme aj s detektorom kovov. O tomto náleze nesmiete nikomu ani muk, ani dnes večer v krčme, jasné?"

	„Jasné," zaznelo dvojhlasne.

	„Služobné tajomstvo."

	„Chápeme," prikývol za oboch profesor.

	„To by bolo všetko, môžeme sa vrátiť."

	Pri aute si zapísali mená a nacionálie oboch aktérov.

	„Načo?"

	„Len pre poriadok, do záznamu, aby bolo jasné, že sme s vami už hovorili, aby vás nebuzerovali nejakí iní kolegovia."

	A odfrčali. Mokré ponožky a topánky začali účinkovať, cestou do kancelárie kýchali ako alergici pod kvitnúcou brezou.

	Dôchodcovia vo vysokých lesníckych topánkach dlho zazerali za miznúcim služobným autom.

	„No páni, to bol zážitok! Ivan, veď ja som ich videl zblízka, celkom zreteľne, a celý čas som si to neuvedomoval. Ten detektív ma normálne dostal! Prosím ťa, nehovor to chlapom v krčme."

	Aj Chosé sa činil. Stretli sa v kancelárii krátko po obede. Krauz a Kuky mali orazené lístky a upaľovali odušu, aby stíhali, aj tak boli v jedálni medzi poslednými. Chosé sa zastavil v bufete. S plnými žalúdkami sa im v duši rozhostil pokoj, a slastná únava, bojová nálada, nedajbože chuť do práce, boli tatam.

	„Vysielaj."

	„Daj pokoj."

	Chosé sa rozvalil v kresle.

	„Ale nohy si nevykladaj! Budeš drichmať do tretej."

	„Aspoň dvadsať minút."

	Krauz prikývol, aj jeho bralo. Topánky a ponožky sa sušili na radiátore, po chvíli k nim pridali aj rifle, lebo ich chladili na lýtkach.

	Prebrali ich rozrazené dvere.

	„Pekne!" zareval Mayor. „Prinesiem vám pyžamy, keď ste už povyzliekaní? To je polahodička! A ja aby som sa sci - cifrčil od roboty! Rišo!"

	„No?"

	„Volali z kriminalistického ústavu!"

	„A.?"

	„Že si si nazajtra objednal mínolovku a ešte si im nedoručil dožiadanie!"

	„Objednal. Chcem prepátrať miesto činu, či nenájdeme nábojnicu."

	„A neušlo ti náhodou, že som tu šéfom ešte stále ja!? Nemal by som o takých veciach vedieť? Presnejšie, som tu šéfom a musím o takých objednávkach vedieť, je na to vestník ministra vnútra!"

	„Ja viem, nechcel som ťa zaťažovať blbosťami."

	 

	 

	 

	„Prebohaživého! Čo by som dal za jeden jediný deň, keď by ste ma nezaťažovali blbosťami! Okamžite tam volaj a vybav si to, nech ma už neotravujú." zaváhal, „blbosťami, však o tom je reč," dodal mierne, akoby práve zistil, prečo vlastne prišiel.

	„Vykonám!"

	„Páni, nechcem vám rušiť siestu, ale o tretej chcem počuť."

	„Budem referovať, už niečo vieme."

	Mayor sa vrátil z chodby a zavrel dvere.

	„My už niečo vieme o vrahovi?" skúsil miernym, takmer ľúbezným hláskom.

	„Ale, Šani, čo sme v Delfách? My nevieme veštiť, my iba vyšetrujeme. Zistili sme pár zaujímavých faktov a budeme dedukovať."

	Mayor si sklamane vzdychol.

	„Tak dedukujte. Len aby ste pred fajrontom namiesto do sklenej gule zas neciveli do sklenej fľaše."

	„Nepijeme! Šéfe, dnes natriezvo!"

	Mayor tresol dverami. Krauz sa nadýchol, kým stihol povedať slovo, dvere sa znova rozleteli.

	„A s odmenami nerátajte! Banda jedna."

	Dvere sa znova zapleskli. Krauz si bol istý, že teraz už nadobro, no pre istotu ešte počkal. Nadobro.

	„Chosé, radšej zreferuj, čo máš, vidíš, akú má dnes bojovú náladu."

	„Ako vždy." šomral Chosé a s námahou sa preplazil k stolu. Otvoril si zápisník.

	Krauz sa pripravil na príjem informácií, tiež si otvoril zápisník.

	„Chlapci z balistiky nám vyšli v ústrety, urobili, čo mohli. Dobre, že som bol na pitve, nebudete mi veriť, ale balistické zistenia s výsledkami pitvy kolidujú."

	„Čo robia?"

	„Drž hubu, krpec!" zavrčal Chosé a pokračoval, ani neodtrhol zrak od poznámok. „Na skúmanie som im priniesol kus olova. Odložili všetko bokom a začali sa venovať kusu olova. Zistili zaujímavú vec ,  je to kus olova."

	Krauz odtiahol ceruzku od papiera a vzhliadol.

	„Ti šibe? Ma naťahuješ? Veď povedz niečo odborné!"

	„V poriadku, poviem niečo odborné. Zistili, že je to iba kus olova."

	Krauz hodil ceruzku na zošit. Kuky sa navalil na operadlo, s úškrnom sledoval podarenú dvojicu. Perfektní chalani, s Váňom toľko srandy nezažil nikdy. Čakal, kedy do seba skočia.

	„Fakt ma chceš vytočiť?"

	„Rišo, ty ma nepočúvaš? To je naozaj výsledok odborného skúmania."

	Krauz sa zarazil.

	„Olovo? To má nejaký osobitný význam?"

	„Má."

	Krauz si vzal odhodenú ceruzku.

	„Dobre, som ticho. Pokračuj."

	„Čo nám povedal doktor na pitve? Že takáto krátka tra- jektória od záhlavovej kosti po krčný stavec je pre deväťmili- metrový projektil netypická. Aj my vieme, že klasický náboj s týmto kalibrom by hlavu prestrelil durchomdurch a mal by vyletieť niekde pod bradou alebo z krku. Tento ostal rozpleštený na prvom stavci. Prečo? Lebo." stíchol, naťahoval ich.

	„No táák!"

	„Lebo je to repasák!"

	Krauz znova odložil ceruzku, ale oveľa razantnejšie, tresol ňou o zošit.

	„Ja debil!"

	„Sebakritika je v tejto kancelárii vítaná," posmelil ho Kuky.

	„Prebíjaný náboj!" vzdychol si Krauz.

	„Presne tak," uistil ho parťák.

	„Ako to, že som na to neprišiel sám?!"

	„Lebo starneme, chlapče! Už si na odpis," ulahodil mu kolega.

	„Dobre, tak dopovedz, už si budem iba písať."

	„Prečítam vám správu, ako mi ju nadiktovali na balistike. Každý, kto má zbrojný preukaz, môže zájsť do predajne zbraní a streliva a predajú mu zápalku do nábojnice, sypaný pušný prach, odborne, bezdymný strelný prach, olovenú guľku a ešte mu aj opečiatkujú blok. Nábojnicu si každý zoženie na hociktorej strelnici zadarmo, dokonca ešte aj poďakujú, lebo je to večne zavadzajúci odpad. Chcete počuť postup? Zo starej nábojnice vytlačíte starú vystrelenú zápalku, robí sa to na malom zariadení, niečo ako malý sústruh, prišraubujete ho doma na stôl alebo v dielni, alebo v garáži. Na miesto vytlačenej zápalky osadíte novú, potom do nábojnice nasypete navážené alebo odmerkou odmerané množstvo pušného prachu a celé to uzavriete olovenou guľkou. Osádza sa na malom mechanickom zariadení veľkom ako mlynček na mak. Tiež ho prišraubujete doma na stôl. A zázrak je na svete. Otázka znie, prečo?"

	„Lebo to šetrí prachy, to vieme všetci."

	„Správne, Kuky, o prach, vlastne o prachy, ide až v prvom rade. Chlapci, čo sa vyžívajú v strieľaní na strelniciach, platia za devinu Luger štyri koruny päťdesiat halierov. Repasovaný, teda prebíjaný, doma laborovaný náboj ich vyjde na korunu šesťdesiat. Pre laika bagateľ, pre profíka stovky, niekedy tisíce mesačne ušetrených korún. Problém spočíva v tom, že takéto zariadenia na prebíjanie nábojov si môže doma zhotoviť hociktorý domáci kutil a aj pušný prach sa dá zohnať načierno. Výrobe prebíjaných nábojov sa pokojne môže venovať ktokoľvek aj bez zbrojného preukazu, a aj sa to bežne robí. Je to nekontrolovateľný trh, ale frčí ostošesť."

	„Slušné poznatky," pochválil Krauz, hoci nerád. „A ako to koliduje s našou pitvou?"

	„Už to vieš. Alebo tušíš."

	„Dočítaj tie poznámky do konca."

	„Do repasovaného, teda prebíjaného náboja si môžeš nasypať pušného prachu, koľko chceš. Hornú hranicu ti obmedzí veľkosť nábojnice, no spodnú nič. Bežne sa do nábojov určených na terčovú streľbu sype polovičná, niekedy tretinová náplň, aby sa ušetrilo. Na desať metrov k terču náboj aj tak doletí. Svinstvom je, že takéto doma laborované náboje sa bežne predávajú medzi vagabundmi. Pochopiteľne, za cenu nových, nepoužitých. Biznis so strelivom len tak prekvitá."

	„Ďakujem za školenie, pán detektív! Ako keby sme nevedeli!"

	„Vďačne, rád vysvetlím!

	„Vráťme sa k pitve."

	„Aj polohu guľky nám balisti vysvetlili. Kus olova mal zachovaný koreň, to je najširšia časť. Ani pod mikroskopom nenašli stopy po ryhách a poliach, vôbec nič. Aj to vysvetlili. Strieľalo sa zo zbrane, ktorej hlaveň bola podľa nich vystrieľaná. Polia a drážky boli zodraté, musel to byť šmejd, z ktorého sa strieľalo aspoň desaťtisíckrát. Takéto revolvery sa na čiernom trhu predávajú za päťsto korún. Je ich plné mesto. Asi je to náš prípad. Chlapci mi vysvetlili, že vystrieľaná hlaveň netesní, časť energie z výbuchu strelnej zložky uteká bokom a guľka nemá dosť energie, aby mala zastavovací účinok. Jednoducho má menšiu priebojnosť a ostane v hlave, nepreletí skrz."

	„Takže aušusová pištoľ kúpená za pár korún na čiernom trhu."

	„Asi tak to vidia odborníci. Stará zbraň, zodratá hlaveň, prebíjané strelivo."

	„Stará, ale dobrá na odskúšanie na brehu rieky, kam nikto nechodí. Odskúšaná musela byť, aby sa presvedčili, že je funkčná a dá sa použiť na niečo konkrétne."

	„Napríklad na vraždu," doplnil Kuky.

	„Nerozumiem vám."

	Krauz mu povedal o zážitku s dôchodcami.

	„Jeden z nich mal modrú vetrovku?"

	„Chosé, povedal modrú alebo sivú, a ani tým si nebol istý. Perfektne vedel opísať iba strelca. Okrem toho myslíš si, že si najprv v trojici vybehli odskúšať pištoľ a potom len tak z plezíru jedného šísli do hlavy? Či naozaj funguje?"

	„Aj keby to tak bolo, nebude to ľahký prípad, veď o tých troch v podstate nič nevieme."

	„Správne, nebude to ľahký prípad, lebo aj keby sme o nich vedeli všetko, nemusia mať s vraždou nič spoločné. Novú zbraň si chodia chlapci odskúšať do lesov na Záhorí, na Kamzík, k Dunaju aj k Morave. Všade. Naozaj to môže byť iba náhoda."

	„Ale preveríme si ich, nie?"

	„Iste, Kuky, hneď ako mi prezradíš, odkiaľ chceš začať."

	„No."

	Po hlbokom trojsekundovom zamyslení musel Kuky uznať, že hľadať v meste trojicu podľa zelenej a možno modrej bundy sa nedá. Aj keď zo zelenej trčala guľatá hlava ostrihaná na ježka, ani tak to nebolo možné.

	„Keby sme mali aspoň poznávaciu značku auta alebo." sníval Kuky.

	„Keby tam tak jeden z nich stratil občiansky preukaz, nie?" doplnil ho Chosé a poklepal si po čele.

	Krauz si medzi rečou čítal hlásenia zo štvrtého okresu, na pol ucha počúval kolegov, ako spriadajú prvé nitky čerstvého prípadu. Občas sa začítal, občas sa zapojil do debaty.

	O tretej išli referovať Mayorovi. Museli počkať, kým si odfajkol robotu kolegov. Prišli na rad až nakoniec.

	„Na to, že na prípade robíte prvý deň, celkom slušné." Čakali hubovú polievku, pochvala ich zaskočila. „Tí traja môžu byť sľubná stopa. Možno iba náhoda, možno blbosť, no zatiaľ nemôžeme nič podceniť. Ale viete, čo ste vlastne zistili, nie?"

	„Necháme sa poddať."

	„Kolega Krauz, od vás by som takýto povrchný prístup k prípadu nečakal."

	„Šéfe, akýže povrchný!? To ja naschvál, aby zažiarila tvoja genialita. Len pokračuj, sme napätí!"

	Všetci sa uchechtávali, starší nahlas.

	Mayor si vzdychol. Niekedy mal sto chutí chytiť ho pod krk a stískať, a stískať!

	„Za jeden deň ste spravili dvoch rybárov a pozrite, čo ste zistili. Na rečičky predsedu, že o všetkom vie a že keby dačo, tak sa niekto v krčme pochváli, sa môžeme zvysoka vykašľať. To je iba jeho naivná predstava, že o všetkom a o všetkých všetko vie. Musíte ho navštíviť ešte raz a vyžiadať si zoznam členov miestneho spolku. Musíte ich obehať všetkých do jedného a zistiť si aj mená najznámejších miestnych pytliakov. Tých v prvom rade. Máme na nich automatické kompro a zatlačíme. Podobný zážitok ako dôchodca Laco môže mať, vlastne určite má, aj niekto iný. Hľadajte, pátrajte! Miesto činu nebolo vybrané náhodou, vrah aj obeť musia mať k tým barinám nejaký vzťah. Musí tam byť niekde stopa, musíte ju nájsť."

	Krauz si zo šéfa prestal robiť žarty. Ceruzkou si poklepal po hornej pere. Uznal, že niečo na tom bude.

	„Sme traja. Ak ich je v spolku päťdesiat, pol roka strávime."

	„Dám ti ešte dvoch ľudí a zavolám na okres, aby ti vyčlenili."

	
„Nie, to nie! Šéfe, ak zavoláš na okres a vyžiadaš si miestnych detektívov, urobíš chybu. Vytrhneš ich z bežnej roboty, za ktorú sú hodnotení, a na náš problém sa vykašlú. Už vidím tie služobné hlásenia, boli sme tam a tam, vyťažili sme štyroch rybárov, ani jeden nič podstatné neuviedol. Počas služby sa nič zvláštne nestalo, podpis, pečiatka, odďubaná robota!"

	„Tak čo chceš?"

	„Daj mi štyroch našich."

	„Všetci majú prípady."

	„Tak troch, nech má aj Kuky dvojičku. Šiesti s tým pohneme viac ako celý okres."

	„Dobre, zajtra ráno uvidím."

	Nástup sa skončil, detektívi vstali a odchádzali. Vstal aj Krauz, zamieril k stolíku v rohu šéfovej kancelárie, kam sa odkladali prevádzkové knihy od služobných áut.

	„Čo robíš? Nerozumel si ma?"

	Krauz sa zháčil.

	„Už si videl detektíva z oddelenia vrážd, aby prvý deň vyšetrovania skončil o pol štvrtej?"

	„Myslel som si, keď si povedal, že zajtra ráno nám dáš posily, aj to iba možno." habkal Krauz.

	„Ale robotu nadnes večer máte, nie? Dôchodcovia pred polnocou spať nechodia."

	Krauz mu podal prevádzkovú knihu od vozidla.

	„Rozumiem. Podpíš mi parkovanie doma."

	Chosé si vzdychol. Mal nadnes vybavenú partiu, taneč- níčka z folklórneho súboru po dvoch týždňoch prehovárania konečne súhlasila s večerou.

	Burger s Hanzelom na vyhodnotení práce o tretej neboli. Nemuseli. Mayor ich nehľadal, vedel, kde sú a čo robia, o všetkom bol podrobne informovaný. Sedeli vo vedľajšej kancelárii, kam za nimi prišiel pracovník odboru zvláštnych činností.

	Pozdravili sa, podali si ruky. Poznali sa roky.

	„Chlapci, chlapci, nebyť vás, tak si celý rok váľame šunky. Chcel som tým povedať, že asi toto je vaša predstava o našej robote, čo?"

	„Servus, Vladko, radi ťa vidíme. Sadaj. Čo si dáš?"

	Vlado pozrel na hodinky.

	„Ani obligátnu kávu nie. Mám na vás pätnásť minút."

	„V tom prípade nestrácajme čas," navrhol Burger a podal mu žiadosť. Papier popísaný z oboch strán.

	Vlado prevzal žiadosť, vybral okuliare, zanadával, lebo ani po roku si na tento úkon ešte nezvykol. Začal čítať.

	„Ty ešte vidíš?" spýtal sa Burgera, behajúc prstom po žiadosti.

	„Ešte, no už sa chystám k očnému."

	„Slabnú nám oči, Edko."

	„Prdlajs, skracujú sa ruky."

	„Alebo. Tu čítam, sledovať aj mimo mesta. Nemáme kapacity. Sme schopní podržať ju po Trnavu, ak pôjde dolu, tak po Dunajskú Stredu, ak začnú kľučkovať po dedinách, končíme. Nemám ľudí ani autá. V meste nasadím pešiakov, to vieme zvládnuť, no mimo sme mimo aj my."

	„Dobre, požiadavku mimo mesta sme dali iba tak, keby sa dalo. Ak nie, nevadí. Ide nám hlavne o mesto."

	„Vybavené." Čítal ďalej. „Tu uvádzate, že je ozbrojená."

	„Vieme, že raz mala pri sebe revolver."

	 

	„Kde?"

	„V kabelke."

	„Registrovaný?"

	„Nie, nemá zbroják."

	„Nosí ho stále?"

	„Vieme iba o jednom prípade. Či sa bude opakovať, nám potvrdí informátor."

	„Musíme to vedieť."

	„Dáme vám echo."

	Vlado dočítal. Ešte raz skontroloval pečiatky a podpisy na konci žiadosti o sledovanie osoby a spokojne prikývol. Všetci zodpovední funkcionári sa k sledovaniu vyjadrili súhlasne, administratívne bolo všetko v poriadku.

	„Môžete začať."

	„Anička Vidová, mladé dievča, moja suseda."

	„Všimol som si adresu."

	„To fakt viete, kde kto z nás býva?"

	„Vieme presne, kde býva deväťdesiat percent policajtov. Iba mladí nám utekajú, ale keď sa zapracujú, už ich máme. Edko, je to naša robota."

	„Dobre, takže Anička, moja suseda. Niečo sa deje, nosí zbraň a väčšie obnosy peňazí. Robí v herni na Obchodnej."

	Vlado prikývol.

	„Pekné dievča," prezeral si fotografiu a špúlil pery. „Naozaj atraktívna baba."

	„Súkromný klub," pokračoval Burger. „Potrebujeme jej zrkadlo dňa, nočný pohyb, kontakty."

	„Tá adresa na Obchodnej je pasáž do dvora, poznám to tam."

	„Je to tak," súhlasil Burger.

	„Ak vlezie dnu, sme vybavení, nemám tam oporný bod. Môžeme ju brať iba od ulice, na previerky interiéru si musíte nájsť informátora nasadeného priamo dnu."

	„Vieme, ani nechceme, aby ste išli tak blízko. Interiér si zmapujeme, vy ju držte iba vonku."

	„Dohodnuté. Žiadosť máte na dva týždne. Už teraz vás upozorňujem, že tak dlho nemôžeme. Je vás veľa a každý chce pomôcť. Po troch dňoch sa ozvem, niečo vám prinesiem, vyhodnotíte situáciu a dohodneme sa na skrátení termínu."

	
„V poriadku, stretneme sa o tri dni."

	Vlado vstal, opäť si podali ruky. Rýchle, vecné, konštruktívne, také rozhovory Burger zbožňoval.

	Keď prokurátor Kubica odišiel z Mayorovej kancelárie, museli dať hlavy dokopy a vymyslieť ďalší postup. Nič rozumné sa vymyslieť nedá, kým nie sú informácie, preto začali starým, generáciami detektívov odskúšaným spôsobom, záujmovú osobu dali sledovať profesionálnym tímom na to určeným a vycvičeným. Urobili ešte niečo, sadli za písací stroj a vypísali žiadosť na odpočúvanie jej pevnej linky. Ale vzhľadom na to, že takúto žiadosť musí podpísať aj prokurátor, aj sudca, zdržia sa aspoň dva dni.

	Hlavne, že po dvoch dňoch budú vedieť, s kým a o čom kváka do slúchadla. Veď na dvoch dňoch až tak nezáleží.

	Mýlili sa.

	Anička Vidová vyšla z paneláka večer o 21.15. Na autobusovej zastávke bola o 21.17. Autobus prišiel 21.20. Odviezla sa do mesta na Šafko, odtiaľ električkou hore k Veľkému Baťovi a pred Trojičným kostolom doprava na Obchodnú. Do práce prišla o 21.54. Nočná služba sa jej začínala o 22.00.

	Muž v montérkach s údržbárskou brašnou s ňou nastúpil do autobusu pred panelákom. Z autobusu nevystúpil, vystúpil s ňou inžinier v obleku s čiernou aktovkou. Nastúpil s ňou do električky a viezol sa až na Obchodnú ulicu. Anička vystúpila zadnými dverami, inžinier strednými, počkal, kým ho zaregistruje opilec s pivovou fľašou a igelitkou ponevierajúci sa po ulici. Opilec prikývol, inžinier odišiel. Opilec sa ponevieral po ulici do polnoci, potom prišiel študent s frajerkou. Cmuckali sa, rehotali sa, obchádzali obchody, čumeli do výkladov. Odišli, až keď prišiel nočný chodec, asi nemohol spať, iba tak sa túlal nočným mestom. O pol šiestej zaregistroval bielu škodovku na rohu Vysokej ulice. Až potom opustil priestor.

	O siedmej vyšiel z priechodu modrý bavorák, posledný model. Vynoril sa tak rýchlo a neopatrne, že skoro nabral železničiara vracajúceho sa z nočnej zmeny, alebo ponáhľajúceho sa na dennú. Železničiar zamával rukami, či vodičovi náhodou nešibe, veď sú tu aj chodci!

	Auto na rohu zareagovalo na zamávanie a vyrazilo za modrým bavorákom. Obe autá prešli cez Starý most do sídliska na pravom brehu rieky. Bavorák zastal pred panelákom, Anička v sprievode vysokého blondiaka zmizla v bráne. Biela škodovka zaparkovala za smetiakmi, spolujazdec v sivej bunde a baretke vystúpil. Postavil sa na autobusovú zastávku. Na zastávke pribúdali pracujúci náhliaci sa do práce. Muž v baretke sa občas natlačil za nastupujúcich, ale ako na potvoru autobus už bol plný a radšej počkal na druhý. Po polhodine sa šiel prejsť, a keď sa vrátil, mal šiltovku a hnedú bundu.

	O pol deviatej vyšla Anička z panelákového vchodu. Na zastávke čakala sotva štyri minúty a nastúpila do autobusu. Ako zázrakom už bolo miesta dosť a nastúpil aj muž v hnedej bunde.

	O deviatej ráno, po dvanásťhodinovej šichte, bola Anička doma a konečne sa dostala do postele.

	Do postele, kde sa mohla aj vyspať.

	Na druhý deň Anička Vidová vyšla z paneláka večer o 21.15. Na autobusovej zastávke bola o 21.17. Autobus prišiel 21.20. Odviezla sa do mesta na Šafko, odtiaľ električkou hore k Veľkému Baťovi a pred Trojičným kostolom doprava na Obchodnú. Do práce prišla o 21.54. Nočná služba sa jej začínala o 22.00.

	Muž v montérkach s údržbárskou brašnou s ňou nenastúpil do autobusu pred panelákom, nastúpil s ňou študent s batohom. Z autobusu nevystúpil, vystúpil s ňou železničiar, opilca na ulici nahradil inžinier s aktovkou.

	Vedením celej akcie bol poverený Krauz.

	„Dúfam, že to zvládneš a nebudeš ma otravovať."

	„Šéfe, čo som magor?"

	Mayor mal neodolatelné nutkanie prikývnuť.

	„Choď a bez výsledkov sa mi nevracaj!"

	Pyrotechnici priniesli mínohľadačku, detektor kovov. Okres zabezpečil šesť ľudí na prepátranie širšieho okolia miesta činu.

	„Rozostavíme sa takto."

	Krauz, Chosé a Kuky boli vo vojenských maskáčoch, obuté mali kanady, vojenské topánky, čo znesú všetko, aj potopu. Na brehu rieky sa cítili pohodlne ako doma v kancelárii, blato-neblato, tráva-netráva, razili si cestu vpred ako buldozér polystyrénom.

	Krauz si spomenul sa staré turistické heslo, na pobyt v prírode neexistuje nevhodné počasie, iba nevhodné oblečenie. Dnes ich príroda nemohla zaskočiť, boli obrnení a vystrojení ako špeciálne jednotky na boj vo vysokej tráve.

	„Dáš si loka?" spýtal sa Chosé a ponúkol kolegovi ploskačku.

	Aj to patrilo k výstroju potrebnému na boj vo vysokej tráve.

	„Nepite to, pán Krauz," požiadal ho predseda rybárskeho zväzu. „My máme vlastné zdroje."

	Podľa pokynu šéfa Krauz ešte večer navštívil predsedu, požiadal ho o zoznam členov a pytliakov.

	„To myslíte vážne!?"

	„Prečo nie?"

	„Lebo všetky naše decká chytajú načierno a cudzích sem nepustíme!"

	     „Tak stačí zoznam registrovaných členov."

	Krauz mu vysvetlil účel rannej akcie. Predseda prisľúbil pomoc. Ráno nabehlo osem dobrovoľníkov.

	Krauz odmietol kolegu a napil sa od predsedu z vlastných zdrojov.

	„Kristepane!"

	„Päťdesiatdvojka, slivovička."

	Krauz uznanlivo pokýval hlavou, musel uznať, že vlastné zdroje sú vlastné zdroje.

	„Rozostavíme sa takto, vy choďte doprava, potom smerom proti prúdu, vy choďte."

	Krauz rozmiestnil sily a prostriedky a pustili sa do rekognoskácie okolia hrobu.

	Pyrotechnik zapol mašinu a, mávajúc pred sebou, akoby kosil trávu, skúmal dno hrobu, terén okolo hrobu, breh rieky, rybársky flek aj zľahnutú trávu. Detektor pípal neprestajne. Asistent pyrotechnika rýpal do mäkkého humusu a vykopával vrchnáky od piva, hrdzavé háčiky, blyskáče na dravce, alobal zo živánskej, prsteň z púte.

	„Rišo, má to nejaký význam?" ohradil sa po hodine pyrotechnik.

	Krauz musel uznať, že nemá.

	Profesor ich pozoroval, ani on nebol hlupák. Pristúpil bližšie.

	„Pán Krauz."

	„No?"

	„Nechcem sa vám miešať do remesla."

	„Len smelo."

	„Ale ak tu hľadáme nábojnicu, tak toľko viem z televízora, že revolver ich nevyhadzuje, a ak použili pištoľ, tak by si ju asi našli a zobrali so sebou. Ak hľadáme celý revolver."

	„No? Len pokračujte."

	„Tak by ho odhodili do rieky, tá schová všetko. Určite by ho neodhadzovali na breh do trávy."

	Krauz prikývol.

	„Poďte sem, pán profesor," vzal ho bokom. „Všetko, čo ste povedali, viem aj ja, ale poviem vám otvorene, vy na to idete príliš logicky, prakticky, sedliackym rozumom. Moji nadriadení takú výhodu nemajú. Musia poslúchať predpisy a nariadenia vrchnosti. Nás ako políciu kontroluje prokuratúra a každý prokurátor by trval na preskúmaní miesta činu. Vy, ja, moji kolegovia, každý normálny človek vie, že sa tu nedá nič nájsť, no prokurátor a sudca trvajú na tom, že ak sa niečo nedá, treba to najskôr vyskúšať a potvrdiť, že sa naozaj nedá, spísať o tom hlásenie a založiť ho do spisu. Až potom je oficiálne potvrdené, že sa to nedá. Vyšetrovací pokus, čo tu teraz robíme, nemá nič spoločné so zdravým rozumom, no musíme ho urobiť, aby bola naplnená litera zákona, teda byrokracia, prebujnená administratíva a úradnícka blbosť. Rozumieme si?"

	Dôchodca sa zamyslel.

	„Vlastne som rád, že som už išiel do dôchodku."

	„Pomôžte mi celý tento cirkus priviesť do úspešného konca, myslieť si o nás môžete, čo chcete."

	„Pomôžem. Myslím."

	„Ideme k stromu."

	Dôchodca prikývol. Konečne rozumné rozhodnutie.

	Pyrotechnici nadávali, brodili sa, preklínali, no napokon skončili aj s pípačkou pred stromom.

	„To má byť čo?" zastal pyrotechnik a civel na konáre.

	„Tu skúšali revolver. Zober to od koreňov, až pokiaľ do- čiahneš."

	„Rišo, ja by som ťa najradšej. To nemôžeš povedať skôr?"

	„Nemôžem! Museli sme spraviť aj hrob a okolie. Už sa nehnevajte a začnite!"

	Vo výške očí začal detektor pípať. Pyrotechnik vybehol vyššie, ešte vyššie, požiadal kolegov, aby ho zodvihli.

	„Do štyroch metrov je to čisté. Tu máte problém," ukázal prstom na dva otvory vo výške očí. „Tie ostatné vyďobal ďateľ."

	Nastúpil kriminalistický technik. Dlátom obsekal drevo, potom použil páčidlo omotané gázou, aby v mäkkom kove neurobil nové mechanoskopické stopy. Z dvoch dier vybral dva kusy olova a schoval ich do igelitového vrecka.

	„Páni!" zodvihol vrecko vysoko nad hlavu a ukázal ho koldokola.

	Policajti sa tešili, profesor chémie sa iba uškŕňal. Už včera vedel, čo dnes nájdu.

	
Krauz bol s úlovkom spokojný, odpískal akciu, nenechal kolegov trápiť sa v hlbokej tráve.

	Na cyklistickom chodníku, skrytý za kríkmi, stál územčistý chlapík s guľatou hlavou vystríhanou na ježka. Pozoroval policajtov, ako snoria v tráve. Uškŕňal sa. Keď zamierili k stromu, úškrn na tvári mu zamrzol. Keď sa jeden z nich začal rýpať v kmeni, spod maskáčovej bundy vybral malý lovecký ďalekohľad a zaostril. Aj on zbadal igelitové vrecko vysoko nad hlavou, ticho zanadával. Ešte chvíľu pozoroval policajtov pri práci, videl, ako sa zhromaždili okolo veliteľa, no keď sa všetci pohli k nemu, schoval ďalekohľad a rozbehol sa po chodníku.

	Bežal vytrvalo, rýchlym klusom. Konča dediny mal auto. Naskočil do svetlozeleného žiguláka, v spätnom zrkadle skontroloval, či ho nikto nevidel, naštartoval a ufujazdil smerom do mesta.

	Burger s Hanzelom na seba prekvapene pozreli. So šéfom boli dohodnutí, vedel presne, čo robia a ako napredujú, od vedenia mali zelenú, tak čo ich zdržuje. Prečo im oznámil, aby počkali?

	Detektívi sa jeden za druhým vytratili zo šéfovej kancelárie, ďalší ranný nástup do zamestnania prežili bez ujmy. Burger a Hanzel ostali sedieť.

	„Deje sa niečo?" spýtal sa Hanzel, keď osameli.

	„Neviem. Volal Kubica, príde o dvanástej, chce s vami hovoriť."

	„To je dobre alebo zle?"

	„Neviem, Edo, netuším."

	„S kým hovoril?"

	„So mnou."

	„A aký mal hlas?"

	„Normálny."

	„Je možné, že už vybavil povolenie?"

	„Pochybujem, veď sme mu ešte nedali žiadne podklady. Alebo ste zase vybavovali za mojím chrbtom?"

	„Určite nie!"

	„Dobre, tak si na doobedie nájdite nejakú robotu a o dvanástej u mňa."

	Detektívi sa rozvalili v kancelárii, Burger znova vzal do rúk rozčítané noviny, Hanzel dojedal raňajky. Pripravil si služobnú zbraň na čistenie. Roboty mali vyše hlavy, chceli urgovať odpočúvanie telefónu u Aničky a stretnúť sa s Vajcom, aby mu vysvetlili, v čom by im ešte mohol pomôcť. Okrem toho potrebovali skočiť za Aničkinou matkou do práce, zistiť, či dcéra nosí revolver aj ďalej, no ak majú byť o dvanástej u šéfa, nemohli začať s ničím. Hrozilo, že Kubica 

	 

	odpíska plánovanú akciu, v takom prípade nemalo zmysel čokoľvek podnikať.

	V takomto stave ich našiel Krauz, keď sa vrátil z terénu aj s cenným úlovkom. Vypísal žiadanku na expertízny ústav a poslal kolegov, aby ju aj s igelitovým vreckom čo najskôr doručili na balistiku. Už tam telefonoval a skuvíňal do slúchadla, aby sa zľutovali a urobili ešte jednu výnimku, výsledky potrebujú čo najskôr, najlepšie na počkanie.

	Chosé a Kuky odišli, Krauz sa pohodlne oprel, premeral si starších kolegov.

	„Problémy?"

	„Prečo?"

	„Oto, nie som včerajší. Ste naštvaní, tak čo sa deje?"

	„Dozvieme sa o." pozrel na hodinky, „desať minút."

	„Ako myslíte, chcel som byť iba slušný a pomôcť."

	Nechceli pomoc, ani nevedeli, či nejakú potrebujú, vlastne nevedeli nič, iba trpezlivo čítali a prežúvali.

	„Ideme," rozhodol Burger o desať minút.

	„Tfuj, tfuj," napľul Krauz ich smerom. „Pre šťastie."

	Nedostal poza uši, znelo to úprimne, možno ho budú naozaj potrebovať.

	Prokurátor Kubica prišiel presne, vždy chodil presne. Posadil sa, vzdychol si.

	„Ako som povedal, máte týždeň na získanie relevantných podkladov, no musel som celú vec prebrať s nadriadeným. Včera bolo všetko v poriadku, s mojím postupom súhlasil, no dnes ráno prišiel s návrhom, aby ste nám jednu výmetnicu predviedli. Chce byť pri tom, chce vidieť priebeh na vlastné oči a podľa toho potom našu akciu schváli alebo nie."

	„Vy sa chcete zúčastniť na ozajstnej výmetnici?" žasol Burger.

	„Ja ani nie, ale šéf prokuratúry. Vlastne, aby som bol úprimný, aj ja som zvedavý, tak prečo nie. Máte s tým nejaký problém?"

	„Nie."

	Ani nemohli, prokurátor má právo zúčastniť sa na policajných úkonoch, vlastne priamo povinnosť, ukladá mu ju zákon, veď dozoruje činnosť celej polície. Rozlúčili sa podaním rúk.

	Burger s Hanzelom ostali sedieť ako obarení.

	
„Šaňo, už si niečo také zažil?" žasol Hanzel.

	„Dvakrát. Keď stará Rážová rozsekala svojho malého syna, zanechala za sebou takú masakru, že dozorujúca prokurátorka chcela detskú izbu vidieť na vlastné oči. Prišla a vydržala celú obhliadku miesta činu až do konca, zaujímala ju každá zaistená stopa, každý detail. Bol to drsný pohľad, obdivoval som ju. Pamätáš sa, Edo, nie?"

	„Pamätám, aj to si pamätám, že sa zúčastnili na zatýkaní starého Kucháreka."

	„Správne."

	Hanzel si vzdychol, boli to naozaj staré prípady. No ako potvrdili obaja kolegovia, prokurátor má svoje práva.

	„Ako to spravíme?"

	„Obtelefonujem okresy," ponúkol pomoc šéf, „a zistím, kde v dohľadnom čase niečo chystajú. Prizveme ho, nech má radosť."

	„Aj jeho šéfa," pripomenul Burger.

	„Aj šéfa, nech sa vytešujú."

	„No pravdu nám nepovedal. Niečo sa chystá," dumal Burger.

	„Nestrečkuj, čo by sa chystalo? Iba využívajú svoje právo, chcú si byť istí."

	Burger pochybovačne pokrútil hlavou, niečo sa mu nezdalo.

	Šťastie stálo pri nich, v druhom okrese mali naplánovanú akciu na zadržanie kriminálne závadovej osoby, mladého Pútika. Nenastúpil do výkonu trestu, naopak, všetko nasvedčovalo, že posledný vykradnutý novinový stánok je zase jeho robota. Informátor priniesol správu, že už týždeň chodí odzadu do krčmy Zlatý klas na večeru. Prichádza medzi deviatou a desiatou a večeru dostane zadarmo, lebo jeho strýko tam robí výčapníka. Okrem toho už trikrát ponúkal hosťom na predaj kartóny cigariet za polovičnú cenu.

	Mala to byť malá akcia na zadržanie konkrétnej osoby, Mayor potreboval veľkú výmetnicu na prevrátenie celého podniku hore nohami. Na zmenu plánu akcie právomoc nemal, musel zájsť za riaditeľom mestskej kriminálky.

	„Sadni si, niečo vážne?"

	„Pracujeme na tej herni."

	„Viem, niečo sa zmenilo?"

	„Ani nie, no dozorujúci prokurátor a jeho šéf chcú vidieť vzorovú výmetnicu, aby si urobili názor, a podľa toho budú pristupovať k povoleniu na vstup do súkromného klubu."

	„To mám požiadať hercov Národného divadla, aby im nejakú zahrali?"

	„Aj to by šlo, no mám lepší nápad. Dvojkári nadnes večer chystajú zadržanie chlapíka, ktorý nenastúpil do výkonu trestu a vykráda im jeden stánok za druhým. Keby si si pohovoril s ich šéfom a dal pokyn, aby zmenili jednoduchú akciu na výmetnicu."

	„Výborne! Zavolám, dohodnem sa s ním. Keď ide o prokuratúru, musíme byť ústretoví."

	
Šéfovi vraždárov sa uľavilo. Keby sa mu nepodarilo riaditeľa prehovoriť, musel by niečo zorganizovať s vlastnými ľuďmi a už počul ich nadšené výkriky. Našťastie riaditeľ súhlasil a ochotne zdvihol slúchadlo.

	Zlatý klas bola reštaurácia tretej cenovej skupiny, teda polokrčma-poloreštaurácia. Osadenstvo patrilo skôr do krčmy než do slušnej reštaurácie, vedúci to cítil aj na ziskoch, podstatnú časť tržieb utŕžili za vyčapované pivo a borovičku, slušná rodina by sem na obed, nehovoriac na večeru, určite nešla.

	Klas mal výbornú polohu, pre vagabundov výbornú. Niekomu na obecnom zastupiteľstve sa zdal park medzi panelákmi priveľký a rozhodol sa uprostred postaviť výčap. Petícia občanov z najbližšieho okolia skončila na miestnom úrade, ale v ktorej miestnosti, to sa nikdy nedozvedeli, no podľa toho, ako s nimi na úrade zaobchádzali, tušili, že asi v jednej z tých menších so splachovačom.

	K reštaurácii viedla iba jedna príjazdová cesta, pôvodný chodník pre chodcov rozšírili, aby sa k zadnému vchodu dostali zásobovacie autá. Široko-ďaleko nijaká budova vhodná na krytie, iba tráva a riedko vysadené stromy. Aj tie už siahali do desaťmetrovej výšky, spodné konáre im dávno orezali. Z veľkých okien krytých znútra zadymenými záclonkami bol vynikajúci výhľad, k reštaurácii sa dalo nepozorovane priblížiť iba odzadu, od skladu.

	Toto všetko museli dvojkári pri plánovaní výmetnice vziať do úvahy. Akcia sa začala o ôsmej večer v zasadačke. Fajčiari postávali pred dvojkrídlovými dverami a čakali na riaditeľa okresnej kriminálky. Obaja prokurátori boli fajčiari, Burger s Hanzelom stáli pri nich a spoluokupovali jeden dierovaný popolník na chrómovanej nohe.

	Konečne sa na chodbe zjavil riaditeľ kriminálky. Pod pazuchou zaseknuté papiere, brada na prsiach, v tvári šialený výraz rozzúreného býka. Od telefonátu stropného riaditeľa 

	 

	kriminálky ubehlo osem hodín, za ten čas mal zorganizovať veľkú ukážkovú výmetnicu, aká sa bežne plánuje týždeň.

	Keď zbadal Burgera, z očí mu vyleteli blesky a iba zasyčal: „Odkáž Šaňovi, že keď sa najbližšie stretneme na porade, zdrapnem ho pod krk a." nedokončil, všimol si dvoch neznámych mužov a uvedomil si, odkiaľ sú. S bradou na prsiach vtrielil do zasadačky. Fajčiari na chodbe rýchlo dusili a tlačili sa za ním.

	Riaditeľ všetkých privítal, vysvetlil im zameranie a účel akcie.

	„Cieľom dnešnej výmetnice je zadržať kriminálne závadové osoby v celoštátnom pátraní, ktoré páchajú na území nášho okresu rôznu trestnú činnosť, ďalej budeme hľadať veci pochádzajúce z trestnej činnosti a."

	Prečítal celé zameranie a dostal sa k taktickým pokynom.

	„Vzhľadom na to, že objekt má ťažký prístup, budeme na informácie zvonka čakať tu v zasadačke, a nie v blízkosti objektu, ako to robíme bežne. Po obdržaní informácie, že záujmová osoba sa nachádza v objekte, sa presunieme k zadnej časti, k vchodu do skladu. Obsadíme objekt, vykonáme represívno-bezpečnostnú akciu a počkáte na mieste, kým ju osobne neukončím. Velitelia jednotlivých zložiek dostanú plánik a čiastkové úlohy. Porozumel každý? Sú nejaké otázky?" Riaditeľ sa rozhliadol po zasadačke, či sa nájde odvážlivec. Nenašiel sa. „Posledná otázka: Je tu niekto, kto sa zo zdravotných alebo z iných dôvodov nemôže na dnešnej výmetnici zúčastniť? Nikto? Všetci sú schopní výkonu služby? Ďakujem, to je z mojej strany všetko. Všetci ostanú na svojich miestach, o chvíľu sa vrátim."

	Vstal a odišiel.

	Detektívi z oddelenia vrážd a prokurátori sedeli v zadnom rade. Päť radov pred nimi nebolo ani nohy, slušní ľudia sa im vyhýbali aj zboku, takže sa mohli pokojne rozprávať. Slušní ľudia z okresu sa občas obzreli a štvoricu v zadnom rade prepálili pohľadmi. Už polhodinu po riaditeľovom telefonáte vedel celý okres, čo si na nich páni z mestského riaditeľstva zase vymysleli. Deväťdesiat percent z prítomných mohlo byť 

	 

	 

	     teraz doma a pozerať kvalifikačný zápas vo futbale, no nie, nemohli, lebo pánom tam, hore zase zahrabalo!

	Kubica sa nahol k Burgerovi. „Tí vpredu v čiernom, to je zásahová jednotka, čo?"

	„Áno."

	„Oni idú ako prví."

	„Nie."

	„Nie?"

	„Prvý ide do objektu informátor, toho nepozná nikto, iba detektív, ktorý ho riadi. Detektív sedí vonku v aute a čaká. Keď sa zjaví záujmová osoba, informátor vyjde von a dá detektívovi znamenie, ten potom podá informáciu vysielačkou nám."

	„Aha, až potom ide zásahovka."

	„Nie, potom ide dvojica detektívov, najlepšie muž a žena. Objednajú si pivo a vizuálne skontrolujú vnútro objektu, či je vhodná situácia na vykonanie zásahu."

	„Ako vhodná?"

	„Môže tam byť bitka, môže tam byť niekto opitý so zbraňou, môžu tam byť deti, nebezpečné zvieratá."

	„Čože!?"

	„Miestny zväz kynológov môže mať slávnostnú večeru. Samý doberman, rotvajler, bulteriér. Išli by ste proti takým zubatým hovädám? Nepočítajte s tým, že zvieratá v strese poslúchnu pokyny svojich majiteľov, roztrhajú vás na franforce. Už sa to stalo."

	„Aha."

	Aj riaditeľ prokuratúry počúval so záujmom. Myslel si, že o práci polície vie za tie roky všetko.

	„Potom už ide zásahovka?"

	„Nie. Operatívna hliadka musí preveriť vnútro objektu, potom vyjde von a podá vysielačkou správu. Ak stojí zásahovka nablízku v dobrom kryte, nemusia vysielačkou, môžu osobne. Až keď je objekt odobrený, nastupuje zásahovka v tesnom závese s poriadkovými silami. Uniforma musí byť, ešte stále vzbudzuje rešpekt. Potom ide operatíva, ktorá vie, čo hľadáme, a po znehybnení osadenstva sa začína s hľadaním. Celé to zastrešuje aspoň jeden vyšetrovateľ, ktorý má na starosti procesnú stránku akcie."

	„To vieme, to už vieme," prerušil ho riaditeľ prokuratúry. „Ďakujeme za výklad." Začínal byť nervózny. Otravné, niekedy až výhražné pohľady policajtov ho znervózňovali, predstavoval si celú akciu trochu inak, trochu mäkšie. No mäkšie výmetnice nebývajú.

	Vrátil sa riaditeľ, ani sa neunúval za predsednícky stôl, iba od dverí oznámil, že čakajú na informáciu zvonka. Fajčiť povolené, no nikto sa už nesmie vzdialiť z budovy.

	Čakali. Burger vyfajčil skoro celú škatuľku. Hoci ho všetci z okresu poznali, ani jemu neboli príjemné niektoré pohľady.

	Bolo deväť hodín osem minút, keď sa riaditeľ vrátil.

	„Dofajčiť! Do vozidiel! Ideme priamo k zadnému vchodu do skladu!"

	Presun jednotiek trval presne šesť minút, park s výčapom bol iba tri bloky od budovy okresného riaditeľstva. Od rohu najbližšieho paneláka to mali k dverám do skladu sedemdesiattri metrov. Aj to museli vedieť presne. Na rohu zhasli svetlá, ku skladu išli potme, no na plný výkon motorov. Plížiť sa nemalo zmysel, aj tak by ich niekto zbadal.

	Vyskákali z áut, dvaja v uniforme s pripravenými škorpiónmi zaujali pozíciu pri oplechovaných dverách do skladu. Nakladacia rampa tu nebola, iba vyasfaltovaný priestor na otáčanie zásobovacích dodávok. Celý terén bol na úrovni chodníka.

	Dvere do skladu mali zvonka guľu, no hliadka aj tak skúsila. Nič, dvere sa ani nepohli. Ich úlohou bolo strážiť a nepustiť nikoho dnu ani von.

	Kukláči v černákoch obehli reštauráciu, poklusom sa dostali k hlavnému vchodu. Za nimi uniformy, za nimi operatíva v civile. Psovod ostal radšej vonku, Nero mal dnes zlú náladu, staval sa na zadné, skučal, neposlúchal, šibalo mu. Keby sa mu v podniku niekto znepáčil, dopadol by zle. Ostal vonku v zálohe.

	Osem mužov v čiernom vpadlo do reštaurácie.

	„Polícia!! Policajná akcia!! Všetky ruky na stôl! Nikto sa ani nepohne!" zareval prvý.

	Ostatní sa za nimi nahrnuli ako lavína.

	Štrnásť rúk sa poslušne vystrelo na stoloch. Dve patrili výčapníkovi, dve servírke, štyri dvom dôchodcom mastiacim 

	 

	mariáš, štyri mileneckej dvojici zašitej v tmavom kúte a dve chlapíkovi pri výčape, čo si odskočil od televízora kúpiť cigarety.

	Celý priestor reštaurácie zaplnili policajti, odrazu tam bola taká presila hlavní, že ani nemali na koho mieriť, chudákom dôchodcom pri mariáši sa ušlo aspoň päť na každého.

	„Kontrola totožnosti, predložte mi váš občiansky preukaz," začali úradovať uniformovaní policajti.

	Nalistovali si stranu s fotografiou, skontrolovali tvár kontrolovanej osoby, prevrátili list a prečítali si meno kontrolovanej osoby. Porovnali ho s pátracím denníkom, kde boli abecedne uvedené mená všetkých hľadaných osôb. Ak tam nebolo, občiansky preukaz vrátili majiteľovi. Kontrola osôb trvala sotva minútu, ani jedna osoba v podniku nebola v pátraní, policajti vrátili majiteľom všetky občianske preukazy.

	„Ďakujem, v poriadku."

	Poslední vošli riaditeľ okresnej kriminálky, Burger, Hanzel a dvaja prokurátori. Sotva vošli, kontrola osôb bola ukončená. Policajti rozpačito pozerali jeden na druhého, potom všetci na riaditeľa.

	Riaditeľ zaťal zuby, na sánkach sa mu vyrysovali svaly. Prstom ukázal na výčapníka a gestom mu naznačil, aby išiel dozadu za výčap.

	„Nemôžem, šéfe, zastrelia ma."

	Možno mal pravdu, mierili naňho tri škorpíky.

	„Drž hubu a pikuj!"

	Až teraz si mohol vydýchnuť a zložiť ruky z výčapu. Pod dozorom riaditeľa kriminálky by ho hádam neodstrelili.

	Riaditeľ vtlačil výčapníka do kancelárie s honosným štítkom na dverách: PRIMARIÁT. Za riaditeľom sa natlačili iba dvaja miestni detektívi, čo sa malo odohrať za dverami, nebolo pre cudzie uši. Museli to rešpektovať aj detektívi z oddelenia vrážd. Riaditeľ prokuratúry nechcel, pohol sa za nimi. Burger ho chytil za rukáv.

	„Toto nie je súčasťou výmetnice. Vy si všímajte, čo sa deje v podniku."

	„Nič."

	„Tak si to všímajte!"

	Miestni detektívi zapleskli za sebou dvere.

	„Jano! Kto to prevalil!? Kto nás podrazil?"

	 

	 

	„Neviem, o čom hovoríš, Igor. Tebe sa niečo prevalilo?" Výčapník hral prekvapeného lepšie než profesionálny komik.

	„Na koho to hráš? Vieš dobre, že hľadáme tvojho synovca."

	„Mám ich osem."

	„Vladimír Pútik. Mám ti nadiktovať nacionálie? Alebo vieš ktorý."

	„Viem."

	„Mal nastúpiť do basy."

	„Mal."

	„Nenastúpil!"

	„Nie."

	„Kradne jak straka!"

	„Kradne."

	„Chodí sem."

	„To je otázka?"

	„Nie."

	„Chodí. Kto to prevalil tebe?"

	„Pomáhanie kriminálnikovi je trestný čin. Pomáhaš mu."

	„U nás doma už všetci sedeli, všetci sme kriminálnici. Pomáham rodine, nič viac. Som zatknutý?"

	„Nie."

	Výčapník sa otočil, zo skrine vybral fľašu francúzskeho koňaku. Za ňou štyri poháriky. Postavil ich do radu na kancelársky stôl. Nalial. Nespýtal sa, nezdvihol na prípitok, nečakal na štrngnutie, iba vypil.

	Policajti sa ani nehli.

	„Robte si svoju robotu a ja si budem svoju."

	„Taká bola dohoda, ale ty si ju porušil. Pomáhaš vagabun..."

	„Synovcovi! Je to syn môjho brata, moje meno, moja krv. Igor, ako dlho sa poznáme? Tridsať rokov?"

	Riaditeľ iba nebadane prikývol.

	„Vieš, ako to v našej komunite chodí. Rodina je rodina, nie ako u vás. Čomu sa čuduješ, veď sme vyrastali na jednej ulici. Poznáš naše zákony lepšie ako tie vaše."

	Tým bolo povedané všetko. Výčapník na svojho synovca bonzovať nebude a ani pomáhať fízlom, aby ho chytili. Riaditeľ sa otočil, kolega detektív otvoril dvere.

	 

	      „Zavri," rozmyslel si riaditeľ. Vrátil sa k stolu, vzal si pohárik a vypil. Obaja detektívi ho nasledovali.

	„Igor, mal si za mnou prísť sám, mohli sme sa porozprávať. Mohol som ti vysvetliť okolnosti. Nie, ty sem privlečieš pol okresu! To sa robí starým kamarátom?"

	„Dostaneme ho, ale potom za mnou nechoď orodovať, Jano."

	„Dostaňte ho čestne, férovo, jeden na jedného, nie tridsiati so samopalmi! Diline kara o phandle!

	„Chasmro kar!"

	„Aj ty mne!"

	„A nauč sa po slovensky! Na dverách máš mať napísané privát, a nie primariát, ty teľa!"

	„Ja tu prijímam stránky, neprivátujem, tak je to správne!"

	Na to už riaditeľ argumenty nemal. Vrátili sa do podniku.

	„Odchod! Koniec akcie!" zamával riaditeľ rukou a ako prvý opustil nezmyselné, trápne, trápne smutné bojisko.

	Muž v kukle mieriaci samopalom na dôchodcu sklonil zbraň.

	„Panáčik môj," osmelil sa dôchodca, keď mu prestali šibrinkovať hlavňou pred nosom, „a to sa už môžem napiť?"

	„Môžete, otec, pokojne sa napite pivečka."

	Muž v kukle so samopalom v podvese chcel odísť.

	„A ešte jedno, panáčik môj." vrátil ho dôchodca.

	„No?"

	„A keď sa chcem ísť vyšťať, tiež môžem? Alebo sa musím od vás pýtať?"

	„Môžete, otec, môžete."

	„A takto bozať v riť sa musím pýtať, alebo tiež môžeme?"

	„Ide o to, kto komu, otec, kto komu."

	Policajt v kukle so samopalom, v taktickej veste ovešanej nábojmi, nožmi, putami, železom od výmyslu sveta, vyzbrojený do najťažšej vojny, odchádzal z výčapu, kde dvaja nebezpeční dôchodcovia hrali mariáš. Urobil pár krokov, zháčil sa a vrátil sa k ich stolu.

	„Otec, verte mi, ani ja tu nie som rád. Nie dobrovoľne."

	„Panáčik, ale ja som tu rád!" nedal sa starec a širokým rozšafným gestom zahrnul celú krčmu. „Niečo ti poradím. Vykašli sa na tú maškarádu," ukázal prstom na taktickú 

	
vestu, „daj to dolu a začni sa živiť nejako slušne, aby si mohol byť aj ty rád. Len ťa prosím, neudri starého človeka za úprimné slová."

	Policajt v kukle sa zvrtol a odchádzal. Banoval, že sa vrátil.

	Všetci štyria stáli pri aute pánov z prokuratúry.

	„Toto má byť výmetnica? Takto si predstavujete priebeh akcie aj v našom prípade?" rozčuľoval sa riaditeľ prokuratúry. „Tridsať policajtov vyčerpá nadčasy zo štátnej pokladnice a výsledný efekt, nula! Ak toto majú byť tie vaše slávne výmetnice, garantujem vám, že sa pozriem na zákonnosť ich vykonávania a postarám sa o ich zrušenie. Videl som iba buzeráciu slušných občanov, čo si po práci skočia na pivo, a ak som dobre rozumel, nevidel som ani všetkých, čo tam mali byť. Prečo, ani sa nebudem pýtať, to si vybavte medzi sebou, páni policajti! Ďakujem za váš čas, dovidenia alebo zbohom!"

	Nasadol bez podania rúk.

	Riaditeľ okresnej kriminálky si sadol do svojho auta stojaceho obďaleč, dozadu za vodiča.

	„Kurva!" zareval a tresol do operadla. Mimovoľne sa pozrel bočným okienkom.

	Zbadal dvoch detektívov z oddelenia vrážd a dvoch prokurátorov v družnom rozhovore.

	Starší, šedivý, detektívom nakladal. Rozkladal rukami, soptil, sadol si do auta, počkal na mladšieho, aby naštartoval, a ufujazdili.

	Burger s Hanzelom stáli v tme sídliskového parku ako dvaja prváci, čo si zabudli cvičky na telocvik a telocvikár ich pustil do telocvične jedine bosých.

	Vodič naštartoval.

	„Počkaj."

	Riaditeľ okresnej kriminálky vystúpil.

	„Héj! Edo!" zamával na detektívov.

	
Počkal, kým ho zbadajú.

	„Tu som! Poďte ku mne do kancelárie!" hulákal na nich cez park.

	Zvrtol sa a nasadol, na odpoveď nečakal.

	Riaditeľ podpísal výsledok akcie, potom dve hlásenia a jeden rozkaz na premiestnenie policajta z oddelenia na oddelenie.

	„Erika, je pol jedenástej, už choď domov."

	Erika sa usmiala a pohladila šéfa po vlasoch, ako to robia mamy svojim neposlušným synom.

	Erika mala iba o stošesťdesiattri rokov viac ako Ljuba Hermanová, pracovala na sekretariáte okresného veliteľstva polície tak dlho, že na jej začiatky si nikto nepamätal. Ani na smrť jej manžela, asi padol ešte v prvej svetovej vojne. O administratíve na okrese vedela všetko a jej vedomosti všetci využívali, často aj zneužívali.

	Priniesla čaj a dve biele tabletky, počkala, kým ich šéf kriminálky pred ňou prehltol a zapil, až potom sa spokojne usmiala.

	Keď odchádzala, Burger a Hanzel vstali. Burger jej vzal ruku do svojich, zodvihol ju a pobozkal.

	„Edko! Som rada, že ťa vidím. Tiež by si sa mal šanovať, máš unavenú tvár."

	„Až keď pôjdem do dôchodku, už mám vyhliadnutú perfektnú záhradku. Budeme si tam spolu variť kotlíkový guláš."

	Aj Hanzel jej pobozkal ruku, hoci ju tak dlho nepoznal.

	Kým za sebou zavrela dvere, ešte sa obzrela a skontrolovala, či majú všetko.

	„Skurvené vredy." zaskučal riaditeľ a pomasíroval si brucho. „Jej lieky a čaj zaberajú za desať minút, počkajte chvíľu." ohol sa ako luk.

	„Je to zlé? Potrebuješ lekára?" „Nie, Edo, už to ustupuje, hovorím ti, ten jej čaj je zázračný."

	 

	Počkali pár minút, kým sa v kresle vystrel.

	„Chcete čaj?"

	„Aký?"

	„Čistý repík."

	„Nie."

	„Samozrejme, keď vás nič nebolí," šomral si popod nos.

	Zo skrine za sebou vybral fľašu vodky, rozložil poháriky a nalial.

	„Večer som skočil za vaším šéfom," začal bez úvodu. „Viem, že niečo chystáte."

	„Čo?!" zdúpnel Burger.

	„Neboj sa, podrobnosti mi nepovedal. Nepoznáš vlastného veliteľa? Šaňo nebonzuje. Vysvetlil mi pozadie, viem, čo tí dvaja chceli, prečo tam boli a prečo ste nás natlačili to tejto idiotskej akcie. Aby ste rozumeli vy mne. Vlado Pútik sa zbláznil, mal nastúpiť do výkonu trestu za lúpež. On tvrdí, že to nespravil, a nevinný dovnútra nepôjde. Aby sa nám pomstil, robí každú noc dve vlámačky. Novinové stánky, malé obchody, krčmy, rodinné domy, záhradné chatky, všetko možné. Konečne sa nám podarilo získať informácie, kde je a kam chodí. Máme informátora priamo u nich. Strýko."

	„Jano Pútik?"

	„Jano, výčapník. Dáva mu jedlo a aj ho skrýva. Všetko sme mali zmapované, naplánované, informátor pripravený, chceli sme si ho vybrať dnes večer. Štyria moji by to zvládli, no ja blbec som Šaňovi do telefónu povedal, čo chystáme. Ani som netušil, že ten pes prašivý pôjde za stropným riaditeľom a."

	„Počkaj! Aj on, aj my sa iba vezieme. Dotlačili nás k tomu zhora, sami by sme vás netrápili."

	„Viem. Aj tak som mal držať hubu. Z bežnej akcie na zatknutie vagabunda sa stala fraška, videli ste to na vlastné oči."

	„Videli."

	„Viete, prečo som vás zavolal?"

	„Nie."

	„Lebo tých frašiek je akosi priveľa."

	Burger sa načiahol za pohárikom a bez čakania dopil. Tušil, že riaditeľ ich nepozval, aby im odovzdal ďakovný list a diplomy.

	„Nalej si, aj nám," kývol mu riaditeľ.

	„Ako to myslíš, priveľa?"

	„Pozri sa na toto," riaditeľ mu podal lajster.

	Burger sa začítal. Na papieri boli do riadkov spísané dátumy, nejaké čísla a na konci riadka zase číslo.

	„Prečo sú niektoré riadky modrou a iné červenou farbou?"

	„Máš v rukách plán kriminalistických akcií na konkrétne osoby alebo objekty za posledný polrok. Tie modré sú naše, okresné, nehlásené dopredu, k vám na mesto. Číslo na začiatku je dátum vykonania akcie, čísla v strede ťa nemusia zaujímať, to je počet nasadených ľudí, počet odpracovaných hodín, nadčasové hodiny a hodiny preplácané alebo čerpané za voľno. To je čisto naša okresná politika, to si nevšímaj, pozri sa na koniec riadka. Tam je počet zadržaných osôb alebo nájdených vecí pochádzajúcich z trestnej činnosti."

	Burger skontroloval modré riadky, čísla boli vynikajúce.

	„A červené?"

	„To sú naše akcie, ktoré sme museli hlásiť k vám hore. Buď sme potrebovali kukláčov alebo vrtuľník, alebo psovodov, alebo podporu, alebo, alebo, alebo čokoľvek, čo ide cez schvaľovací systém mestského riaditeľstva. A pozri si výsledky v červených riadkoch."

	„Vždy nula."

	„Vždy nula," súhlasil riaditeľ. „A dnes si to videl na vlastné oči, zase nula."

	„Čo tým chceš povedať?"

	„Že náš informátor neklamal, Pútik vošiel zadným vchodom cez sklad tak ako včera alebo predvčerom, no Jana niekto varoval. Strčil synovcovi do ruky rezeň s chlebom a vyhnal ho rýchlo von, a nielen to, Jano varoval aj svojich najlepších kamarátov z mokrej štvrte, aby dnes večer zostali doma pri televízore. Výsledok jeho aktivity ste videli, v krčme ani noha."

	„Prevalená akcia?"

	„Pochybuješ o tom?"

	Burger sa zatváril pochybovačne. Vo vážnych veciach vždy najprv pochyboval, až potom si urobil vlastný názor.

	„Niečo sa ťa spýtam, Edko. Poznáš Vlada Kušniera?"

	„Riaditeľ kriminálky v treťom okrese."

	 

	 

	 

	„Poznáš,načo sa pýtam! Vieš, že sme švagrovia?"

	„Nie. Vlastne už áno."

	„Iba tak sme sedeli na pive." riaditeľ zmĺkol.

	A ?"

	„Medzi rečou som mu povedal, aký papierik som si napísal. Pred cudzím by som sa bál, nedôverujem už nikomu, ale jemu som povedal."

	Burger si pretrel strnisko na brade, pohladil si fúzy. Trpel.

	„Igor, ty nefajčíš, však?"

	„Už nie, vredy. Prepáč, zabudol som. Koľko si vydržal?"

	„Pol hodiny. Skapínam!"

	„Me." doplnil ho Hanzel.

	Riaditeľ súcitne prikývol, vstal a z parapetu im priniesol zaprášený popolník, pozostatok zo starých zlatých čias, keď ešte mohol.

	Burger si schuti potiahol, Hanzel okamžite za ním.

	„Aj švagor si napísal taký papierik," pokračoval Burger po prvých šlukoch.

	„Napísal. Tušíš výsledok?"

	„Tuším."

	„V modrých riadkoch bol o tri slabší, v červených o dva lepší."

	„Chceš tým povedať, že keby sme išli okres za okresom."

	„Edko, a pôjdeš okres za okresom? Je to potrebné? Dva ti nestačia?"

	Burger prikývol.

	„Chceš tým povedať, že."

	„Keby v tých červených číslach bola jedna, možno dve nuly, pokrčil by som plecami, asi náhoda. No je ich tam na náhodu priveľa. Nikto nemá odvahu povedať nahlas, v čom je problém, ale pred vami môžem. Niekto tam u vás hore púšťa, prevaľuje jednu akciu za druhou a je dosť možné, že na tom kruto zarába."

	Bolo to veľmi vážne obvinenie! Policajt, čo prezrádza podsvetiu plánované akcie, je škodná v revíri. Ak si niekto vypije a sadne za volant, ak mu pri výsluchu uletí ruka a vagabund jednu schytá, ak sa niekomu nechce do roboty a hodí sa na maródku, to všetko sú bežné priestupky a všetci ich 

	       tak aj berú, no bonzovať druhej strane, to nie je priestupok, a už vôbec nie bežný, to je svinstvo najhrubšieho zrna. Dostať takého hajzla je snom a povinnosťou pre každého slušného policajta.

	„Máš nejaké konkrétne podozrenie?"

	„Edo, čo sme na inšpekcii?"

	„Prepáč, iba dedukujem. Dal si si námahu s týmto," ukázal na papier s modrými a červenými riadkami, „predpokladám, že si sa s tým neuspokojil a išiel si v pátraní ďalej."

	„Kam ďalej? So švagrom sme dopili pivo, posťažovali sme sa, sľúbili sme si pomoc a že budeme pri plánovaní ďalších akcií opatrnejší. Nič sa nezmenilo ani uňho, ani u nás, stav pretrváva. Naše okresné akcie sú v poriadku, no ak niečo hlásime hore, je problém."

	Burger dofajčil. Dopil.

	„Aj tak sa ťa musím niečo opýtať."

	„Počúvam."

	„Prečo nám to hovoríš?"

	„Vás to nezaujíma?"

	„Nie tak, myslel som to inak. Prečo to hovoríš práve nám dvom?"

	„Aha. Poznáme sa. Presnejšie, poznáme sa veľmi dobre. Takéto podozrenie môžem povedať iba prevereným kolegom. Navyše je dosť možné, že budem potrebovať pomoc zhora. Môžete byť osožní."

	„Takže si neprestal, predsa len si niečo vymyslel. Alebo aj rozbehol?"

	„No." evidentne o tom nechcel hovoriť. Ešte nie, asi bolo priskoro. Obaja detektívi ho chápali, ani oni nerozprávali o plánovaných akciách, vždy to prinášalo iba problémy s indiskrétnosťou.

	„Aspoň nám povedz, v čom vidíš problém. Aký je mechanizmus hlásenia okresných akcií smerom hore?"

	„Po získaní konkrétnych informácií od informátora alebo bežným vyšetrovaním musíme spracovať písomný plán akcie."

	„Aj my."

	„Ten musím predložiť riaditeľovi mestskej kriminálky, buď sólo osobne alebo na najbližšej porade riaditeľov. Stropný riaditeľ ho schváli a kópia ide na sekretariát,  zaeviduje sa do protokolu. Odtiaľ ide kópia na analytické oddelenie, to osloví jednotlivé zložky, ktoré žiadame zainteresovať do akcie, zabezpečí súčinnosť. To znamená, ak žiadame psovodov, oslovia riaditeľa kynológov, ak potrebujeme helikoptéru, oslovia šéfa našej letky, ak kukláčov, požiadavka ide riaditeľovi špecializovaného útvaru."

	„No dobre, ale oni dostanú iba požiadavku na počet ľudí, termín a zasadačku, kam sa majú dostaviť. O objekte nie sú informovaní."

	„Tak by to malo byť podľa predpisov, no nie je. Poviem vám, čo som zažil na predposlednej porade u stropného riaditeľa. Vadovič."

	„Z jednotky?"

	„áno, z prvého okresu, priniesol plán akcie s požiadavkou na kukláčov. Riaditeľ ju akceptoval, podpísal a dal sekretárke na spracovanie. Porada sa skončila, všetci odišli, ja som ostal, preberali sme tú samovraždu."

	„Viem, zastrelil sa vám mladý kolega."

	„Správne. Skončil som u riaditeľa, vošiel som na sekretariát, sekretárka sedela na stole chrbtom ku mne a nevšimla si ma. Začul som útržok jej telefonátu, niekomu na druhom konci vysvetľovala, že akcia bude v stredu o desiatej, že jednotkári potrebujú desať kukláčov do mestskej pivárne do suterénu, lebo tam bude, v tom momente ma zbadala, do telefónu povedala, že zavolá neskôr, položila a s previnilým úsmevom sa spýtala, či niečo potrebujem."

	Burger si znova prehrabol fúzy.

	„Z toho vyvodzuješ, že tam je zdroj úniku informácií?"

	„Nielen tam. Všade majú sekretárky, analytikov, administrátorov, kancelárske krysy. Okrem toho takúto požiadavku vždy dostane nejaký zástupca riaditeľa alebo radový policajt na vybavenie a tým sa okruh rozširuje."

	„Takže v konečnom dôsledku to ani nemusí ísť od nás z mesta."

	„Musí, niekto zhora posúva informáciu. Komu a kto ju zneužije, to vzhľadom na prebujnený administratívny aparát je takmer nemožné zistiť."

	„Skúsil si niečo?"

	„Na poslednej porade u riaditeľa som navrhol, aby sme si mohli vyžiadať asistenciu špeciálnych služieb sami, bez 

	
    zásahu mesta, a aby sme o plánovaných akciách neinformovali vopred, ale až po ich vykonaní rovno aj s vyhodnotením, ako dopadli. Čuduj sa svete, môj návrh podporil iba jeden riaditeľ okresnej kriminálky, hádajte kto. Ostatným to bolo jedno, a keď sa riaditeľ mesta vyjadril, že tým by vznikla anarchia a chaos, boli tiež proti. Niet nad zlatých lojálnych bezchrbticových podriadených, takých má každý riaditeľ rád, nie?"

	Aj s týmto tvrdením museli detektívi súhlasiť.

	„Chceš s tým niečo robiť v najbližších dňoch?"

	„Nie, ešte musím počkať."

	Detektívi vstali.

	„Výborne. Rob, ako uznáš za vhodné. Keby bolo treba, počítaj s tým, že U dvoch levov máš dvoch spojencov."

	„Tie dve sochy?"

	„Tak štyroch, ak počítam aj tie."

	Napriek vážnosti situácie sa rozchádzali s úsmevom na tvárach.

	Stratili dôležitého spojenca, prokuratúru. Dúfali, že iba dočasne. Sledovačka sa neozývala. Za Aničkou v tomto štádiu ísť nemohli. Matka sa Burgerovi ozvala raz - dcéra vraj už pištoľ v kabelke nenosí a správa sa normálne, pravidelne chodí na nočné. Inak žiadna zmena v správaní, ani z domu nikomu netelefonuje. Čo mohli robiť’? Museli čakať, iba tak zabíjali čas v kancelárii.

	Burger zložil noviny. Hanzel prestal čistiť služobnú zbraň a spýtavo zazrel na parťáka, čo sa bude diať. Burger ukázal bradou na Krauza zažratého do spisu. Hanzel odložil hlaveň a prikývol.

	„Hej, ty! Ty na druhom konci stola!"

	„Ja?" Krauz prestal čítať.

	„Ty! Kto iný? Koľko vás je na druhom konci stola?"

	Krauz sa poobzeral, aby bolo jasné, že kolegovu otázku berie vážne.

	„Traja."

	„Už sa nemôžem pozerať, ako sa zožieraš! Máme teraz s Otom trochu času, tak ti môžeme helfnúť."

	„Zlatí chlapci," vzdychol si Krauz.

	„V čom je problém?"

	Krauz sa zamyslel, bradou ukázal na stôl a pravdivo odvetil: „V tomto. V celom."

	„Nikdy nebolo tak zle, aby nemohlo byť horšie."

	„To neplatí v tomto prípade, Edo. Už je horšie."

	„Neskuč a niečo nám porozprávaj. Čo-to sme vyrozumeli z vašich rečí, no prehľad nemáme."

	„Čo by som vám." váhal Krauz a prehŕňal sa v tenkom spise.

	    „Otravovali ste chlapcov z balistiky, počul som ťa telefonovať. Začni tým."

	„Nevieme, či miesto nálezu mŕtvoly je aj miestom činu. Mali sme tam detektor kovov, no pípalo všetko, v zemi sú tony vrchnákov od piva, rybárskych háčikov a všetkého možného. Nábojnicu sme nenašli, no pár metrov odtiaľ sme v kmeni stromu našli dve rozpleštené guľky, neplášťované, iba olovo."

	„Súvislosť?"

	„Takou bol zastrelený odzadu do hlavy."

	„A balistika?"

	„Nič. Máme tri projektily, no ani jeden nemá stopy vhodné na individuálne stotožnenie."

	„Ako je to možné?"

	„Doma vyrábané strelivo a úplne vydratá hlaveň. Tú pištoľ vraj museli vyrobiť ešte za čias Františka Jozefa."

	„To je smola, tri guľky a žiadna stopa," prikývol sústrastne odborník na zbrane Hanzel.

	„Čo máte k osobe zavraždeného?"

	„Nemáme totožnosť."

	„Prečo?"

	„Mal na sebe iba tuctové oblečenie bez visačiek. Vrecká prázdne."

	„To tuctové ste preverili?"

	„Chosé zaskočil s fotografiami oblečenia za kamarátkou do textilu. Modrá bunda, rifle, aj tenisky tejto značky sa bežne predávajú v stánkoch na trhovisku alebo v malých predajniach všade na sídlisku. Všetko sa dnes vyrába v Číne a vozia toho plné lode. Slepá ulička."

	„Pýtam sa preto, či ste preverili, či sa na visačke na bunde nenájde nejaká stopa smerujúca k výrobcovi alebo predajcovi."

	„Keby aj, Edo, ktorý predajca by si pamätal, kedy a komu predal modré rifle? Bežné, normálne."

	„Uznávam. Rišo, ale samotný fakt, že vrecká boli prázdne, nasvedčuje, že vrah si dal robotu so zametaním stôp. Nebola to vražda v afekte s panickým skratovým konaním krátko po čine, naopak, páchateľ vedel, čo robí, a mal všetko premyslené. Zabil ho, vypitval mu vrecká a..." Burger zaváhal. „Stavím sa, že na pitve ste nenašli ani retiazku, ani prstene."

	„Správne, nemal nič, ani hodinky."

	„Nie je to normálne. Iba pár ľudí nenosí nič, väčšina má aspoň tenkú retiazku alebo obrúčku. Opäť dôkaz, že vrah zametal stopy a obral ho o všetko, čo by mohlo pomôcť pri identifikácii."

	„A je tu ešte niečo zvláštne. Po mužovi jeho veku a opisu nebolo do dnešného dňa vyhlásené pátranie. Pol roka nikomu nechýba."

	„Dôležitý poznatok," zamrmlal Burger. „Naozaj dôležitý. Vieš, čo mi napadlo?"

	„No?" vyhŕklo z Krauza. Bol netrpezlivý, zároveň vďačný za každú radu, každý postreh starších kolegov.

	„Nie je náš."

	Krauz zagánil.

	„Čo sa ksichtíš? Nie je náš! Je z druhej strany, z druhého brehu. Je to Rakúšan, preto u nás nikomu nechýba. Tam ho zložili a u nás upratali."

	Krauz si pošúchal strnisko na brade.

	„Smrť na druhom brehu, a u nás iba pohreb?"

	„Presne tak, Riško! Nad tým si ešte neuvažoval?"

	„Edo, nad ničím som ešte neuvažoval! Iba zbieram informácie, zhromažďujem hlásenia a expertízy, analyzujem a."

	„Tak sa na to vyser a začni niečo robiť."

	Krauz sa hodil na operadlo a zvädol.

	„Ďakujem ti veľmi pekne za povzbudivé slová."

	„Ale on to myslel v dobrom," zastal sa kolegu Hanzel. „Rišo, vykašli sa na papiere a pohnite riťou."

	„Konkrétne?"

	„Nemáš totožnosť mŕtveho. Zavolaj na súdne, nech ti vymacerujú lebku. Budeš ju potrebovať pre zubára, časom ho určite nájdete. Snímky a fotografie sú nanič, potrebuješ mať chrup in natura. Už sme mali taký prípad a pomohlo."

	Krauz sa odrazil od operadla, vzal si obľúbenú obyčajnú ceruzku a začal si písať poznámky.

	„Choď za Mayorom," prevzal radcovské žezlo Burger, „nech zavolá Helmuta do Viedne."

	„To je meno? Alebo tajný signál?"

	„Meno šéfa ich kriminálky. Stretli sa pred polrokom na porade riaditeľov kriminálnych služieb v Mníchove, kam nás po prvý raz prizvali. Pamätáš sa, aký bol okolo toho virvar."

	„Pamätám. Ešte nie sme ani v štruktúrach Interpolu a Europolu, ale na základe osobných kontaktov sme schopní získavať od nich informácie len tak, po telefóne. Niekomu na ministerstve boli tieto osobné kontakty tŕňom v oku. Ako sa opovažuje obyčajná kriminálka komunikovať priamo s kolegami v Rakúsku alebo v Nemecku! Bez papiera, bez žiadosti schválenej aspoň piatimi nadriadenými!"

	„Presne! Šéfovia si vymenili vizitky, sľúbili si vzájomnú pomoc a vykašlali sa na byrokraciu a oficiálny protokol. Už máme kontakty, sú ochotní spolupracovať. Drgni Mayora, nech mu zavolá a nech zorganizuje kontakt. Možno zistia, že zavraždený je ich človek, a si z toho vonku."

	Krauz si poznačil ďalšiu dobrú radu. Spomenul si na informácie od rybára, ako Rakúšania poľujú a strieľajú ostošesť. V kulise paľby z brokovníc sa jeden výstrel zo starej pištole stratí ako nič. A preniesť mŕtvolu na druhý breh pri nízkom stave Moravy tiež nie je problém. Táto cesta sa mu pozdávala zo všetkých najviac,  nech je to Rakúšan! Prehodí im spis cez rieku a má po problémoch!

	„Len pokračujte," posúril dobrosrdečných kolegov.

	„To je všetko," schladil ho Burger. „Vlastne nie. Začni robiť ako vraždár, nie ako administrátor, použi hlavu, nie písací stroj. Ako bonus ti môžeme sľúbiť, že dnes večer." pozrel na kolegu, Hanzel prikývol, „sa ti na toho tvojho zdochliaka v modrej bunde popýtame. Ideme von medzi ľudí a,  ako hovorí staré kriminalistické porekadlo."

	„Všetci ľudia všetko vedia," doplnil učiteľa Krauz.

	„Tak!"

	„A teraz by ste, vy staré štruktúry, mohli vypadnúť a nezdržiavať mladých agilných pracovníkov kriminálnej polície pri práci," poďakoval sa im Krauz a schytil slúchadlo.

	Burger kývol rukou k parťákovi.

	„Vidíš to, Oto? Pomôž človeku v núdzi, oserie ti knihu!"

	„Edo, ale to je o koňoch a o básňach."

	„A.? Čo hovorím? Veď to je presne náš prípad! Koňa máme pred sebou a aj básne píše, už nás o tom presvedčil, a nie hocijaké!"

	Krauz ich nepočúval, vlastne počul ich iba na pol ucha, lebo už telefonoval, už pracoval ako kriminalista, nie ako administrátor,  presne podľa rady starších.

	
„Súdne? Doktora Veselého. Vy nespájate? Mám si zavolať priamo na konci tri-tri-osem. Ďakujem, zavolám si sám!"

	Prerušil spojenie, vytočil znova.

	„Doktor Veselý? Krauz, oddelenie vrážd, áno, iste, nie, neurgujem expertízu, chcem vás požiadať o vymacerovanie lebky."

	Krauz stíchol, počúval. Dlho bez slova počúval. Burger si zapálil cigaretu a schoval sa za bariéru z raňajších novín.

	„Bežne päť dní, ale už nám to dva dni beží. Ďakujem! Perfektná spolupráca. Prepáčte, nevedel som to, viete, máme toho na stole veľa. Vašu narážku, že ľavá ruka nevie, čo robí pravá, beriem, máte pravdu. Ešte raz ďakujem a nechápte to tak, že vás chcem súriť."

	Položil.

	„Macerácia trvá bežne päť dní, ale my máme lebku vo vývarovni už dva dni. Vraj niekto z oddelenia vrážd volal. Čakajú písomnú požiadavku, kedy sa konečne rozhýbeme. Ešte ma aj zdrbali, vyznel som ako idiot. Komu sa môžem poďakovať?"

	Burger fajčil, čítal noviny a Hanzel si čistil hlaveň. Obaja sa tvárili, že koňovi s nepodarenými básňami vôbec nerozumejú.

	„Šéfe, môžem?"

	„Mám plné ruky roboty, ale poď, keď si už tu."

	Krauz vopchal hlavu do šéfových dverí. Mayor mal v pravej ruke chlebíček z bufetu, v ľavej pornografický časopis od kolegu z mravnostného oddelenia, vraj študijný materiál, žiadna pornografia. Desiatoval. Porada u riaditeľa bola nadnes zrušená, všetkým podšéfom sa uľavilo. Mayor mal dobrú náladu.

	„Rišo, pozri, čo sa v Čechách začalo predávať. Bežne v stánkoch. Dúfam, že to príde aj k nám. Sadaj! Čo chceš?"

	„Potrebujem, aby si zavolal Helmutovi."

	Mayor odložil nahryznutý chlebíček, potom časopis, no ešte prehodil stranu, vyskočilo mu obočie, až potom sa začal venovať otravnému podriadenému.

	„Čo!?"

	„Helmutovi z Viedne."

	„Čo ty môžeš vedieť o Hel...  Edo! Bonzák všivácky!"

	„Zavoláš?"

	„Richard, opatrne, to sú osobné kontakty získané načierno, nesmú sa zneužívať na služobné účely. Oficiálne by si mal napísať."

	„Kašli na to! Kto bude čakať tri mesiace na odpoveď? Zavoláš?"

	„Načo?"

	„Po našej zdochline nikto nevyhlásil pátranie. Je stará pol roka, pol roka nikomu nechýba chlap! Nikomu v žiadnej domácnosti! Preberali sme to s Edom a Otom. Možno je to Rakúšan, zavraždený u nich a pochovaný u nás. Potrebujem sa porozprávať s ich detektívmi. Možno pomôžu a zbavíme sa neznámej mŕtvoly."

	 

	Na slovo neznáma mŕtvola reaguje každý vedúci oddelenia. Zbaviť sa nevyriešeného prípadu je najpohodlnejšie a najelegantnejšie riešenie.

	„Myslíš?" zaváhal.

	„Aj Edo si to myslí."

	Už neváhal.

	Mayor si utrel majonézové prsty do servítky a zdvihol telefón.

	„Peťo? Máš tam toho chalana, čo nám tlmočil v Mníchove? Také zvláštne meno, Roland! Áno, Roland! Je v robote? Je? Pošli mi ho, prosím ťa."

	Krauz sa usmial.

	„Šani, však aj ty vieš po nemecky, nie? Načo ti je tlmočník? Minule si na pive U Jumba hovoril, že."

	„Sklapni! U Jumba som už hovoril aj po francúzsky. Raz aj po čínsky. Ty nie?"

	Krauz musel uznať, že aj on, každý.

	Prišiel mladý chalan z mravnostného oddelenia.

	„Podporučík Schwartz, na váš rozka..."

	„Klídek! Upokoj sa!" kývol mu Mayor. „Veď sme si v Mníchove potykali."

	„Ale ste v spoločnosti cudzieho človeka, neviem, či to platí."

	„Toto nie je cudzí človek, to je Richard Krauz a ty neblbni! Raz sme si potykali, tak to platí nafurt."

	„Aj napriek litrom, čo tomu predchádzali," doplnil šéfa Krauz.

	Mayor sa nadýchol, no Roland sa usmial, pochopil narážku.

	Krauz sa tiež musel usmiať. Ani netušil, že na kriminálke pracuje taký exot, aký vošiel Mayorovi do kancelárie. Čierne lakovky, nohavice z drahej lesklej látky, puky ostré ako útočný paragánsky nôž, vestička tesne pozapínaná na každý gombík, snehobiela košeľa, úzka kožená viazanka, sako nikde.

	„Prepáčte, som bez saka, kolega ma oblial kávou, suším sa."

	Prehrabol si žlté vlasy a ospravedlňujúco sa usmial. Krauz si všimol, že manžetové gombičky zažiarili ostro červenou farbou ako rubíny v kvalite holubacej krvi. Nepochyboval, že 

	 

	boli pravé, lebo ako zdvihol ruku k vlasom, manžeta sa posunula a odhalila mohutné náramkové hodinky, tiež pravé. Alebo veľmi vydarená napodobenina, no v tom prípade by aj on musel byť vydarená napodobenina novodobého Schone Náciho. Krauz sa stále usmieval, stačí deň spolupráce s oddelením vrážd a zistí, či je pravý.

	Blonďavý fešák natiahol ku Krauzovi ruku.

	„Roland Schwartz."

	„Richard Krauz."

	„Ani mi z ministerstva nedali vedieť, že wehrmacht sa zase vrátil," vzdychol si Mayor.

	„Ty máš čo hovoriť." Krauz upozornil šéfa na jeho meno.

	„Dobre, dobre! Roland, potrebujem zavolať do Viedne Helmutovi."

	„Jasné, vybavím."

	„Počkaj! Nie zajtra, tu a teraz."

	„V poriadku, tu a teraz."

	Roland si sadol na prvú stoličku tesne k šéfovmu stolu.

	„Môžem?"

	Nečakal na odpoveď a otočil si telefón k sebe. Vytočil číslo. Krauzovi poskočilo od prekvapenia obočie, takto suverénne sa v Mayorovej kancelárii mohlo správať iba pár vyvolených. To mníchovské potykanie muselo byť naozaj osobné.

	„Pani riaditeľka? Tu je Roland Schwartz. Áno, ja, zdravím vás. Som u pána Mayora, budeme volať do Viedne, žiadam o povolenie, dám vám ho." Podal slúchadlo.

	„Mayor. Potvrdzujem, potrebujem Viedeň. Počkám."

	Slúchadlo vrátil blonďavému fešákovi.

	„Áno, minútu, položím."

	Fešák položil. Čakali minútu.

	Krauzovi nešlo do hlavy, žeby za pol roka nestretol na chodbe kriminálnej polície takýto nekriminalistický zjav. Napriek tomu, že Roland bol mladík, mal suverénne temperamentné a sebavedomé vystupovanie. Mohol by chodiť po chodbách parlamentu, sedieť vo vláde, možno na ministerstve, no na obyčajnej kriminálke!? Nechápal.

	Roland počkal minútu a zdvihol telefón. Vytočil ústredňu.

	„Mám povolenie od riaditeľky na telefonát do Viedne."

	 

	„Súhlasím. Máte povolenie z tohto čísla. Diktujte."

	Mayor mu podal Helmutovu vizitku. Roland sa usmial a po stole mu ju posunul späť. Spamäti diktoval číslo. Krauz rátal, šesť, osem, desať, dvanásť. Dvanásťmiestne číslo spamäti a bez námahy, bez pokrčeného čela. Krauza začal tento týpek zaujímať.

	„Áno, nepoložím, čakám na priame spojenie."

	Roland sa pohodlne vyvalil na stoličke a so slúchadlom prilepeným na uchu zaujal vyčkávaciu pozíciu. Krauz si živo predstavoval, čo kolegovi z mravnostného zurčí v uchu, ako sa káble žeravia a zhovárajú sa medzi sebou, ako mu v ušiach šumí, pípa, škrípe, skuvíňa.

	„Ja, ich höre! Guten Tag, hier ist Roland Schwartz aus der Slowakei. Spreche ich, bitte, mit Helmut Kotz? Ja, das bin ich, Roland. Grüß dich, Helmut! Ich rufe aus dem Büro von Alexander Mayor an, er ist der Abteilungsleiter der Mordkommision. Erinnerst du dich noch? Ja, das schreckliche Deutsch, mehr Anstrengung, als der Kunst. Soll ich ihn grüßen? Gut, ich lasse es ihm ausrichten."

	Roland odtiahol telefón.

	„Šaňo, Helmut si spomína, pozdravuje ťa. Máš hroznú nemčinu, ale snaha sa tiež počíta. Začnite, povedzte, čo potrebujete."

	„Povedz mu, že máme vraždu muža priamo na hranici, na brehu Moravy v úseku vo štvrtom kilometri. U nás nikomu nechýba, nikto nehlásil nezvestnosť."

	„Nie! Počkaj!" zasiahol Krauz. „Podrobnosti mu do telefónu nehovor, niekto by mohol." nedokončil, iba sa zahľadel na šéfa.

	Pochopil a prikývol.

	„Povedz mu," Krauz prebral iniciatívu, „že tu máme závažný prípad a potrebujeme sa s nimi poradiť. Či by mohol zajtra doobeda poslať svojich ľudí na hraničný priechod Berg. Stretneme sa s nimi a všetko vybavíme osobne."

	Roland spustil plynulou nemčinou, rozprával ľahučko ako človek, čo sa cudzí jazyk nikdy neučil, ale používal ho odmalička doma v kuchyni. Žiadne habkanie, zvraštené čelo, lovenie v pamäti, žiadne dlhé éééé, rapotal ako guľomet.

	„Zajtra o desiatej. Vyhovuje?"

	Krauz prikývol.

	Roland potvrdil termín. Po pár vetách sa rozosmial. Služobný hovor sa evidentne skončil, Krauz postrehol slová trinken, essen, Gertruda. Asi spomínali na Mníchov,  niektoré služobné porady bývajú roztomilé.

	„Ešte niečo?" spýtal sa Roland.

	„Len aby prišli o desiatej, inak je to všetko."

	Roland si ešte chvíľu poklábosil s Viedňou, rozlúčil sa a položil.

	„Vybavené." S úsmevom očakával ďalšiu úlohu.

	„Ešte nie," opravil ho Mayor. „Vybavené to bude až zajtra, musíš ísť s nami."

	„S tým som rátal."

	Rozlúčili sa podaním rúk.

	Krauz chvíľu neveriaco sledoval zavreté dvere.

	„To je čo za zjavenie? Ako to, že sme sa ešte nestretli na chodbe?"

	„Správny chalan, nie?"

	„No." Krauz nevedel, ako ho ohodnotiť.

	„Niečo ti poviem, ale nechaj si to pre seba."

	Keď Krauz prikývol, šéfovi bolo jasné, že o chvíľu to bude vedieť celá kancelária. No mal záruku, že iba ich kancelária.

	„Nemohol si ho stretnúť, lebo na mravnostnej je iba schovaný, inak je v budove prezídia. Buduje našu pobočku Interpolu."

	„Prečo je tu schovaný?"

	„Nemali preňho voľné tabuľkové miesto, no policajný prezident nechcel prísť o takú mozgovňu, tak ho administratívne upratali na mravnostné, no je tu iba zriedka. Dnes sme mali šťastie."

	„Akú mozgovňu?"

	„Vieš, koľko ovláda rečí?"

	„Tri?"

	„Šesť!"

	„Kecáš!"

	„Počul som ho na vlastné uši."

	„V Mníchove, čo? Ty si ich tam vedel koľko, jedenásť?"

	„Prestaň! Myslím to vážne, ovláda šesť rečí. Vyštudoval právo v Prahe, býval vo všetkých hlavných mestách v Európe."

	„Ako to?"

	
„Jeho otec pracuje v diplomacii, nejaký bezpečnostný specialista."

	„Takže."

	„Presne tak, no netreba rýpať do toho, pre koho vlastne pracuje. Ťahal za sebou celú rodinu, z mesta do mesta, z ambasády na ambasádu. Na Rolanda sa lepili jazyky odmalička. Má fantastickú pamäť. Všimol si si, ako nadiktoval Helmutovo číslo? Nemohol si ho teraz narýchlo oživiť a naštudovať v kancelárii, lebo nevedel, kam bude volať, vlastne vôbec nevedel, že bude volať. Vieš, čo dokáže?"

	„No skús ma ohúriť."

	„Vie odčítať z pier. Vo všetkých jazykoch. V Mníchove sme sa v každom bare náramne bavili, sotva sme si sadli, už sme vedeli, o čom je reč pri vedľajšom stole, čo si o nás myslia."

	„Taký by sa nám na oddelení zišiel."

	„Nezaplatili by sme ho. Chalana s vysokou školou a so šiestimi jazykmi nemôžeš poslať na pitvu."

	„Presne! Na to ti stačí tupec s maturitou a jedným jazykom!"

	„Rišo, tak som to nemyslel. Prestaň."

	„Veď ja nič."

	„Radšej sa choď pripraviť na zajtrajšok. Napíš si nejaké otázky, prípravu, aby si tam nehabkal. Nieže mi urobíte medzinárodnú hanbu!"

	Cestou do kancelárie uvažoval, koľko šikovných ľudí chodí po svete, iba on musí mať smolu a stretáva samých kreténov!

	„Rišo!" zahulákal Kuky z konca chodby. „V kvetinárstve dostali tovar, kúpil som orchideu!" Natešený vliekol do kancelárie nový črepník.

	No prosím, vzdychol si v duchu Krauz.

	Burgerovi sa ozvala sledovačka, mali prvé informácie. Stretnutie v kancelárii neprichádzalo do úvahy,  Krauz sa rýpal v spise a vôbec sa nechystal von, navyše prikvitli Chosé a Kuky a tiež začali niečo písať. Na takéto prípady mal Burger v zálohe konšpiračný byt.

	„Poznáš náš oporák?" spýtal sa do telefónu Vlada. „Výborne, tak o pol hodiny tam!"

	Burger vedel, že to stihnú aj za štvrť, no potreboval pár minút na vyvetranie, zo skúsenosti vedel, že dva týždne nevetraný byt doslova skysol. Naposledy tam boli pred tromi, vedel si predstaviť, čo ich čaká po otvorení dverí.

	Sotva vyvetrali, ozvalo sa klopanie. Tri krátke, pauza, dva krátke. Burger otvoril. Vlado sa ponáhľal k stolu, ako vždy v časovej tiesni.

	„Ani kávu?"

	„Vieš čo, tú si dám! Od rána som nestihol," žaloval sa, rozkladal na stole poznámky a fotodokumentáciu.

	Hanzel varil, Burger sa pýtal.

	„Niečo zaujímavé?"

	„Edko, vôbec nič. Neviem, či ste si našli vhodný objekt. Máme za sebou tri dni, vyzerá to tak, že žije v stereotype. Tu máš jej zrkadlo dňa, časy kontroluj sám, budem ti referovať rámcovo. Do práce chodí na desiatu. Máš tam napísané, kedy presne odchádza z domu, kedy nasadá na autobus, kedy a kde prestupuje, v práci je pár minút pred desiatou. Našli sme spôsob, ako sa dostať dnu, no mohli sme ho využiť iba raz. Čuduj sa svete, naozaj robí krupierku."

	„Prečo čuduj sa svete?"

	„Lebo zatiaľ všetky kurvy, s ktorými sme mali do činenia, o sebe tvrdili, že robia krupierku, tanečnicu, barmanku, 

	 

	 

	     prípadne recepčnú. Táto nie. Zdôrazňujem to preto, lebo iba predná časť podniku slúži ako herňa. Viete o tom?"

	„Vieme."

	„No ona pracuje v prednej, dozadu chodí iba na toaletu."

	„Slušné dievča," pochválil susedu Burger.

	Hanzel dovaril a priniesol tri kávy.

	„Chceš aj vitamíny?"

	Špecialista zo sledovačky zaváhal.

	„Trochu." neodolal.

	Hanzel šprcol do každej kávy za náprstok rumu. V konšpiračnom byte to hneď inak voňalo.

	„Má na starosti Black Jack. Tu ju máte zvečnenú." Vlado otvoril fotodokumentáciu. „Prvé štyri fotografie sú z cesty do práce. Päť až desať sú z herne. Tu stojí ona."

	„Slušná kvalita," pochválil Burger. „Dostali ste novú optiku?"

	„Konečne! Každý by chcel zázraky, no na novú techniku nie sú peniaze. Až teraz."

	„Ministerstvo zase šetrí na správnych miestach. Poznáme to. Pokračuj."

	„Končí ráno o šiestej, hodinka, kým odovzdá službu a zbalí sa. Domov ju vozí tento muž v modrom bavoráku. Fotografie jedenásť až pätnásť. Tu vystupujú pred jeho bytom. Ustálili sme ho, Tibor Hakl, vek tridsaťdva. Majiteľ herne. Poznáte?"

	„Poznáme, aj my sme tie tri dni pracovali. Vieme aj viac, nie je celkom stopercentný majiteľ, má tú herňu v prenájme, rovnako ako auto. Hrá veľkého machra, no všetko má iba prenajaté."

	„V tom prípade viete viac ako my."

	„Povedal si, že ju vozí domov, no toto." Burger si pozorne prezeral fotografie. Nepoznával svoj dom.

	„K sebe domov. Zdržia sa hodinku, o pol deviatej od neho odchádza, o deviatej je doma. Doobeda spí, z bytu vychádza o tretej na nákupy, iba potraviny alebo drogéria, asi sa snaží doma pomáhať. Do večera je doma, o deviatej odchádza do práce. Stále dokola."

	„To je zlé," vzdychol si Burger. „Potrebovali sme jej kontakty. Zmapovať, kam chodí, s kým sa stýka, potrebujeme okruh jej známych."

	„Máte smolu, Edko. Nechodí nikam. S nikým sa nestýka. Nemáme nikoho."

	Burger odhodil fotografie, zhlboka si vzdychol.

	„Podržíme ju ešte deň, možno dva, potom to zrušíme. Edo, musíš uznať, že sa nemôžeme vybíjať na prázdnom prípade. Potrebujú nás inde a v naozaj súrnych veciach."

	„Uznávam," rezignoval Burger.

	Hanzel sa nahol, vzal fotodokumentáciu. Pozorne si prezeral fotografie, akoby skrývali riešenie.

	Vlado zo sledovačky dopil.

	„Ďakujem, chlapci, na revanš. Teraz trochu administratívy." Z aktovky vybral úzku doručovaciu knihu. „Skontroluj si tieto dva riadky," ďobol prstom. „Záznam a časová os tri strany, fotodokumentácia šesť strán. Spolu deväť, prerátaj si."

	Burger spočítal listy na stole. Prikývol.

	„Sem podpis, že ste všetko prevzali."

	Burger podpísal prevzatie písomností. Hoci každý list mal v pravom hornom rohu do očí bijúcu červenú pečiatku PRÍSNE TAJNÉ, ležali rozhádzané na stole ako hnoj. Tu mohli, objekt bol chránený a zabezpečený pred vstupom nepovolaných osôb.

	Vlado sa pobalil a vstal. Pri dverách si podali ruky.

	„Ako som povedal, Edko, ešte deň, možno vymodlikám dva, no ak sa nič zvláštne nestane, končíme!"

	Burger opäť prikývol, že rozumel. Otvoril, skontroloval chodbu, vypustil kolegu, počkal, kým jeho kroky nezanikli v hlbine schodiska, znova skontroloval chodbu aj schodisko nahor, vrátil sa dnu a pozorne za sebou zavrel.

	„Pekne sme dopadli," privítal ho Hanzel. „Najprv sa na nás vykašle prokurátor, teraz sledka, zajtra Mayor, pozajtra chalani z kancla, popozajtra sme na križovatke a mávame bielymi rukavicami."

	„Čo to máš za idiotské reči? Zase si pozeral nejaký seriál?"

	„Máš pravdu, Edo, netreba klesať na mysli! Zájdeme do army shopu, kúpime si tarasnicu, guľomet a vezmeme herňu útokom na vlastné riziko. Čo iné nám opusteným ostáva?"

	
„Kecáš! Radšej si prisadni a rozmýšľaj. Musíme na niečo prísť, počul si, ak sa nič zvláštne nestane, stratíme aj posledného spojenca."

	Zbytočná námaha, na oddelení vrážd sa každý týždeň stane niečo zvláštne.

	Výnimočne šoféroval Chosé, Krauz sa vyvaľoval vedľa neho, Roland a Kuky vzadu. Krauz vydržal byť ticho iba po druhé semafory.

	„Parlezvous français, Roland?"

	Roland sa rozosmial.

	„Šaňo bonzoval, čo?"

	„Dobrá dedukcia."

	„Sí, hablo francés, pero es mejor para mí en espaňol."

	„To bolo čo?"

	„Španielčina."

	„Takže Šaňo nekecal?"

	„Ver tomu, že nie, aj keď neviem, čo všetko ti nakvákal." Roland sa znovu rozosmial.

	„Čo sa hihneš!?"

	„Presne toto som predpokladal, Rišo. Vedel som, že ti to bude vŕtať v hlave a spýtaš sa. Mýlil som sa iba v tom, ako začneš. Myslel som si, že budeš mať pripravené nejaké vetičky na preklad, aby si ma nachytal."

	„Nemám, na to som príliš lenivý. Verím ti."

	Chosé zaradil jednotku a konečne sa pohol.

	„Mohli by ste aj nám nevzdelancom vysvetliť."

	„Chosé, vieš, kto ti sedí za chrbtom?"

	„Pandrlák v obleku z mravnostného."

	Roland sa znova rozosmial.

	„Chosé, ten pandrlák v obleku ovláda šesť jazykov."

	„Blbosť!"

	„Prečo?" spýtal sa Roland.

	„Po prvé, toľko jazykov ani nie je, po druhé, čo by si s takou výbavou robil na mravnostnom? U človeka so šiestimi jazykmi automaticky predpokladám určitý stupeň inteli

	 

	gencie. Robiť so šiestimi jazykmi na polícii je prejav začínajúcej idiocie."

	Roland sa bavil.

	„Chosé, ešte na niečo ťa upozorním," pokračoval Krauz.

	„No?"

	„Neohováraj ho ani na diaľku, vie odčítať z pier."

	„Tak toto už Šaňo prehnal!"

	„Roland, upokoj sa. Vieme to iba my v kancelárii a tam to aj ostane. Šaňo nás má vyskúšaných, inak by mi to nepovedal. Ale povedal mi to, hoci ti asi sľúbil, že si to nechá pre seba. Uvažuj, prečo mi to asi povedal."

	Roland prikývol, viacmenej sám pre seba. Bol múdry, no ani chlapci z oddelenia vrážd na čele s ich veliteľom neboli na hlavu padnutí. Mayor jednoducho chcel, aby boli dopredu pripravení a vedeli, s kým majú do činenia.

	Cesta na hranice im ubehla rýchlo, lebo Kuky sa bavil tým, že dával Rolandovi prekladať slabomyseľné vetičky plné oplzlostí do jazykov od výmyslu sveta. Roland prejavil svätú trpezlivosť, no Krauz musel napokon zasiahnuť a krpca zrušiť. Kto môže vedieť, ako sa po eskimácky povie modrá veľryba s veľkým ružovým falusom?

	Napriek tomu, že si dali desaťminútovú rezervu, kolegovia z Viedne ich predbehli, už čakali. Na parkovisku pred reštauráciou Berg stál snehobiely nablýskaný bavorák, opierali sa oň dvaja pandrláci v oblekoch, na nerozoznanie od Rolanda.

	Chosé zaparkoval zeleného žiguláka s hrdzavým nárazníkom tri metre od nich, aby im tú bielu nádheru nedajbože neoškrel.

	Roland vystúpil, podal im ruky, predstavil sa, privítali sa. Toľko rozumel aj Krauz so svojou kuchynskou nemčinou. Roland ukázal rukou a viedol návštevu dnu. Rohový stôl pre šiestich krytý umelými izbovými rastlinami bol rezervovaný , to zariadil Chosé ešte včera večer.

	Reštaurácia bola na našom území, pravda, pár krokov od hraničného priechodu, no stále na našom, takže oni boli doma a Rakúšania hostia, zaslúžili si úctu a pohostenie. Základným prejavom úcty k hosťovi je, že si môže sadnúť prvý. Šesť mužov sa postavilo za stôl a premerali sa pohľadmi. Roland prikývol. Prvý si sadol Kuky, potom Rakúšania, potom si vzdychol Roland, potom Krauz, napokon si posadali všetci.

	Kým si sadli, Krauz si všimol niečo, čo jeho kolegom ušlo. Rolandovi nie, no mal slušnú výchovu, vyberané spoločenské správanie a tváril sa, že si nič nevšimol.

	Keď sa Krauz včera stretol s Rolandom prvý raz, pripadal mu ako pajác v obleku s vestičkou. Vymydlený navoňaný pajác v perfektnom obleku. Automaticky ho na prvý pohľad zaradil medzi okravatovaných ťuťmákov. Chlapci z Viedne prišli oblečení presne takisto, no Krauz ich za ťuťmákov nepovažoval, už ani Rolanda.

	Za socializmu museli aj oni chodiť do práce v oblekoch, alebo aspoň v saku a tesilových nohaviciach, hoci aj inej farby. Rifle sa nosiť nesmeli, to bol prejav západnej imperialistickej zahnívajúcej kultúry. Občas sa našiel odvážlivec, no rifle musel mať kompletne modré, nové, čisto oprané, žiadne šúchačky na stehnách, žiadne strapkanie na spodnom leme pri podpätku. A určite nie tenisky, vždy mokasíny alebo poltopánky.

	Keď padol socializmus ako spoločenské zriadenie, padali aj všetky znaky socializmu a v polícii to znamenalo, že sa okamžite podávali návrhy na zrušenie zelenej uniformy s červenými náplecníkmi. Keď si zodpovední funkcionári zrátali finančné náklady na výmenu uniforiem, radšej sklapli a nechali to tak, v zelených uniformách chodili hliadky ešte niekoľko rokov.

	No na kriminálke sa takáto zmena dala urobiť veľmi jednoducho a aj sa uskutočnila. Kriminalisti mohli odrazu chodiť do práce v rifliach, vo vydratých rifliach, v špinavých rifliach, teniskách, vo vyšmatlaných teniskách, v tričkách, prepotených tričkách, smradľavých tričkách, vo všetkom, čo symbolizovalo slobodu Západu, lebo už sme neboli socialistická republika, už sme boli demokratická kapitalistická republika.

	Demokratické kapitalistické republiky symbolizovali dlhé vlasy, u nás tak dlho zakazované. Kriminalisti si okamžite po revolúcii nechali narásť dlhé vlasy, dĺžka po plecia bola všade normou.

	Kým si sadli, Krauz si všimol niečo, čo jeho kolegom ušlo. Chlapci z Viedne prejavili úctu k svojej práci a k zahraničným

	 

	 partnerom tým, že prišli slušne oblečení, slušne ostrihaní, vyholení, navoňaní.

	Krauz mal rifle na hranici roztrhania, stačili by dva drepy a na kolenách by sa otvorili, tenisky boli biele pred tromi rokmi, nikdy ich neumýval, košeľu si menil včera, no bola károvaná, z flanelu, akú nosia traktoristi, bunda po zime svietila mastnotou.

	Chosé bol na tom rovnako, Kuky o poznanie horšie.

	Krauz si chvíľu pripadal, ako keď sa stretnú rumunskí pastieri oviec s indickým maharadžom. Špinavé zaprášené tenisky zasunul pod seba, no pochyboval, že by toto chabé gesto odvrátilo medzinárodnú blamáž. Už počul, čo budú títo dvaja po návrate domov referovať kolegom, a bolo mu z toho na nič.

	Roland bol mimo, bol niekde inde, nad vecou. Odmalička sa pohyboval v lepšej spoločnosti,  iba sa usmieval.

	Krauz si spomenul na jednu televíznu reláciu o slušnom správaní. Ak sa stane prešľap v spoločnosti horných desaťtisíc, faux pas, ostatní sa tvária, že sa nič nestalo, že nič nevideli, iba sa usmievajú. Roland sa iba usmieval, patril k horným desaťtisíc, Krauz uveril a opäť si o ňom opravil mienku. Prišla čašníčka. Krásna mladá blondínka v čiernej rovnošate s bielou zásterkou. Krauz zagánil na Chosého,  tušil problémy. Rozdala jedálne lístky.

	„Bitte, meine Herrn. Solange Sie das Essen wählen, mögen Sie etwas trinken?" povedala perfektnou nemčinou.

	„Möchten Sie essen?" spýtal sa Roland hosťov.

	„Nein, wir haben gerade gefrühstückt."

	„ Die Kollegen werden nicht essen, danke."

	Čašníčka pozbierala jedálne lístky, Krauz pochopil, že jesť sa nebude, asi prišli rovno z raňajok. Čašníčka vyzvedala ďalej.

	„Pýta sa nás, čo budeme piť," prekladal Roland.

	„Nech si vyberú," usmial sa Krauz.

	Dobre sa mu usmievalo, ohol Mayora o tisícku zo zvláštneho fondu.

	„Wir möchten gern etwas regionales, Etwas, was für diese Region typisch ist. Becherovka und Pilsner Bier."

	„Majú chuť na niečo naše, čo charakterizuje tento kraj. Becherovku a plzenské," vzdychol si Roland.

	„Tak im nekaz radosť a nevysvetľuj im, že sú na Slovensku. Objednaj im. Nám trikrát plzeň bez becherovky, niečo také sa v slušnej spoločnosti nedá kombinovať."

	„Čo z toho mám preložiť?"

	„Ešte nič, veď sme ani nezačali."

	Čašníčka dostala objednávku a so širokým úsmevom konečne odišla.

	Slova sa ujal Roland. „Musím vás predstaviť." hovoril striedavo po nemecky, striedavo po našom, aby rozumel každý.

	„Toto je." ukazoval celou dlaňou, lebo ukazovať prstom sa nepatrí.

	Predstavili sa. Čašníčka priniesla objednávku. Pripili si. Mohli začať.

	Roland sa ukázal ako prvotriedny prekladateľ. Nehovoril on povedal, že, alebo teraz povedal, že. Prekladal okamžite slovami rozprávajúceho, hovoril v priamej reči, rýchly spontánny preklad mu nerobil žiadne problémy. Rapotal ako verklík a Krauz po chvíli nadobudol pocit, že sa nerozpráva s cudzincami, ale s rodákmi. Kolegom z Viedne vysvetlil situáciu, odovzdal im fotodokumentáciu, požiadal o spoluprácu. Požiadavky sformuloval do desiatich bodov, do desiatich otázok.

	„Walter nerozumie tej poslednej otázke o poľovníkoch," prekladal Roland.

	„Chceme vedieť."

	Roland spustil ako prekladací automat.

	„či minulý rok na jeseň, asi v októbri, možno v septembri, bol na pravom brehu Moravy nejaký hon, poľovačka, streľba. Či sa niekto z poľovníkov nestratil, či dolnorakúska polícia nemá z tejto oblasti hlásenú nejakú nezvestnosť."

	Walter si usilovne písal poznámky, už chápal.

	Služobná časť stretnutia sa skončila, otočili štyri rundy, becherovka v kombinácii so silným pivom začala účinkovať. Rakúšania už mali červené líčka, rozopli si saká, uvoľnili si kravaty.

	„Noch einmal!"

	Krauz bez problémov objednal ešte rundu. Reč prešla zo služobných problémov na bežné, aj osobné. Oni chceli vedieť, 

	 

	ako sa tu máme. Perfektne! Aj naši chceli vedieť, ako sa majú oni tam. Perfektne!

	Walter chcel vedieť, koľko majú v Našom Meste za rok vrážd a koľko z nich vyriešia.

	Kuky chcel vedieť, koľko zarábajú. Roland s prekladom váhal.

	„Kuky, oni o peniazoch nerozprávajú."

	„Nemusia, nech navalia nejaké valuty!"

	„Bože."

	Roland zagánil na Krauza. Prikývol. Po siedmej runde bol najvyšší čas schôdzku ukončiť, inak hrozilo, že Kuky si prisadne k nim do auta a dodatočne požiada o preloženie do Viedne.

	„Slečna! Prosím účet!"

	Čašníčka priniesla účet, položila ho na stôl. Walter bol najrýchlejší, okamžite ho schmatol a zo saka vylovil peňaženku.

	„Povedz mu, nech neblázni! My sme ich pozvali, my to zaplatíme!" Krauz nechcel incident, iba šeptom prosil Rolanda, aby okamžite zasiahol. Videl, že posledné pivo s becherovkou naozaj zaúčinkovalo. Po takom zaberáku je každý rozšafný, Waltera bolo treba krotiť.

	Kolega z Viedne si dal povedať a vrátil účet Krauzovi. Aj tak chcel vedieť, koľko to stálo na šilingy. Roland mu sumu automaticky prerátal.

	„Nein! Nur so wenig? So billig?"

	Krauza stála sranda s malým pohraničným stykom ce-lomesačný prídel zvláštnych finančných prostriedkov. Chlapci z Viedne boli sumou nadšení. Walter sa nahol k Rolandovi a niečo mu šepkal. Zbytočne, mohol pokojne hovoriť nahlas, aj tak mu nikto nerozumel.

	„Chcú si kúpiť pár kartónov piva a nejakú becherovku. Či ich odprevadíme cez hranicu, aby naši nerobili problémy. Ich stranu si vedia vybaviť."

	„Nech si nakúpia, nejako ich už prepašujeme."

	Krauz si myslel, že dve-tri fľaše, oni chceli kartóny, už pochopil, prečo Walter šepkal. Autami museli zatiahnuť dozadu k skladu. Až keď vynášali kartóny plzenského piva a becherovky, zistili, že chlapci z Viedne nie sú sami. Z bieleho bavoráka sa vyplazil vodič, krpec, celý čas ich čakal 

	
v aute. Preto boli takí odvážni pri objednávaní a pití, nemuseli šoférovať. Vodič vyskočil z auta a so slastným úsmevom otvoril kufor. Aj pomohol, nosil ako otrok, určite bol na delení kontrabandu osobne zainteresovaný.

	Krauz nechal túto časť stretnutia tak, nech si ju chlapci z Viedne finančne pokryjú z vlastných zdrojov, inak by minul aj polročný plat.

	„Idem ja," ponúkol sa Chosé, keď naložili biely bavorák alkoholom. Kuky si prisadol. Krauz s Rolandom ostali na schodoch reštaurácie, načo riskovať, colníci nech zatknú iba polovicu našej delegácie.

	Chosé zastal pri rampe, legitimoval sa, niečo vysvetľoval, bradou ukázal na bavorák za sebou, kolega na colnici slušne zasalutoval, služobný žigulák poslal do odstavného pruhu a ukázal mu, kde sa má otočiť, kývol na biely bavorák a pustil ho bez kontroly na druhú stranu. Elitní pracovníci špičkového kriminalistického oddelenia sa stali spolupáchateľmi trestného činu pašovania alkoholu bez colných náležitostí.

	Svedomie ich nehrýzlo, keby to bol jediný trestný čin v ich kariére.

	Krauz sa celou cestou domov usmieval, stretnutie dopadlo podľa jeho predstáv. Teraz nech pracujú kolegovia z druhého brehu, a keby výsledkom ich pátrania bolo zistenie, že neznámy zavraždený je od nich, to by bolo! Určite by boli spokojní aj Mayor, aj riaditeľ.

	„Chosé, prečo si sa ešte vrátil dnu?" prerušil ticho v aute Roland.

	Chosé sa uškrnul, no predbehol ho parťák.

	„Ja ti to vysvetlím, Roland. Môj kamarát je mimoriadne dobrý v matematike."

	„To vážne!?" žasol Roland.

	„Vážne! Zbožňuje čísla. Najprv telefónne, potom tie posteľové."

	„Aha," pochopil aj Roland.

	„Máš?" spýtal sa Krauz Chosého.

	„Mám!" víťazne si poklepal po vrecku na bunde. „Zajtra končí o desiatej. Roland, Rišovi never, s tou matematikou to nie je celkom pravda. Vlastne vôbec nie, nie som dobrý v počtoch, vždy keď sa snažím napočítať do sto, skončím pri šesťdesiatdevine."

	„Táto porucha v počítaní sa občas vyskytuje aj u mňa," priznal Roland, „asi preto som sa nikdy neprihlásil na matematickú olympiádu."

	Chlapci sa bavili. Aj Kuky sa chcel.

	„Roland, prečo si im nepreložil, koľko zarábajú?" spýtal sa nasrdene. Jeho blonďavá čašníčka nezaujímala, chýbala mu práve táto informácia.

	„Lebo oni o peniazoch zásadne nerozprávajú, pre nich je to tabu."

	
„Ako vieš? Možno pre týchto dvoch nie, mal si sa spýtať," dobiedzal krpec.

	„Netreba, viem to aj bez opýtania. Kuky, oni zarábajú štvornásobok toho, čo berieme my."

	Kuky na chvíľu zmĺkol, počítal. Nepriznal sa, ako je to s ním a rátaním do sto, no k nejakému číslu sa predsa len dorátal, lebo napokon z neho vyhŕklo: „Dokelu!"

	„Správne, presne toľko," uistil ho Roland.

	„Prečo?"

	Roland bol mimoriadne inteligentný chalan, no na takto formulovanú otázku ani on nevedel odpoveď.

	Anička Vidová prišla do práce načas, ako vždy. O desiatej bola pripravená - prezlečená, najedená, vyčesaná.

	„Dnes máš trojku, už tam máš dvoch. Nech sa ti darí aspoň ako včera," dal jej pokyny majiteľ herne.

	„Ďakujem, Tibor. Idem na to. Ešte niečo."

	„No?"

	„Včera si bol nejaký odmeraný. Si naštvaný? Stalo sa niečo? Kedy sa pozhovárame?"

	„Teraz neotravuj a venuj sa práci, potom sa pozhovárame!"

	Anička zamierila k stolu číslo tri. Usmiala sa na kolegyňu. Po ôsmich hodinách ju boleli nohy aj chrbát, nebolo jej do smiechu, iba jej odkývla na pozdrav. Pozbierala zo stola obohrané karty, zásobník na karty, žetóny a podala ich ozrutnému chlapovi bez vlasov.

	„Páni, ďakujem vám za hru," silene sa usmiala na dvoch mužov v stredných rokoch a miesto za hracím stolom uvoľnila Aničke.

	„Páni, vitajte v hre," naučenou formulkou začala nočnú šichtu.

	Iný ozrutný muž v čiernom saku jej priniesol žetóny, tri balíčky nových kariet a zásobník na karty. Anička rozbalila balíčky jeden za druhým, neporušené celofánové obaly ukázala pre kontrolu hráčom, po prikývnutí ich roztrhla, pomiešala, hráčom dovolila preložiť a karty vložila do zásobníka. Odteraz sa ho mohla dotknúť iba ona.

	„Nová hra," rutinovane zahlásila.

	Ukazovákom sa trikrát za sebou zviezla po šikmej ploche zásobníka. Pred každého hráča položila jednu kartu rubom 

	 

	 

	hore. Jednu položila do štvorca pred seba, tiež tak, aby nebolo vidieť jej hodnotu.

	Obaja hráči opatrne nadvihli svoju kartu, iba tak, aby na moment videli, čo dostali, a okamžite ju zase pricapili na zelené plátno.

	„Vaše stávky, páni."

	Obaja ako na povel hodili na svoje štvorce žetóny. Prvý klepol hánkami o plátno.

	„Jednu."

	Anička mu šikovným gestom lízla novú kartu a posunula ju po plátne k prvej. Musela dbať, aby sa ani jeden rožtek nenadvihol, aby nikto okrem hráča netušil, čo dostal. Hráč položil obe karty na seba a opatrne začal dvíhať bližšie konce, opačné konce pritláčal k plátnu voľnými prstami.

	Prvá karta bola piková desiatka. Stavil na ňu päťsto. Druhý mu prišiel žaluďový horník. Spolu trinásť. Stávku nezvýšil, iba klepol hánkami, že chce ešte jednu kartu. Prišlo mu guľové eso, spolu dvadsaťštyri. Obrátil karty lícom hore a hodil ich pred Aničku. Spočítala hodnoty kariet, zbalila ich a lopatkou si prisunula mužov žetón. Prehral.

	Teraz bol na ťahu druhý hráč, pred voľbou ešte raz úchytkom skontroloval kartu, akoby zabudol, čo má, alebo akoby očakával, že sa stane zázrak a bude mať eso. Nestal sa zázrak, stále mal pikovú sedmičku.

	„Jednu," buchol hánkami po stole.

	Dostal guľovú sedmičku, spolu štrnásť - málo. Znova buchol hánkami po stole, nepovedal nič, lebo napätie stúpalo. Nová karta pristála v štvorci priamo pred ním. Opatrne sa jej dotkol, akoby pálila. Nadvihol najbližší rožtek. Guľový kráľ, spolu osemnásť. Čakať na horníka by bol priveľký hazard.

	„Dosť!"

	Na rade bola Anička, bola posledná, mohla hrať otvorenú hru. Prevrátila kartu pred sebou, srdcová desiatka, lizla si novú, položila ju vedľa prvej a prevrátila ju,  guľová desiatka.

	„Dvadsať," spočítala hodnoty kariet. „Stačí."

	Druhý muž prevrátil svoje karty aj oči.

	„Dokelu, už sa to zase začína," zašomral si popod nos.

	„Osemnásť," spočítala mu hodnotu jeho kariet.

	
Muž prikývol, že aj on vie počítať. Aj druhému hráčovi vzala zo stola karty aj žetón. Práve zarobila pre kasíno tisíc korún, a to bola v práci sotva päť minút.

	Muž v čiernom saku stojaci pri stole ako ochranka mimovoľne prikývol. Táto baba musí mať šťastie od Boha alebo podvádza tak profesionálne, že to nevedel postrehnúť ani on, a to sa po kasínach flákal už dobrých päť rokov.

	Aj Anička sa v duchu usmiala, lebo si k nim prisadol ďalší obetný baránok, kasíno sa utešene plnilo. Spomenula si na staré slovenské príslovie, cesta do pekla býva vydláždená zlatými kameňmi. Odkedy pracovala v kasíne, prišla na to, že to nie je presné, malo by znieť: Cesta do pekla býva vydláždená zlatými žetónmi.

	O šiestej ráno ju prišla vymeniť kamarátka, usmiala sa na ňu. Aničku boleli nohy aj chrbát, nebolo jej do smiechu, iba kývla na pozdrav, uvoľnila jej miesto za stolom. Aj jej pomohla ochranka s obohratými kartami a so zarobenými žetónmi. Vzadu ich služba spočíta a vyrátajú jej províziu k platu. Aj dnes to bude slušná sumička.

	„Aňa!"

	Majiteľ herne ju zastavil na polceste k záchodom. Neznášala, keď jej hovoril Aňa, mala svoje meno, vraj celkom pekné, írečité, tak prečo ho komoliť.

	„Áno?"

	„Potom sa zastav."

	Rýchlo sa vycikala, opláchla si strhanú tvár, osviežila ošumelý mejkap. Zaklopala na šéfove dvere, počkala na výzvu, až potom vošla. Rozbehla sa k nemu s rozžiarenou tvárou.

	„Tiborko, miláčik!"

	„Dozvedel som sa niečo, čo ma znepokojilo," zastavil ju razantným gestom.

	Stalo sa presne to, čoho sa obávala, muž, čo sa s ním mala stretnúť, sa tu zastavil a všetko prevalil.

	„Tibi, ja ti to vysvetlím."

	„Ako? Čo sa na tom dá vysvetliť? Uvedomuješ si, čo si spravila? Určite nie, inak by si nebola taká pokojná, dávno by si sa priznala, aby som mohol veci riešiť. Nie, ty čušíš, všetko sa musím dozvedieť od cudzích! Na čo si, prosím ťa, čakala?" Napriek tomu, že bol vytočený, nekričal.

	„Ja som to nestihla."

	„Nestihla! Aňa..."

	„Vždy mi hovoríš Anka."

	 

	„Aňa! Dostala si úlohu a nesplnila si ju! Jednoduchú úlohu! A nezvládla si ju. Chcel som od teba, aby si odniesla revolver a peniaze v určený deň na určené miesto a odovzdala ich nášmu človeku. Nespravila si to! Kedy si mi to chcela povedať!?"

	„Zmeškala som! Keď som ráno od teba odišla, stretla som kamarátku z bývalej roboty, dlho sme sa nevideli, nástojila, chcela si pokecať. Stiahla ma do baru, niečo sme vypili."

	„S mojím revolverom v kabelke do baru?" poskočilo mu obočie.

	„Na chvíľu! Doma som zaspala, na stretnutie som neprišla o tretej, ale až o štvrtej. Už tam nebol. Išla som tam na druhý deň, neprišiel. Ani na tretí, dúfala som, že sa objaví a všetko bude v poriadku, že ťa s tým ani nebudem musieť zaťažovať, že sa to vyrieši samo! Keby prišiel, ani si o tom nemusel vedieť, nemusel by si sa hnevať. Veľmi ma to mrzí, ver mi, prosím ťa!"

	„Vyrieši samo. " neveriaco krútil hlavou.

	„Keby prišiel aspoň jeden deň."

	„Ale on chodí iba v presne určený čas a na presne dohodnuté miesta! Vidno, že ani netušíš." prehltol koniec vety, aby jej zbytočne nevešal na nos veci, do ktorých ju nič nebolo.

	Lebo tak sa rozhodol, že ju už do niektorých vecí nič nie je. V brandži, v ktorej sa niekoľko rokov pohyboval, sa dobré, zodpovedné kádre hľadali ťažko, a ak sa našli, bolo ich treba dlho vychovávať, no ak nesklamali a výcvik zvládli, Tibor sa im vedel postarať o blahobytný život. Pravda, nebolo to zadarmo, ale keď sa napokon delil zisk, každý bol spokojný.

	Táto mala okrem zodpovednosti, múdrej hlavy a šikovných rúk aj niečo navyše, niečo medzi nohami, čím bol Tibor fascinovaný. Bral to ako bonus, preto si ju obľúbil, preto ju mal radšej než najobľúbenejšieho ochrankára, radšej než spoločníka, radšej než barmanku, radšej než hocikoho. Preto mu neprekážalo, že sa mu poza chrbát uškŕňajú, keď si ju ráno viezol k sebe, nevšímal si, keď mu spoločník povedal: „Tibi, barmanky, čašníčky, krupierky a kurvy v tomto podniku trtkávame, nechodíme s nimi!"

	Odsekol mu, aby sa každý staral sám o seba. Mal s ňou veľké plány, chcel jej pomôcť, chcel ju zasvätiť. Prišla odkiaľsi 

	 

	      

	 

	 

	 z továrne, ukázal jej cestu do neba, a ona takto! Ranila ho, sklamala dôveru, ohrozila celú akciu, zachovala sa ako ozajstná krava, presne, ako ho upozorňoval spoločník. Bože, ako ho len štvalo, že zase musí mať ten debil pravdu! Už počul tie reči: „Ja som to hovoril! Každá z nich má v hlave nasrané!"

	„Nič si nepochopila." Cedil slová pomedzi zuby, musel sa ovládať, aby udržal hlas v jednej rovine.

	„Mrzí ma to."

	„Ani netušíš, ako to mrzí mňa! Mal som teraz o niečo viac roboty, myslel som si, že vec je vybavená, že sa na teba môžem spoľahnúť, pustil som to z hlavy."

	„Dohodni ešte jedno stretnutie, prosím ťa! Určite nesklamem, vybavím všetko za teba."

	„Už nie," rozhodol sa. Druhá šanca neexistovala. „Kde je teraz?"

	„U mňa v skrinke, v bezpečí."

	„Ako dlho si ju nosila v kabelke?"

	„Iba jeden deň."

	„Počkaj." zavetril klamstvo. „Veď si mi povedala, že si bola na stretnutí aj na druhý, aj na tretí deň."

	„No." zaváhala. „Bola. Pištoľ aj peniaze som si vzala ráno po zmene a poobede som tam vybehla. Večer som ich zase vrátila do skrinky."

	„Takže tri dni si ich mala v kabelke!?" Už to nevydržal a kričal.

	„Ale z domu som sa ani nepohla."

	„Mohol ju u vás doma niekto vidieť?"

	„Nie, určite nie! Mama mi nekontroluje veci, ani mi nechodí do izby." „Nechápem, ako môžeš takto podceňovať riziko, ešte aj vlastnú matku! Čo keby ťa zrazilo auto a previezli ťa v bezvedomí do nemocnice? Alebo keby ťa kontrolovala hliadka?"

	„No." nemala odpoveď.

	Tibor Hakl sa vydýchal, nemalo význam, aby sa rozčuľoval.

	„Kde sú veci teraz?"

	„V skrinke."

	„Na," podal jej nepriesvitnú igelitku. „Pikuj po ne!" Vrátila sa rýchlosťou blesku. Hakl vysypal obsah igelitky na stôl. Rulička bankoviek ho nezaujímala, mal ich,  koľko chcel, okrem toho si nevedel predstaviť, že by si dovolila na ne siahnuť, viac ho zaujímal revolver. Zohnať čistú zbraň, ešte k tomu s takými parametrami, nebolo jednoduché ani preňho. Rozbalil hnedú handru, pozorne si prezeral bubienok a spúšť, či nie sú poškodené.

	Anička stála pred stolom ako obyčajná podriadená pred neobyčajne naštvaným šéfom. Celá situácia ju náramne mrzela, nechcela, aby to takto dopadlo. Už keď zmeškala stretnutie, tušila, že vyrobila problém, snažila sa ho vyžehliť rýchlo, aby sa Tibor nič nedozvedel, no vypálilo to ešte horšie.

	„Tibi." škemrala. „Miláčik! Poďme k tebe, v pokoji sa porozprávame, nájdeme riešenie, ja sa o všetko postarám, daj mi šancu."

	Revolver schoval do zásuvky, peniaze do vrecka na saku. Prosíkanie zastavil zodvihnutou dlaňou.

	„Stačí! Niekto z chalanov ťa odvezie!"

	„Tibi, včera sme neboli, dnes nechceš... Čo je? To má byť." bála sa dopovedať.

	„Mysli si, čo chceš. Niekto ťa odvezie, ja nemám čas! Choď sa prezliecť, o desať minút nech si na dvore!"

	O osem minút Anička otvorila dvere na čiernom mercedese s dymovými sklami.

	„Nie sem, sadni si dozadu," usmernil ju vodič.

	Už ju párkrát viezol, vždy sedela vpredu.

	„Berieme ešte niekoho?" Nechápala.

	Vodič neodpovedal, niečím baštrngoval na palubnej doske. Anička sa pohodlne rozvalila na zadnom sedadle. Keď sa znenazdania rozleteli všetky dvere, až ju nadhodilo, spoza tmavých okien nevidela nikoho prichádzať. Na sedadlo spolujazdca si sadol holohlavý ochrankár z nočnej zmeny, zľava sa na ňu natlačil nejaký nový, nepoznala ho. Posunula sa, aby mu urobila miesto.

	„Uhni!" Drgol do nej ďalší z druhej strany.

	Anička sa ocitla medzi dvoma mlynskými kameňmi, aj si tak pripadala, ako zrnko pšenice v obrovskom mlyne.

	 Krauz bol s výsledkom stretnutia spokojný. Kolegovia z Rakúska prejavili záujem aj ochotu, poctivo si napísali poznámky a otázky, na záver prisľúbili pomoc v čo najkratšom čase. Roland ho ubezpečil, že oni svoje sľuby dodržia a určite ich problém neberú na ľahkú váhu. O to lepšie pre Krauza.

	V tomto zmysle referoval Mayorovi. Aj on bol spokojný s výsledkom stretnutia. Obaja dúfali,  čo dúfali, boli presvedčení, že nepríjemného prípadu sa zbavia elegantným kopancom na druhý breh rieky.

	No zatiaľ spis ležal na stole Krauzovi a z plánu spoločného postupu s vyšetrovateľom mu vyplývali konkrétne úlohy. Ešte stále nemali vypočutých všetkých rybárov a bol najvyšší čas začať s previerkami zubárov. Snímky chrupu neznámeho mŕtveho muža boli zatiaľ jedinou využiteľnou stopou na jeho stotožnenie.

	Snímky mali, aj plomby na snímke, no nájsť zubára, čo by spoznal svoju prácu, nebolo vôbec jednoduché. Hneď prvý ich vyviedol z omylu.

	„Viete aspoň okres?"

	„Nie."

	„Nemocnicu?"

	„Nie."

	„Mesto?"

	„Nie. Totiž on ani nemusí byť náš."

	„Náš?"

	„No akože nemusí byť z našej republiky."

	„Potom nechápem, ako chcete začať. Odkiaľ? Akým kľúčom? A prečo ste prišli práve za mnou?"

	„Náhodou, odniekiaľ začať musíme."

	 

	 

	Zubár nad toľkou naivitou iba neveriaco pokrútil hlavou.

	„Vy ani netušíte, do čoho idete, však?"

	Chosé sa uškrnul, kývnutím pripustil, že nie.

	„Dostali ste úlohu, tak ju budete plniť hoci aj rok, možno dva."

	Chosé sa prestal uškŕňať, nemal rád, keď niekto cudzí odhalil ich slabiny, a tento premúdrený pán doktor ich nielen odhalil, ale nezdráhal sa o nich hovoriť otvorene, priamo do očí.

	„Bez urážky," zháčil sa doktor, „takto sa nikam nedostanete. Musíte poznať jeho trvalé bydlisko, podľa rajonizácie zistiť zubárov v okolí a tých obehať ako prvých."

	„Nepoznáme bydlisko ani totožnosť," vzdychol Chosé. Takí múdri boli aj oni.

	„Potom aspoň jeho chorobopis. Z pitvy by ste mali vedieť, na aké choroby trpel, podľa toho sa dá vytipovať nemocnica, kam chodil, k akému špecialistovi."

	Ukázal mu fotografie z pitvy.

	„Aha," pochopil doktor. Z hnijúcej masy namiesto orgánov by choroby nezistil ani jasnovidec.

	Chosé začal baliť. Hneď po prvej návšteve mu bolo jasné, že táto cesta môže trvať mesiace, možno roky.

	„Počkajte! Ukážte mi ešte raz tie snímky."

	Chosé mu ich podal, no bral to iba ako gesto, márny, lacný prejav predstieranej ochoty. Doktor si asi nechcel robiť z policajtov nepriateľov.

	„Ten mostík tu." šomral si doktor. „Viete čo, možno by som vám vedel pomôcť. Iba radou, no ak varíte z vody, aj to málo by mohlo zabrať."

	„Bol by som vďačný aj za málo," Chosému poskočilo obočie.

	„Poznáte profesora Saka?"

	„Nie."

	„Predseda komory zubárov."

	„Nie."

	„Nájdete ho v onkologickom ústave. Je to profesionál, špecialista, pozná prakticky všetky techniky. Zavolám mu, aby vás prijal prednostne, a verte mi, preukazujem vám službu, lebo inak sa uňho čaká aj mesiac. Ukážte mu toto," 

	
doktor zamával fotografiou, „možno vám o tom mostíku niečo porozpráva. Ak nie on, tak potom neviem." doktor predviedol rozpačité gesto.

	„Ďakujem!" rozžiaril sa Chosé. „Presne toto som potreboval, kontakt na konkrétnu osobu, ďalej si už pomôžeme sami."

	Doktor vydržal, kým sa za bizarnou návštevou zavreli dvere, potom počkal, kým sa odhadom dostal aspoň do polovice chodby, až potom oslovil sestričku: „Čo si o tom myslíš?"

	„Blázon," vzdychla si úprimne, „netuší, koľko vás je!"

	Burgerovi zazvonil telefón.

	„Burger."

	„Vlado. Idem za vami. Ste u seba?"

	„Veď mi voláš."

	„Utekám!"

	Burger položil. Hanzel sa spýtal pohľadom. Burger pokrčil plecami.

	„Vlado zo sledky. Ani nepozdravil, tak sa ponáhľal."

	„Niečo sa deje?"

	„Neviem, nepovedal nič, iba, že ide."

	„Neva, počkáme si."

	Nečakali dlho, Vlado sa ponáhľal o poznanie viac než inokedy. Zaklopal, nečakal na vyzvanie a vpadol im do kancelárie. Skontroloval, či sú sami, a zvalil sa na stoličku.

	„Stratili sme objekt!"

	Ruky si nepodali, Vlado nestíhal.

	„Obje... To ako Aničku!?" nechápal Burger.

	„To ako Aničku!"

	„Počkaj, počkaj, na chvíľu zahamuj. Kto ti má rozumieť? Dáš si."

	„Trochu vodky, dnes už aj tak nebudem jazdiť."

	Inokedy nechcel ani kávu. Burgera premkla zlá predtucha.

	„Včera večer prišla do práce o trištvrte na desať. Nepodarilo sa nám dostať dnu, jej pohyb nemáme zmapovaný. Cez noc neodišla, priechod sme držali poctivo, to mi verte!"

	„Veríme."

	„Ráno o siedmej neodišla. Ani pešo, ani Hakl ju neod- viezol. Ani on neodišiel, ostal v herni do desať pätnásť." Vždy keď povedal časový údaj, vybral novú fotografiu, na ktorej bola opisovaná situácia zdokumentovaná. „Tu odchádza, je v bavoráku sám. Pre istotu sme ho odprevadili až domov. Sám vystúpil a sám vošiel do vchodu."

	Prezreli si fotografiu, v aute bol iba vodič.

	„Až o trinástej sa nám podarilo dostať dnu nášho človeka. Prezrel všetko, čo mohol, aby nebol nápadný. Nebola v kasíne."

	Vlado zo sledovačky im dal fotografie Hakla, ako vystupuje z auta a ako vchádza do domu. Nič zvláštne, nič výnimočné.

	„Kým sme na nej zavesení, niečo také sa ešte nestalo, však?" chcel sa uistiť Burger.

	„Nie. Tým si ma naviedol na podobnú otázku: Viete, že by sa stalo niečo podobné predtým, než sme sa na ňu zavesili?"

	„Nie."

	„Čo nie? Nestalo, alebo neviete."

	„Nevieme."

	„Najvyšší čas, aby ste to zistili, nemyslíš? Nevieme, kde sa na ňu môžeme znova napojiť, a musíme zistiť, kadiaľ nám zmizla, inak sa situácia môže opakovať."

	Burger prikývol.

	Zazvonil telefón.

	„Burger."

	„Anka."

	„Ahoj."

	„Servus, Edko. Počúvaj, nechcem robiť zbytočný poplach, ale povedal si mi, že ak sa niečo stane, mám ti zavolať."

	„Nemusíš sa ospravedlňovať. Čo sa deje?"

	„No, doobeda som nebola doma, prišla som až teraz. Anička nie je doma a ani ráno som ju nezastihla. Posteľ má ustlanú, nespala doma. Od včera večera som ju nevidela. Niečo také ešte nespravila."

	Burger našpúlil pery, na chvíľu sa odmlčal.

	„Edko?"

	„Som tu, len premýšľam. Máš doma záznamník?"

	„Čo?"

	„Záznamník na telefóne. Či nemáš nejaké odkazy."

	„Nemám záznamník. Kde by som na to vzala?"

	„Možno volala, že sa zdržala, napríklad u kamarátky."

	
„Nevolala. Vie, že nemáme záznamník, a keby bolo treba, volala by mi do práce."

	„Logické. Hovoríš, že niečo podobné sa ešte nestalo."

	„Nestalo. Edko, ja mám o ňu strach."

	„Nemusíš sa báť, určite sa to vysvetlí."

	„Čo mám robiť’?"

	„Nerob nič. Ja preverím pár vecí a zastavím sa za tebou. Potom sa rozhodneme."

	„Dobre. Ponáhľaj sa, čakám ťa!"

	Položila bez rozlúčenia.

	„Anička nebola od včera večera doma, páni," stručne ich oboznámil s obsahom telefonátu. „Niečo také sa ešte nestalo," dodal vážne Burger.

	V kancelárii ostalo ticho.

	„Anička sa stratila," prerušil ich chmúrne myšlienky Hanzel.

	Všetkým trom bolo jasné, že Burgerovo ubezpečenie, aby sa matka nestrachovala, bolo klamstvo na entú.

	Krauzovi prichádzali expertízne hlásenia z pitvy aj z kri- minalistického ústavu. Jedna za druhou, ťahali sa ako sopeľ, raz sa rozhýbali chemici, potom biológovia, balistika... Ako keby tie tony popísaného papiera nemohli prísť naraz.

	Nemohli, Krauz to dobre vedel. Poznal zásady expertíznej práce, poznal zákon postupnosti, ktorého zmyslom bolo, aby jedno skúmanie nezničilo stopy tomu nasledujúcemu. Všetko vedel a chápal, no teraz by mu vyhovovalo, keby ho neotravovali, aby sa mohol venovať vyšetrovaniu.

	Namiesto toho sedel v kancelárii a analyzoval zaslané správy. Nič svetoborné od nich neočakával, veď bol na mieste činu aj na pitve, videl na vlastné oči, aký materiál na skúmanie zaistili, no niekto sa musel venovať aj tejto nepopulárnej stránke detektívnej práce, odvrátenej strane mince.

	Aby s vyšetrovaním pohli, porušil základné pravidlo detektívneho vyšetrovania, požiadal Chosého, nech aspoň pár zubárov preverí sám. Iba dočasne, kým sa neuvoľní od papierovania. Kuky s kolegom dorábali rybárov, už im chýbalo iba pár, no Krauz sľúbil vyšetrovateľovi, že začnú aj so zubármi. Sľuby sa sľubujú, no na zubárov mu Mayor ľudí nedal, iba jedného, aby sa Kuky nevozil sám.

	Krauz potreboval preskupiť sily, ukončiť rybárov a vrhnúť sa na zubárov, a tak porušil základné pravidlo druhý raz a požiadal Kukyho a kolegu z vedľajšej kancelárie, aby sa rozdelili a vyšetrovali po jednom. No a? Veď im nič nehrozilo, ani rybári, ani zubári neboli životunebezpeční, tí druhí iba občas.

	Chalani pochopili, nereptali, pracovali.

	Dvere sa rozleteli a do kancelárie vpadol Chosé.

	     „Ty pako! Ak to má byť kontrola, tak prosím, sedím na řiti a čítam!" ohradil sa Krauz, lebo sa tak zľakol, až ho seklo v krížoch.

	„Nie kontrola, niečo mám!"

	Krauz podozrivo zagánil na hodinky na stene nad dverami.

	„A, to koľkých si už stihol vypočuť’?" habkal, nechápal. Jednou rukou si zapaľoval, druhou si masíroval kríže.

	„Jedného, no stál za to!"

	„Jedného!? A hneď zásah do čierneho?" Krauz nevychádzal z úžasu.

	„Do čierneho nie, ale aspoň vieme, kde máme rozostavené terče."

	„Terče?"

	„Obrazne povedané. Vieme, za kým máme ísť. Poznáš profesora Saka?"

	„Profesor Sako? Chosé, fakt si myslíš, že poznám všetkých obyvateľov Tokia?"

	„Nepoznáš? Sedlák! Jeden z najväčších špecialistov na deravé zuby! U nás, nie v Hongkongu!"

	„Tokio, povedal som Tokio. Japonsko, ale tebe to nič nehovorí, však? Nepoznám, profesor Ušimisako mi nič nehovorí, a čo?"

	„Sako, povedal som Sako. Profesor ti nič nehovorí? Mám naňho kontakt. Doktor, čo som ho navštívil, nám vybaví audienciu. Máme mu ukázať všetky snímky a fotografie. Vraj ak nám nepomôže on, tak už nikto."

	Krauz vstal a z plechového nadstavca za sebou vybral lepenkovú škatuľu.

	„Ukážeme mu aj niečo viac, Chosé. Pozri, čo nám dnes prišlo zo súdneho lekárstva," posunul škatuľu po stole.

	„Fíha!" nezdržal sa Chosé, keď nazrel dnu. „Poviem ti pravdu, parťák, niečo také vidím prvý raz. Zahnusené, zakrvavené, roztrieštené, to áno, takých som videl stovky, no takúto čačanú ešte nie."

	Zo škatule vybral skutočnú ľudskú lebku, nie zo sadry, z kosti. Poobzeral si ju a jednou rukou ju zodvihol. Zahľadel sa jej do očí.

	„Poznáš starú shakespearovskú otázku?" zamachroval Krauz.

	
„Ako sa voláš?" vystrelil pohotovo Chosé, nespúšťajúc z lebky zrak.

	Krauz musel uznať, že tá Chosého je pre nich oveľa dôležitejšia než Williamova. Musel uznať aj to, že kolegova ponuka navštíviť profesora ho zaujala.

	„Vieš čo, kompl? Kašlem na spisy! Za tým japonským profesorom sa vyberieme spolu. Aj mňa zaujíma, čo z nej vyskúma."

	Dobré rozhodnutie. Kľúčové pre celý prípad.

	Burger poslal Hanzela o poschodie nižšie na odbor špeciálnych služieb,  na odposluchy. Aničkin telefón mali napichnutý iba dva dni, no ak doma nemali odkazovač, bola to jediná možnosť, ako zistiť, či sa Anička v poslednej chvíli nepokúšala dovolať domov.

	Hanzel sa vrátil o polhodinu, stačil jeden pohľad a Burgerovi bolo jasné, že nie.

	„Iba jedna kazeta, aj to polovičná. Volala matka, väčšinou sestre a nejakému Walterovi."

	„To je synovec, pomáha jej s Aničkou."

	„Inak nič. Od včera večera doteraz žiadne zmeškané hovory, žiadny pokus dovolať sa na pevnú linku. Anička sa už k telefónu nedostala." vzdychol si dramaticky Hanzel.

	„Čo ti je!? Čo tu nacvičuješ!?" rozčúlil sa Burger. „Hovoríš, akoby už plávala niekde pri Gabčíkove!"

	„Nie, to nie," pripustil Hanzel.

	„Veď preto!"

	„Podľa mňa je zakopaná." nedokončil, lebo sa musel uhnúť letiacej gume.

	„Nekuvikaj a priprav sa, ideme do terénu!"

	Hanzel sa ani nepýtal kam, automaticky zamieril k Bur- gerovmu domu. Sotva brnkli na zvonček, dvere sa otvorili - matka netrpezlivo čakala, nevedela skryť slzy.

	„Ja som to tušila, Edko! Tá pištoľ."

	„Len sa upokoj, ešte nič nevieme a vy by ste ju už pochovávali."

	„Odkedy mi vykáš?"

	„Vy dvaja!" zagánil na kolegu.

	„Aj vy!?" zdúpnela matka a chytila Hanzela za rukáv. „Vy už niečo viete!? Viete a nechcete ma vystrašiť!"

	„No to som mal čo povedať," vyčítal si Burger. „Anka, nič nevieme, upokoj sa! Poďme do kuchyne, pozhovárame sa."

	Neodmietli kávu ani vitamín R do kávy.

	„Čo sa zmenilo od nášho posledného rozhovoru?" začal Burger s výsluchom.

	„Nič."

	„Skontrolovala si jej kabelku?"

	„Skontrolovala. Pištoľ."

	„Bol to revolver," nesmelo ju opravil Hanzel, špecialista na zbrane a výbušniny.

	„Čo?" zvraštila čelo.

	„Nič!" Burger umlčal kolegu mávnutím ruky. „Nič, len pokračuj po svojom."

	„Ani peniaze tam už neboli."

	„Sústredila si sa na jej telefonáty, ako sme sa dohodli?"

	„Sústredila. Nevolala nikomu, nik nevolal jej, teda pokiaľ som bola doma."

	„Veď to," vzdychol si Burger. „Ty nie si stále doma."

	„Nie som. Doobeda som v školskej kuchyni a poobede som si zobrala upratovanie na miestnom úrade. Boli dni, keď sme sa videli chvíľu pred jej odchodom na nočnú."

	„Ak má krpatá Filipa."

	„A to má!" ubezpečila ich matka.

	„tak si všetko potrebné vybavila, keď tu bola sama."

	Klamal, no nemohol jej povedať, že im odpočúvajú pevnú linku a už to majú preverené, Anička mala toľko Filipa, že ak niečo potrebovala, vybavila si to z telefónnej búdky.

	„Zmena správania?"

	„Nie, nič nezmenila."

	„Upozornil som ťa na obavy, prejav skrytého strachu, snahu zdôveriť sa."

	„Nie! Nič sa v jej správaní nezmenilo."

	„Stále si pospevovala v kúpeľni? Bola šťastná?"

	„No." zaváhala.

	Detektívi spozorneli.

	„Ale áno, spievala si," spomínala matka. „Možno posledné dni." opäť zaváhala, „nespievala, no asi som to prepočula. Neviem."

	„Tak spievala, alebo nie?"

	„Nie, neviem, asi nie."

	 

	Rozpačitá odpoveď. Možno to ani nebolo dôležité.

	„Ako včera odchádzala do práce?"

	„Ako vždy."

	„Brávala si so sebou jedlo?"

	„Vždy si spravila lepenák. Chlieb alebo tri rožky, maslo, saláma, syr,  čo bolo práve v chladničke."

	„A včera?"

	„Spravila si tri rožky."

	„Povedala niečo zvláštne, keď sa lúčila?"

	„Vôbec nie."

	„Pokúsila si sa od nej zistiť, prečo stále chodí iba na nočné?"

	„Nie, nebola príležitosť."

	Burger si vzdychol. Matka to využila a prebrala iniciatívu.

	„Čo ste robili vy? Čo ste zistili? Sľúbil si mi, že sa na tú herňu pozrieš!"

	„Aj sme sa pozreli, máme niečo rozpracované, no Anička v tom nefiguruje," klamal. „Pokiaľ sme zistili, tak tam naozaj robila iba krupierku, nič viac, môžeš byť pokojná."

	„To určite, vraj pokojná."

	„Anka, nepodliehaj panike, ešte sa nič nedeje, a aby sa ani nestalo, pozrieme sa na to. Potrebovali by sme si omrknúť jej izbu."

	„Izbu?" nechápala.

	„Či nenájdeme niečo podozrivé, niečo, čo by nám naznačilo, prečo neprišla domov."

	„Aha."

	„Povolenie od prokurátora, dúfam, nepotrebujeme."

	„Neblázni, Edko."

	Zaviedla ich do Aničkinej izby. Jednoduchá detská izba, niektoré detaily, napríklad plagáty na stenách, nasvedčovali, že dieťa už vyrástlo a zmenilo sa na slečnu.

	„Mám vás nechať?"

	„Anka, toto nie je oficiálna prehliadka. Ostaň tu. Pracovala za stolom?" Burger ukázal na písací stôl pri okne.

	„Keď robila v tlačiarni, tak si tam čmárala nejaké návrhy. V poslednom čase už nie."

	Aj tak si so záujmom prezreli obsah zásuviek. Okrem školských zošitov, písacích a rysovacích potrieb nenašli nič.

	 

	     „Písala si denník?"

	„Vidieť, že ju nepoznáš. Nepísala."

	„Možno tajne."

	„Nepísala! Túto izbu upratujem ja a pred Vianocami aj hĺbkovo."

	Hĺbkovo-nehĺbkovo, aj tak jej prehádzali skriňu, aj poličku s nohavičkami. Prezreli posteľ, aj ju nadvihli. Prezerali miesta, ktoré sa bežne využívajú ako izbové skrýše. Pre istotu odsunuli skriňu aj perinák. Nazreli pod koberec.

	Nič.

	Všetko vrátili na miesto.

	„Hovorím vám, že tu upratujem. Keby som niečo našla, povedala by som vám. Nič zvláštne tu nemá."

	Hoci neradi, museli s ňou súhlasiť. Na odchode z detskej izby ich upútala fotografia v rámčeku.

	„Táto je čerstvá," konštatoval Burger. Ostatné fotografie boli skôr detské.

	„Asi pred polrokom ju v tlačiarni odfotografoval kolega, skúšal nový fotoaparát. Dal jej ju na pamiatku. Vydarila sa, celkom ju vystihuje."

	Burger vybral fotografiu z rámčeka. Musel uznať, že sa naozaj vydarila, preto ho upútala. Chcel ju pochváliť, povedať, že je na nej ako živá, no včas si to rozmyslel.

	„Požičiame si ju."

	„Načo!?" zdúpnela matka. „Ona je nezvestná? Pri nezvestnosti sa berú posledné fotografie, nie?"

	„Anka! Nemôže byť nezvestná, lebo si nič nenahlásila. Nezvestnosť musíš nahlásiť ty, to si policajti nemôžu iba tak vycucať z prsta. Nie je nezvestná a dúfam, že ani nikdy nebude."

	„Mám ísť nahlásiť nezvestnosť?"

	„Nie, to by bolo predčasné."

	„Potom načo vám je?" Nevyzerala, že by ju presvedčil.

	„Naozaj iba pre istotu, iba tak." Teraz neklamal, nevedel, prečo ho fotografia upútala, a nevedel vysvetliť, prečo si ju berie, asi fakt iba pre istotu.

	„Ešte niečo," spomenul si Burger v chodbe. „Čo mala oblečené včera, keď odchádzala do práce?"

	„Ako vždy. Červenú vetrovku do pása, modré rifle, čierne nízke čižmičky."

	„Ako vždy?"

	„Edko, videli ste jej šatník. Nie sme milionári, nemohla sa trikrát denne prezliekať. Keď sa o mesiac-dva oteplí, vymení bundu za sako alebo jarník, veľa možností nemá."

	Detektívi chápali ich finančnú situáciu, vdova a dospievajúca dcéra veľmi vyskakovať nemohli.

	Burger ju na rozlúčku objal, otočil sa a vrazil do Hanzela. V úzkej panelákovej chodbe sa nebolo kam uhnúť. Hanzel odletel, ešte sa aj potkol o igelitové vrece a pristál na vchodových dverách.

	„Do." nedokončil, lebo v chodbe bola dáma.

	„Čo to tu máš?" Burger zagánil na vrece a posunul ho špičkou topánky.

	„Smeti, ešte som nestihla."

	„Daj sem, pomôžem ti, vynesiem to za teba."

	„Nemusíš, Edko."

	„U nás doma je to jedine moja robota, som zvyknutý."

	„No dobre, ďakujem ti."

	Vo výťahu Hanzel nevydržal a zaškeril sa: „Musím ťa pochváliť, pán kolega! Už som aj zabudol na timurovskú zásadu číslo jeden, že starším ľuďom treba pomáhať. S tými smeťami si si u mňa šplhol."

	„Tebe sa zdá staršia?"

	„To sa iba tak hovorí. Čo sa tvojej susedky týka, klobúk dolu! Starší ročník výroby."

	„V našich rokoch."

	„Veď hovorím, starší ročník výroby, ale kus! Mám ťa podozrievať?"

	„Poznáš aj timurovskú zásadu číslo dva?"

	„Čujme."

	„Po česky to znie lepšie: Co je v domě, není pro mne."

	„Len aby, len aby. Aj tá jej dcéra sa vydarila, na fotografii vyzerá perfektne."

	„Aj v skutočnosti, naozaj pekná baba. Trochu začínam mať o ňu strach aj ja, dúfam, že sa dievčisko do ničoho nenamočilo."

	Na prízemí sa míňali s mužom ovešaným nákupmi, s Burgerom sa žoviálne pozdravili. Pred domom Burger zamieril k smetiakom, Hanzel išiel otvoriť auto. Burger siahol na smetiak, otvoril ho, otočil sa a vzhliadol hore. Presvedčil sa, že ich Anička nevyprevádza z balkóna, zavrel smetiak a rozbehol sa k autu.

	„Otvor mi kufor!"

	„Ti šibe!? Smetiaky sú tam!"

	Burger hodil vrece do kufra a rýchlo zapleskol zadnú kapotu. Kým nasadol, poobzeral sa, či jeho nelogické správanie neupútalo nežiaducu pozornosť.

	Hanzel naštartoval.

	„Aha!"

	„No konečne ti to došlo, Oto!"

	„Edko, nezdá sa ti to trochu ako zo špionážneho filmu?"

	„Nezdá, lebo to je zo špionážneho filmu. No radšej sa zahrám na agenta nula-nula-sedem, než by som niečo podcenil."

	Vrece priniesli do kancelárie. Hanzel zohnal gumené rukavice, Burger porozkladal na koberci noviny. Tri vrstvy.

	„Oto, vrece je plné na prasknutie, ony sú dve. Za koľko dní dokážu dve baby vyprodukovať vrece smetí?"

	„Za dva dni?"

	„Nie sú bohvieako solventné, u nich sa ani potravín toľko nenakupuje, takže aj denného odpadu bude menej. Ja odhadujem tak týždeň."

	„Dobre, tak týždeň."

	„To znamená, že vo vreci máme prehľad za posledných sedem dní, čo je približne kritický čas, odkedy vieme o Aničkiných problémoch. Poďme sa pozrieť, čo sa u nich dialo."

	„Počkaj," zastavil ho Hanzel. „Akú metódu si zvolíme? Vrece vysypeme a po jednej smietke ho budeme zase napĺňať, alebo budeme smeti vyťahovať z vreca a rozkladať na noviny."

	Burger zauvažoval.

	„Z vreca von na noviny. Ak niečo nájdeme, podľa vrstvy, kde to bude, vieme odhadnúť približný čas, kedy to odhodili. Ak všetko vysypeme naraz, stratíme prehľad o čase."

	„Rozumné," súhlasil Hanzel.

	Vrece postavili doprostred novín a vyberali papierik po papieriku.

	„Majú radi syr lunex," konštatoval Hanzel, keď sa mu z prstov nedarilo striasť dva kúsky nalepeného staniolu.

	
„Buďme radi, že nie olomoucké syrečky. Vieš si predstaviť ten smrad v kancelárii?"

	„Tento balíček vyzerá zaujímavo."

	„Ser na to! To sú vložky."

	„Dávaj pozor, nech tá fľaša nekvapká! Savo nám prežerie koberec."

	„Pozri, olejovky dávajú ešte do igelitového vrecka. To je dobre, nemám rád smrad starých rybičiek."

	Smetiari sa bavili, ukazovali si úlovky. Pracovali systematicky, vrstva za vrstvou. Noviny sa utešene plnili.

	„Počmárané papiere, asi si kreslila."

	„Alebo upratovala staré čmarigance zo stola."

	„Daj to tam na kraj. Počkaj! Niečo ti vypadlo!"

	„Kde?"

	„Tam tá guľôčka! Odkotúľala sa."

	„To je pokrčený papierik," Hanzel sa nahol na kraj koberca za neposlušnou papierovou guľkou. Rozbalil ju. „Niečo je tu napísané." Lístok si položil na koleno, párkrát ho prežehlil opakom dlane. Čítal.

	„No." súril ho Burger.

	„Edo, to bude nejaká blbosť." Podal lístok kolegovi.

	Na lístku veľkom ako dlaň bolo guľôčkovým perom úhľadne napísané:

	 

	Príjemný slnečný deň. Potrebujem rozmeniť stokorunáčku.

	Mám iba štyri dvacky.
st. 15.00 Aladin

	Krauz a Chosé sa vrátili do kancelárie večer o siedmej. Nebolo im dvakrát do smiechu, no nemohli za to, že pán zubár im vybavil audienciu u profesora ešte v ten deň.

	„Je mi to ľúto, páni," ospravedlňoval sa Chosému do telefonu. „Dnes večer o ôsmej bude u seba, končí prípravy na kongres v Prahe. Ráno cestuje a vráti sa o tri dni. Ak vám to dnes večer nevyhovuje, môžem vám dohodnúť niečo neskôr, no môže to byť aj o mesiac. Škoda, lebo keď som mu vysvetlil podstatu problému, prejavil záujem, a to si uňho treba vážiť. Ešte som nezažil, aby niekoho prijal prakticky okamžite."

	Čo mohli robiť? Obaja toho mali za celý deň plné zuby, no premárniť takú šancu si netrúfli. Keby sa o tom dozvedel šéf, roznosil by ich na kopytách. Súhlasili.

	Krauz skočil za Mayorom, vysvetlil mu situáciu s profesorom, vypýtal si auto na celú noc. Šéf súhlasil, no nastal malý problém: Všetky autá museli ísť do opatrení v súvislosti s návštevou hlavy susedného štátu.

	„Nakedy potrebujete auto?"

	„Čaká nás o ôsmej."

	„Choďte normálne domov, no musíte sa sem vrátiť. Prvé autá sa mi vrátia z opatrení o pol siedmej. Jednu knižku vám podpíšem a hodím vám ju do kancla na stôl. Viac pre vás urobiť nemôžem."

	Za daných okolností to bolo najmenej bolestné riešenie. Doma sa iba najedli, osprchovali, prezliekli a vrátili sa do práce.

	Krauz zasunul do zámky kľúč a chcel si odomknúť kanceláriu. Prekvapený zistil, že je odomknuté. Odstúpil, aby skontroloval škáru medzi dverami a prahom, v kancelárii sa 

	 

	    nesvietilo. Posledný, čo odchádzal, zabudol zamknúť. 

	Vošli.

	„Fúúj! Čo ste tu vy dvaja stvárali!? Neviete, že okná sa dajú aj otvoriť’?"

	Sotva vošli, ovial ich zápach smetiska. Burger a Hanzel sedeli za stolmi, meditovali.

	„Aspoň si zasvieťte. Prečo si kazíte oči? Alebo čierna hodinka? Máte splín?"

	Neodpovedali, iba sedeli.

	„Aha," pochopil Krauz, „ideme nevhod. Čakáte kontakt zo sledovačky? Iba si vezmeme knihu od vozidla a padáme."

	„Nikoho nečakáme," zafrflal Burger. „Sadnite si."

	Detektívi si opatrne sadli.

	„Máte problém?" vyzvedal Chosé. „Rišo dokáže napísať taký úradný záznam, že vás žiadna inšpekcia nedostane. Myslím to vážne! Nech ste vyviedli čokoľvek, Rišo vás z toho vyseká. Mám svoje skúsenosti."

	„Inšpekcia je to posledné, čo by ma dnes štvalo," vzdychol si Hanzel.

	„Potom prečo sa tvárite tak smútočne?"

	Burger si odkašľal, zapálil si dnes už aspoň osemdesiatu cigaretu.

	„Chalani, viete, že rozrábame jedno kasíno." Nebola to otázka.

	„Niečo sme zavetrili," priznal Krauz.

	„Našli sme tam kontakt, presnejšie, chceli sme z nej urobiť kontakt."

	„Z nej?"

	„Je to moja suseda z paneláka, s jej matkou sa dobre poznáme. Podrobnosti a okolnosti prvého kontaktu nie sú dôležité, podstatné je, že dievča robí v našej herni krupierku. Dali sme na ňu sledku aj odposluch, chceli sme si ju zmapovať, nájsť kompro a potom zatlačiť. Predpokladali sme, že sa cez ňu ľahšie dostaneme dnu."

	„Perfektný plán," pochválil kolegov Krauz.

	„Lenže všetko sa zvrtlo. Sledka ju stratila, dievča zmizlo. Včera večer o desiatej nastúpila do práce, odvtedy ju nikto nevidel." Burger pozrel na hodiny na stene. „Dvadsaťjeden hodín o nej nevieme, matka je na prášky a my máme iba toto." posunul im lístok.

	Obaja detektívi si ho prečítali. Chosé lístok ovoňal, bradou hodil do rohu kancelárie k igelitovému vrecu.

	„Ich smeti?"

	Hanzel prikývol.

	„Ukradli ste im smeti?"

	„Neukradli, matka nám ich dala, tak sme sa v nich trochu poňúrali."

	„V našej kancelárii! Smradu je tu."

	Burger zodvihol ruku.

	„Chosé, smrad teraz nie je dôležitý. To dievča má problém a ja sa obávam, že naozaj vážny."

	„Myslíš, že druhá strana ju odhalila a niekam odpratala?"

	„Nie, to nemohli, ešte nebola zainteresovaná. Iba sme si ju oťukávali a pripravovali, osloviť ju a zaúkolovať bolo zatiaľ predčasné."

	„Potom nechápem, odkiaľ vietor fúka."

	„Riško, veď to je najhoršie, že ani my. Minulý týždeň v stredu sa za mnou vybrala jej matka, že dcéra prišla ráno domov z nočnej opitá, čo sa jej nikdy nestalo, a v kabelke mala dvadsaťtisíc a revolver."

	„Revolver!?" skočil mu do reči Chosé.

	„Smith Wesson tridsaťosem, strieborná úprava, plný bubienok, prasknutý kryt na pažbe. Bez puzdra, zabalený v hnedej jelenici."

	„Ale to je super výkonná zbraň, nie dámsky model do kabelky."

	„Z toho sme vychádzali, tam sme chceli začať, no chceli sme o nej vedieť viac, tak sme použili úkony. Medzitým jej matka skontrolovala kabelku a revolver ani prachy tam už neboli. A od včera večera už nie je ani ona. Na spodku smetného vreca sme našli tento lístoček. Ak predpokladáme, že také veľké vrece vydrží dvom ľuďom týždeň, a lístoček bol naspodku, čas odhodenia lístočka by sa prekrýval s časom, keď jej matka našla v kabelke zbraň a peniaze."

	„Čo z toho vyvodzuješ?"

	„Nič," priznal Burger. „Zatiaľ nič."

	„Mám dve otázky," zamyslel sa Krauz.

	„Čujme!"

	„Prečo nám to hovoríš a čo tu robíte potme?"

	„Lebo budeme potrebovať pomoc. Lebo čakáme na telefonát z ulice. My totiž ešte pracujeme. Aj ja mám jednu otázku. Čo si o tom lístku myslíte?"

	Chosé si poškrabal bradu.

	„Môžem?"

	„Len smelo, každá rada dobrá."

	„Prečo je to napísané pod seba, do pyramídy zužujúcej sa smerom dolu?"

	„Dobrá otázka," pochválil ho Burger.

	Krauz si pritiahol lístok. Nečítal, študoval ho.

	„Úhľadné ženské písmo. Máte niečo na porovnanie?"

	„Nie, od nej nemáme žiadnu písomnosť, no jej matka robila v baraku domovú dôverníčku, videl som jej podpis aj pár oznamov na bráne písaných voľnou rukou. Matka to nepísala a možnosť, že by mali návštevu a cudzia osoba by im do smetí odhodila takýto lístok, sa mi zdá nepravdepodobná. Vychádzame z toho, že to písala Anič..." Burger sa zasekol.

	„... ka," doplnil ho Krauz. „Edko, veď sme svoji, nie?"

	„Anička," prikývol Burger. Niekomu dôverovať musí.

	Krauz sa znova začítal.

	„Nie je to písané do riadka, lebo sú to dve oddelené vety. Akoby dialóg dvoch osôb. Jedna potrebuje rozmeniť stovku, druhá odpovedá, že má iba štyri dvacky."

	„No, dopovedz! Čo ti to pripomína?"

	„Heslo."

	Burger namieril cigaretu na Hanzela.

	„Vidíš, čo som ti hovoril? Aj jemu to tak pripadá."

	„Dobre, a čo posledný riadok?" nedal sa Hanzel.

	„A je miesto stretnutia, st je stretnutie, pätnásť nula nula je čas a Aladin je osoba, s ktorou sa mala stretnúť. Chýba dátum."

	Burger zadusil cigaretu, nesúhlasne pokrútil hlavou.

	„Nelogické, Riško."

	„V čom?"

	„Myslíme si, že celé A. st. je označenie miesta stretnutia, lebo poznačiť si st ako stretnutie je hlúposť. Veď vedela, že ide na stretnutie, nemusela si to značiť. Druhá vec, Aladin asi nie je meno, veď keby tú osobu poznala, nemuseli by použiť na zoznámenie heslo. Lenže ona si poznačila heslo,

	 

	to znamená, že išla na kontakt s neznámou osobou. Aladin bude niečo iné."

	„Čo?"

	„Nevieme, preto som volal informátora. Čakáme."

	Zazvonil telefón. V túto nočnú hodinu to mohol byť iba očakávaný telefonát zvonka.

	„Burger. Počúvam ťa. Ďakujem." Položil. „A máme to!"

	„No!" Hanzel mu visel na perách, nevedel sa dočkať. Krauz si bol istý, že strávili trpezlivým čakaním niekoľko hodín.

	„Chlapci z ulice nám dali dva tipy. Ak A. st. znamená autobusová stanica, tak Aladin je novootvorený bufet na prízemí priamo oproti reštaurácii. Ak A. st. znamená armádne stredisko, tak Aladin je hovadina, lebo obchod s textilom oproti krížom cez ulicu sa volá Adina, no mohla sa pomýliť."

	„Čo je to armádne stredisko?" nevedel Krauz.

	„Armádne stredisko vrcholového športu, športovci organizovaní v klube Dukla. Stredisko majú na križovatke Kutuzovova, Vajnorská. Oto, armádne stredisko aj obchod s textilom budú teraz zatvorené, no bufety na stanici sú otvorené do desiatej, niektoré do polnoci."

	Hanzel chňapol po prevádzkovej knižke od vozidla a vyskočil.

	„Padáme!"

	„Výborne," chválil si Krauz, „takže máte čo robiť a my si ideme za naším profesorom. Máme to tak na hodinku, potom sa tu môžeme stretnúť. Ak prihára, sme ochotní pomôcť a určite aj ostatní. Môžeme zavolať Kukyho a pár chlapcov z vedľajšej kancelárie."

	„To nie," protestoval Burger.

	„Už nepotrebujete pomoc?"

	„Potrebujeme, ale iba od vás, maximálne od Kukyho. Ešte stále je to prísne tajná operácia, nemôžem do nej zainteresovať cudzích."

	„Akých cudzích?" nechápal Chosé. „Už nie sme jedno oddelenie?"

	Burger si znova odkašľal, siahol po cigarete, no nezobral si, rozmyslel si to.

	„Chlapci, niečo vám poviem. V poslednom čase sa mi z viacerých zdrojov dostalo do uší, že naše akcie niekto

	
prezrádza druhej strane. A nielen naše, aj okresné. Máme medzi sebou hyenu, je dosť možné, že celú svorku. Nemôžem riskovať, nemôžem rozšíriť tím."

	„V takom prípade sme v tom sami."

	„A čo, Chosé, prvý raz?"

	Vstal aj Burger, pripojil sa ku kolegovi.

	„Veľa šťastia, chlapci, a dávajte si bacha! Ak sú naše dedukcie správne, z vašej krupierky sa stala kuriérka, a tu už nejde o fazuľky."

	„Toho sa obávame aj my," zašomral Hanzel na rozlúčku.

	Profesor Sako nebol Japonec, ani náznak šikminy v očiach, iba mal také zvláštne meno. Našli ho v ústave na oddelení onkologickej stomatochirurgie, dodržal profesorské slovo a čakal ich zabratý do práce.

	„Zajtra ráno cestujem, robím posledné prípravy, prepáčte," ospravedlňoval sa, akoby od nich potreboval povolenie.

	Zložil si okuliare, podali si ruky, usadil ich na rohovú sedačku.

	Krauz ho chvíľu pozoroval. Nezvyčajné meno, zaujímavý chlapík. Určite už mal dávno po šesťdesiatke, krpatý ako Kuky, no žiadny pupok, mocná svalnatá postava. S bielym plášťom mu ladili aj vlasy - biela štica česaná dozadu. Krauz si spomenul na film o nemeckom zubárovi z koncentračného tábora, čo robil pokusy na väzňoch. Prezývali ho Biely anjel, lebo po jeho pokusoch putovali obete rovno do neba, a mal presne také isté vlasy ako profesor.

	Tento to nemohol byť, musel by byť oveľa starší.

	„Dáte si so mnou kalíštek? Ste ešte v službe?"

	Profesori by sa mali starať o svoje výskumy a semináre, a nie o pracovný čas dvoch na smrť unavených policajtov.

	„Dáme," prikývli, ignorujúc druhú časť otázky.

	„Tak čo ste mi priniesli? Kolega Zátkalík mi váš prípad opisoval ako hotový horor!" začal pracovať, sotva si pripili.

	„Výborná," nezdržal sa Krauz.

	„Oskorušovica, päťdesiatdvojka. Nezoženiete ju v nijakom obchode," vysvetľoval profesor. „Viete, vďační pacienti." ospravedlňujúco sa usmial.

	Krauz mu stručne, ale výstižne porozprával o patáliách s neidentifikovanou mŕtvolou. Ako rozprával, predkladal 

	 fotografie, pár z miesta činu, veľa z pitvy, potom špeciálne detaily na hlavu, chrup, napokon rentgenové snímky. Profesor ani necekol, počúval, pokyvkával hlavou.

	„Prepáčte." vstal a priniesol si fajku. Pomaly, odborne si ju zapálil.

	Pri prvom závane dymu oboch detektívov až vystrelo.

	„Vy fajčíte?" zhrozil sa profesor a znova vstal. Priniesol popolník. „A ešte k tomu cigarety!? Viete, že spôsobujú rakovinu ústnej dutiny? Vykašlite sa na to, chlapci, je to hlúposť. Ste ešte mladí, škoda vás."

	Krauz sa rozhliadol po profesorovej pracovni.

	„Myslel som si, že v tomto prostredí sme chránení."

	„Snažíte sa byť pohotový a vtipný, no ja to myslím vážne. Po skončení sedenia vás prevediem po našom oddelení. Garantujem vám hlboký zážitok, trauma na celý život!" Profesor si labužnícky potiahol a vypustil kúdol koncentrovaného dymu. V uzavretej nevetranej kancelárii sa vznášal nad stolom ako výbuch granátu. „Ale vráťme sa k nášmu problému. Čo odo mňa očakávate?"

	„Na identifikáciu nemáme nič, iba zuby. Skúsili sme bežných zubárov, no ako nás upozornil váš kolega, je to beh na dlhé trate. Bez nejakého systému by sme mohli obiehať ordinácie aj mesiace. Dúfame, že nás niekam nasmerujete, že spoznáte niečiu robotu," vysvetľoval Chosé, lebo on bol za prvým zubárom.

	Profesor namieril hrot fajky na lepenkovú škatuľu na stole.

	„Je tam to, čo si myslím?"

	„Už máme vymacerovanú lebku," prikývol Chosé.

	„Potom sme si mohli ušetriť čas s fotografiami. Niet nad živý materiál."

	O živosti materiálu v škatuli mali určité pochybnosti, no protirečiť profesorovi si netrúfli.

	„Poďme vedľa."

	Profesor odložil fajku, detektívi zadusili cigarety. Vstali, profesor vzal popolník a zhnusene vysypal obsah do smetného koša s plechovým vekom. Až potom im ukázal smer.

	V rohu kancelárie vedľa napratanej knižnice boli nenápadné dvere. Profesor vošiel, rokmi nacvičeným pohybom siahol na stenu a pred detektívmi sa rozžiarila zubárska ambulancia, akú nevideli ani vo filme. Bežnú ambulanciu pripomínalo iba zubárske kreslo v strede, inak to bolo prvotriedne laboratórium. Po stenách koldokola vitríny s preparátmi hrôzostrašných tvarov a farieb, na pracovnom pulte cez celú stenu mikroskopy a náčinie, jeho účel radšej nechceli poznať, nieto vyskúšať na vlastnom tele.

	Profesor opatrne otvoril škatuľu, lebku upevnil do stojana na pracovnom pulte, pritiahol si stolnú lampu. Posadil sa na kruhovú stoličku na kolieskach, bez operadla, a začal pracovať.

	Detektívi sa neodvážili ani ceknúť, obťažovať profesora zbytočnými otázkami sa im zdalo vrcholne nevhodné. Trpezlivo prešľapovali za jeho ohnutým chrbtom.

	Chosé drgol do kolegu a bradou ukázal, čo ho upútalo v najbližšej vitríne. Krauz mykol plecom, vôbec sa mu nechcelo pozrieť tým smerom. Beztak už ľutoval každú cigaretu, čo v živote vyfajčil.

	Skúmanie trvalo dlho, už ich boleli nohy, vrteli sa, prešľapovali.

	„Môžete mi podať stomatologický záznam z pitvy?"

	Chosé prehľadal papiere vo fascikli a našiel stomatologickú kartu. Profesor sa znova zahĺbil.

	„Môžeme niečo konštatovať," ozval sa konečne profesor. „Pristúpte. Záznam z pitvy je vyplnený správne, naozaj zodpovedá skutočnému stavu chrupu. Nemá význam, aby som vám komentoval počet extrahovaných zubov, počet sanovaných zubov a spôsob sanácie, nebudem vás obťažovať odbornými výrazmi. Vás zaujíma niečo iné, rukopis. Musím vás sklamať, meno kolegu, čo robil tieto plomby, nepoznám. Nie sú ničím výrazné, ničím zvláštne. Mostík vpravo hore je zvláštny, aj spôsob zavesenia aj spracovanie. Už som sa s tým stretol."

	„Výborne!"

	„Nejasajte. Pekných pár rokov som strávil v armáde, pochopiteľne, ešte za starého režimu. Podobnú robotu som videl u ukrajinských kolegov."

	„Fušerina?" chcel spresniť Chosé.

	„Ani nie, iba lacnejšie materiály a jednoduchšie technické spracovanie. Tomu by zodpovedali aj amalgámové plomby. Fušerinou by som to nenazýval, lebo aj takto sa to dá. Výstižnejšie by bolo označenie jednoduchšia, lacnejšia alternatíva."

	„Ukrajinec." šomral si Krauz sám pre seba. Z ničoho nič sa začal usmievať.

	„Ani to by som nevedel odprisahať."

	„Ale nevylučujete takú možnosť."

	„Nevylučujem."

	„Keby ste odvŕtali vzorku z jednej plomby a urobili chemickú analýzu, pomohli by sme si?"

	„Nie. Potrebovali by sme špeciálne zariadenie na chromatografickú analýzu, a aj keby sme zistili nejaké odchýlky od štandardu, nikam by nás nezaviedli, lebo neexistujú typické odchýlky pre jednotlivé kraje, prípadne krajiny. O jednotlivcoch, teda konkrétnych kolegoch, ani nehovoriac."

	„Čo by ste nám ešte mohli povedať?"

	„Zdravý jedinec, mužské pohlavie, vek do tridsať rokov. Nezanedbával hygienu, pravidelne navštevoval zubára. Kosti ústnej dutiny plne vyvinuté, súmerné, bez akýchkoľvek traumatologických zmien. O záhlavovej kosti by som to netvrdil," zagánil na lebku a vopchal prst do diery. „Devina, však?"

	„Dosť dlho ste slúžili v armáde, uznávam," súhlasil Krauz.

	„Viac vám asi nepomôžem."

	„Nikam nás neposuniete? Nepošlete nás za niekým?"

	Profesor sa zamyslel, nič nehral, naozaj mu ich bolo ľúto.

	„Mám sto chutí darovať vám jeden výtlačok tamtoho," ukázal na knihu hrubú ako telefónny zoznam.

	„Zoznam vašich kolegov?"

	„Kompletný zoznam zubárskej komory. No nemám to srdce. Začnite s obvoďákmi, vynechajte veľké kliniky a špecializované pracoviská. Hľadajte nižšiu triedu."

	„Takých výtlačkov máte dosť?"

	„Fakt by ste chceli?"

	Aspoň nejaký výsledok z dnešného večera.

	„Vďaka za váš vzácny čas, pán profesor."

	Zbalili si fotografie, snímky, lebku, telefónny zoznam, chystali sa odísť.

	„Ešte mi napadlo."

	„Nech sa páči."

	
„Videli ste na lebke poškodenie alebo zmeny, ktoré by indikovali nejaké ochorenie nesúvisiace s vašou špecializáciou? Ide mi o to."

	„Chápem, chcete zistiť, či pravidelne navštevoval iných kolegov odborníkov, napríklad neurológa."

	„Napríklad."

	„Nie, také zmeny som nenašiel, hoci som na to myslel už na začiatku."

	Rozlúčili sa podaním rúk.

	„Čo tá exkurzia po oddelení." pripomenul profesor, keď už boli na chodbe. „Nie? Tak nabudúce, keď pôjdete okolo."

	Aj on chcel byť pohotový a vtipný,  detektívom behal po chrbte mráz.

	Sotva opustili ponuré prostredie nemocnice, Krauz si zaujúkal a mal chuť aj poskočiť.

	„Až tak sa ti uľavilo, že si ťa tam nenechal?"

	„Aj to, Chosé, ale myslím si, že sme za vodou!"

	„Ukrajina?"

	„A nie? Koľko ich teraz labzuje hore-dolu a najradšej majú zelenú hranicu. A koľko ich trvale žije v Rakúsku?"

	„Neviem."

	„Mrte! Určite tony! Už tomu začínam normálne veriť."

	„Čomu?"

	„No, že nie je náš! Stačí, aby sme mali trochu šťastia a aby ho kolegovia z Rakúska našli medzi nezvestnými, šup, už aj majú spis na stole."

	„Mne to pripadá príliš jednoduché riešenie. Pochybujem, že by sme mali až také šťastie."

	Krauz tiež vychladol. Zatiaľ sa im nikdy nevyplatilo, keď sa spoľahli na šťastie, a nie na poctivú robotu.

	Chosé šoféroval zahĺbený do svojich myšlienok. Krauz sa nemohol zbaviť pocitu víťazstva. Nebol flákač, no s týmto prípadom si nevedel rady, prirodzene, hľadal najschodnejšiu cestičku. Stačila mu hoci malá iskrička nádeje, svetielko na konci tunela, aj to ho vedelo potešiť. Predstava spisu letiaceho na rakúsky breh rieky takým svetielkom určite bola.

	„Chosé, čo ti je? Čo si nadutý?"

	„Nie som."

	„Si."

	„Premýšľam."

	„Pozor, aby si si neublížil. Rozmýšľaj nahlas, nech z toho mám niečo aj ja."

	„Pozval som Soňu na rande. Na zajtra večer."

	„A Soňa je?"

	„Bože! Čašníčka z Bergu!"

	„Jáj! Čerstvý úlovok! Prijala?"

	Chosé prikývol.

	„Potom prečo taký umučený kukuč?"

	„Lebo zajtra som sľúbil aj Ivici."

	„A Ivica je?"

	„Sekretárka z ochranky."

	„Ale! Tak predsa sa podarilo! Po, polroku?"

	„Po mesiaci, nedramatizuj."

	„Ale na niečo ťa musím upozorniť, kamoško. Slovo sekretárka nie je odvodené od slova sekrét. Pri Ivici to platí dvojnásobne. Veľmi opatrne! Vieš, čia je to dcéra."

	„Nechcem sa ženiť, len."

	„Ivica je studený čumák, ona slovíčko len neuznáva. Ak jej to len spravíš a neprídeš v nedeľu na mamkin obed, povie to tatkovi a."

	 

	 

	 

	„No čo - a?"

	„Už ti niekedy nakopali rebrá štyria ochrankári ťažkí ako slon? Každý jeden, nie dokopy."

	„Radšej sa vymeníme, dobre? Začnem robiť s Kukynom."

	„Aj ten má svoje váhové limity, bratku. Ale ďakujem, že si sa prejavil, podrazák. Vymenil by si ma za hocijakú kaliku."

	Iba tak tliachali a zabíjali čas.

	„Mám chuť na jedno chladené," Krauz uzavrel debatu o babách a prešiel na príjemnejšie veci.

	Chosé pozrel na hodinky.

	„Sľúbili sme chalanom, že sa stretneme hore."

	„Desať minút ich nezabije."

	„Ale k Jumbovi sa mi nechce, jednak je to ďaleko, jednak by sme neskončili pri jednom."

	Krauz sa zahľadel z okna, kde vlastne sú.

	„Tam zastav! Ideme k Hasičovi."

	Krčma U hasiča stála na rohu, popred ňu chodili električky. Bol marec, záhradná časť bola oficiálne zavretá, no vonku postávalo plno hostí. Všetko študenti z neďalekého internátu, cestou z prednášok si dali jedno na stojáka, na viac aj tak nemali. Parapetné plechy na oknách boli obložené nedopitými pollitrákmi.

	Detektívi si prekliesnili cestu k výčapu, disciplinovane sa postavili do radu. Tu neboli doma, predbehnúť sa nemohli a sadnúť si nechceli, naozaj prišli iba na jedno rýchle na stojáka. Boli štvrtí v rade, o desať minút bude pivko ich.

	Chosé sa rozhliadol po preplnenom, zadymenom lokále.

	„Rišo, nenápadne sa obzri do opačného rohu ku kachliam."

	Krauz si priložil k nosu vreckovku, akože sa išiel vysiakať. Spôsobne sa odvrátil od pultu, aby náhodou neznečistil čerstvo umyté poháre.

	„Doriti, ten tu čo robí? Ako to, že je vonku? A čo má v tej igelitke?"

	Fero Strnad bol zohnutý pri poslednom stole v rohu pri kachliach. Niečo vybral z igelitky a debatoval s chlapmi za stolom. Chvíľu ho počúvali, potom dvaja krajní razantne pokrútili hlavami. Fero nástojil a z igelitky vybral niečo iné. 

	 

	Chlapi počúvali, znova pokrútili hlavami. Fero nástojil, jeden z chlapov nasrdene tresol do stola. Bitkár Fero nechcel riskovať proti presile a posunul sa o stôl ďalej.

	„Ponúka niečo na predaj," pochopil Chosé.

	„Vyjebanec! Má byť v ťurme! Ako sa dostal von?"

	„To by zaujímalo aj mňa. Rišo, kašlime na pivo."

	„Dobre, poďme radšej von, nech nás nezavetrí."

	Odišli od výčapu, minuli zábradlie a schovali sa v tme uličky za odparkovanú aviu.

	„Mal by byť v cele," nechápal Krauz.

	„Zdrhnúť nemohol, to by nám hlásili. Okrem toho by sa takto verejne nepresúšal."

	„Museli ho pustiť legálne."

	„Takého zmrda? Za ťažké ublíženie na zdraví a útok na verejného činiteľa? Ktorý idiot by ho púšťal?"

	„No vidíš, jeden sa našiel."

	„Zaujímalo by ma kto."

	„Spýtajme sa ho."

	„Rišo, ty si myslíš, že bude s nami debatovať?"

	„Nebude mať inú možnosť, zbalíme ho."

	„Neblbni!"

	„Má pri sebe kontraband. Videl si na vlastné oči, že niečo ponúka na predaj." „To je pravda, máme legálny dôvod."

	„Aj keby sme nemali. Zaujíma ma, ako sa dostal von."

	„Čo spravíme? Vnútri ho zatýkať nemôžeme, sme iba dvaja a on je tu doma, postavia sa zaňho, a končiť dnešný deň s pištoľou v ruke sa mi nechce."

	„Ani mne, mysli! Nemá peniaze, preto sa snaží niečo predať, takže pivo si nedá. Predpokladám, že o chvíľu vypadne. Pôjdeme za ním autom a niekde na chodníku ho zbalíme."

	„Dobre, počkáme."

	Čakali. Vyfajčili cigaretu. Stále čakali.

	„To môže trvať ešte hodinu," protestoval Chosé. „Máš pravdu, trochu mu pomôžeme." Krauz zalovil v služobáku a vybral dvadsaťkorunovú bankovku. Pozorne si prezrel študentov pri parapetoch. Jedného si vytipoval, práve dopíjal posledné hlty a smutne odkladal prázdny pohár na improvizovaný parapetný pult. Od spolužiaka si vypýtal cigaretu, švorcák.

	„Chosé, choď po auto a postav ho sem za aviu. Motor nechaj bežať."

	Rozdelili sa, Chosé išiel po auto, Krauz zamieril k študentovi.

	„Čaute, chalani. Z prednášok? Ktorá fakulta?"

	„Stavebná."

	„Pozemáci?"

	„Nie, voda."

	„Tiež som študoval vodné stavby. Počúvajte, kolegovci, potreboval by som takú malú službičku. Dám vám dvacku na pivo."

	Okamžite vzbudil pozornosť.

	„Poď sem k oknu," vybral si toho krajného. „Pozri," Krauz ukázal bradou dnu. Cez zažltnuté záclony sa dali rozoznať postavy, hoci detaily sa strácali. „Vidíš tamtoho v hnedej bunde so žltou igelitkou? Ponúka na predaj veci. Má tam takú šikovnú kalkulačku," vymýšľal si, „chcel by som ju kúpiť dcére k narodeninám, vieš, tie v obchode sú nenormálne drahé. Skoč za ním a povedz mu, že tvoj kamoš by niečo kúpil, ale nie vnútri, nech príde von, hentam za tú aviu. Vieš, poznajú ma tu, nechcem sa blamovať pred kamošmi."

	Krauz sa vrátil za aviu, Chosé pristavil auto, motor nechal bežať. O chvíľu vyšiel študent aj s Ferom, študent ukázal rukou na aviu a vrátil sa do výčapu premeniť ľahko zarobené peniaze na vysnívané pivko.

	Fero rezko vykročil k nákladiaku, poháňala ho vidina prvého úspešného kšeftu dnešného večera. Krauz sa na chvíľu vystrčil, iba plece, nohu, aby ho nespoznal, len aby videl, že je tam. Fero zaregistroval zákazníka a pridal do kroku. Keď zahol za nákladiak, ocitli sa tvárou v tvár, natesno, skoro sa zrazili nosmi.

	„Kurva." bolo jediné, čo stihol nepodarený obchodník vyšteknúť.

	Krauz sa zahnal a nasadil mu zverák, rukou ho objal okolo krku a zatlačil. Fero sa zapotácal, ohol sa, no odolával. Zahnal sa voľnou rukou, netrafil, v druhej mal igelitku, bránila mu v pohybe. Chosé urobil výpad a trafil vagabunda z celej sily do žalúdka. Vzdorujúca obeť sa konečne predklonila. Krauz sa celou váhou navalil na súperov chrbát, kolená nevydržali, podlomili sa a Fero si kľakol. Chosé ich obehol, priskočil odzadu, vykrútil mu voľnú ruku, nasadil putá, vyrazil mu igelitku z druhej, vykrútil ju a dokončil zatýkanie.

	Podozrivého zodvihli pod pazuchy a hodili na zadné sedadlo. Krauz sa natlačil za ním, zrazil ho zo sedadla na podlahu a priľahol.

	Chosé sa vrátil po igelitku, hodil ju na sedadlo spolujazdca, naskočil do auta a v tichosti, bez hvízdania pneumatík vyrazil.

	Výčapník nestihol študentovi načapovať ani prvé pivo a Fero sa už viezol na najbližšiu policajnú stanicu.

	V kancelárii obvodného oddelenia polície sedelo päť ponocujúcich chlapov. Na nočný život v Našom Meste boli zvyknutí, mali dlhoročný tréning. Dvaja policajti v uniforme, dvaja v civile a jeden kriminálny živel.

	„František Strnad!" zahulákal policajt v uniforme. „Fero! Kedy ťa to už prestane baviť’?" drgol do igelitky plnej nakradnutých vecí. „Buď sa nauč kradnúť, alebo zmeň povolanie."

	„Počítajte s tým, že sa budem sťažovať! Títo dvaja," zagánil na detektívov, „ma prepadli na ulici, zmlátili ma dokrvava a bez príčiny privliekli sem! Toto je policajná brutalita! Šikana! A ja to len tak nenechám! Môj právnik."

	„Čo tvoj právnik? Čo?" usmieval sa miestny policajt.

	Výsluch sa iba začal, detektívi nechali úvod na kolegov z obvodu, lebo zatknutého dobre poznali. Aj on ich, predpokladali, že skôr nadviažu kontakt. Sadli si do rohu kancelárie a trpezlivo fajčili.

	„Nič! Už nepoviem nič, až keď zavoláte môjho právnika!"

	Chlapci v uniformách sa bavili. Usmiali sa na seba.

	„Kedy si už títo zmrdi vymyslia niečo nové! Počúvať každú nočnú o sťažnostiach, inšpekcii, policajnej brutalite, vyzliekaní z uniforiem, právnikoch. Koho to má baviť?"

	„Neviem. Asi im chýba fantázia," improvizovali na danú tému.

	„Fero! Vyser sa na právnikov, je noc, všetci spia, radšej nám povedz, odkiaľ máš toto."

	„To nie je moje! Igelitku som našiel pri kontajneroch, koľkokrát vám to mám opakovať?"

	„Možno aj stokrát, možno tisíc, budeš to opakovať, kým si všetko nerozmyslíš a nepovieš nám pravdu."

	„Hovorím pravdu! Nič som neukradol! Našiel som to pri kontajneroch, chcel som si trochu privyrobiť, tak som vzal igelitku do krčmy, či by som niečo nepredal, to je všetko! Nič mi neprišijete, dnes určite nie!"

	„Nehulákaj! V tejto kancelárii môžeme kričať jedine my, rozumel si!?"

	Fero sklapol.

	„Aspoň mi dajte dolu putá," zašepkal.

	„Len si ich uži."

	„Aspoň povoliť, necítim si ruky."

	Policajt v uniforme ho obišiel, skontroloval mu dlane, čupol si za operadlo stoličky uprostred kancelárie a putá o jedno očko povolil. Dlane už fialoveli.

	Bez zaklopania sa rozleteli dvere a vošiel ďalší policajt v nočnej službe. Priniesol zvodku a niekoľko hlásení. Všetci ožili, presne naňho čakali.

	„Trochu bližšie sa pozrieme na vtáčika, čo si nanosil do hniezdočka," hlaholil.

	Podišiel k stolu s porozkladanými vecami z igelitky.

	„No, čo tu máme." krútil hlavou a prstom počítal jednotlivé kúsky. Spočítal a začal listovať v hláseniach. „Takže, kde to máme, tu to máme." zaťahoval a porovnával lup na stole s podkladmi. „Detské rifle značky Super, dĺžka sedemdesiat centimetrov a detské športové tričko modrej farby s nápisom New York ukradnuté predvčerom zo šatne v základnej škole na Vazovovej ulici. Ďalej detské tenisky značky Adidas bielej farby, detská kožená bunda hnedej farby ukradnutá z vedľajšej šatne v ten istý deň. Jedna kalkulačka značky Texas, ďalej."

	Listoval a čítal, druhý kolega každý prečítaný kus uložil pekne úhľadne na vedľajší stôl, rad-radom vedľa seba. Keď skončili, bola toho pekná kôpka.

	„Feri," usmiali sa na Strnada, „jedno nám nejde do hlavy. Čo to bolo za amatérskeho zlodeja, že také vzácne a drahé veci len tak ledabolo odhodil ku kontajnerom."

	„Viem ja?"

	„A že zrovna ty si mal také šťastie a išiel si náhodou okolo."

	„Išiel..."

	„A pri ktorých kontajneroch sa dá nájsť taký poklad, Feri?"

	 

	„No, hocikde."

	„Konkrétne tento poklad ležal kde?"

	„No,  na rohu Belojanisovej."

	„Pri tom vysokom gaštane?"

	„No."

	„Päť metrov odtiaľ je pobočka banky, majú vonku kamery. Pozrieme si záznam. Kedy presne si našiel tú igelitku?"

	„Viem ja? Počkajte, včera? Ja neviem. A možno to ani nebolo tam, kto si to má pamätať."

	„No len si spomeň! Spomínaj, spomínaj, času ti dáme dosť, neboj sa!"

	Výsluch pokračoval, zem pod nohami Františka Strnada sa triasla, už to nebola zem, po hodine to už boli pohyblivé piesky a Fero sa ponáral hlbšie a hlbšie.

	Hra na klamstvá prestala Krauza baviť.

	„Kolegovia, môžem vás požiadať." bradou ukázal na dvere.

	Nebola to urážka, bol to bežný postup, pri predvedenom a zároveň podozrivom z trestnej činnosti sa bežne striedali dvojice uniformovaných s policajtmi v civile.

	Krauz si pritiahol stoličku tesne k Strnadovi, Chosé sa postavil k dverám.

	„S vami sa nebudem vôbec baviť," začal výsluch Strnad.

	„Ani my. O zábave nemôže byť ani reči. Ako to, že si už vonku?"

	„Moja vec."

	„Pozri sa, na tie tvoje háby a klamstvá, kde si ich našiel, sa ti môžeme vykašľať, to si vybav tu s miestnymi policajtmi. Mňa zaujíma, ako si sa dostal von."

	„To by ste chceli vedieť, čo? Našťastie ešte sú na tomto svete ľudia, ktorí sa vedia zastať nevinného."

	„Ty si asi taký nevinný ako je moja babka Japonec."

	„Máte trochu šikmé oči."

	„Čo je s otcom?"

	„Je doma, nič mu nie je."

	„Už ho nebudeš mlátiť. Neviem, ako si to spískal, ale už ho mlátiť nebudeš, o to sa postaráme. Dostaneme ťa do basy, sadneme si na teba, budeme ťa prenasledovať, otravovať, dýchať ti na krk, urobíme ti zo života peklo. Až teraz spoznáš šikanu a policajnú brutalitu, to ti môžeme garantovať. Povedz 

	 

	mi, ako si sa dostal von a kto je za tým, inak máš po chlebe!"

	„Hovno!"

	Fero zvesil hlavu, zaťal sa, neodpovedal. Krauz vstal a odniesol stoličku na miesto. Kývol na kolegu, ten mu odkýval.

	„Máme aj dôležitejšiu robotu," konštatoval Chosé na rozlúčku. „Nevidíme sa posledný raz, neboj sa. Odteraz nás máš za chrbtom každý deň, maj sa!"

	Keď odchádzali, Fero sa na nich zaškeril: „Skôr ako sa dvakrát vyspinkáte, chlapci, budem vonku. No máte pravdu, ešte sa uvidíme. Na súde. Na vašom súde. Podám na vás trestné oznámenie za ublíženie na zdraví. Moji ľudia sa už postarajú, aby ste skončili s mlátením nevinných ľudí."

	Jalové vyhrážky nemienili komentovať, vpustili dnu kolegov v uniformách, nech zlodeja Fera dorobia.

	Ako kráčali chodbou, kývol na nich tretí policajt, čo prišiel do kancelárie ako posledný: „Poďte na chvíľu ku mne."

	Na štítku na dverách si prečítali, že je to zástupca veliteľa oddelenia. Usadil ich, nič neponúkol.

	„Vy ste tí dvaja, čo minulý piatok spacifikovali Strnada v byte, však?"

	„Sme."

	„Dobrá práca."

	„Hlavne zbytočná. Od vašich kolegov na mieste činu sme sa dozvedeli, že otca mláti pravidelne. A už je zase vonku, môže pokračovať. Prečo s tým nikto nič nerobí?"

	„Robíme, no iba v medziach zákona."

	„To znie ako výhovorka."

	„Aj to je výhovorka."

	„Pôjdeme, máme ozajstnú robotu," Krauz znechutene vstal.

	„Počkajte! Vážne si myslíte, že sme tu všetci padnutí na hlavu? Že toto divadielko s Ferom je naša pracovná náplň? Že nič lepšie nedokážeme? Dokážeme, no nech sa dopracujeme k akémukoľvek výsledku, prídu mocnejší a zotrú nás."

	Mocní, čo zotierajú, začali Krauza zaujímať.

	„Ako to myslíš?"

	„Nezaujíma vás, ako sa dostal von?"

	 

	 

	     „Pre nič iné sme ho nezbalili."

	„Prečo ste neprišli rovno za mnou?"

	Krauz si odkašlal.

	„Prepáč, akosi, sme už dlho v službe, už nám to nemyslí," habkal.

	„Zbalili ste ho elegantne," snažil sa zahovoriť zástupca, „a aj sme ho elegantne odstíhali. Dostal paragraf za ťažké ublíženie na zdraví a za útok na verejného činiteľa. Šupli sme ho do cely s tým, že spracujeme návrh na väzbu."

	„Tak by to malo byť podľa zákona."

	„Správne, presne podľa zákona. Všetko išlo podľa zákona až do nedele. Ráno prišiel Sochor."

	„Kto?"

	„Sochor. Advokát."

	„Šaňo Sochor?"

	„Ten."

	„Ale Sochor je najdrahší advokát v meste!"

	„Aj najlepší."

	„A prišiel za Strnadom? V nedeľu ráno?"

	„Správne."

	„Blbosť!"

	„Nie. Priniesol nám lekársku správu, že Ferovmu otcovi vlastne nič nie je a prepúšťajú ho do domáceho ošetrovania. Viete, že na ťažké ublíženie na zdraví sa vyžaduje štyridsaťdvadňová péenka. Otca prepustili po dvoch dňoch. Necelých. Obvinenie z ťažkého ublíženia na zdraví sme si mohli strčiť, viete kam. A útok na verejného činiteľa? Vysvetlil nám, že neútočil Fero, ale vy, vlámali ste sa mu do bytu a prepadli ste ho v spánku. Nemali ste tam čo hľadať, lebo už žiadne nebezpečenstvo nehrozilo. Podal podnet na inšpekciu, v najbližšom čase čakajte predvolanie, budú vás točiť."

	„Niečo vydržíme, sme zvyknutí."

	„Držím vám palce, máte proti sebe silného súpera, len o tom ešte neviete."

	„Ďakujeme za varovanie, pripravíme sa."

	„Pripravte sa na najhoršie."

	„Ono to pokračovalo?"

	„Samozrejme! Ešte v nedeľu mi telefonovali z prokuratúry. Vyžiadali si kompletnú informáciu o prípade Strnad. Štúdium spisu im trvalo rekordné dve hodiny. Inokedy dva týždne, 

	 

	niekedy dva mesiace, teraz dve hodiny a rozhodli. Žiadna väzba, Strnada okamžite prepustiť z cely, bude stíhaný na slobode. Naznačili mi, že po skončení vyšetrovania nebude stíhaný vôbec. Dal som si to do súvislosti s tým, čo mi povedal Sochor,  namiesto Strnada budete stíhaní vy dvaja."

	Detektívi si zapálili. Zástupca im podal popolník.

	„O čo tu, doboha, ide?"

	„Chlapci, niečo vám poviem, no nemáte to odo mňa."

	„Jasné."

	„Fero k niekomu patrí."

	Nechápavo zagánili na zástupcu oddelenia.

	„Dobre, inak," opravil sa zástupca, lebo si uvedomil, že začal od konca. „Boli ste pred chvíľou pri výsluchu."

	„Boli."

	„Na vlastné oči ste videli, aký je to debil, ako hlúpo, okato klame."

	„Videli."

	„Fero nie je hlúpy, on to iba hrá."

	„Čože?!"

	„On to iba hrá. Niekto ho vyškolil, vycvičil, vysvetlil mu, že nech by mal s policajtmi akýkoľvek problém, pri prvom výsluchu im musí nakvákať čo najviac vymyslených detailov, ktoré budú musieť preveriť. Tým získa niekoľko dní, stačia dva, a za ten čas mu ten niekto príde na pomoc. Tak to bolo minulý piatok a tak to bude aj teraz. Čo si myslíte, prečo si vymyslel smetiaky na Belojanisovej? Lebo dobre vie, že kúsok odtiaľ je banka a sú tam kamery, a dobre vie, že preverenie kamerového systému nám zaberie deň - dva. Predpokladám, že už zajtra poobede sa tu zastaví pán advokát Sochor a bude požadovať dôkazy, dôvody, prečo ho držíme v cele. Opäť nám na prokuratúre zablokuje návrh na väzbu a my budeme musieť Fera prepustiť v zákonnej lehote."

	Krauz si s kolegom vymenili pohľady.

	„Už sa to stalo?"

	„Čo? Že niekto vytiahol Fera von?"

	„No."

	„Päťkrát, len čo si ja spomínam. V posledných troch prípadoch sám pán Sochor."

	„To je blbosť," Krauz neveriacky krútil hlavou.

	„Dobre, tak inak. Keď mi začal Fero vŕtať v hlave, dal som si preveriť jeho minulosť. Viete, že vyštudoval strednú strojnícku? A že zmaturoval s vyznamenaním?"

	„Fero? Taký tupec!?"

	„Vidíte, a v tom je náš najväčší omyl! My ho považujeme za tupca a spodinu, čo len slope a po krčmách predáva kradnuté veci, no on hrá inú hru. Pre niekoho pracuje a ten niekto nad ním drží ochrannú ruku a pomáha mu."

	„Zaujímavé," Krauz si požmolil oko. „Zistil si aj niečo viac? Odkiaľ vietor fúka?"

	„Nemám nič bližšie, a aj to, čo som vám povedal, sú iba domnienky na základe vyhodnotenia a zoradenia určitých faktov. Nemám nič bližšie."

	„Faktov? Povedz aspoň jeden."

	„Je Sochor najdrahší advokát v meste?"

	„Je."

	„Kde by zobral Strnad peniaze na takého advokáta?"

	Krauz si požmolil hornú peru, Chosé mimovoľne prikývol.

	„Ešte jeden? Nech sa páči. Fero týždenne nahádže do automatov mince za tritisíc. Nikde oficiálne nerobí a jeho otec berie sedemtisíc mesačne. Tie sumy mám preverené, potvrdené."

	Detektívi zadusili cigarety. Zberali sa na odchod.

	„Chlapci, nepodceňujte súpera," varoval ich zástupca. „Ak sa proti vám postavil sám Sochor, budete mať v najbližších dňoch vytriasačky. A ak sa ozvú Ferovi skutoční kamaráti, nebudú to len vytriasačky." Poďakovali sa za informácie.

	„Prepáč nám ten začiatok, neboli sme v obraze."

	„Už ste, tak sa podľa toho zariaďte."

	Cestou do kancelárie mlčali, každý o probléme premýšľal po svojom. Informácie od zástupcu boli zaujímavé, no zatiaľ nevedeli, ako s nimi naložia.

	„O našom neznámom zdochliakovi sme sa toho veľa nedozvedeli, no aj tak nebanujem, že sme dnes večer vypadli do terénu," prerušil ticho Krauz.

	„Dobre, že sme Fera zatkli, Rišo, aspoň budeme pripravení," súhlasil Chosé.

	„Budeme. A teraz švihaj, chalani nás určite čakajú."

	Do kancelárie dorazili po jedenástej. Na Krauzovom stole našli odkaz: Nevadí, ideme zatiaľ sami, uvidíme sa ráno. B.

	Bufet Aladin bol otvorený do desiatej. Vo vestibule bolo plno ľudí,  museli prísť dva, možno aj tri diaľkové autobusy naraz. Všetci sa náhlili von, dvaja-traja zamierili do reštaurácie na neskorú večeru, možno iba na kávu, jeden sa postavil k pultu v bufete a kúpil si fľaškové pivo a cigarety.

	Aladin nebol výčap, predávali tam iba fľaškové alebo plechovkové pivo. Burger kúpil dve plechovky.

	„Budvar! Čím som si to zaslúžil?" podpichol ho Hanzel.

	„Chcem si ťa udobriť."

	„Čo si mi vyviedol?"

	„Nič, ale čo nie je, môže byť."

	„S tebou je niekedy fakt sranda."

	Opierali sa o kruhový stolík, obzerali sa, iba tak na sto- jáka popíjali. Burger si prezrel balkón, potom rohy vestibulu - kamery nikde.

	Dopili. Vestibul pred bufetom spustol.

	„Už tam nikto nie je, poďme!"

	Podišli k okienku.

	„Želáte si, páni?"

	Chalan bol celkom sympatický, mladý, niečo nad dvadsať, možno študent na brigáde. Vysoký chudý blondiak. V bufete s názvom Aladin by skôr čakali čierneho fúzatého Araba s fezom na hlave.

	„Môžeme sa niečo spýtať?"

	„Nech sa páči."

	„Pracujete tu dlho?"

	„Prečo?"

	„Či ste tu boli aj minulý týždeň."

	 

	 

	     „Bol. Prečo vás to zaujíma?" Chalan si ich podozrievavo premeral. „Ja tu iba brigádujem, ak niečo potrebujete, zajtra ráno od siedmej tu bude majiteľ."

	„Nie, nepotrebujeme majiteľa, nechceme sa sťažovať ani nič podobné. Máme iba pár otázok."

	„Vy ste policajti?"

	„Sme."

	„Tajní?"

	„Tajní."

	„Máte odznaky?"

	„Na výmenu?"

	„Nie, služobné! Aj tak zbieram iba známky."

	„Musí to byť?"

	„Musí, baví ma to, mám pekné zbierky."

	„Nie tie známky, odznaky!"

	„Jáj. Nemusí, verím vám."

	„Prečo? Vyzeráme na polišov?"

	„Vyzeráte."

	„Ďakujeme za úprimnosť."

	„Rado sa stalo," usmial sa chalan. To bolo dobré znamenie, kontakt bol nadviazaný, mohli začať.

	„Hľadáme jedno dievča."

	„Aj ja. Slušné, pekné, pracovité. Pred pol rokom sme sa rozišli s frajerkou. Po dvoch rokoch! Krava jedna, zbalil ju taký rapavý debil. Neviete o nejakej?"

	Burger sa musel usmiať.

	„Ty sa nebojíš policajtov, však? Niekto v rodine?"

	„Ste dobrý! Otec je u vás."

	„Kde?"

	„Na letisku, vedúci zmeny."

	„Takže ostraha letiska."

	„No."

	„A ty?"

	„Na výške, filozofická fakulta, ale nebaví ma to. Možno s tým seknem a pôjdem k vám. Vy ste odkiaľ?" „Oddelenie vrážd."

	„Hovno!"

	„Nie, oddelenie."

	„Tak som to nemyslel."

	„Ja viem."

	„Ale ak ste odtiaľ, fakt by ste mi mohli ukázať odznak. V živote som taký nevidel. Máte niečo zvláštne?"

	Burger siahol do bundy.

	„Počkajte! Nestojte pri okienku, poďte zboku."

	Chalan im otvoril bočné dvere na bufete, pustil ich dnu. Traja sa sotva zmestili, no neprišli do tanečnej, takže im to vôbec neprekážalo.

	„Fíha! Perfektný! Tuším začnem zbierať aj odznaky."

	„Ale tento nevymeníme."

	„Ani som nedúfal. O aké dievča ide?"

	„Toto," Burger mu podal fotografiu.

	Chalan hodil očkom a usmial sa: „Poznám!"

	Detektívi si vymenili pohľady. Hanzel musel uznať, že kolegove metódy na nadväzovanie kontaktu s cudzími ľuďmi sú vymakané do dokonalosti.

	Brigádnik natiahol ruku, aby vrátil fotografiu, v polovici si to rozmyslel.

	„Môžem si ju nechať? Aspoň túto, keď nie odznak."

	„To nejde, máme iba túto."

	„Škoda," smutne vrátil pekný obrázok majiteľovi.

	„Čo nám o nej povieš?"

	„Môžem vás poprosiť, tamtie keksíky," dožadovala sa staršia pani pri okienku.

	„Dve osemdesiat," brigádnik rutinovane obslúžil zákazníčku a vrátil sa k nim.

	„Bola tu, volá sa Anka. Anka." zopakoval zasnene.

	„Kedy tu bola?"

	„Počkajte."

	Z police za sebou vzal stolový kalendár. Kolónky boli počmárané modrou, červenou a zelenou fixkou, asi ho používali všetci predavači. Nebolo pochýb, že si v ňom vyznačovali zmeny.

	„Ja som nastúpil minulý týždeň v stredu. Vtedy som ju videl prvý raz."

	„Kedy a ako?"

	„Kedy? Kedy." váhal. „Mohli byť tak štyri poobede, možno pol piatej."

	„Pokračuj."

	„No normálne som predával, odrazu som ju zbadal cez okienko. Strašná baba! Perfektná, hotová manekýnka! Stála hentam," ukázal von z bufetu na krajný okrúhly stolík.

	„Sama?"

	„Sama."

	„Objednala si niečo?"

	„Nie. Iba stála."

	„Čo mala oblečené?"

	„Červenú vetrovku, rifle, nejaké čierne topánky. Cez plece mala prehodenú čiernu kabelku."

	„Dobrý postreh, berieme ťa!"

	„Dobrý, dobrý. Veď som na nej mohol oči nechať!"

	„Dočkala sa?"

	„Čoho?"

	„No asi tu na niekoho čakala, nie?"

	„Jáj! Samo, že čakala. Chodila hore-dolu, občas sa oprela o stolík a čakala. Nedočkala sa."

	„Kedy odišla?"

	„Šak to, neviem! Prišiel mi tovar, oneskorenci priniesli nanuky a mrazený tovar, somári! Keď som skončil, už tu nebola."

	„Ako dlho trvá vykladanie mrazeného tovaru?"

	„No, kým som všetko prevzal a podpísal, takých pätnásť minút."

	„Takže odišla pred piatou."

	„Asi tak."

	„Sama."

	„Nevidel som ju odchádzať."

	„Správne, nevidel si ju odchádzať. Ale vrátila sa."

	„Ako viete?"

	„Dedukujem."

	„Ste dobrý, ale to som vám už povedal. Vrátila sa na druhý deň."

	„Vo štvrtok."

	„Správne, vo štvrtok."

	„Ako to prebiehalo tentoraz?"

	„Prišla skôr, krátko pred treťou. Viem to presne, lebo som si všimol hodinky. Zase iba stála, občas sa prešla, nič si nekúpila."

	Burger sa zahľadel študentovi do očí.

	„Išiel si za ňou a prihovoril si sa jej."

	„Doprdele! Museli ste stáť na balkóne alebo pred reštauráciou!"

	„Nie, iba tipujem, čo by som urobil na tvojom mieste. Samozrejme, mať tvoje roky."

	„Išiel som. Oslovil som ju. Pozval som ju na niečo do bufetu. Nechcela nič, ani hotdog, ani nič na pitie. Stále sa obzerala."

	„Bola nervózna?"

	„Bola."

	„O čom ste sa zhovárali?"

	„Iba tak, že čo je zač, čo tu robí, a tak."

	„A ona?"

	„Že tu čaká na priateľa. Dosť ma tým naštvala."

	„Vzdal si to?"

	„Nie, ale kolega, čo ma zaskakoval, už musel ísť. Vrátil som sa za pult, po chvíli odišla aj ona. Bez rozlúčenia."

	„Po akej chvíli?"

	„Bola tu slabú hodinku."

	„Asi do štvrtej?"

	„Asi."

	„Mám hádať ďalej alebo budeš pokračovať."

	„Netreba, nemusíte. Prišla aj v piatok. Zase o tretej. Aj to viem presne, lebo som sa naschvál pozrel na hodinky. Dúfal som, že odteraz bude chodiť každý deň o tretej."

	„Mal ťa kto vystriedať?"

	„Vy viete čítať myšlienky?"

	„Roky praxe, kamarátko."

	„Mal, kolega to vzal za mňa. Tentoraz som sa jej nepýtal, vzal som dva hotdogy a dve kofoly. Dali sme si iba tak na stojáka, pri stolíku. Myslím tie hotdogy a kofču. Už sa nezdráhala, pokecali sme si. Volá sa Anička, druhé neviem. Ten priateľ, čo ho čakala, nebol jej priateľ v partnerskom zmysle, čo sa mi páčilo, uľavilo sa mi. Robí v tlačiarni, aj mi porozprávala o tlačení kníh, vyznala sa, musí byť dobrá tlačiarka."

	„Povedal si, že bola reč aj o tom jej priateľovi."

	„Bola."

	„Ale nebol to jej partner."

	„Nebol."

	„Čo o ňom povedala, ako ho charakterizovala?"

	„Nijako. Hádam si nemyslíte, že sa s ňou budem baviť o cudzom chlapovi, išlo mi o niečo iné, chcel som ju zbaliť."

	„Ale niečo hádam naznačila."

	„Čo?"

	„Či má pricestovať autobusom, odkiaľ, kedy, prečo mešká."

	„Nie, vôbec o tom nebola reč."

	„Ani o tom, prečo ho čaká tri dni za sebou?"

	„Nie."

	„Dobre, tak ako to celé dopadlo?"

	„Chcel som jej číslo, že skočíme do kina. Bola proti. S tým aj odišla, že ďakuje za kofču, ale že má známosť."

	„Prišla aj v sobotu?"

	„Nerobil som v sobotu."

	„Ale prišiel si. Len tak, pozrieť sa, pre istotu."

	„Seriem na to! S vami sa viac nebavím, lebo uhádnete aj to, že minulý týždeň som odrbal majiteľa o desať korún pri uzávierke!"

	„A odrbal si?"

	„No, bolo to o niečo viac, ale zatiaľ na to neprišiel. Ani nepríde, lebo kradne vo veľkom."

	„A prišiel si?"

	„Prišiel. Ako hovoríte, iba tak, pre istotu. Neprišla. Ale v nedeľu som tu nebol, prisahám!"

	„A čo tento týždeň?"

	„Robím odvčera, od stredy do piatka. Včera neprišla, ani dnes, počkám do zajtra, a keď nič, pustím ju z hlavy. Fakt mi nemôžete dať tú fotografiu? Máte u mňa každý po pive."

	„Nie, ale dám ju rozmnožiť a jednu ti prinesiem."

	„To vážne!?"

	„Ako sa voláš?"

	„Rasťo."

	„Rasťo, daj sem jednu účtenku. Napíšem ti telefónne číslo, je to priamo ku mne na stôl. Keby sa zjavila, kedykoľvek, hoci aj o polnoci."

	„Zatvárame o desiatej."

	„aj o polnoci, to sa iba tak hovorí, tak mi zavolaj. Keby som tam nebol, zavolaj na stopäťdesiatosmičku a povedz, že máš pre mňa odkaz, oni ma nájdu."

	
Rasťo vzal lístoček, študoval číslo.

	„Detektív Burger," prečítal si meno pod číslom.

	„Správne, to som ja."

	„Takže už som polovičný detektív?"

	„Trojštvrťový. Snaž sa a niekam to u nás dotiahneš, neboj sa."

	Rozlúčili sa podaním rúk.

	„A vy sa nič neopýtate?" spýtal sa Hanzela, keď sa lúčili.

	Hanzel sa iba usmial. Celý čas mlčal, no vysvetľovať chlapcovi staré zásady operatívneho vyťažovania by bolo zbytočné, nerozumel by im. Ani tomu, ako si ho Burger za polhodinu omotal okolo prsta.

	Pre Burgera a Hanzela sa noc ešte neskončila.

	Vajco prišiel na schôdzku presne o polnoci.

	„Chalani, zase mám ísť dnu?"

	„Si posraný?"

	„Nie, ale. Gánili už minule, keď som ich tak nehorázne ošklbal, a zase ma posielate dnu! Dvakrát po sebe za jeden týždeň. Nikdy som tam nechodil, to nie je pre moje vrecká. Ak sa tam zjavím znova, budem nápadný."

	„Nebudeš. Slušne si si u nich zarobil, ideš skúsiť šťastie druhý raz."

	„Koľko dostanem?"

	„Päťstovku."

	„Iba? To dám biletárovi, aby ma pustil bez klubovej kartičky."

	„Nedáš, vždy sa dohadujete na podiele z výhry."

	„Vám tak niečo prezradiť."

	„Dnes nebudeš hrať."

	„Potom škoda času, načo tam mám ísť?"

	„Zahráš si pár kôl a pôjdeš dozadu. Vypýtaš si babu menom Simona. Mala by byť normálna, pozná sa s Aničkou, sú kamarátky. So Simonou si rob, čo chceš, ale keď odtiaľ vylezieš, potrebujeme vedieť, kedy videla Aničku naposledy, kedy, s kým a za akých okolností odchádzala z kasína, a všetko, čo sa ti z nej podarí vytiahnuť. Jasné?"

	„Doriti aj s vami! Povedzte svojmu šéfovi, že od budúceho mesiaca chcem polovicu vášho platu! Nič iné nerobím, len zachraňujem vaše prúsery!"

	„Pozor na hubu, bratku!"

	„Dobre, dobre. Šak už idem."

	 

	„Ešte moment, kúpiš mi jednu dávku bieleho prášku."

	„Edo.!"

	„Nie pre mňa, ty tlko! Na ukážku, že to tam majú."

	Vajco dodržal slovo, zahral si iba pár hier. Za ako dlho vybavil Simonu, nevedeli odhadnúť, no o tretej bol zase v aute.

	„Nič som nevyhral," upozornil, sotva si prisadol.

	„Nechaj si všetko, lakomec," neveril Hanzel.

	„Kašlite na prachy! Zistil si niečo?"

	„Neviem, posúďte sami. Simona mi povedala, že Anička prišla včera normálne do kasína."

	„Predvčerom, už tri hodiny je piatok," skočil mu do reči Burger.

	„Aha! Tak predvčerom. Normálne prišla a normálne robila. Aj normálne skončila o šiestej, no nešla domov, Hakl si ju zavolal dozadu. Simona mala rušnú noc, išla si ľahnúť, nevidela ju odchádzať. Ani Hakla."

	„Môže byť vnútri? Niekde zašitá?"

	„Aj to mi napadlo. Viete o tom, že rozširujú podnik?"

	„Nie."

	„Hakl kúpil aj spodnú časť domu. Kasíno sa rozširovať nebude, ale bordel áno, a o pekných pár izieb. Tu máte." podal im servítku. „Tu hore je terajší stav a tu dolu sú zakreslené nové miestnosti."

	„Čo je toto?"

	„Tam mi zakreslila únikový východ. Neviem, či vás to bude zaujímať, no Hakl vlastní celú spodnú časť domu, a tak sa môže nepozorovane dostať na spodnú ulicu, na Heydukovu, a tu si dal vybúrať zadné dvere, únikový východ," ďobol prstom do servítky.

	„Už je pojazdný?" Niektoré izby ešte zariaďujú, no zadný východ už funguje."

	Detektívi si vymenili pohľady, táto informácia bola nová, závažná, zároveň desivá.

	„Dnes ju nevidela?"

	„Myslíš včera, nie? Už tri hodiny je piatok."

	„Dobre, tak včera!"

	„Nie, nenastúpila do práce."

	„Volala jej?"

	
„Nie, vraj keď niektorá baba nepríde do práce, nič sa nedeje, to sa stáva. Ani netuší, že sa niečo deje, aj sa ma spýtala, prečo ju zháňam."

	„Čo si jej povedal?"

	„Že keď som tu bol naposledy, hral som pri jej stole a slušne som vyhral, chcel by som skúsiť šťastie znova, no v kasíne som ju nenašiel."

	„Uverila?"

	„Uverila, viac neotravovala, venovali sme sa práci."

	„Vraj práci," vzdychol si Hanzel.

	„No čo je, čo je? Ja som tam bol služobne, sami ste ma poslali."

	Museli uznať, že má pravdu.

	„Prášok si mi zohnal?"

	„Nie. Predávajú ho, dávka tristo korún, čo je celkom obstojná cena, ak nie je príliš strihnutý, no iba vnútri, pre vnútornú potrebu. Von ani gram!"

	„Svine!" uľavil si Burger, lebo jedno vrecko na ukážku potreboval. „To nič, stačí, že si ho videl."

	„Je pre teba taký dôležitý?"

	„Je, mal to byť posledný argument, aby som presvedčil prokurátora."

	Vajco siahol do vnútorného vreca na saku a vybral skladačku.

	„Na. Je z úplne iného zdroja, ale kvalitou by zodpovedal, možno aj lepší. Nikto nemusí vedieť, odkiaľ ho máš, povieš, že je znútra, a basta."

	„Po čom ide u teba?"

	„Bežne dávam za tristopade, že si to ty, tak grátis. Kedy mi vrátiš ten odtlačok prsta?"

	„Za toto," Burger hodil bradou k poskladanému papieriku, „ti odpúšťam všetko. Vyrovnáme sa na budúci týždeň. Si voľný!"

	„Nech ti to minister vnútra vynahradí na deťoch, dobrý človeče!"

	Burger si vzal skladačku, tvár sa mu rozžiarila. Teraz mal všetko, čo potreboval na zajtrajší zápas s veternými mlynmi.

	Piatok sa nezačal dobre, aj Burger s Hanzelom, aj Krauz s Chosém museli s pravdou von. Požiadali Mayora, aby po rozdelení mohli ostať.

	„Niečo nové?" spýtal sa šéf v neblahej predtuche, sotva osameli. Nevraživým pohľadom si premeral chlapcov zo sto- štyridsaťjednotky. „Niečo tuším, vidím vám to na očiach. Kto prvý?"

	„Asi my," poponáhľal sa Krauz. „Boli sme večer vonku, navštívili sme toho profesora."

	„Pomohol?"

	„Čiastočne. Meno lebky nám nepovedal, no pomohol aspoň tým, že spoznal mostík. Presnejšie, už niečo také videl na Ukrajine. Pracoval dlhší čas v armáde. Ako sa dostal na Ukrajinu, to sme neskúmali, no materiál a spôsob zavesenia mu boli povedomé."

	„Aj nás niekam nasmeroval?"

	„Nie. Dal nám zoznam zubárov. Prezrel som ho iba zbežne. Keby sme chceli ísť stránku po stránke, máme robotu pre celú rotu detektívov na pol roka, možno na celý."

	„To je hovadina! Musíte zúžiť okruh."

	„Čo keby som spracoval dožiadanie na všetky oddelenia kriminálky v celej republike? Priložím k tomu fotografie."

	„Neblázni! Už počujem tie telefonáty! Nedúfaj, že detektívi z iných miest budú behať s tvojimi fotografiami od jedného zubára k druhému. Vieš, koľko ich majú v Košiciach, v Žiline,  v jednotlivých okresoch? Na to zabudni, nemôžeme ich takto zahltiť. Ako som povedal, musíte zúžiť okruh alebo ho identifikovať iným spôsobom. Čo informátori? Nikomu nechýba?"

	„Veď to, nikomu! Preto si myslím, že je to cudzinec. Profesor to naznačil. Počkáme na Rakúšanov, dúfam."

	     

	 „Rišo, dúfať môžeš, no kým nemáme istotu, musíme na prípade pracovať, akoby bol náš."

	„To nám naozaj nemusíš pripomínať, neflákame sa!"

	„V poriadku, len aby sme nezaspali. To je všetko?"

	„No." zaodŕhal Krauz, „práveže nie."

	Mayor sa nadýchol. Dnes nechcel fajčiť, bol pevne odhodlaný s tým zase seknúť.

	„Daj jednu," požiadal Burgera.

	„Počúvam," posúril Krauza, keď vyfúkol dym.

	„Ten Strnad." Krauz nevedel, ako začať.

	„Čo je s ním? Záznam som skontroloval, napísal si ho presne podľa predpisov."

	„Je vonku."

	„Ako to? Ťažké ublíženie na zdraví a útok na verejného činiteľa."

	„Aj my sme si to mysleli. Včera večer cestou do kancelárie sme sa zastavili na jedno U hasiča. Fero tam predával nakradnuté veci z neďalekej základnej školy."

	„Ako viete, že boli nakradnuté?"

	„Zbalili sme ho a predviedli na obvodné oddelenie. Už mali hlásenie o krádeži, všetky veci, teda šatstvo a dve kalkulačky, sa zhodovali."

	„Pekná prácička."

	„Aj my sme si mysleli, kým sme sa neporozprávali s ich zástupcom. Vysvetlil nám pozadie."

	„Pozadie?"

	„Fera dostali von ešte v nedeľu. Prišiel za ním Sochor a všetko vybavil. Mal so sebou lekársku správu, otca z nemocnice prepustili, trestné oznámenie nepodá,  útok na verejného činiteľa sa vraj tiež nebude konať, napadli sme ho my, a nie on nás. Už podal podnet na inšpekciu."

	„Sochor. Ktorý Sochor?"

	„Tvoj menovec, Šaňo."

	„Blbosť! Je to najdrahší obhajca v meste!"

	„Napriek tomu je Strnad jeho klientom."

	Mayor sa hodil na operadlo. Zagánil na Burgera.

	„Edo, poznáš Strnada? Hovorí ti to meno niečo?"

	„Nie."

	Ak ho nepoznal ani Burger, určite v meste nič neznamenal.

	„Nerozumiem."

	„Zástupca nám to vysvetlil, Šani. Ešte v nedeľu mal telefonát z prokuratúry. Dozorujúci prokurátor ho upozornil, že návrh na väzbu nepodá a Strnada treba okamžite prepustiť. Z toho vyplýva iba jedno,  niekto za ním stojí."

	„Stojí? Kto? Prečo by niekto stál za chamraďou z ulice?"

	„Presne v tom sa mýlime. Aj my sme ho považovali za spodinu, no Fero je vraj herec, hlupáčika iba hrá. V skutočnosti je to šikovný chalan. Zástupca si ho preklepol, zistil napríklad takú maličkosť, že vyštudoval strojarinu a zmaturoval s vyznamenaním. Aj sa poctivo živil, robil strojníka na lodi, potom otočil o stoosemdesiat a robí zlotu. Všetci ho majú za malého zlodejíčka, no zástupca si je istý, že ide v niečom veľkom."

	„V čom? Dal aspoň tip?"

	„Nie, ani netuší."

	Mayor dofajčil. Uvažoval.

	„Dobre," konečne sa rozhýbal, „vykašlite sa na Strnada. Ja zabehnem na inšpekciu za., za. Ja viem za kým a zistím, čo sa deje. Vy sa venujte lebke a zubárom. Alebo čomukoľvek, čo by nás priviedlo k identifikácii. Poobede sa tu stretneme a povieme si, čo sme zistili. Ďalší? Edo?"

	Burger si vzdychol.

	„Toto bude horšie."

	„Pri vás si človek fakt užije!"

	„Anička zmizla."

	Mayor stuhol, vyvalil na Burgera oči.

	„Zmizla!? Ako zmizla? Vyparila sa?"

	„Sledovačka ju včera ráno stratila. Neodišla s Haklom ako normálne. Až v noci sme sa dozvedeli, že si urobili zadný východ na Heydukovu."

	„Kedy naposledy máme záchyt?"

	„Vizuálny v stredu pred desiatou večer. Vošla do kasína, odpracovala zmenu, ráno o šiestej tam ešte bola, videla ju Simona, potom sa stopa stratila."

	„Odkedy to viete?"

	„Krátko po obede sme dostali správu zo sledky."

	„Je piatok ráno! Kedy ste mi to chceli oznámiť?"

	„Večer sme ešte vybehli do terénu, preverili sme autobusovú stanicu, bola tam minulý týždeň od stredy do piat

	
ka vždy poobede o tretej. V stredu o štvrtej, no ostatné dni o tretej, takže v stredu asi niečo zmeškala. Poslali sme do kasína informátora, získal informáciu od Simony, že zo stredy na štvrtok tento týždeň ešte pracovala. To, že je nezvestná, sa nám potvrdilo až dnes v noci. Končili sme o tretej, jej matka ma čakala ešte ráno o štvrtej, celú noc preplakala. Anička sa neozvala ani do rána, tak ti to hlásime."

	„Výborne! Krása! Nedohodli sme sa náhodou, že ju nesmiete ohroziť?"

	„Ani sme ju neohrozili, ku kontaktu a zaúkolovaniu ešte nedošlo, stratila sa v štádiu rozpracovania, nikto o tom nemohol vedieť."

	„Niekto predsa, alebo je to všetko iba náhoda? Aj po toľkých rokoch na kriminálke veríš na náhody?"

	Burger si vzdychol, cítil sa mizerne aj bez hubovej polievky. Mayor pochopil.

	„Dobre, dobre," zdvihol ruky na obranu, „nebudeme si nadávať a vyčítať, sme tu na to, aby sme problémy riešili, nie ich naťahovali. Rišo, Chosé, Kuky, môžete ísť pátrať a vy mi navrhnite nejaké riešenie."

	Trojica odišla, Burger si zapálil, ponúkol šéfa aj Hanzela.

	„Už sme to s Otom prebrali. Ak pôjdeme do podsvetia a rozhodíme siete, výsledky prídu o dva, možno o tri dni. Ak je Anička v ohrození, je to neskoro. Niečo musíme spraviť ešte dnes."

	„A to.?"

	„Zavolať Kubicu."

	„Čo očakávaš od prokurátora? Ty si myslíš..." Mayor zmĺkol, uvažoval.

	„Máš argumenty, aby si ho presvedčil? Výmetnica v utorok nedopadla najlepšie, sám si bol zhrozený."

	„Zavoláme ho sem, všetko mu vysvetlím, budeme argumentovať, ak treba, aj prosiť, ale to kasíno prevrátime hore nohami a Aničku musíme nájsť. Alebo nejakú stopu po nej. Ukážeme mu toto," Burger vylovil papierovú skladačku. „Kokaínu tam majú tony, svedok ho videl, to musí Kubicu zlomiť, inak nie je prokurátor!"

	Mayor si zasekol cigaretu do kútika úst a siahol po slúchadle.

	Detektívi z oddelenia vrážd sa v piatok o tretej dozvedeli najhoršiu správu, aká len na konci týždňa mohla prísť. Môžu ísť domov pomôcť manželkám s víkendovým nákupom, po decká do škôlky, poprípade odviezť ich na tréning, no o desiatej večer všetci v zasadačke. Triezvi!

	Skurvená robota, ďalší posratý víkend, šľak aby to trafil, tešili sa detektívi.

	Presne o desiatej kývol Mayor na posledný rad.

	„Kto ste na kraji, zavrite dvere, mali by sme byť kompletní."

	Zasadačka bola skoro plná. V prednom rade sedeli kuk-láči bez masiek, za nimi desať príslušníkov v uniformách, za nimi dvadsať detektívov v civile. Dvaja policajti v maskáčoch neboli kompletní, duševne možno áno, no druhú, uštekanú polovicu hliadky mali zavretú v autách s mrežovanými oknami dolu na dvore.

	Mayor vysvetlil bezpečnostnú situáciu. Názov objektu a dislokáciu neprezradil, nemohol riskovať, že by sa niektorý z prítomných vytratil trebárs na záchod a zavolal by na určité miesto.

	„Na rozdiel od iných výmetníc teraz nepôjdeme na prepadovku, obsadíme vchod aj východ a požiadame o vstup, pretože máme legálne povolenie od prokurátora. Úvod obstará pán vyšetrovateľ," vyšetrovateľ sa postavil, aby si ho kukláči obzreli a neovalili ho omylom brokovnicou ako minule. „Celú akciu vnútri bude koordinovať kolega Burger."

	Burger sa nepostavil, rátal s tým, že ho všetci poznajú, a keby aj nie, jednu po kotrbe by si najradšej vylepil aj sám. Anička matka sedela u nich v kuchyni do neskorej noci a plakala. Burger už pre ňu nemal slová útechy, jeho manželka 

	 

	 

	 

	jej nestíhala podávať papierové vreckovky, z celej situácie bol na nervy.

	Akcia sa začala štandardným spôsobom: päť policajtov obsadilo zadný východ, ostatní zaplnili dvor. Vyšetrovateľ zabúchal na čierne železné dvere. Otvoril sa úzky priezor.

	„Prosím klubovú kartu," povedali oči v okienku.

	„Polícia," vyšetrovateľ otrčil služobný preukaz. „Toto je oficiálne povolenie na domovú prehliadku," ukázal úradné tlačivo. „V mene zákona otvorte!"

	„Sekundičku," oči zmizli, priezor sa zavrel.

	Čakali sotva minútu. V dverách sa ozvalo cvaknutie, otvorili sa. Na prahu ich privítal usmiaty vysoký blondiak.

	„Hakl. Tibor Hakl, majiteľ tohto klubu. Vaše želanie, páni?"

	„Nech sa páči," vyšetrovateľ mu podal jednu kópiu. „Oficiálne povolenie na domovú prehliadku. Tu je pečiatka prokuratúry, tu od sudcu."

	Hakl prevzal povolenie, ustúpil od dverí a ukázal rukou, aby vošli.

	„Vitajte, páni."

	Policajti sa nahrnuli dnu, nikto nereval, nikto na nikoho nemieril, nebola to prepadovka. Bleskovo obsadili celú herňu.

	„Toto je policajná akcia, všetci ostaňte na svojich miestach," pokojne povedal vyšetrovateľ prítomným.

	Bol piatok krátko po jedenástej, malo byť natrieskané. V herni sedelo päť hráčov, väčšina krupierok sa nudila. Všetci sa tvárili, ako keď príde posledná ohlásená návšteva na oslavu narodenín. Konečne ste tu! Kde sa flákate!?

	„Som detektív Burger," predstavil sa koordinátor, „pán Hakl, odteraz mi budete k dispozícii."

	„Samozrejme. Kým si budete konať svoje povinnosti, môžeme hrať?" spýtal sa uštipačne domáci.

	„Nie."

	„Ukončite stávky, zastavte hru," prikázal krupierkam.

	Burger kývol uniformám, začali s kontrolou dokladov.

	„Priveďte psov! Čo je tam vzadu?"

	„Záchody, šatne pre personál a privátne priestory. Mám tam kanceláriu a pár izieb na súkromné účely. Zadný trakt teraz prerábame, chcem si tam urobiť byt."

	 

	 

	„Najprv si pozrieme herňu, potom pôjdeme dozadu," rozhodol Burger. Gestom poslal dvoch detektívov strážiť dvere s nápisom PRIVÁT.

	Pribehli psy. Psovodi im vydávali krátke úsečné pokyny, cvičení štvornohí policajti začali pracovať. Očuchali hráčov, krupierky, hracie stoly.

	Prvý sa rozštekal pri barovom pulte. Štekol dvakrát a sadol si, presne, ako ho naučili.

	„Tu," ukázal psovod.

	Technik s brašňou si čupol za barový pult a otvoril skrinku.

	„Čo je toto?" spýtal sa barmana.

	„Špáradlá."

	Technik si natiahol rukavice a otvoril škatuľku. Boli tam špáradlá.

	„A toto?"

	„Tam je soľ a vedľa korenie. Pije sa tu tequilla."

	Technik otvoril porcelánovú dózu. Bol v nej biely prášok. Zaváhal, potom si oblizol gumený prst, namočil a oblizol znovu. Soľ. V druhej bolo mleté korenie, neoblizol, o jeho kvalite nemal pochyby, lebo mu udrelo do nosa.

	„Toto?"

	„Náhradné poháre."

	„Myslím ten balíček!"

	„Náhradné servítky, papierové obrúsky."

	„Vyložte to na pult!"

	Barman vyprázdnil skrinku pod pultom, technik ju presvietil baterkou, nenašiel nič. Uniformovaní kolegovia skončili kontrolu totožnosti, vybaviť päť hráčov im trvalo pár minút, postávali, podupkávali, rozpačito na seba pokukovali.

	„Niečo tam bolo, no teraz je to čisté. Nemám čo zaisťovať," hlásil technik Burgerovi.

	„Poďme dozadu."

	Psy sa rozbehli do záchodov, prelozili šatne, jednu izbu za druhou. Na každej posteli dvakrát štekli a sadli si. Štekali aj na každý nočný stolík. Nechápavo vrteli chvostmi, zazerali na dvojnohých kolegov: Čo ste slepí!? Veď vám jasne ukazujeme, kde je ten biely prášok, s ktorým ste nás tak dlho otravovali! Vy ho nevidíte!?

	    Nevideli. História bieleho prášku v Našom Meste bola krátka a policajná technika, ako vždy, zaostávala za ulicou. Technici vedeli zaistiť iba také množstvá, ktoré sa dali pozmetať štetcom, nabrať na špachtľu. Na zviditeľnenie latentných stôp nemali chemikálie, identifikačné činidlá ešte neexistovali, špecialisti v laboratóriách vedeli pracovať iba s merateľnými množstvami, ktoré sa dali odvážiť.

	Detektívi prehádzali všetky matrace, pootvárali nočné stolíky.

	„Našiel som toto," jeden detektív priniesol prázdny obal z prezervatívu. „Zapadol za matrace."

	„No a.?" pokrčil plecami Hakl. „Aj ja som len človek, môžem si občas zajebať! Prepáčte, ak ide o úradný výkon, tak by sa hádam hodil výraz zasúložiť. To len pre prípad, že by to išlo do protokolu."

	„Vy asi nemáte bohvieakú fantáziu, pán Hakl," Burger sa snažil ignorovať uštipačný tón.

	„Prečo?"

	„Povedali ste mi, že tu vzadu sú vaše súkromné priestory, pár vašich izieb."

	„Správne, pán Burger."

	„Všetky sú rovnaké, jedna ako druhá. Rovnaký nábytok, rovnaké zariadenie. Úplne bez fantázie. Načo je vám toľko rovnakých izieb? V koľkých izbách súložíte naraz? Koľko takýchto izieb potrebujete, aby ste sa odbavili?"

	„Pán Burger, mohol by som to brať ako urážku, no povznesiem sa nad to. Vysvetlenie je jednoduché: Bytoví architekti sú nehorázne drahí a ja naozaj nemám fantáziu na zariaďovanie, tak som si ich zariadil po svojom. Zatiaľ. Mne sa páčia a časom, keď zarobím, nejaký nábytok si dokúpim. Stačí toľko na vysvetlenie?"

	„Bohato! Už som v obraze. Pán Hakl, dnes sú všetci vaši zamestnanci v práci?"

	„Ako to myslíte?"

	„Či sú tu všetci, čo majú byť."

	„Samozrejme!"

	„Ani v týchto izbách nikto nechýba?"

	„Nie, nechýba," zvraštil čelo domáci, lebo narážku pochopil.

	„Pôjdeme k vám do kancelárie."

	Aj v majiteľovej kancelárii sa ozýval štekot. Pri pracovnom stole a pri skrini za chrbtom.

	„Otvoriť!"

	Hakl sa znova usmieval. Pootváral všetko, na čo ukázali.

	„Dali ste im dnes večeru?" spýtal sa psovoda. „Môj Rexo takto breše, keď je hladný. Stále a na všetko."

	„To by stačilo, pán Hakl!"

	Burger ukončil prehliadku, všetkých vyhnal von. Ostali traja: Hakl, Burger a Mayor.

	„Toto je vedúci oddelenia vrážd pán Mayor," predstavil ich Burger.

	Hakl sa prestal usmievať, aj jeho drzé sebavedomie malo svoje hranice. Nikto z podsvetia, kto mal aspoň minimálny pud sebazáchovy, sa nechcel ťahať za prsty s oddelením vrážd. Šéf oddelenia bola funkcia vzbudzujúca automaticky rešpekt. Hakl urobil gesto, že chce podať ruku, Mayor ho odignoroval.

	„Sadnite si, páni. Niečo ponúknem?"

	„Postojíme, sadnite si vy!"

	Hakl bez reptania poslúchol, sadol si za stôl.

	„Teraz vážne, pán Hakl," začal Burger, Mayora použil iba na výstrahu a zmenu nálady, čo sa aj podarilo. „Ak si myslíte, že ste s nami vyjebali, musím vás upozorniť, že sa mýlite. Dnes sme prišli iba na návštevu, iba sa predstaviť, aby ste o nás vedeli. Aby ste si nemysleli, že ste v meste sami a že sa tu môžete neobmedzene rozťahovať. Iba tak beztrestne kšeftovať s drogami a prevádzkovať prostitúciu."

	„Dovolím si protestovať! Nemáte žiadne dôkazy."

	„Držte hubu, Hakl!" zrúkol Burger a prekvapil aj Mayora. „Ak neprestanete s týmto trápnym divadielkom, okamžite vás zbalím, nakopem do riti a strčím do cely! Kým sa tí vaši vypečení advokátikovia spamätajú, užijete si svoje, to viem zariadiť šmahom ruky!"

	Hakl vyvalil oči, hodil sa na operadlo. Krik, ktorý by nevychádzal z jeho hrdla, sa v tejto kancelárii ozýval po prvý raz.

	„Odteraz budete pod drobnohľadom, nespravíte ani krok bez toho, aby sme o tom nevedeli, nevybavíte ani jeden telefonát, aby sme ho nepočuli, nevytrtkáte ani jednu kurvu, aby sa nám nevyžalovala. Budeme vás sledovať na každom kroku a garantujem vám, že už sem nepriveziete ani gram, aby sme o tom nevedeli."

	Burger skončil, taktika výsluchu mu hovorila, že aj vyhrážky musia mať mieru, inak sa stanú neúčinné.

	Hakl prižmúril oči, premeriaval si raz jedného, raz druhého.

	„Ale nič z toho sa nemusí stať," pokračoval Burger miernejšie. „Môžeme sa dohodnúť."

	Hakl ožil, odrazil sa od operadla, ruky položil na stôl, preplietol si prsty.

	„V poriadku, dohodnime sa. Platím povinné percentá ako každý, myslel som si, že ste svoj podiel dostali, no ako vidím, chcete viac. Dobre, dohodnime sa. Koľko žiadate týždenne?"

	Burger si so šéfom vymenili pohľady. Burger si odkašlal.

	„Dohodneme sa inak, chcem dievča."

	Hakl vyvalil oči. Hodil sa na operadlo, bezmocne roztiahol ruky, neveril vlastným ušiam.

	„Celý tento cirkus pre kus mäsa!? Ste normálni? Prečo ste neprišli sami? Aj druhí od vás chodia a nerobia také caviky! Jasné, že mám, pre vás to najlepšie. Pozrite sa, dohodneme sa takto: Vy dvaja môžete prísť, kedy chcete, pochopiteľne, na účet podniku. Ostatní chlapci od vás len povedia pri dverách heslo oddelenie vrážd a majú polovičnú taxu. A od budúceho týždňa mám pre vás špecialitku, príde nová zásielka, čerstvé mladé neobdraté mäsko. Ste vítaní!"

	Hakl si suverénne založil ruky na prsiach. Až takýto hladký priebeh policajnej akcie zase nečakal, a ten koniec! Títo dvaja druhotriedni fízli ho hlboko sklamali, precenil ich. Znova bol na koni.

	Burger siahol do vnútorného vrecka na saku.

	„Mäsko si nechaj, ja chcem túto," hodil pred Hakla fotografiu a odstúpil. Čakal na reakciu, čakal, či si všimne, že mu začal automaticky tykať.

	Hakl chňapol po fotografii, zháčil sa, stuhol, hrklo v ňom, potom sa spamätal, usmial akoby nič a fotografiu hodil späť na stôl.

	„Ne." chcel zaklamať, no včas si uvedomil, že títo dvaja asi nie sú druhotriedni fízli. „Nebola tu dva dni," zachránil situáciu a slovíčko nepoznám včas nahradil slovom nebola.

	„Naposledy tu bola vo štvrtok ráno, skončila šichtu. Pracuje tu ako krupierka, okrem toho ju každé ráno trtkávaš doma na byte. Včera ráno odtiaľto neodišla, nie po svojich, nie dobrovoľne, nie s tebou ako zvyčajne."

	Hakl nezmenil polohu, v tvári sa mu nepohol ani sval. Premýšľal. Tak predsa ma sledujú! Pohľad mu padol na stôl. A čo telefón? Určite ma odpočúvajú! Odkedy? Čo všetko vedia, čo zachytili? Doboha! Načo platím toľké prachy tomu hajzlovi!? Mal ma varovať, veď sme sa dohodli!

	Burger s uspokojením sledoval Haklov vydesený pohľad. V duchu sa usmial. Pán Hakl už precitol, už mu redne, začína chápať.

	„Domov neprišla. Chcem, aby bola do dvadsiatich štyroch hodín doma, ak nie, splní sa všetko, čo som povedal. Neboli to vyhrážky, bol to plán práce nášho oddelenia na budúci týždeň, mesiac, rok. Vlastne, čo kecám, aký mesiac, aký rok? Dostaneme ťa oveľa skôr. Je na tebe, čo z toho si pochopil."

	Burger pokojne pristúpil k stolu, usmial sa, vzal si fotografiu, ešte raz ju na diaľku ukázal Haklovi, poklepal po nej prstom.

	„To dievča pôjde domov."

	Až teraz schoval fotografiu do vrecka. Odišli bez rozlúčenia.

	Hakl vstal, otvoril bar, nalial si konskú dávku koňaku, hodil ho dnu. Prebehol kanceláriou, chňapol po telefóne, zahľadel sa na slúchadlo a pokrútil hlavou. Tento telefonát radšej vybaví z búdky.

	Zadná stráž nemala o priebehu akcie ani šajnu, Burgerovi poctivo zahlásila, že tadiaľ nikto neunikol. Nikoho tým neprekvapili.

	„Malo to nejaký význam?" spýtal sa Kubica.

	„Pán prokurátor, viem, že sme nič nenašli."

	„Páni, to je už druhá spackaná akcia tento týždeň. Čo sa to deje u vás v polícii?"

	„Pán prokurátor."

	„Chceli sme ho dnes zatknúť! Nenašli sme nič, zhola nič! Ja nevidím žiadny zákonný dôvod, aby sme tých ľudí ďalej obťažovali!"

	„Veď už ideme, pán prokurátor."

	
Mayor odpískal nepodarenú akciu, celou cestou na oddelenie mlčal.

	„Edo, dosiahli sme aspoň niečo?" spýtal sa až u seba v kancelárii.

	„Určite áno. Dali sme im o sebe vedieť. Kašľať na koks a kurvy, za to ho zbalíme, kedy budeme chcieť, mne ide o Aničku. Ak jej doteraz hrozilo nejaké nebezpečenstvo, určite sa zháčia, budú sa báť niečo jej urobiť, možno sa poserú a naozaj ju vrátia. Ak nie, aspoň sme pre ňu získali čas."

	„Pre seba, Edko, pre seba sme získali. Dúfam, že si neplánujete pohodový víkend."

	Neplánovali. Burger vedel, čo musí urobiť.

	Krauz sa dostal domov až po polnoci, služobné auto nedostal, sotva chytil posledný spoj. Cez deň sa iba poflakovali. Kuky s kolegom pobehali pár zubárov, Chosé skočil do labákov, Krauz študoval spis.

	Zúril. Už dávno sa mu nestalo, aby týždeň po vražde nemal koho vypočúvať, nemal do čoho pichnúť. Rakúšania sa neozvali, totožnosť mŕtveho nepoznali, dokelu aj s takým prípadom!

	Jedinú pozitívnu správu v ten deň priniesol Mayor z inšpekcie. Sochor naozaj podal podnet na prešetrenie zákroku v Strnadovom byte, no Krauzov záznam bol napísaný tak nepriestrelne, že potrvá týždne, kým preveria všetky detaily, a napokon sťažnosť odložia ako neopodstatnenú. Aspoň tak mu to predbežne sľúbil riaditeľ inšpekcie.

	Jedinú pozitívnu správu toho dňa Mayor negoval vyhlásením o tretej, večer všetci nástup do akcie. Krauz skočil domov, chcel skontrolovať domáce úlohy. Tati! Veď je piatok! Dobre, tak nie, v pohodlí domova sa navečeral, konečne niečo teplé do žalúdka, a trielil späť do kancelárie.

	Celú akciu strávil ani v mrákotách, stále premýšľal o svojom prípade. Nemusel sa sústrediť, sotva vošli do kasína, vedel, na čom sú a ako akcia dopadne. Trapas, túžobne očakával koniec.

	Aj Chosé túžobne očakával koniec, mal dnes rande s dvoma babami, obe si našli čas, no on zlyhal na celej čiare. Posťažoval sa Krauzovi, ale pomôcť mu nemohol.

	Keď sa Krauz unavený zvalil vedľa Sylvie, bolo pol druhej. Skúšal zaspať, no iba civel do stropu. Rozmýšľal nad lebkou v lepenkovej škatuli, nad prezradenými policajnými akciami, nad Aničkou. Nemá to význam, aj tak nezaspí! Vyšiel na balkón a zapálil si.

	Netušil, že na opačnom konci mesta jeho starší kolega na balkóne vyfajčil už polovicu škatuľky, ani on nemohol zaspať.

	Burger zaspal až nadránom, mal pocit, že manželka ním zatriasla už po desiatich minútach.

	„Je tu suseda."

	Pochopiteľne, chcela vedieť, čo včera zistili, kedy sa jej vráti dcéra. Trpezlivo jej vysvetlil.

	„Dobre, Edko, verím ti. Tak ja prídem zase večer."

	Už neplakala, asi nemala slzy.

	Burger sa oholil, na balkóne dofajčil načatú škatuľku, zjedol polovicu obeda, potom sa previnilo usmial na manželku.

	„Ja musím..."

	„Len choď, treba tej nešťastnici pomôcť. Edko, ona ti verí ako nikomu, nesmieš ju sklamať..."

	„Ešte aj ty mi šponuj nervy!"

	Zavolal Igora, riaditeľa kriminálky z druhého okresu. Bol doma, vraj sa rád stretne.

	„Nie, Edo, do krčmy nie, príď radšej ku mne."

	Igor býval na tom istom sídlisku, pár zastávok autobusom. Vrelo ho privítal, aj manželka.

	„Poznáme sa z policajného plesu."

	„Ahá!" nespomínal si Burger, no slušnosť kázala prikývnuť.

	Dostal kávu, vodku, improvizovaný chlebíček v štýle čo chladnička dá.

	„Presvedčil si sa na vlastnej koži, Edo?"

	„Čo?"

	„Počul som o vašej včerajšej akcii."

	„Doriti, už sa to šíri?"

	„Nie, načo, všetci to vedia. Už mi veríš?"

	„Veril som ti aj v utorok. Niečo tu smrdí."

	„A riadne. Spracoval si písomný návrh na akciu?"

	
„Spracoval."

	„Požiadal si špecializované zložky o podporu?"

	„Požiadal."

	„Išlo to bežným schvaľovacím systémom?"

	„Zrýchleným, ale dostali to všetky oslovené zložky."

	„Potom je to niekto od vás, niekto z mestského riaditeľstva, lebo my na okresoch sme o tom nevedeli. Možno niekto od vás zavolal na okres bonzákovi a ten to vyniesol von, ale to je jedno, koľko ich je, prvý zhnitý článok reťaze musí byť u vás!"

	„Kurva, dostať ho tak do rúk!" Burger si preplietol prsty a stisol, až mu zbeleli hánky.

	„Aj my na okrese by sme ho chceli dostať prví."

	„Ehm." zaodŕhal Burger. „Keď sme o tom v utorok hovorili, naznačil si, že máš plán, že niečo podniknete."

	„A.?"

	„Ja viem, som z mesta. Som nakazený. No nemá význam, aby som tu bol, ak mi neveríš."

	„Edo, tebe by som aj veril, poznáme sa tak dlho, že môžem dať za teba ruku do ohňa, no iba za teba. Ak ti niečo poviem, musí to ostať iba medzi nami. Naši chlapci by mi to neodpustili."

	„Takže akcia už beží? Je vás viac?"

	„Štyria. Ja plus traja, čo majú moju plnú dôveru."

	„Presvedčíš ich, aby sme boli piati?"

	„Budú vrčať."

	„Ja som ochotný aj hrýzť. Prisahám! A mám silnú motiváciu. Vo včerajšej akcii nešlo len o drogy a prostitúciu. Mne išlo predovšetkým o Aničku. Robí tam krupierku, je to moja suseda, stratila sa. Vystrašil som Hakla, no neviem, či dostatočne. V každom prípade dúfam, že sme získali aspoň čas, ak nič iné. Potrebujem chytiť toho hajzla, čo vynáša, aby som im po ňom poslal ďalší odkaz, mám plán, ale bez neho som nahratý."

	„Chápem. Dobre, tak počúvaj."

	Večer o šiestej sa stretli v bočnej uličke vedľa hotela.

	„Tam do toho vchodu."

	Igor zamieril k paneláku pri ceste. Nepoužili výťah, vybehli po schodoch na prvé poschodie. Igor zaklopal, dve dlhé, tri krátke. Dvere sa otvorili, vošli. Päť odhodlaných chlapov zastalo v obývačke. Trom sa to vôbec nepáčilo.

	„Igor, povedal si, že viac nikto, iba my štyria."

	„Viem, povedal som, no Edo je odskúšaný."

	„Nikto nie je odskúšaný."

	„Navyše je z mesta a sám si tvrdil, že jedine odtiaľ."

	„Ja viem, chlapci, ale povedal som aj to, že v konečnej fáze budeme potrebovať pomoc zhora. Edo je na to ako šitý."

	Mlčali.

	„Igor mi zatiaľ nič nepovedal," ujal sa slova Burger, „iba ma priviedol. Ak s tým máte problém, odídem. Neviem, čo robíte, nemôžem nič prezradiť. Mám odísť?"

	Váhali.

	„Ak ho priviedol Igor a zaručil sa zaňho." Jeden z kolegov oslovil dvoch váhajúcich. „A fakt budeme potrebovať pomoc. Potom budeme narýchlo zháňať niekoho neprevereného? Zvážme to, chalani."

	„Ja som Jano," jeden z váhavcov podal Burgerovi ruku.

	„Peter."

	„Vlado."

	„Teba poznám," povedal Burger Vladovi. Z trojice bol najstarší.

	„Robili sme spolu tú vraždu v chatkovej kolónii za Slovnaftom. Zhorená žena v chatke, drôt okolo krku."

	„Stela Pokorná, ale to bolo ešte za socíka. Máš dobrú pamäť."

	 

	     „Nie až takú ako vy, pamätáte si aj meno."

	„Tykáme si, nie? Ja som Edo."

	Riaditeľ okresnej kriminálky si pomädlil ruky, úvod zvládli, teraz by ho mali zasvätiť.

	„Sadneme si. Edko, tento byt patrí Jankovi," oslovený okresný detektív sa usmial a prikývol, „vyrastal tu, pozná naokolo všetkých a všetko. Má vynikajúcu miestnu a osobnú znalosť, to poznáš sám. Spresním, že byt patril jeho babke, dožila tu, teraz je prázdny, takže nás tu nebude nik vyrušovať. Nepýtaj sa ma, ako je možné, že sme zohnali taký perfektný oporný bod rovno oproti sledovanému objektu, neviem, či je to Božia vôľa alebo riadenie osudu, no stalo sa. Pozri sa z okna." Burger vstal, podišiel k oknu. Musel sa uhnúť trojnožke s ďalekohľadom, aby videl von. Trojnožka bola pevná, drevená, ďalekohľad veľký, námornícky.

	Vyzrel von, cez cestu, pár metrov od neho, svietil modrý neónový nápis: HOTEL CKM. Z okna bol vynikajúci výhľad na hlavný vchod a na parkovisko pred ním.

	Burger sa vrátil, sadol si.

	„Problém s prezradenými policajnými akciami sme na oddelení preberali už mesiace. Pred tromi týždňami priniesol Janko zaujímavú informáciu. V hoteli mu pracuje."

	„To je jedno!" skočil šéfovi do reči Janko.

	„Správne, to je jedno. Nazvime ho Jedno. Ten Jedno nám posunul cez Janka informáciu, že do hotela si nejaký policajt chodí po peniaze. Jedno bol pri jednej odovzdávke náhodným svedkom. Policajta nevidel, iba počul cez dvere. Bolo to v sobotu večer. Ďalšiu sobotu sa situácia zopakovala. Predpokladáme, že sa z toho stal zvyk a chodí pravidelne. Preto sme tu. Dnes už tretiu sobotu. Čakáme, striehneme. Ja poznám funkcionárov z mestských porád u riaditeľa, chlapci poznajú väčšinu detektívov z mesta aj okresov. Nepredpokladáme, že by na takúto sólo akciu našiel odvahu nejaký zelenáč, bude to starší harcovník, mali by sme ho poznať."

	„Logická úvaha."

	„Tak logicky striehneme, striedame sa. Edko, poznáš pozadie hotela?"

	„Myslíš zadné vchody a východy?"

	„Nie, majiteľa a súvislosti."

	„Nie."

	„Poznáš Bossa?"

	„Už pár mesiacov mi informátori hlásia, že nám v meste operuje šikovný chlapčisko, čo sa tak dá oslovovať. Vraj chce ovládnuť celé podsvetie."

	„Máš dobrých informátorov. Boss pracuje mimoriadne premysleným spôsobom. Radia mu odborníci a zrejme za ním stojí silný finančný kapitál. Kúpi hotel alebo si prenajme bar, reštauráciu a kasíno v hoteli, no sám ho neprevádzkuje. Nasadí tam svojho človeka a ten sa mu o všetko postará. Boss iba inkasuje hotové peniaze a točí ich ďalej. Za posledné dva roky sa mu podarilo ovládnuť polovicu nočného mesta. Točí herne, prostitúciu a, čo je najhoršie, začali obchodovať s Juhošmi a Turkami, nakupujú a distribuujú kokaín a heroín. Naše Mesto už nie je len tranzitným mestom, už sme cieľovou stanicou, ulice sa plnia bielym práškom a my nemáme páky, nevieme to zastaviť. Plynú z toho ohromné zisky. Boss už má polovicu mesta, no chce celé. Aby zastrašil konkurenciu, používa vydieračské metódy, má armádu holohlavých bezkrkých nabúchaných vagabundov, konkurencii sa vyhráža vypálením podniku a fyzickou likvidáciou. Kto sa poserie, radšej mu podnik predá, kto nie, platí aspoň výpalné. Kto ani to nie, má problémy."

	„Máte celkom obstojné informácie," pochválil kolegov Burger.

	„Lebo sme stále na ulici. Vy sa prplete iba s vraždičkami, ty a pár starších od vás občas zavítate do nočného mesta, uznávam, no aj tak ste dosť ďaleko od reality. My na okresoch sme v prvej línii, sme vonku stále, nečuduj sa, že občas sa na nás niečo nalepí. Poznáš staré kriminalistické heslo."

	„Všetci ľudia všetko vedia."

	„Poznáš. A teraz k hotelu. Boss ho kúpil pred dvoma rokmi, zveril ho jednému z najlepších kamarátov, Viktorovi Prajsovi. Mal by si ho poznať."

	„Prajs? Jeho otec urobil ten poštový vagón?"

	„Ten! Posledná vlaková lúpež u nás, slávny prípad."

	„Neslávny, dostal trinásť rokov."

	„Aj tak sa na to dá pozerať. Mladého tiež poznáš?"

	„Viem, že za socíka mal problémy s valutami. Pri jednom zatýkaní mu policajti zlomili ucho."

	„Správne, jedno má požmolené, kamaráti mu hovoria Uško. Najlepší kamaráti Macko Uško, ale je na to háklivý. Za starého režimu obchodoval s bonmi a markami na Gorkého, no to je už história, povýšil. Teraz je v plnke a prevádzkuje hotel, patrí do najužšieho Bossovho tímu, má vlastnú armádu, rastie."

	„Zaujímavé. Darí sa mu."

	„Darí, no aby sa im darilo aj ďalej, potrebujú na podnikanie pokoj. Jediní, kto im môže zodvihnúť mandle, sú policajti, a tak začali kupovať informácie. Presnejšie, celých policajtov aj s informáciami."

	„A sme doma, logické premostenie."

	„Preto sa nám v poslednom čase nedarí, lebo sú v nakupovaní takí úspešní. Malé ryby nás nezaujímajú. Vieme, že v ich podnikoch sa občas zastaví hliadka PMJ alebo obvoďáci, dostanú zadarmo jesť, občas vypiť, občas drobné na kávu. Za to na revanš ignorujú zlé parkovanie na chodníku alebo rušenie nočného kľudu. Kašľať na nich, nás zaujímajú väčšie ryby."

	„Chceš povedať z mestského riaditeľstva."

	„Ešte stále sa tomu brániš? Odkiaľ, podľa teba, bude ten zmrd, čo má prehľad o všetkých akciách?"

	Burger prikývol, že sa nemieni hádať.

	„Musí byť zhora, potrebujú niekoho zhora, chcú dopredu vedieť, čo sa chystá, kedy sa to chystá, v ktorom podniku, aby mohli presunúť materiál, upratať. A potrebujú to vedieť celoplošne, informácie pre celé mesto, jeden okres ich nezaujíma, operujú všade."

	Burger zase prikývol, pošúchal si bradu.

	„Mám otázku. Aj kasíno na Obchodnej im patrí?"

	„Patrí. Prevádzkuje ho Tibor Hakl, tiež blízky spolupracovník Bossa."

	„Mám o to väčšiu motiváciu, aby sme nášho bonzáčika chytili a využili na záchranu Aničky. Dúfam, že dnes príde."

	Inštruktáž sa skončila. Riaditeľ okresnej kriminálky si pleskol po stehnách a vstal.

	„Dobre, začneme. Rozdelíme sa. Minule som bol po polnoci, teraz si beriem službu do polnoci. Edo potiahne so mnou. Vy si choďte oddýchnuť, striedanie presne o dvanástej."

	
Pokyny boli jasné, na rozdiel od oficiálnych policajných akcií teraz nikto nereptal.

	Igor s Burgerom osameli. Služba bola jednoduchá. Z chladničky si vybrali pivo, zapálili si, striedali sa pri okne. Keď prišla nejaká zaujímavá osoba, kývli jeden na druhého, aby sa uistili, či ho poznajú alebo nie. Výkonný ďalekohľad im pri identifikácii výborne pomáhal, lebo dobré ďalekohľady sú účinné aj v šere, stačí im svetlo z pouličných lámp.

	Čas bežal. O ôsmej mal pri okne službu Igor.

	„Edo."

	„Máš niečo?" Burger zadusil cigaretu a ponáhľal sa k oknu.

	„Toho, ja neviem, mne sa zdá, že ho poznám! Nie je od vás?"

	Igor ustúpil od ďalekohľadu, Burger sa zohol.

	„Preboha! To nie!" hlesol Burger.

	Z auta na parkovisku pred hotelom vystúpil detektív z oddelenia vrážd Richard Krauz.

	V sobotu ráno Krauz nevstal, trpezlivo čakal, či zazvoní. Nezazvonil, telefón ostal ticho, pre istotu ho zdvihol, či nemajú poruchu. Nemali, naozaj sa do rána nestalo nič závažné.

	Doobeda sa zapojil do domácich prác.

	„Richard, skoč s košom!"

	„Už letím, miláčik!"

	„Richard, zabudla som olej, ako mám vysmážať?"

	„Už aj idem, treba kúpiť ešte niečo?"

	„Riško, potrebujem opraviť uško na hrnci, stále mi odpadáva!"

	„Už som pri tebe aj so skrutkovačom."

	Príjemné oddychové sobotné dopoludnie.

	Na obed mali návštevu, ohlásila sa sestra so švagrom. Napokon vysvitlo, že sú nielen hladní, ale že švagrovi zobrali techničák. Bolo treba pourgovať, intervenovať, jednoducho zneužiť právomoci verejného činiteľa. Našťastie kolegovia na doprave to tak nebrali, boli zvyknutí.

	Poobede prišla na program rodinná vychádzka a detské predstavenie v miestnom kine. Krauz sa nudil, od polovice rozprávky už len posedával vonku a fajčil. Aspoňže bol otvorený stánok, kúpil si časopis.

	„Počkaj, pozriem schránku," povedala Sylvia, keď sa konečne dostali domov.

	„V sobotu? Ktorý poštár roznáša v sobotu?"

	„Aspoň vyhodím letáky."

	Sylvia otvorila schránku a hŕba letákov už-už smerovala do pripravenej nádoby vyhradenej na papierový odpad, keď si všimla list.

	„Dokelu, skoro som ho odhodila. Rišo, to je čudné, je tu iba tvoje meno."

	
Krauz si vzal podávaný list a prekvapene zagánil. Obyčajná obálka, biely papier, zalepená, bez známky. Namiesto adresy paličkovým písmom: R. KRAUZ.

	„Ktorá sa zase nevie dočkať?"

	„Sylvinka, prosím ťa."

	„Len sa nerob, viem všetko."

	„Všetko nevie nikto."

	„Aspoň tuším, ty filozof!"

	Krauz dúfal, že nie, no aj tak ho pre istotu ovoňal. Nevoňal.

	„Môžem ho vidieť?" spýtala sa Sylvia, keď si sadli v obývačke na gauč.

	„Najprv ho otvorím ja, môže tam byť dynamit."

	„Nepochybujem. Ale v podobe odtlačku ženských pier. Alebo ďalšieho termínu."

	„Sylvinka, prosím ťa! Vážne si myslíš, že by som takýmto naivným priehľadným spôsobom."

	„Ty nie, ale tá krava."

	Krauz otvoril list. Nič nevybuchlo. Obyčajný kancelársky papier, tým istým paličkovým písmom bol v strede napísaný jednoduchý odkaz:

	DNES VEČER O ÔSMEJ V BARE HOTELA CKM, PRI PULTE SI OBJEDNAJ ĽADOVÉHO GORBAČOVA. VIEM NIEČO, ČO ŤA BUDE ZAUJÍMAŤ.

	Iba toľko, bez podpisu.

	Krauz podal list manželke.

	„Čo som hovorila, je tehotná!"

	Krauzovi sa nechcelo tralalákať cez celé mesto električkou, vzal si auto. Starú škodovku stovku dostali do daru od svokra. Hrdzavá črepina, no ešte občas naštartovala. Prednú kapotu svokor vymenil, už sa nedala opraviť. Od známeho zohnal obstarožnú, čo na tom, že bola oranžovej farby, k zelenému autu sa náramne hodila. Krauz jazdil na aute hodiacom sa skôr do cirkusu ako detektívovi z oddelenia vrážd. Keď na ňom občas zavítal do práce, smialo sa celé oddelenie.

	
	V hoteli už nebol roky, matne si spomínal, že bar bol na konci vestibulu dolu schodmi, ak nerenovovali, nemal by zablúdiť. Keď prechádzal cez vestibul, recepčná za pultom zdvihla hlavu, presvedčila sa, že hosť sa nechce ubytovať, a čítala ďalej.



	Nerenovovali, bar bol na pôvodnom mieste. Krauz skontroloval čas na hodinách na stene za recepčnou. O tri osem, cestu si načasoval správne.

	
	V sobotu večer sa nočný bar zaplnil už takto skoro. Na predposlednom schode zastal, rozhliadol sa. Stoly boli obsadené, no pokyn znel jasne, má ísť k barovému pultu. Načo, veď aj ten bol obsypaný smädnými chrbtami. Na konci zbadal medzeru, voľné miesto, zamieril tam.



	Posledná barová stolička bola voľná, pred ňou na pulte ceduľka s nápisom RESERVÉ. Nastokol sa na stoličku.

	„Prepáčte, toto je obsadené," usmiala sa sympatická barmanka.

	„Mám si objednať ľadového Gorbačova."

	Prestala sa usmievať, so záujmom si obzrela zákazníka s výsadou použiť vyhradené miesto. Vzala ceduľku a schovala ju pod pult. Zaštrngala pohármi a pred detektíva postavila 

	 

	vodový pohár do polovice naplnený čírou tekutinou s dvoma kockami ľadu. Krauz privoňal, ruská vodka.

	„K tomu?"

	„Sódu."

	Krauz sa napil. Výborná, žiadna pachuť, žiadny podtón, čistý lieh, vo vodke sa vyznal.

	„Pane."

	Otočil sa. Za chrbtom mu stáli dvaja mocní chlapíci v čiernych sakách. Ak boxovali, tak určite super ťažká váha, ak nie, aj tak by od nich nechcel jednu schytať.

	„Áno.?"

	„Šéf vás očakáva."

	„Pijem."

	„Ehm, viete, šéf vás očakáva!"

	„Počul som. Dopijem a pôjdem."

	„Ale náš šéf."

	„Je iba váš šéf, nie môj. Povedal som, dopijem!"

	Čo mohli robiť? Ostali stáť za chrbtom. Barmanka nedokázala ovládnuť úsmev od ucha k uchu, radšej sa odvrátila, aby ich nedráždila. Ani Krauz nechcel zbytočne dráždiť, na dvakrát dopil a zoskočil zo stoličky.

	„Páni." ukázal rukou do hlbín nočného baru.

	Jeden ich viedol, druhý mu strážil chrbát, aby sa mu náhodou niečo nestalo. Ako prechádzali barom, Krauz registroval spýtavé, prekvapené, občas výhražné pohľady. Chlapci si dali záležať, aby ho ukázali celému osadenstvu.

	Na konci baru visel ťažký brokátový záves, za ním boli zamaskované dvere bez nápisu, každému normálnemu hosťovi muselo byť jasné, že tam nemá čo hľadať. Pre istotu jeden ostal vonku, ďalej s ním išiel iba ukazovateľ smeru. V chodbe za závesom bolo pár dverí bez označenia, zastali pri posledných. Muž zaklopal, počkal na vyzvanie. Iba otvoril, vpustil hosťa a ostal vonku.

	Krauz prižmúril oči, prechod zo šera do rozžiarenej kancelárie trochu zabolel. Domáci už stál pri ňom, naťahoval ruku.

	„Vitaj."

	„Viktor?"

	„Spomínaš si?"

	„Dlho sme sa nevideli."

	 

	„Tykáme si?"

	„Jasné, prečo nie?"

	„Si detektív z oddelenia vrážd, šarža, a ako si správne podotkol, dlho sme sa nevideli. Neviem, či sa niečo nezmenilo."

	„Nie, nezmenilo."

	„Sadnime si."

	Viktor mal kanceláriu zariadenú ako múzeum. Mahagónový lesklý nábytok, sedačka a kreslá z čias Ľudovíta kto- viekoľkého, drahé obrazy v hrubých rámoch.

	„Darí sa ti," pochválil Krauz.

	„Reprodukcie, imitácie, pozlátka."

	„Ako celý tento život."

	Kým si Viktor sadol, otočil vypínačom, svetlo už nebolo ostré. Z vitríny priniesol fľašu a dva poháre. Pohodlne sa usadili. Pripili si niečím, čo Krauz nevedel ani prečítať, nerozumel po francúzsky.

	„Olejček na mazanie detskej ritky," pochválil domáceho výber.

	„Pre starých kamarátov len to najlepšie," bránil sa Viktor. „Ako sa máš?"

	„Dobre, nemôžem sa sťažovať. Ty?"

	„Tiež sa nesťažujem."

	„Vidím, už nie si na ulici s plnými vreckami bonov a mariek. Postúpil si!"

	„Už nie, postúpil som, ako hovoríš. Mirec mi pomohol."

	„Niečo sa mi donieslo."

	„Ehm, keď sme pri tom." zaodŕhal, váhal, rozpačito si požmolil deformované ucho. „Bol si teraz niekedy s Bossom?"

	„S kým? S Mirom? Prečo mu všetci hovoríte Boss? Čo vám šibe? Čo sme v Chicagu?"

	„Jemu sa to páči, sám si to vymyslel."

	„Drbe mu."

	„Tak bol?"

	„Nie. Má to nejaký súvis?"

	„Má. Dúfal som, že ťa osloví, sľúbil mi to. No nič, nechal všetko na mňa, ako vždy."

	„Čo všetko? Nerozumiem."

	„Vieš, čo robí," nebola to otázka.

	 

	„Skupuje nehnuteľnosti, hotely, reštaurácie, rozťahuje sa po celom meste. Stretol som krpatého Šulina z partie, pamätáš."

	„Šulino! Jasné!"

	„Porozprával mi."

	„Šulino vie prd."

	„Aj to mi stačilo."

	Viktor dolial. Zase si podvedome požmolil ucho. Krauz postrehol, že nevie, ako začať. Miro, člen starej partie zo sídliska, sa s ním mal stretnúť a naklepať ho, za Viktorom už mal prísť vyškolený, no nestretli sa, niečo zlyhalo a Viktor si nevedel rady.

	„Môžeme prejsť rovno k veci," postrčil ho Krauz.

	„V poriadku. Tento hotel mi zveril Boss."

	„Miro."

	„tak Miro, prevádzkujem ho, vediem ho, podnikáme spolu, darí sa nám."

	Krauz mal o ich podnikaní celkom presnú predstavu, Šulino vedel nielen prd, ale aj čo-to o pozadí ich nočných aktivít. A nielen Šulino, nech sa stretol s kýmkoľvek zo starej partie, vždy skončili reč pri Mirovi. Niektorí, čo mali smolu, stáli bokom a iba slepo závideli, tí vedeli najviac, niektorí mali šťastie a už pre Mira pracovali, tí sa väčšinou hrali na nemých.

	„To rád počujem," klamal Krauz.

	„Riadiť takú sieť podnikov, ako máme teraz, si vyžaduje more ľudí. Dobrí, myslím tým spoľahliví, lojálni ľudia, sa hľadajú čím ďalej tým ťažšie. O to viac si vážime už odskúšané, preverené kádre. Vážime si vernosť."

	Krauz si všimol, že pouličný vekslák zmenil nielen pracovisko, ale aj slovník. Lojálni ľudia, odskúšané, preverené kádre, vernosť. Niečo také od Viktora nikdy nepočul.

	„Poviem ti otvorene, jeden z mojich ľudí má ťažkosti. Spôsobil si ich ty."

	„Ja?" žasol Krauz.

	„Fero Strnad."

	„Fero!?" Údiv narastal. Poskočilo mu obočie.

	„Fero pracuje pre teba? Taký." včas si zahryzol do jazyka.

	„Taký. Ak dobehol aj teba, znamená to, že dobre klame telom. Tiež nemusíš všetko vedieť."

	 

	Krauz si uvedomil, že naozaj nemusí o Ferovi všetko vedieť. Spomenul si na slová zástupcu. Niektoré súvislosti začali do seba zapadať.

	„Advokát Sochor tiež pracuje pre teba?"

	„Pre nás."

	Krauz pochopil, odkiaľ vietor fúka, keď priveje najdrahšieho advokáta v meste.

	„Počúvam," popohnal bývalého kamaráta.

	„Zatkol si ho."

	„Dvakrát."

	„Bol by som rád, keby ste dali od neho ruky preč."

	„Som policajt, nemôžem dať ruky preč od trestnej činnosti. To ma v škole neučili."

	„Už nie sme v škole, Richard, vyrástli sme. Pracujeme, podnikáme, staráme sa o seba, o rodiny, o priateľov. Žijeme v Našom Meste, využívame jeho možnosti, ťažíme z neho, zbierame bankovky porozhadzované po chodníkoch, sme šikovní, darí sa nám. Viem, každý úspech vyvoláva závisť, no sme pripravení. Ak sa nám niekto postaví do cesty, vieme si poradiť. Vieme aj udr..." zaváhal.

	„Udrieť? Chceš sa mi vyhrážať? Mám sa začať báť?"

	„Nie, to nie! Nevyhrážam sa! Nezastrašujem ťa!"

	„Akože nie? Vieš, kde bývam, hodili ste mi do schránky pozvánku, vieš, kde pracujem, takže ste si ma preklepli. Pozveš ma na pohárik a namiesto kamarátskych spomienok na mňa vybalíš mafiánsky slovník. Vernosť, lojálnosť, odskúšané kádre. Kam na to chodíš, človeče!? Žiadaš ma, aby som sa vykašlal na zmrda, čo mláti svojho jednorukého otca a po šenkoch predáva nakradnuté veci."

	„Ja viem, ja viem! Fero občas uletí, je taká povaha. Prepáč, asi som začal zle, myslel som si, že chápeš súvislosti."

	„Nikto mi žiadne súvislosti nevysvetlil, nemám čo chápať."

	„Dobre, tak inak. Nevyhrážam sa ti, nezastrašujem ťa. Nepreklepli sme si ťa. Mnohým chalanom z partie si sa pochválil, kde bývaš a čo robíš, donieslo sa mi to. Nechcem jalovo orodovať za zmrda, chcem sa prihovoriť za priateľa, za môjho zamestnanca, za nášho človeka. Nielen prihovoriť, chcem ti ponúknuť obchod."

	„Obchod?" Krauz si spomenul na druhú časť odkazu.

	 

	„Obchod. Máš na stole prípad, s ktorým si nevieš rady, lebo nevieš, kto to je."

	„Kurva!" nevydržal Krauz. „A to mi chceš tvrdiť, že ste si ma nepreklepli? Že nezbierate o mne informácie!? Veď vieš aj to, čo mám na stole!"

	„Iba počúvame. Aj my máme svojich informátorov, nielen vy."

	„Aj medzi policajtmi?"

	„Aj."

	„A to sa nebojíš povedať mi niečo také rovno do očí?"

	„Musím, aby si bol v obraze."

	„Pekné obrazy mi tu maľuješ, len čo je pravda!"

	„Upokojme sa, Rišo, nemá význam na seba ziapať. Vychladni láskavo, jedine s chladnou hlavou sa niekam dopracujeme."

	„Dopracujeme? Ale ja s tebou nespolupracujem, nie som tvoj zamestnanec."

	„Zase vyskakuješ. Zbytočne si vzťahovačný. Nemusíš byť môj zamestnanec, no pomoc by si prijať mohol."

	„Pomoc?"

	„Viem, koho ste vykopali, a viem aj, kto mu prederavil kotrbu."

	Krauz sa opatrne napil.

	„Aha! Takže záujem by bol?" podpichol ho Viktor.

	„To má byť tá druhá časť odkazu?"

	„Správne."

	„Ale každá informácia niečo stojí, však?"

	„A to je druhá časť obchodnej ponuky. Ja tebe, ty mne."

	„Fajčíš?" Krauz už nevydržal bez cigarety.

	„Nie, ale ty môžeš." Viktor siahol pod konferenčný stolík. Otvorili sa dvere. „Popolník!"

	Muž v čiernom saku vyvalil oči, v tejto kancelárii sa nikdy nefajčilo! Zdesenie trvalo iba okamih, zvrtol sa a odišiel.

	„Prestaň chodiť okolo, vybaľ to na mňa rovno!"

	„Poviem ti, kto je váš vykopaný, poviem ti aj to, kto ho zastrelil a prečo. Poviem ti aj viac, kde ho nájdete. Na revanš prestanete prenasledovať Strnada a vrátite mi balíček, čo mal pri zatýkaní. Podáme si ruky a život pôjde ďalej. Ak budeš mať cestu okolo, zastavíš sa, dostane sa ti kráľovského 

	 

	 

	pohostenia. Čo si videl v bare, je len kulisa, mám tu aj zadné izby, ak mi rozumieš."

	Ozvalo sa zaklopanie.

	„Ďalej!"

	Muž priniesol popolník. Krauz privítal prestávku, potreboval rýchlo premýšľať, aby neurobil chybu. Konečne si zapálil, ani s tým sa neponáhľal.

	„Mám otázku."

	„Počítam s tým."

	„Prečo Fero? Prečo taký." radšej nedopovedal.

	„Zdanie klame. Ak máme spolu uzavrieť obchod, nemá význam, aby sme sa na niečo hrali, predstierali, že sme,že."

	„Sme kamaráti?"

	„Nie, to som nemyslel. Nemusíme predstierať, že sme kamaráti, vyrastali sme spolu, sme kamaráti, iba naše cesty sa rozišli. Mal som na mysli, aby sme predstierali, že o sebe nič nevieme. Nebudem naivný, dobre vieš, ako naše podnikanie funguje, vieš, v čom lietame. Cením si, že si s tým nezačal ako s výčitkou. Občas potrebujeme pozametať a na špinavú robotu potrebujeme ľudí. Fero je ideálny, žije si svoj život na svojej úrovni, a keď treba, je použiteľný. Za peniaze spraví všetko, nemá zábrany. Nemám veľa takých. V pondelok pôjde z cely von, žiadna väzba sa nekoná."

	„Takže máte svojich ľudí aj na prokuratúre."

	„Všade, Riško, všade, ale to teraz nie je podstatné, dôležitý je Fero."

	„Aha," pochopil Krauz. „Pracuje pre teba, takže čo-to už preskákal, čo-to už zažil, inak povedané, veľa toho vie. Nie je žiaduce, aby tvrdol v base, mohol by zmäknúť a začať kvákať."

	Viktor sa rozosmial.

	„Konečne spoznávam starého kamaráta! Vždy ti to myslelo, Rišo!"

	„Nechváľ dňa pred večerom, ešte sme sa nedohodli. S tým Strnadom súhlasím, vykašleme sa naňho, no hovorím iba za seba a kolegu. Ako budú postupovať policajti z okresu, neviem."

	„To nech ťa netrápi, už sme to zariadili, mne ide o teba."

	„Máš moje slovo."

	 

	 

	„A ten balíček?"

	„S tým to bude horšie," Krauz neklamal, myslel to vážne, ešte sa aj dramaticky zatváril. Čakal, či sa Viktor chytí, ak nie, bude musieť priznať, že žiadne eso v rukáve nemá, a to by proti hráčovi, akým bol Viktor, mohlo znamenať, že hra sa skončila, dopite, vážení a vypadnite!

	„Dobre, tak ti to poviem po lopate. Boss, teda Miro, mi dal plnú moc pri vyjednávaní, no chcel s tebou ešte hovoriť, asi nestihol. Môžete si nechať dvadsať percent, to iba preto, lebo ste to vy, teda ty a tvoj kolega, inak sa dáva desať. Ostatné musíte vrátiť, čím skôr, tým lepšie."

	„Takže Boss o tom vie?"

	„On ma poslal!"

	„Mirec, Mirec." Krauz pokrútil hlavou. „Takže dvadsať."

	„Dobre, dvadsaťpäť, ale viac ani promile!"

	Krauz si pošúchal bradu, akože premýšľa. Naozaj premýšľal, no úplne inak, než dúfal Viktor.

	„Viktor, prečo si myslíte, že ho mám ja?"

	„Richard! Až tak strašne nás podceňuješ?"

	„Nie, to nie je podceňovanie."

	„Sochor bol na policajnom oddelení, prezrel si spis. Dodali ste im Fera, igelitku s handrami, no o balíčku nie je v spise ani slovo. Dal som mu ho chvíľu pred zatknutím na rohu Vazovovej, stopili ste ho, nechali ste si ho v aute. Kde inde by bol? Rišo, fakt nás nenaťahuj, Miro sa vie aj nasrať a vtedy nepozná brata ani otca."

	„Otca,  hovoríš," zamrmlal Krauz.

	„Zľakol si sa? To je dobre, hoci to nebolo mojím úmyslom."

	„Dobre, tak ja teda pôjdem, Viktor. Ďakujem ti za koňačik."

	Viktor sa prekecol, nechtiac prezradil Krauzovi dve dôležité informácie, že balíček odovzdal Ferovi krátko pred zatknutím a miesto, kde k tomu došlo. Už potreboval iba tretí detail,  ako vyzerá, no vedel, ako sa to dozvie. Hral divadielko, strojil sa na odchod.

	„No počkaj! Kam chceš ísť? Alebo sme sa už dohodli?"

	„Daj mi čas na rozmyslenie."

	„Aký čas!?" zdúpnel Viktor. „Ty si nič nepochopil? Chceme ten balík, a basta! Nad čím chceš premýšľať?"

	
„Zle som sa vyjadril. Čo si myslíš, že ho vytiahnem zo saka? Takýto balíčisko? Ak ho mám vrátiť, musím odísť tak či tak." Krauz položil ruky na stolík, ako keď rybár ukazuje najnovší úlovok. Medzi dlaňami nechal pol metra.

	„Nedramatizuj, je sotva polovičný, ale chcel by som ho mať taký, ako si ukázal, to musím uznať," usmial sa Viktor. „To by bola iná plnka! No nič, tak choď, počkám ťa."

	„Moment, nepovedal som, že sa vrátim ešte dnes. Pochop, nie som v tom sám, ale urobím, čo budem môcť. Si tu? Nájdem ťa?"

	„Som tu stále, spím tu, bývam tu, patrí mi to," Viktor neveriacky rozhodil rukami. Ako môže niekto pochybovať.

	Podali si ruky, Krauz odišiel v sprievode muža v čiernom saku. Odprevadil ho až hore do vestibulu. Krauz sa ponáhľal, skoro bežal, no aj tak si pri rohovej sedačke všimol muža v obleku. Obzeral sa v zrkadle, naprával si kravatu, uhládzal si vlasy.

	Tie vlasy! Už také videl! Aj postava mu bola povedomá. Zazrel ho iba úchytkom, odzadu, a odraz v zrkadle mal z uhla.

	Nemôže sa zdržiavať, má plán a ide mu o minúty.

	Z Vazovovej na Mýtnu je iba kúsok, netreba auto, za pár minút sa dá prebehnúť aj peši. Na to stavil.

	Krauz to mal do centra mesta autom dvadsať minút. S obavami sledoval čas na palubnej doske. U Viktora sa zdržal hodinku, k starému dorazí o pol desiatej, dúfal, že ešte nebude spať.

	Zazvonil, zabúchal, nič. Už nezvonil, len búchal, nič. Konečne sa otvorili dvere, susedné. Vyšiel sused v modrom župane.

	„Á, to ste vy," spoznal Krauza. „No dlho ste si ho tam nenechali."

	„To naozaj nie je moja vina, ja s kolegom sme si povinnosť splnili, ďalej sa hrá na ihrisku prokurátora, advokáta."

	„Ja viem, ja viem, nič vám nevyčítam. Ja len, že tu bol pár dní pokoj. Škoda. A čo by ste dnes potrebovali?"

	„Dozvedel som sa, že starý Strnad je už doma z nemocnice."

	„No vidíte, ani to nechápem!" skočil mu do reči sused.

	„Ani za to nemôžeme. Hľadám ho, no neotvára."

	„Nemôže, veď sotva chodí. Môžem zistiť, či je hore."

	„Ako?"

	„Poďte za mnou."

	Bez problémov sprístupnil svoj byt aj druhý raz. Vytočil číslo.

	„Emil? Nespíš? Nie? Máš tu návštevu z polície. Neviem prečo, veď ho nemusíš prijať, ak už spíš. Nespíš? Môžem ho priviesť? Dobre, tak ideme." Položil.

	„Môžeme."

	Z minivešiačika na stene pri dverách zvesil zväzok kľúčov. Prešli k vedľajším dverám, sused hľadal správny kľúč a vysvetľoval: „Keď je chorý, vždy mi dá kľúče. Starám sa oňho, čo už mám robiť, keď Fero. Ale, škoda hovoriť!"

	Vošli.

	„Emil! Emilko!"

	„V obývačke! Kukám telku!"

	Prešli do obývačky.

	„To je on," sused predstavil Krauza. „Nechám vás, chlapci."

	„Dobrý deň, pán Strnad."

	„Dobrý aj vám, ale už je noc."

	„Prepáčte, zvyk, tak dobrý večer."

	„Dobrý, dobrý." zastonal.

	Určite nemal dobrý večer, ležal ofačovaný ako Lazar.

	„Ruku vám nepodám," aj tú poslednú mal ofačovanú.

	„Volám sa Krauz, som z kriminálky, ja s kolegom sme zatkli vášho syna."

	„Ďakujem, zachránili ste mi život."

	„Nie, to nie, keď sme prišli, už vás odviezla sanitka. Fero vás vytiahol von pred výťahy, nie my."

	„To je jedno, aj tak ďakujem. Ale slabo ste ho zatkli, už je vonku."

	„Nie je, odvčera je zase vnútri."

	„To je dobre."

	„Nie je. Má dobrých kamarátov, v pondelok ho pustia."

	„Tí jeho kamaráti!" vzdychol si.

	„Mohli by sme ho tam podržať, aspoň kým sa nevyliečite."

	„Tak si ho tam nechajte, aspoň pol roka," zaprosil, v očiach mu zasvietila iskrička nádeje.

	„Ale potrebujem jeden dôkaz, čo si ukryl v byte."

	„Aký dôkaz?"

	„Malý balíček."

	„Aký balíček, nerozumiem."

	„Veľký asi ako škatuľa od topánok, no o niečo tenší. Priniesol niečo také?"

	„On mi tak ukazuje, čo privlečie! Ak niečo má, tak to bude v jeho brlohu. Tam," bradou ukázal k dverám v rohu obývačky.

	„Môžem?"

	„Len choďte."

	 

	„Ale nemám povolenie na prehliadku."

	„Máte."

	„Ďakujem."

	Krauz sa na starkého povzbudivo usmial, prešiel do Ferovej izby - naozaj brloh. Starý ošarpaný, kedysi lakovaný nábytok. Skriňa, jedny dvierka vyhodené z pántov, nikdy neustielaná posteľ so špinavým fľakatým paplónom a plachtou, prepotený vankúš, pod oknom písací stolík zahádzaný časopismi, na podlahe iba linoleum.

	Začal od skrine, prehádzal písací stolík, potom zásuvky, prešiel k posteli. Postupoval systematicky centimeter za centimetrom.

	Fero si so skrýšou veľa práce nedal, nerátal s policajnou prehliadkou. Krauz našiel balíček v starom kufri pod posteľou. Kufor ani nezamkol.

	„Pes jeden." zašepkal Krauz.

	Rozmer odhadol správne, veľký bol ako škatuľa od topánok, no plytší, sotva päť centimetrov. Čo bolo vnútri, mohol iba tušiť, zabalený bol v hnedom papieri a na celom povrchu prelepený priesvitnou lepiacou páskou, pre prípad, žeby padol do vody alebo zmokol. Krauz ho prehmatal, bol tvrdý, nedali sa doň vnoriť prsty, ani silou nie.

	Už chcel kufor zasunúť späť pod posteľ, keď ho niečo zaujalo. Kus handry, hnedej, jemnej, akoby jelenica. Pod ňou sa črtali obrysy, ktoré mu niečo pripomínali. Odhrnul horný cíp...

	„Pozrime sa!" zdúpnel detektív.

	V handre bol zabalený strieborný revolver. Krauz načiahol ruku, včas sa zháčil, vybral z vrecka vreckovku, prehodil ju cez hlaveň. Až teraz ho vybral.

	„Smith Wesson tridsaťosem špeciál," mrmlal si popod nos.

	Pažba mala krytie zo slonoviny, no Krauz sa prizrel bližšie a zistil, že je to iba imitácia z bieleho tvrdeného plastu. Na pravej strane bol plast po celej dĺžke prasknutý. Strieborný revolver s prasknutou pažbou? Už o ňom tento týždeň bola reč.

	Zvraštil čelo, spomínal, kombinoval. Vrátil revolver na handru, zabalil ho, zasunul si ho za opasok na chrbte. S balíkom sa nezdržiaval, nemusel ho schovávať.

	
„Našli ste?"

	„Našiel." Krauz podišiel ku gauču, domácemu ukázal úlovok. „Vezmem si ho."

	„Vezmite. Ak vám to pomôže, vezmite."

	„Potrebujete niečo? Podať alebo odprevadiť na záchod."

	„Nie. Vlastne. V kuchyni mám uvarený repíkový čaj."

	„Prinesiem vám kanvicu? Alebo stačí doliať?"

	„Doliať."

	Krauz poslúžil.

	„Pán Strnad, ďakujem vám."

	„To nič, rád som pomohol. Kým odídete, ešte som chcel."

	„Len smelo."

	„Nehnevajte sa naňho. Ak vám ublížil, nehnevajte sa. Vychoval som z neho poriadneho človeka, vyštudoval, mal slušné zamestnanie, od detstva mal rád lode, splnil sa mu sen. Keď zomrela Klára a zmenil sa režim, dostal sa do zlej partie a už sa nevedel vrátiť. Začal piť a zdivel. Bože, koľkokrát sme sa o tom rozprávali, koľkokrát som ho prosil. Aj uznal, že robí zle, keď bol triezvy, bola s ním celkom rozumná reč, no potom sa napil a všetko sa začalo odznova. Ubližuje mi, hrozne mi ubližuje, neviem, ako dlho to ešte vydržím." Rozplakal sa.

	„Vy sa nemáte za čo ospravedlňovať," Krauz mu podal zo stola vreckovku. „Môžem pre vás ešte niečo urobiť?"

	„Tam," kýpťom ukázal na sekretár. „Ten zelený album."

	Krauz mu priniesol fotoalbum.

	„Budem si listovať a spomínať na Kláru," vypol televízor a pohladil zelený obal.

	Keď Krauz odchádzal, vo dverách sa ešte obzrel. Prišlo mu ho ľúto. Takto by hrdý baník zocelený tvrdou celoživotnou drinou nemal skončiť.

	Miesto pri bare mal obsadené, požiadal sediaceho o kúsok pľacu, vopchal sa do štrbiny medzi chrbtami a nahol sa nad pult.

	„Slečna!"

	Barmanka ho zaregistrovala.

	„Bol som tu pred dvoma hodinami."

	„Viem. Na vás tak skoro nezabudnem," usmiala sa.

	„Idem za Viktorom," opätoval jej úsmev.

	Zodvihla telefón, asi vnútorná linka. Prišiel už iba jeden, ceremoniál s defilé cez celý nočný bar sa zopakoval.

	„Ja som vedel, Riško, že je na teba spoľahnutie!" zajasal Viktor. Prevzal balík, smelo, žoviálne ho poplieskal po pleci.

	Sadli si. Viktor nechápavo zagánil na lesklý obal.

	„Je neporušený," zvraštil obočie. „Nič ste si nevzali. Aha! Ty chceš hotovosť. Je pribalená vnútri a v tvrdom. Keby si ho otvoril, mohol si si svoj podiel odrátať."

	„Nič otvárať nebudem, ani nič odratúvať. Viktor, aby bolo medzi nami jasno. Váš balík ma nezaujíma, nechaj si ho celý. Máme dohodu, mená za balík. Ja som svoju časť splnil, teraz ty. Počúvam."

	„Rišo, neblázni! Ponúkam ti možnosť, slušne si privyrobíš, máš predsa rodinu."

	„Viktor! Starosti o moju rodinu prenechaj láskavo na mňa. A teraz syp!"

	Viktor vstal, nechápavo pokrútil hlavou, odniesol balík, schoval ho do skrine za stolom. Keď sa vracal, ešte stále mal v tvári prekvapený, nechápavý výraz.

	„Dobre, ako chceš. Takže." zaváhal, nalial, prepláchol si hrdlo. „Ty si nedáš?"

	Aj Krauz si prepláchol hrdlo, hoci pripravené mal uši.

	 

	 

	     „Boli raz traja kamaráti..."

	„Od Remarqua?"

	„Od Trnavy, Riško, od Trnavy. Aspoň dvaja z nich sú od Trnavy, tretí neviem. Šikovní chlapci, začali kradnúť a celkom sa im darilo. Nevykrádali byty ani novinové stánky, nič podobné, našli si úplne iné pole pôsobnosti. Kradli v Rakúsku, vykrádali dediny za Moravou."

	„Dediny?"

	„Domy, garáže, šopy, stajne. Brali motorové píly, vŕtačky, kosačky, nástroje, náradie, všetko, čo sa dá u nás výhodne predať. Kšefty sa hýbali, náš trh je chudobný, ešte stále je po takýchto veciach zhánka, a ak sa aj niečo objaví, ceny sú vysoké. Každý normálny dá za motorovú pílu radšej polovičnú cenu než plnú, čo na tom, že je použitá."

	„A čo colnica?"

	„Nepoužívali ju. Preplávali cez rieku, pokradli, čo sa dalo, naložili na gumený čln a preplávali naspäť. Rakúšania zelenú hranicu nestrážia, občas pozdĺž rieky preletia na helikoptére, aj to iba cez deň. V noci je priechod voľný. Uvedom si, že roky sme hranicu strážili my, Rakúšania s tým nemali starosti, ani skúsenosti, lenže plot sme zvalili a cesta je voľná."

	„To je blbosť, cez rieku." neveril Krauz.

	„Nikto by tomu neveril, nikto by nepredpokladal, že sa to dá, vyskúšali to a podarilo sa. Naučili sa vyhýbať rybárom a nik iný do tej zeliny nechodí."

	Krauz neveril, zahľadel sa Viktorovi do očí.

	„Viktor," zaváhal, lebo nemohol použiť policajné metódy na zistenie pravdy, nebol vo svojej kancelárii. „Viktor, ak sa ma snažíš natiahnuť."

	„Vidieť, že sme sa už dlho nestretli. V biznise sa vieme obracať a dohody dodržujeme! Neklamem, lebo viem, že každé moje slovo si preveríš."

	To bola pravda, musel počítať s tým, že si jeho slová preverí, nemohol klamať.

	„Dobre, pokračuj."

	„Tovar je jedna vec, predaj druhá. Ak nemáš odbyt, tovar ti je na prd. Potrebovali ľudí, čo by im pomohli s predajom, čo by hľadali odbyt. Natrafili aj na." zasekol sa, zahľadel sa na Krauza. Skúšal ho.

	 

	„Chceš povedať, na  Fera?"

	„Asi fakt budeš dobrý policajt, netreba ti všetko servírovať po lopate. Fero je majster v predaji v drobnom, má čas, zdravé nohy, styky, vie sa obracať. Ale nepracoval s nimi, iba si občas privyrobil. Jeho rola v celom prípade je nepodstatná, viac-menej mi poslúžil ako informátor, dal mi základné indície, ostatné preverili a zistili moji ľudia. Pracovali sme pre teba, mal by si si to vážiť."

	„Môžem vám dať päťsto korún zo zvláštnych prostriedkov kriminálky."

	„Beriem, päťsto je dnes pekný peniaz! Ale vážne, pohádali sa, predpokladám, že pre peniaze, pre čo iné. Šéf party odstránil neposlušného podriadeného strelou do zátylka, čistá poprava. Zakopal ho priamo na brehu. To je celé."

	„Nie je, chcem mená."

	Viktor vstal, zo zásuvky vybral popísaný papier, vrátil sa, položil ho pred seba tak, aby Krauz nemohol odpisovať.

	„Šéf party sa volá Milan Šišolák, dvadsaťpäť rokov, býva na Sputnikovej osem, prvé poschodie, zastrelený je Anton Pukalovič, dvadsaťdeväť, Tupolevova štyridsať, dvanáste poschodie, tretí je Ondrej Nosek, najmladší, má dvadsať, Synekova dvanásť, tretie poschodie. Bol pri vražde, všetko videl a pomáhal zakopávať." Viktor skončil a suverénne sa hodil na operadlo starožitného kresla. Očakával ovácie.

	Krauz ukázal prstom na papier na stole. Viktor sa usmial, prikývol, Krauz sa nahol, poznámky si pritiahol bližšie.

	„Pekné," pochválil úhľadné písmo. Poznámky boli napísané strojom. „Dal si si záležať."

	„Pre teba len to najlepšie."

	„To je všetko?"

	„Ešte sa mi donieslo, že Šišolák je pekná sviňa. Agresívny, drzý, panovačný typ. Nevie sa prispôsobiť, nedá si rozkazovať, iba on chce veliť, preto je pre nás nepoužiteľný. Antona okradli a zakopali. Vykradli mu byt a vzali si jeho auto, zeleného žiguláka, drzo ho používajú, lebo sú si istí, že po nich nikto nejde. Kým sa nenájde mŕtvola, sú na koni."

	„Pokračujú ďalej vo dvojici? Čo robia teraz?"

	„Richard, musíš si uvedomiť, že to nie sú moji ľudia, nás takáto bedač nezaujíma."

	 

	Krauz mal sto chutí odvrknúť, jasné, že nie, vy kradnete vo veľkom, no zahryzol si do jazyka.

	„Nemôžeme ich využiť, použiť, preto nás nezaujímajú. Všetky informácie, čo som ti dal, som zozbieral iba pre teba a pre náš obchod, inak by som o nich ani nezavadil. Neviem, čo robia, neviem, ako sú na tom, viem iba, že sa neskrývajú, fungujú normálne v meste."

	„Počkaj, akože pre náš obchod? Veď balíček som mal iba odvčera."

	„Informácie zbieram už týždeň, odkedy ste prvýkrát zatkli Fera. Chcel som ich vymeniť za to, že dáte od Fera ruky preč. Ten balíček sa sem priplietol iba náhodou, ako hovoríš, iba včera, no zahrnul som ho do našej dohody, lebo mi to prišlo vhod."

	„Vhod, hovoríš? A nezdá sa ti to nefér?"

	„Zdá. Aby si nepovedal, že si prerobil, pridám ti bonus."

	„Som zvedavý."

	„Sochor pôjde na inšpekciu a stiahne podanie na vás. Budete mať od nás pokoj."

	Krauz sa zatváril nadšene, nechcel mu kaziť radosť, nechcel mu prezradiť, že z ich podania by aj tak nič nebolo. No situácia sa mohla hocikedy zvrtnúť, takže ak podanie stiahnu, iba tak, pre istotu, nič sa nestane.

	„Výborne, ďakujem." Zamával papierom. „Toto všetko ste zistili za týždeň?"

	„Odkedy ste ho vykopali, za týždeň."

	„Nemohol by si mi tých svojich ľudí občas požičať?"

	„Nie, ale ak budeš mať s niečím problémy, zastav sa. O nočnom meste mám lepšie informácie než celé vaše oddelenie."

	O tom Krauz nepochyboval.

	„Aj tak mi nejde do hlavy, ako ste mohli zistiť také podrobnosti."

	„Nemusel by som ti nič vysvetľovať, no vidím, že máš stále pochybnosti. Dobre, tak na rovinu. Najviac informácií dodal Fero, mali by ste mu byť za to vďační a naozaj mu dať pokoj. Fero obchodoval s tým najmladším, s Ondrejom, je to mäkota, najslabší článok celej partie, vyspovedal sa mu už dávno, no Fero nemal tie informácie ako využiť, zapadli prachom."

	
„Ozaj, prachom. Kedy ho zastrelili?"

	„Na jeseň minulého roka, niekedy v októbri."

	„To by sedelo."

	Krauz sa zberal na odchod. Dopil, poďakoval.

	„Iba jeden detail." zaodŕhal Viktor, „sme džentlmeni. Čo tu padlo za stolom, ostane za stolom. A dúfam, že vám nenapadne buzerovať Fera pre nejakú svedeckú výpoveď, dokonca pre svedčenie pred súdom."

	„Nie, také veci nerobíme."

	„Robíte, preto ťa varujem."

	„Dobre, tak občas robíme, no teraz sa môžeš spoľahnúť. Aj my poznáme pravidlá biznisu, dohoda je dohoda."

	Podali si ruky, Krauz stisol, nepustil, pozrel Viktorovi priamo do očí.

	„Posledná otázka. Nemusíš odpovedať, lebo s ničím nesúvisí. Použil si niekedy Fera ako strelca?"

	„Nie. Bol prítomný ako pomocník, no ako strelec nikdy. Prečo?"

	„Ako som povedal, iba pre informáciu, s ničím to nesúvisí."

	Až teraz mu pustil ruku. Otrčil mu chrbát. Viktor prižmúril oči, neveril, že posledná otázka s ničím nesúvisí.

	Keď prechádzal popred barový pult, barmanka si ho privolala kývnutím. Ukázala na roh pultu, kde bolo miesto. Krauz prikročil a nahol sa.

	„Končím ráno o piatej."

	„Ehm,  slečna."

	„Eva."

	„Evička, smola, ale hrozí mi, že o piatej budem ešte v robote."

	„Ty si."

	„Richard."

	„A zajtra, Richard?"

	„Uvidím."

	„Neloz sem, je tu samý grázel," podala mu ruku. Lístoček sa odlepil od jednej dlane a pristál v druhej.

	Vonku ho Krauz skontroloval, šesť čísel. Keď bude mať čas, možno zavolá...

	Burger zhrozene odstúpil od ďalekohľadu. Musel si sadnúť. Zadusil cigaretu a okamžite si zapálil novú.

	„To nie je možné," zastonal. „Práve on."

	Igor si prisadol.

	„Nechcem sa opakovať, ale hovoril som ti, že to musí byť niekto z mestského riaditeľstva, niekto od vás."

	„Ale práve on?"

	„Kto je to?"

	„Krauz. Richard Krauz. Vychoval som ho, spravil som z neho detektíva, robíme spolu roky, sedíme v jednej kancelárii."

	„Má prístup na sekretariát?"

	„Má, so sekretárkou riaditeľa sú jedna ruka."

	„Takže si tam môže občas zalistovať v aktuálnych písomnostiach."

	„Môže."

	„Má prístup k tajným spisom?"

	„Má."

	„Aké má rodinné zázemie? Rozvádza sa? Niekto je vážne chorý? Potrebuje prachy?"

	„Pokiaľ viem, tak nie. Má dve deti."

	„Ale prachy potrebuje, ako každý."

	Burger bezmocne pokrčil plecami.

	„Dáš mi trochu z tej vodky," poprosil.

	Chvíľu pili. Sedeli bez slova, Burger premýšľal.

	„Je sobota, bonzák prišiel, všetko sedí, ako nám avizoval informátor znútra. Počkáme do budúcej soboty, zavoláme sem prokurátora a šéfa inšpekcie. Zbalíme ho na parkovisku, keď bude vychádzať."

	Burger pozrel na Igora, akoby si ho až teraz všimol.

	
„Čože?" precitol. „Nie, Igor, toto nepočká do budúcej soboty."

	„Vidíš!" vybuchol Igor. „Presne pre toto som ťa nechcel vziať do partie! Tušil som, že ak pôjde o niekoho z vás, postavíš sa na jeho stranu!"

	„Nekrič! Nestaviam sa na jeho stranu! Prisahám ti, že ak je bonzák, ja budem prvý, čo ho predhodí inšpekcii, a osobne mu zaklapnem klepetá, ešte ho aj kopnem do riti, keď bude vchádzať do cely! Prisahám!"

	„Nekrič ani ty."

	„Prepáč, som z toho."

	„Chápem. Čo chceš robiť?"

	„Dnes nič, dnes pôjdem domov. Vyspím sa na to. Zajtra zavolám Mayora a poradíme sa. Ak nevymyslíme žiadny plán, ako ho usvedčiť, budeme pokračovať podľa tvojho. Pripravíme sa na sobotu."

	„Ale ak niečo vymyslíte, chcem byť pri tom."

	„Budeš."

	„Edo, ešte raz."

	„No.?"

	„Chcem byť pri tom!"

	„Budeš. Garantujem ti, že budeš!"

	„Verím ti, nesmieš nás podraziť."

	Ukončili akciu, zatiahli záclonu, zhasli svetlo. Boli už na schodoch, keď prišlo druhé zaujímavé auto.

	Nevideli ho prichádzať, a teda nevideli ani muža, čo z neho vystúpil. Videl ho iba Krauz, keď odchádzal, pred zrkadlom vo vestibule, no iba úchytkom.

	Krauz sa zaviezol do kancelárie. Pozrel na hodiny na stene, pol jednej.

	„Budú zúriť, ale život je taký," vzdychol si a zdvihol slúchadlo.

	„Mayor."

	„Krauz."

	„Máš šťastie, práve som vypol telku. Čo je?"

	„Mám meno zavraždeného, meno vraha a meno svedka, čo to videl a pomáhal pri zakopávaní. Mám k tomu aj adresy, ale nič nie je preverené, je to čerstvá informácia. Budeme čakať do pondelka, alebo ideme na to?"

	Ticho.

	„Zdroj?"

	„Na percentá?"

	„Áno."

	„Sto. Vlastne stodesať percent."

	Ticho. Dychčanie.

	„Idem. Zavolaj chalanov z kancelárie. Zavolaj, koho chceš." Položil.

	Druhého vytočil Burgera.

	„Burger."

	„To som ja. Edko, mám mená. Viem, kto je zavraždený, aj kto je vrah. Volal som Šaňovi, ideme do akcie."

	„No a?"

	Krauzom myklo. Taký hlas u kolegu ešte nepočul.

	„Edo, ty si nacecaný? Si v poriadku, nie si chorý? Mám ťa ospravedlniť? Neprídeš?" Krauz nevedel, akú otázku by ešte vykoktal.

	Burger chvíľu fučal do slúchadla.

	„Prídem." Bez slova položil.

	
Krauz nechápavo civel na slúchadlo. No čo, je sobota, vlastne už nedeľa, nikomu nie je príjemné úradovať v takýto čas.

	Akcia sa začala ráno o pol šiestej, tak, aby o šiestej zvonili pri dverách. Do šiestej bol nočný pokoj, keby zatýkali skôr, prokurátor by ich roznosil na kopytách.

	Pozliezali sa až o druhej v noci, na prípravu mali necelé štyri hodiny, pričom museli počítať s tým, že všetko spí, všetky úradovne sú pozatvárané.

	Kukláči nespali, v nočnej službe boli šiesti. Stačilo, traja do každého bytu. Krauz, Kuky a Chosé po Šišoláka, Burger s Hanzelom po Ondreja. Cestou sa zastavia na okresoch a zoberú si dvoch mužov v uniforme ako sprievod. To by malo stačiť, psovodov nepotrebovali, s pyrotechnikom ani nerátali. Viac sa za tú chvíľu vytelefonovať nedalo.

	„Netreba! Bože, čo ideme zatýkať prvý raz? Nikdy nás nebolo viac, zvládneme to!" rozhodol napokon Mayor.

	O päť minút šesť boli pred dverami Milana Šišoláka.

	„Čas?" zašepkal Krauz, lebo nemal hodinky.

	„O päť minút," zašepkala kukla.

	„Čakáme."

	Zarachotil výťah, až ich myklo. Išiel niekde hore. Jedna kukla sa presunula k dverám výťahu, pre istotu. Nebolo treba, výťah zbehol na prízemie, dvere hlasno treskli. Počuli iba vzďaľujúce sa klepotanie dámskych štekličiek.

	„Šesť."

	Krauz zazvonil. Znova. Tretí raz dlhšie.

	Za dverami začuli šramot.

	„Kto je?" spýtal sa ospalý mužský hlas.

	„Polícia, otvorte!"

	„Ondro? Nakopem ťa do riti."

	Dvere sa otvorili na retiazku. Dve kukly sa rozbehli a vrazili do dverí ako lavína do polystyrénovej tabuľky, aj výsledok bol taký. Muž odletel takmer až do obývačky. Vovalili sa dnu, kukláči ho najprv prikľakli, potom otočili na brucho, povykrúcali mu ruky, nasadili putá a postavili ho. Stál uprostred vlastnej obývačky iba v slipoch, obkolesený hradbou policajtov.

	„Vy kurvy vyjebané policajtské. Toto vám nedarujem! Mám tu malé dieťa, vy hovädá! Budem sa sťažovať hoci aj prezidentovi, ale toto nerozchodíte! Hajzli nakazení skurvení."

	„Milan Šišolák?" pristúpil Krauz a spýtal sa ľadovým hlasom.

	„Choď do riti, fízel!"

	„V mene zákona vás zatýkam."

	„Svoju vyjebanú starú mater môžeš zatýkať, ty chuj!"

	„Tak nič, zoznámenie nám nevyšlo. Odchod do auta!"

	Kukláči mu nasadili páku, Milan sa uklonil a už aj cupotal von z bytu.

	V rohu chodby sa pootvorili dvere, vykukla ženská strapatá hlava.

	„Len poďte, poďte, nemusíte sa báť, my sme naozaj polícia," chlácholil ju Krauz. „Vy ste."

	„Irena Šišoláková, šestnásteho deviaty sedemdesiat- jeden."

	„Nemusíte až tak podrobne. Manželka?"

	„Áno. Čo sa deje? Mám tu choré dieťa."

	„Nič sa mu nestane, ani vám. Zatkli sme vášho manžela. Môžete mi dať nejaké jeho šaty?"

	„Šaty? Zatkli? Ale prečo?"

	„Teraz vám to nemôžem vysvetľovať, no keď o také dve -tri hodinky zatelefonujete na políciu, povieme vám viac. Tie šaty."

	„Tam," ukázala do vedľajšej izby. „Milan spal tam, v detskej, lebo malá je chorá a spí so mnou."

	Rifle a košeľa boli prehodené cez operadlo stoličky. Posteľ bola ešte teplá.

	„Nejakú igelitku."

	Priniesla igelitku, pridali do nej ponožky a tenisky.

	„Aj bundu, je zima," prosila manželka.

	„U nás nie a po vonku tak skoro chodiť nebude, ale ako chcete. Ešte jeho doklady."

	
V chodbe na vešiaku visela kapsička. Krauz ju skontroloval, bol tam občiansky preukaz aj vodičský preukaz, nič viac nepotrebovali, no vzal ju celú.

	„Dovidenia," ukončil akciu a kývol jej na pozdrav.

	„A rožok mu môžem posla."

	Zabuchli za sebou dvere.

	Ranná porada u Mayora trvala krátko. Prítomní boli iba Krauz a Burger.

	Akcia mala stopercentnú úspešnosť, aj Burger s Hanzelom zatkli svojho človeka. Ondrej mal viac šťastia ako Milan, neotvoril na retiazku, ale úplne, a teda neodletel až do obývačky. Vysvetlili mu, že ho v mene zákona zatýkajú, poprosil ich, či sa môže obliecť. Súhlasili, no jedine v prítomnosti polície. Na výber mu nedali. Už vo výťahu sklonil hlavu a bolo mu do plaču, medzi ozrutnými kukláčmi sa cítil ako komár medzi činelmi.

	„Rišo, Chosé a Kuky ostanú pri Šišolákovi. Je drzý, môže byť agresívny, takže kukly ostanú s vami. Edo a Oto si zoberú Ondreja."

	„Vyzerá neškodne, kukly nepotrebujeme, iba by nám ho rozptyľovali. Necháme ich vonku na chodbe."

	„Súhlasím. Chlapci, nemáme v rukách nič, iba holú informáciu. Začnite opatrne, počítajte s tým, že ich budeme točiť dvadsaťštyri hodín, ako nám umožňuje zákon. Rozložte si sily, neunáhlite sa, druhú možnosť mať nebudeme. Musíme získať nejaký vecný dôkaz, to majte na pamäti ako prvé. Vyšetrovateľ je už na ceste, keby bolo treba obviňovať. Naši už prišli, máme k dispozícii šesť chlapov, keby bolo treba robiť paralelné previerky výpovede v teréne. Otázky? Žiadne? Ideme na nich!"

	Krauz sa zahľadel na obeť uprostred kancelárie. Milan už bol oblečený, putá vpredu, zhrbený na stoličke si prezeral nechty. Za chrbtom mu stáli dvaja chlapci v černákoch s pripravenými brokovnicami,  ani nie na streľbu, skôr ako obušky.

	      Krauz mu nevidel do tváre, guľatú hlavu s krátkym blond ježkom mal sklonenú, snažil sa ignorovať okolie, snažil sa sústrediť. Netriasol sa, nebál sa, sedel suverénne, bez pohnutia.

	„Milan, budeme si tykať. Ja som Rišo."

	„Volám sa pán Milan Šišolák a žiadam vás, aby ste ma takto oslovovali!" Dôraz položil na slovo pán.

	Tuhý začiatok, no Krauza nemohol rozhodiť.

	„Pán Šišolák, ako poznáte osobu Anton Pukalovič?"

	„Žiadam vás, aby ste mi oznámili, prečo ste ma nasilu vytiahli z môjho bytu, holého priviezli sem ako zviera v klietke a prečo ste ma zbili!"

	„Všetko vám oznámime, keď bude na to čas, vytiahli sme vás, lebo sme vás zatkli, holý ste neboli, mali ste slipy, ak sa cítite ako zviera, zabezpečíme vám psychologickú poradňu, bitku ste ešte nedostali."

	Zdvihol hlavu a zagánil na Krauza.

	„Žiadam si poradu s mojím právnikom! Chcem hovoriť s vaším nadriadeným a s niekým z inšpekcie, chcem sa sťažovať!"

	„Právnika vám zabezpečí vyšetrovateľ, keď vás bude vypočúvať on, teraz ste na kriminálke, tu sa právnici nevyskytujú. Môj nadriadený sa vám bude venovať až na konci nášho výsluchu. Inšpekčný dôstojník má voľno, je nedeľa, príde zajtra ráno normálne do práce, ale môžete tu naňho počkať. Kým budete čakať, podebatujeme."

	„Nemáme o čom. Chcem právnika!"

	„Potrebujete právnika? Vy ste niečo vyviedli?"

	„Nič som nevyviedol! Je normálne, že človek na polícii potrebuje právnika."

	„Nie je to normálne. Normálne je, že človek na polícii si vypočuje otázku, pravdivo na ňu odpovie, podpíše zápisnicu a ide domov. Otázka znie: Kto je to Anton Pukalovič?"

	„Mám iné skúsenosti. Človek, čo u vás pravdivo odpovie na otázku a podpíše zápisnicu, nejde domov, ale do lochu, také ste svine! Preto chcem najprv právnika!"

	„Viem, že máte také skúsenosti, mám tu váš výpis z trestného registra. Sedeli ste trikrát. Prvý raz za krádež auta, druhý raz za ublíženie na zdraví, tretí raz zase za krádež."

	„Stáva sa."

	
„Ste skúsený harcovník."

	Nekomentoval.

	„Máte niečo odsedené."

	Ticho.

	„Nemá význam hrať divadielko."

	„Jediné divadielko tu hráte vy a títo pajáci v čiernom!"

	„Takto sa nikam nedostaneme."

	„Ja ani nikam nechcem ísť."

	„Človeče, majte rozum, máte rodinu, dieťa."

	„Prosím vás!" zdúpnel Šišolák. „O čo sa tu snažíte? Chcete ma rozplakať? Pozrite sa poriadne do toho môjho výpisu!"

	„Pozerám! Nie je kompletný. Chýba tu paragraf za vraždu."

	„Snívate?"

	„Dobre, ako chcete. Poviem vám, prečo ste tu. Ste podozrivý z vraždy Antona Pukaloviča z októbra minulého roka. Zastrelili ste ho revolverom odzadu do hlavy a zakopali na brehu Moravy."

	„Vtipné! A dôkazy? Máte revolver? Sú na ňom moje odtlačky?"

	„Poznáte Antona Pukaloviča?"

	„Nepoznám!"

	„Ako viete? Ani som vám neukázal fotografiu."

	„Nepotrebujem fotografiu, viem, že ho nepoznám! Máte dôkaz, že sme sa niekedy stretli? Ukážte mi ho!"

	„V priebehu minulého roka ste sa dopúšťali trestnej činnosti na území Rakúska, vykrádali ste rodinné domy a tovar ste cez zelenú hranicu vozili na naše územie, tu ste ho pod rukou predávali."

	„Predstavme si, aké rozprávky! Máte aspoň jedného svedka, že som mu niečo predal? Chytili ma rakúski policajti pri čine?"

	„Zavraždili ste Antona Pukaloviča?"

	„Nie! Predložte mi dôkazy! Dôkazy! Dôkazy!"

	Krauz si vzdychol. Toto bude tvrdá hus na šklbanie.

	Vo vedľajšej kancelárii bola situácia úplne iná.

	Z dlhoročných kriminalistických skúseností vieme, že najhoršiu pozíciu pri vypočúvaní majú detektívi, keď zatknú sólo podozrivého a nemajú v rukách vecný dôkaz, žiadny argument, ktorý by mu šplechli do očí. Majú iba jednu možnosť, konfrontáciu svojich schopností s vytrvalosťou páchateľa. Ak vydrží dvadsaťštyri hodín, musia ho prepustiť. Aj sa to v praxi často stáva.

	Iná situácia nastane, keď zatknú dvoch alebo viacerých podozrivých. Pre detektívov je to požehnaný stav. Stačí začať s výsluchmi, chodiť medzi nimi a pozorovať. Vždy sa nájde slabý článok, cez ktorý sa dá roztrhnúť hocijako pevná reťaz.

	„Ondrej, raňajkoval si?" spýtal sa Burger.

	Chlapec na stoličke uprostred kancelárie zareagoval na svoje meno, mykol sa a vzhliadol. Burger sa usmial, dengľavý vystrašený chalan v okovách, bizarný výjav.

	Ondrej pokrútil hlavou.

	„Prisuň si stoličku."

	Ondrej vstal, nemotorne, so spútanými rukami, si prisunul stoličku k stolu.

	„Bližšie."

	Hanzel postavil pred neho šálku kávy.

	„Ruky."

	„Prosím?"

	„Otrč ruky."

	Hanzel mu odomkol putá.

	Ranná káva rozvoniavala v celej kancelárii, aróma sa šírila z troch pariacich šálok. Hanzel rozlomil chlieb na polovicu. 

	 

	 

	 

	      Obyčajný ražný chlieb s maslom a so salámou. Chlapec lačno zahryzol.

	Burger vyhnal všetkých von, ostali iba traja. Počkali, nechali ho pokojne sa najesť.

	„Ďakujem."

	Ondrej dopil, vstal, vzal šálku, bezradne sa obzrel, kam ju má odložiť.

	„Len si sadni, kolega sa postará."

	Hanzel vstal, vzal šálku, podišiel k umývadlu, nenáhli- vo umýval. Neponáhľal sa, dával si na čas. Nikto v kancelárii sa neponáhľal, všetko robili spomalene, uvážene, nechceli ho vystrašiť.

	Burger využil Ondrejovu polohu pri stole a prisunul si stoličku. Odrazu sedeli tesne pri sebe, delil ich iba roh stola. Ondrej sa zháčil, oprel sa, tak blízko pri policajtovi ešte nebol, videl mu farebnú dúhovku a červené popraskané cievky v kútikoch očí.

	„Fajčíš?"

	Prikývol. Burger mu ponúkol cigaretu. Nevedel ju vytiahnuť, ruky sa mu triasli. Pomohol mu, podal mu zapaľovač, aj plamienok sa triasol.

	„Ďakujem."

	„Ondrej, ty si ešte nebol na polícii, však?"

	„Bol."

	„Na kriminálke?"

	„No."

	„Na okrese?"

	„Na päťke."

	„Piaty okres?"

	„No."

	„Nepríjemné?"

	„Dosť."

	„Za čo?"

	„Chytili autičkárov. Natreli ma, že mi dali nejaké autorádiá na predaj."

	„A dali?"

	„Dali."

	„Ako to dopadlo?"

	„Dostal som podmienku."

	„Si v podmienke?"

	„Nie, mal som sedemnásť, už som z podmienky von."

	Burger ho pozoroval. Ruka s cigaretou sa prestala triasť, chlapec naberal odvahu, pekne plynulo odpovedal, rozhovoril sa.

	„Teraz čo robíš?"

	„Vyučil som sa za elektrikára. Robím na stavbe v Ružinove, stavebnú elektriku."

	„Ako to sype?"

	„Ak sú nadčasy, tak celkom dobre. Bez nadčasov je to chudoba."

	„Ale nadčasy nie sú stále."

	„Veď to, nie sú."

	„A peniaze potrebuješ, každý mladý človek potrebuje peniaze, nikdy ich nie je dosť. Ale nemysli si, aj my starší ich potrebujeme, vlastne každý ich potrebuje, nad tým netreba filozofovať."

	„Netreba."

	„Peniaze?"

	„Nie, filozofovať. Prachy, samozrejme, potrebuje každý, s tým s vami súhlasím," usmial sa. Dobré znamenie.

	„Keď je slabý mesiac, koľko dostaneš?"

	„Tak päť litrov."

	„To je dosť, nie?"

	„Na túto drahotu? Ešte prispievam mamke na byt a stravu."

	„Máš frajerku?"

	„Mám!"

	„Aj baba niečo stojí."

	„Stojí, ale nevadí, Alenka je fajn. Okrem toho je skromná, nepotrebuje drahé háby ani čačky-mačky. Chodíme do kina, na kávu a tak."

	„Alenka, hovoríš."

	„No. Je fajn."

	„Vážna známosť?"

	„Samo!"

	„Budete sa brať?"

	„Ešte neviem. Má osemnásť, chodí na strednú. Počkáme do maturity, potom uvidíme."

	„Príma baba."

	„Je."

	„A je skromná."

	„To je."

	„Ale keď máš slabší mesiac, prachy chýbajú."

	„Stáva sa. Mám niečo odložené, no to je železná rezerva, na tie nechcem siahať. Chcem si našetriť na svadbu a prekvapiť mamku, zatiahnuť všetko sám a pozvať ju na hotové."

	„Pekné od teba, máš dobré srdce."

	„No." usmial sa, zahnali ho do rozpakov, nevedel, čo má povedať.

	Hovoril Burger. Porozprával mu, ako sa ženil on. Keď spomínal na opitého starejšieho, ako prevrátil kotol s gulášom a ešte sa v ňom aj vyváľal, Ondrej sa rozosmial.

	Hanzel nebadane pozrel na hodinky, ubehla prvá hodina výsluchu. Burger registroval kolegu, pochopil, čo mu chce naznačiť, no podľa neho ešte nebol vhodný čas. Rozprával ďalej, aj o svojej prvej frajerke, Ondrej mu občas skočil do reči alebo ho doplnil. Zistili, že majú veľa podobných zážitkov. Ohorky v spoločnom popolníku sa utešene množili.

	„A čo otec?"

	„Zomrel. Rakovina."

	„Prepáč, to som nevedel."

	„V poriadku, bolo to už dávno."

	„Takže mamu by si rád pozval na svadbu."

	„Jasné."

	„Aj kamošov?"

	„Aj."

	„Máš veľa kamošov?"

	„Mám."

	„Ale s tými nechodíš na kávu."

	„Nerozumiem."

	„No, s kamošmi sa chodí na pivo."

	„Jáj! Jasnačka! Chodíme, aj na vínko."

	„Radšej vínko?"

	„Radšej, pivo mi smrdí."

	„Chodíte často?"

	„Dosť."

	„Takže žiješ?"

	„Snažím sa."

	„Naplno."

	 

	„No."

	„A keď je slabší mesiac, vychádzaš s peniazmi?"

	„Občas."

	„Keď nie, ako to riešiš?"

	Ruka s cigaretou sa mu zasekla na polceste. Hanzel stuhol, prestal si čmarigať po papieri. Pozor! Kolega mení taktiku, treba byť v strehu!

	„Ako to myslíte, že riešiš."

	„No, keď nie je na vínko ani na kino, treba niečo zohnať. Vždy sa dá niekde privyrobiť."

	„Nechodím na fušky."

	„Nemyslel som priamo privyrobiť, myslel som zohnať."

	„Zohnať prachy?"

	„Tak."

	Zadusil cigaretiu. Spozornel.

	„Nezháňam prachy. Vy ma do niečoho tlačíte?"

	Obranná reakcia, spätil sa. Treba sa rýchlo rozhodnúť, buď zvoľniť a zmeniť tému, v prípade, že ešte nie je zrelý, alebo pritlačiť, ak už je pripravený.

	Burger hodil očkom na kolegu, Hanzel nebadane prikývol, je zrelý, môžeš!

	„Netlačím, Ondrej, netlačím. Iba sa pýtam, či si už skončil s tými autorádiami, či už nepredávaš tovar pod rukou."

	„Tak preto som tu?" uľavilo sa mu. „Nie, nepredávam!"

	„Autorádiá nie, to by som aj veril. A čo takto kosačky, motorové píly, vŕtačky."

	Krauz stihol s kolegami krátku poradu, povedal im všetko, čo sa od Viktora dozvedel, iba zdroj zamlčal. Burger varil z toho mála, čo mal k dispozícii, zatiaľ sa mu guláš nepripálil, no už prihorievalo.

	Ondrej neodpovedal, oprel sa, už sa neusmieval, ani sa mu neuľavilo. Sklonil hlavu, uzatváral sa do seba, pochopil, že všetko doteraz bola iba hra. Čakal, čo bude.

	Burger mal na zvládnutie situácie tri sekundy. Rozhodol sa.

	„Ondrej, zdvihni hlavu. Pozri sa na mňa. Vieš, kde si teraz?"

	Pokrútil hlavou.

	„Si na Burger, toto je kolega Hanzel. Nepredviedli sme ťa 

	 

	 

	pre autorádiá. Predviedli sme ťa preto, lebo minulý týždeň sme na brehu Moravy vykopali mŕtvolu Antona Pukaloviča. Poznáš Tóna?"

	Rozhodujúci okamih. Ak pokrúti hlavou, budú tu do rána.

	„Poznám," pripustil ticho.

	„S Tónom a s Milanom ste v Rakúsku kradli. Je to tak?"

	Neodpovedal. Sklonil hlavu.

	„Neskláňaj hlavu, pozri sa mi do očí. Dobre sme si podebatovali, pokračujme!"

	Poslúchol, pozrel sa mu do očí, no debatovať sa mu už nechcelo.

	„Neodpovieš?"

	Neodpovedal.

	„Dobre, tak budem hovoriť ja. Chodili ste cez rieku a vykrádali ste blízke rakúske dediny. Brali ste všetko, čo sa dá výhodne speňažiť. V októbri minulý rok došlo ku skratu, Milan zastrelil Tóna devinou rovno do hlavy a teba prinútil, aby si mu ho pomohol pochovať. Potom ste mu vybielili byt a vzali auto, zeleného žiguláka, používa ho Milan. Počítali ste s tým, že o vražde sa nikto nikdy nedozvie, no rieka vyplavila tajomstvo a Tóno sa našiel. Zažil si niečo, s čím sa už pol roka nevieš zmieriť, máš zážitok, čo ťa tlačí, a ty nevieš, ako si pomôcť. Aj si sa posťažoval kamarátom, no ani oni ti nevedia pomôcť. Tak si pomôž sám a povedz nám, ako to bolo."

	Neodvrátil pohľad, nepovedal nič.

	„Dobre, ako chceš. Dopoviem. Vidíš sám, koľko sme už zistili za jeden jediný týždeň. Pôjdeme ďalej a budeme zhromažďovať dôkazy. Zhromaždíme ich a vy dvaja budete mať z toho hlavu v smútku. No nemusí to tak byť. Niečo ti poviem, dávaj pozor, je to pre teba veľmi dôležité. Sleduješ ma?"

	Prikývol.

	„Je to pre teba také dôležité, že od toho závisí, ako a kde stráviš najbližších desať, možno pätnásť rokov. Si mladý chalan, chceš sa oženiť s Alenkou, chceš pozvať mamu na svadbu, malo by ti záležať na tom, kde stráviš najbližšie roky. Záleží ti?"

	Prikývol.

	 

	       Aj Hanzel prikývol, očami tlačil kolegu vpred: Ideš, Edo, ideš! Len, preboha, nestrať niť, už si na dobrej ceste! Vydrž!

	„Ty máš teraz dve možnosti. Prvá je, že sa zahráš na hrdinu, začneš zapierať alebo nám nepovieš vôbec nič. Dosiahneš iba to, že nám skomplikuješ robotu, no my ju aj tak privedieme do konca, zhromaždíme dôkazy a sudca ťa odsúdi za spoluúčasť na vražde na desať rokov. Budeš hrdina, no iba sám pred sebou, Alenka sa na teba vykašle, nebude ťa čakať a matka. No povedz sám, ako to prijme tvoja mama?"

	Spojil si dlane, zasekol ich medzi stehná.

	„Je aj druhá možnosť, porozprávaš nám, ako to bolo, my ťa vypočujeme a spravíme z teba svedka. Povieš, že Milan ťa donútil, vyhrážal sa ti zabitím, tak si mu zo strachu pomohol. Skutok si na polícii neoznámil, lebo sa ti stále vyhrážal, stále si sa ho bál. Sudca prihliadne na poľahčujúce okolnosti a dostaneš tri, možno aj podmienku. Rozdiel je aj v tom, čo sa bude diať v najbližších dňoch. V prvom prípade pôjdeš rovno z tejto kancelárie do cely predbežného zadržania, my spracujeme návrh na väzbu a tam stráviš rok, možno dva, kým sa vražda nedostane na súd. V druhom prípade ťa vypočuje vyšetrovateľ ako svedka a pustí ťa domov. Samozrejme, budeš musieť byť k dispozícii na ďalšie vyšetrovacie úkony, ale budeš doma, budeš vonku."

	Tlak stehien zosilnel, keď vytiahol ruky, boli úplne biele.

	„Viem, čo sa ti teraz preháňa hlavou, že z teba chceme urobiť bonzáka, že ťa nahovárame, aby si zradil partiu, aby si zradil kamaráta. Čo na to všetci povedia! Rozmýšľaj, človeče! Strieľal si ty alebo Milan? Dodrbal si to ty alebo Milan? Podľa spravodlivosti, kto má niesť následky, kto je zodpovedný? Ty alebo Milan? Prečo by si mal pre hlúposť kamaráta stráviť toľké roky v kriminále? Ešte si tam nebol, nevieš, čo tam čaká takého fešáčika, ako si ty. Zavrú ťa do Ilavy alebo do Leopoldova medzi najväčších vagabundov a v spoločných sprchách budeš zažívať hotové peklo! Videl si už nejaký film z tohto prostredia? Hovoril ti Milan, ako je tam vnútri? Nie? Škoda, mal si sa ho opýtať, on už má svoje skúsenosti. Čudujem sa ti, Ondrej, urobil si na mňa dojem rozumného chlapca s dobrým srdcom, neváhaj, neubližuj svojim najbližším. Alenka ťa má rada, mamka ťa má rada, odplať im to a ostaň s nimi vonku!"

	
Aj Hanzelovi sa do očí tlačili slzy.

	„Aj tak s takým kameňom na prsiach nedokážeš žiť, spomeň si, ako ti bolo posledný polrok."

	„Môžem dostať ešte jednu cigaretu?" plačlivo zaprosil Ondrej.

	Konečne!

	Viktor Prajs vystúpil z auta, zdvihol ruky, postavil sa na špičky, natiahol sa, prehol chrbát, zazíval. Konečne doma!

	Prvá guľka mu prederavila kabát v miestach, kde vojaci nosia výložky. Pocítil teplé poštípanie na trapézovom svale. Na druhú nečakal, skrčil sa, schoval sa za motor auta.

	Druhá trafila zadné sklo a vletela do interiéru. Sklo sa rozsypalo.

	„Tam! Tam, na druhej strane!" zareval ochrankár a ukázal prstom. Za auto už nestihol, krčil sa za pňom vysokého gaštana.

	Obaja vytiahli pištole. Streľba išla z druhej strany ulice, z neomietnutej novostavby bez okien. Najprv vystrelil ochrankár, Viktorovi trvala manipulácia s pištoľou dlhšie, pravá ruka mu brnela, prsty neposlúchali. Zvládol ju, obtiahol, zamieril a pripojil sa k ochrankárovi. Z tehlového muriva odskakovali úlomky, po guľkách ostávali plytké krátery. Pár striel vletelo aj do prázdneho otvoru na okno, lebo streľba z druhej strany ulice ustala.

	„Bež za dom, budem ťa kryť. Nie za náš, ty debil, za henten! Zlož ho, hajzla!"

	Mieril na okno a sledoval ochrankára, ako prebieha cez ulicu, preskakuje cez plot a mizne za rohom novostavby.

	Viktor si preložil pištoľ, prehmatal plece, zabolelo. Zatočila sa mu hlava, musel si sadnúť do trávy.

	„Tóno predal kosačku, povedal nám, že za dva litre."

	„Tisícky. Dve tisícky."

	„Za dve tisícky. Milan sa náhodou stretol s kupcom, povedal, že dal tri. Išli sme za Tónom k nemu domov, Milan ho strašne zmlátil, vyrazil mu zub. Tóno prisahal, že to vráti. Milan sa naštval, obehali sme pár zákazníkov, všetci nám povedali úplne iné sumy, než nám priznal Tóno. Milan sa týždeň neukázal, potom mi povedal, že sa musel upokojiť, inak by zabil Tóna rovno na ulici. Milan je taký, je šéf partie, chce rozkazovať, neznesie odporovanie a podraz, ako sú zatajené peniaze, ho úplne odrovnal. Penil ako šumienka."

	„Kedy to bolo?"

	„V lete. Urobili sme pár dobrých plavieb, Milan sa upokojil, všetko fungovalo, až kým nezveril Tónovi malotraktor."

	„Vy ste previezli aj malotraktor?"

	„Na dvakrát," priznal skromne Ondrej.

	„Na člne!?"

	„Na gumenom."

	„To nijako neznižuje vašu šikovnosť."

	„Bolo to v septembri. Tóno ho schoval v Biskupiciach u kamaráta v garáži. Po týždni z neho vyliezlo, že niekto garáž vykradol a traktor je fuč. Milan si podal toho kamaráta a vysvitlo, že ho spolu s Tónom strelili a šábli sa. Videl som na Milanovi, že teraz to už Tóno prekysličil. Na jednej plavbe začiatkom októbra Tóno balil čln, Milan k nemu odzadu pristúpil a strelil ho do hlavy. Dal mi vojenskú lopatku a ukázal, kde mám vykopať jamu. Stál som ako obarený, tušil som, že sa niečo stane, medzi Milanom a Tónom to vrelo, no že sa to skončí takto, som nepočítal. Milan sa ma spýtal, či chcem aj ja jednu medzi oči, tak som začal kopať.

	 

	Zem bola mäkká, za chvíľu som mal pol metra. Milan povedal, že to stačí, že rieka naňho nanesie bahno a bude navždy pochovaný. Pravidelne chodil to miesto kontrolovať, zakaždým ma upokojoval, že všetko je v poriadku. Aj bolo. Až do minulého týždňa. Bol na kontrole a videl vás, ako tam snoríte. Tušil som, že prídete, už sa to nedalo ďalej tutlať."

	„Čo ste spravili s Tónovým bytom a autom?"

	„Milan z Tóna postŕhal všetko, podľa čoho by ho mohli identifikovať, vzal mu retiazku, hodinky, prsteň, doklady, ešte aj vreckovku z vetrovky. Našli sme aj kľúče od bytu. Až potom ho sám zakopal. Otvorili sme Tónov byt a vzali televízor, video a vežu, ostatné nemalo cenu. Auto používal Milan až doteraz, myslím, že v stredu ho odviezol kamarátovi na dedinu za Trnavou. Adresu z hlavy neviem, ale viem to ukázať na mape."

	„Ako je možné, že Tóna nikto nehľadal? Prečo po ňom nevyhlásili pátranie?"

	„Tóno žil sám, rodičov už nemal, ani súrodencov, iba babku, na tej istej ulici. Milan jej povedal, že našiel Tónovi robotu v Nemecku, že sa dlhší čas neukáže. Raz za mesiac sa u nej zastavil a dal jej pár korún, že ich posiela Tóno, babke viac nebolo treba. Aj mu raz napiekla buchty a poslala po Milanovi, tak sme ich zjedli."

	Šiesti kolegovia, čo obetovali nedeľu dobrej veci, sa rozbehli do terénu. Výsluch Ondreja úspešne pokračoval, takže sa našla robota aj pre nich. Dvaja sa vybrali do dediny za Trnavou, našli šopu aj so zaplachtovaným zeleným žigulákom. Domáci sa priznal, že kamarát Milan ho požiadal o službu, aby mu auto schoval. Nástojil, aby čo najskôr našiel kupca a strelil ho za akúkoľvek rozumnú cenu, najlepšie na súčiastky.

	Dvaja navštívili babku, potvrdila, že Milan našiel Tónko-vi veľmi dobrú robotu v Nemecku a chodil za ním, aj buchty mu odniesol, aj jej nosil od Tónka peniažky. Veľmi slušný chlapec, ten Milanko.

	Najhoršie to mala dvojica so zubárkou. Keď Milan vyrazil Tónovi zub, Ondrej s ním bol u zubárky, vedel presne, kde ordinuje. Vyšetrovateľ trval na okamžitom stotožnení mŕtvoly, inak sa nemôžu pohnúť. Aj kriminalisti si uvedomili, že už majú vraha aj komplica, už majú prípad prakticky vyriešený, no meno zavraždeného ešte nikto oficiálne nepotvrdil!

	Zubárke nešlo do hlavy, prečo by mala ísť v nedeľu do práce. Napokon pochopila, alebo sa iba tak tvárila, no išla.

	„Samozrejme, že je to Anton Pukalovič," vyhlásila, keď porovnala snímky a fotografie so zdravotnou kartou.

	„Budeme to potrebovať aj písomne."

	„Teraz!? V nedeľu?"

	„Najneskôr zajtra ráno."

	„Dobre, čo mám s vami robiť? Príďte o deviatej, niečo vám napíšem."

	To najdôležitejšie, vražednú zbraň, nemali a ani mať nebudú.

	„Prečo!?" zavyl vyšetrovateľ. „Veď to by bol korunný dôkaz!"

	Detektívom to vysvetľovať nemusel, no Ondrej im definitívne pokazil radosť: „Revolver? Ukradol ho v jednom rakúskom dome, náboje kúpil na ulici, bežne sa predávajú. Hodil ho do Dunaja. Zo Starého mosta."

	To bola najlepšia skrýša, akú mohol Milan nájsť, v prudkom toku s nulovou viditeľnosťou sa nedalo vyloviť absolútne nič.

	Napriek tomu, že Milan Šišolák odmietol vypovedať a ani po porade s advokátom názor nezmenil, prípad sa vyvíjal úspešne. Večer už mali všetkých svedkov vypočutých, prokurátor si ledabolo prebehol spis a podpísal návrh na väzbu. Sudca spis ani nečítal, stačil mu telefonát od prokurátora.

	Milan Šišolák putoval do väzby.

	S Ondrejom to bolo horšie, prokurátor trval aj na jeho väzobnom stíhaní, museli ho osobne navštíviť a vysvetliť rozdiel medzi dobrým svedkom a zlým obvineným. Napokon súhlasil, Ondrej išiel domov.

	O deviatej večer sa cirkus skončil, detektívi z oddelenia vrážd sa rozchádzali. Dvere sa rozleteli, ako vždy bez zaklopania.

	„Idete na pivo? Nie? Máte pravdu, je nedeľa, ťahajte domov! Autá máte podpísané, porozvážajte sa, aspoň budete zajtra včas na nástupe," rozlúčil sa s nimi šéf. Medzi dverami si to ešte rozmyslel, otočil sa. „Rišo," namieril na kolegu prst, akoby ho chcel odstreliť. „Vlastne všetci, perfektná robota. Takto nejako by malo fungovať naše oddelenie. Zajtra ráno som chcel riaditeľovi odovzdať definitívne návrhy odmien, no neodovzdám, ešte ich zmením. Tak čaute, zajtra dovidenia."

	Aj Kuky bol zbalený.

	„Fakt nejdete na pivo?"

	„Nie, fakt nie," ubezpečil ho Hanzel.

	„Páni, porúčam sa!" rozlúčil sa Kuky.

	Chosé driemal v kresle v rohu, Hanzel sa podozrivo pomaly balil, Krauz sedel rozvalený na stoličke, Burger fajčil a zazeral.

	„Rišo, chcem sa s tebou rozprávať," nevydržal Burger.

	Konečne! Krauz čakal iba na to. Burger naňho celý deň iba vrčal, Hanzel si to všimol, balil sa naschvál pomaly, aby zistil, či Burger bude niečo riešiť, alebo nie, či bude chcieť byť pri tom sám, ale bude chcieť jeho asistenciu. Začal v jeho prítomnosti, tak odložil aktovku, sadol si a spozornel.

	„Počúvam, Edko."

	Oslovenie Edko akoby kolegu pichlo v ušiach, až sa mykol.

	„Rišo, povieš mi pravdu, ak sa ťa spýtam, kde si bol včera večer?"

	 

	 

	 

	 

	 

	      „Samozrejme, aj tak som vám to chcel povedať, no nebol čas. Bol som v cékaemke."

	„V hoteli CKM?"

	„No."

	„Kedy?"

	„O ôsmej večer. Prečo?"

	„Najprv ja. Čo si tam robil?"

	„Bol som si po informácie. Prečo? Toto má byť výsluch?"

	„Vysvetlím, no najprv ja. Po aké informácie?"

	„K vražde. Edo, o čo ti ide?"

	„Najprv."

	„Vyser sa na najprv a povedz rovno, o čo ide!?"

	„Chceš vedieť, o čo ide!? Tak dobre, chlapče, poviem ti, o čo ide!" Burger sa rozčúlil, kričal. Krauz prekvapene zmeravel, takého ho nepoznal. Hanzel doširoka roztvoril oči, tiež sa nevedel zorientovať, Chosé vstal a sadol si na svoju stoličku, aby bol bližšie.

	„Hovoril som vám, že chlapci z druhého okresu sa mi sťažovali na stále sa množiace prevalené policajné akcie. Igor, ich šéf, túto situáciu konzultoval so šéfom z trojky a ja som si preveril prvý okres, sú na tom presne takisto. Dvojkári začali konať, rozhodili siete v podsvetí, zachytili informáciu, že jeden policajt si chodí do hotela CKM každú sobotu po peniaze. Mali podozrenie, že je z mestského riaditeľstva, niekto od nás. Včera ma vzali na postriežku, nechceli, pracujú skryto, opatrne, musel som ich ubezpečiť o mlčanlivosti a lojalite, napokon súhlasili. Včera večer som bol s Igorom na postriežke, sledovali sme parkovisko a vchod do hotela, hádajte, kto prišiel večer o ôsmej? V sobotu večer o ôsmej! Rišo! Chodíš do hotela často?"

	Tri páry očí sa zabodli do Krauza. Veľa kolegiality v ich pohľadoch Krauz nepostrehol.

	„Takže takto." zašepkal. „Ty. Vy ma podozrievate, že."

	Krauz vstal, otvoril plechovú skriňu za chrbtom a vybral list.

	„Včera poobede som bol s deťmi a so Sylviou v kine. Keď sme sa vracali, vybrala schránku. Našla v nej tento list," načiahol sa a podal ho Burgerovi. Prečítal si ho a podal ďalej.

	Kým list koloval, Krauz pokračoval. „Niekto ma pozýval na schôdzku a ponúkal niečo zaujímavé. Bol som zvedavý, išiel som. Ten niekto sa volá Viktor Prajs, poznáte ho."

	„Veksláčik Viktor," prikývol Hanzel.

	„Už dávno nie je veksláčik, teraz je to pán niekto. Miro ho vytiahol z ulice a urobil z neho mocného veliteľa jednej zo svojich úderných skupín. Viktor mi ponúkol obchod. Minulý piatok sme mali s Chosém nočnú, poslali nás na zákrok do bytu, kde opitý syn zmlátil otca, syna sme zatkli. Volá sa Fero Strnad. Mal byť v lochu, no tento piatok sme ho zbalili znova, predával po šenkoch nakradnuté veci. Viktor chcel, aby sme ho nechali na pokoji a aby sme im vrátili balíček, čo mal Strnad pri zatýkaní."

	„Balíček?"

	„Nechaj tak, Chosé, dostanem sa k tomu. Chcel odo mňa dve veci a za to ponúkol na výmenu tiež dve veci. Stiahnu podanie na inšpekciu, takže budeme mať s Chosém od nich pokoj, a ponúkol informácie k totožnosti neznámej mŕtvoly aj s menom páchateľa. Súhlasil som. Problém bol s balíčkom, Strnad pri zatýkaní pri sebe balíček nemal. Viktor sa prekecol a povedal mi, kde mu balíček odovzdal, bolo to kúsok od Ferovho bytu. Rovno od Viktora som sa odviezol k Ferovi domov, otec už bol doma z nemocnice, dovolil mi, aby som sa vo Ferovej izbe rozhliadol. Balíček som našiel pod posteľou v kufri."

	„Čo v ňom bolo?"

	„Chosé, no čo asi? Neviem, neotváral som ho, hoci nám ako nálezné, presnejšie, vratné, sľúbili dvadsaťpäť percent. Vrátil som mu ho zabalený, civel na mňa presne ako vy teraz. Dostal som informácie a ešte v noci som vás obvolal, spustili sme akciu, výsledok vidíte sami, vražda je vyriešená."

	Teraz sa tri páry očí zabodli do Burgera. Krauz zdrapol list a z celej sily ho šmaril na stôl pred Burgera. Zareagoval v poslednej chvíli a zachytil ho.

	„Edo," ozval sa ticho Hanzel, „sedí mu to. Nechci mi tvrdiť, že si ten list napísal sám, aby sa vyvinil. Nemohol vedieť, že ho sledujete."

	„Ehm." odkašlal si Burger. „Prečo si nám nezavolal?"

	„Kto z vás chodí za svojimi informátormi vo dvojici?"

	Krauz mal pravdu, túto háklivú činnosť kriminálnej polície si robil každý rozumný detektív sám a identitu svojich ľudí si chránil.

	„Dobre viete, že každý z nás, kto sa stýka s podsvetím, sa pohybuje po tenkom ľade. Ľahko padneme do podozrenia z dvojitej spolupráce. V práci s informátormi ide o dôveru. O dôveru k človeku z ulice, ale aj o dôveru medzi nami. Edo, ty si ma len pre takú blbosť hodil cez palubu jak prašivého psa. Podozrieval si ma, napriek tomu, že ma poznáš."

	„A čo som mal robiť, všetky okolnosti nasvedčovali." nedokončil.

	„Že som bonzák," pomohol mu Krauz.

	„Prepáč, Rišo, ja."

	„Veril si viac chalanom z dvojky ako mne."

	„Nie, veril som viac svojim očiam!"

	„A bez opýtania a vysvetlenia si ma okamžite odsúdil!"

	„Povedal som prepáč!"

	„Na to ti seriem!"

	„Kurva! Rišo! Aj ty na mojom mieste."

	„Nikdy by som ťa nepodozrieval! Sme partia! Držíme spolu!"

	„Stojím za tebou, nikomu som to nepovedal! Až teraz vám!"

	Revali na seba. Hanzel vstal, natiahol ruky.

	„Držte huby! Čo vám šibe? Ticho!"

	Vysyčali. Dychčali. Aj Chosé vstal, otvoril chladničku, vybral fľašu, porozkladal poháriky.

	„Fakt prestaňte. Chalani, stalo sa, a dobre, že sa stalo, aspoň sme sa presvedčili, že sa vieme porozprávať o všetkom, aj o háklivých veciach. Všetko sa dá vysvetliť, ak je vôľa."

	„A dôvera," zavrčal Krauz.

	„Budeš už ticho? Rišo, uvedom si, v akej situácii bol včera Edo, vži sa do jeho kože a buď trochu uznanlivý. Vypime!"

	Chosé a Hanzel sa chopili pohárikov. Čakali. Burger sa k nim pridal, tiež vstal. Už čakali traja. Aby boli traja mušketieri kompletní, chýbal štvrtý. Krauz vstal, vzal si pohár.

	„Na nás," Chosé predniesol najkratší prípitok, aký v ich kancelárii kedy zaznel.

	Štrngli si, aj Burger s Krauzom si štrngli. Chosé rýchlo dolial, aby si to niekto nerozmyslel a nevrátil sa k starej téme.

	 

	Krauz si to rozmyslel a vrátil sa k starej téme.

	„Ale to nie je všetko."

	„Rišo, prosím ťa!"

	„Nie, Chosé, hodil som to za chrbát, ale príbeh má pokračovanie."

	„Vážne?"

	„Počúvajte. Teraz, keď Edo povedal, že striehli na policajta od nás, som si spomenul, že keď som od Viktora odchádzal, niekoho som videl vo vestibule."

	„Koho?" poskočil Burger.

	„To je práve to, že neviem. Stál mi chrbtom, upravoval sa pred zrkadlom, zbadal som ho iba úchytkom. Vysoký, štíhly, šedivé vlasy, perfektný oblek, už som ho niekde videl."

	„Náš kolega?"

	„Neviem presne. Kolegov poznám, kolegu by som asi spoznal aj od chrbta. Tohto som tu už videl, no nestretávame sa každý deň. Iba mi niekoho pripomenul, držaním tela, postavou, tie vlasy." váhal Krauz. „Možno je to blbosť, no možno si tam fakt niekto od nás chodí po výplatu. Edo, vy ste ho nevideli prichádzať’? U Viktora som sa zdržal asi hodinu, takže mohlo byť deväť."

	„Doprdele! Hneď ako som ťa spoznal, sme to zabalili. Boli sme si istí, že páchateľa máme, s alternatívou druhého muža sme nepočítali."

	„Príma, takže ste ho nevideli a ja som ho nespoznal. Naozaj neviem."

	Nemalo význam tlačiť na Krauza, keby chlapíka vo vestibule spoznal, povedal by, no ak váhal, určite ho nespoznal, na jeho postreh a úsudok sa mohli spoľahnúť.

	„Ale ani to ešte nie je všetko."

	„Ty si sa dal na čarovanie? Máš sklenú guľu? Ukáž!"

	„Nie, guľu nie, Chosé, ale v tom kufri som našiel aj niečo iné. Pozrite!"

	Krauz znova otvoril plechovú skriňu a vybral predmet zabalený v hnedej handre. Burgera myklo,  spoznal handru.

	„Edo, nespomínal si nám strieborný revolver s prasknutou pažbou? Myslím, že to bolo v súvislosti s Aničkou." Krauz posunul úlovok na kolegov stôl.

	Burger lačno chňapol po balíčku, rozbalil ho.

	„No to ma podrž!"

	Nechápavo vyvaľoval oči na revolver.

	„Je to on, niet pochýb! Chosé, ešte jeden!"

	Burger sa musel napiť, zapálil si novú cigaretu. Nechali ho, nech premýšľa, on vedel o Aničkinom prípade najviac. Usporadúval si fakty, sústredil sa, hladkal si fúzy.

	„Rišo."

	„No?"

	„Našiel si ho včera večer v kufri pod Strnadovou posteľou."

	„Našiel."

	„Kto je vlastne Strnad? Blbeček zo štvrtej cenovej skupiny asi nie."

	„Určite nie. Viktor mi naznačil, že je to jeho najlepší človek na špinavú robotu. Otvorene som sa ho spýtal, či ho používa ako strelca. Povedal, že nie, ale že je zasvätený, že už bol pri nejakej vraždičke ako pomocník a zametal stopy. Ferov životný štýl a poflakovanie sa po pajzloch je iba krytie, v skutočnosti má v ich hierarchii dôležité postavenie. Také dôležité, že jeho prešľapy žehlí Sochor, najdrahší advokát v meste."

	„Ak nie je strelec, prečo má v kufri revolver? A prečo práve tento?"

	„Čo je na tom čudné, Edko? Patrí k nim, všetci majú zbrane."

	„Majú, Riško, majú, ale svoje."

	„Čo tým chceš povedať?"

	„Sledujte ma. Pred dvoma týždňami v stredu išla Anička na autobusovú stanicu, aby sa s niekým stretla. To nám potvrdil Rasťo, brigádujúci študent. Stretnutie evidentne zmeškala, prišla neskoro, a preto ho zopakovala aj vo štvrtok, aj v piatok. Stretnutie zmeškala, lebo bola opitá, to nám potvrdila jej matka, ktorá mi v ten deň priniesla ukázať revolver z jej kabelky. Nikdy predtým Anička zbraň nemala, jasné, že ju dostala, aby ju odovzdala aj s peniazmi, nie na svoju ochranu. Zbraň jej dal Hakl alebo niekto z jeho ľudí. Pre koho, keď sa našla v Strnadovom kufri? Komu sa dáva revolver aj s peniazmi? Strelcovi, nie? Strnad je Viktorov najlepší človek na špinavú prácu, odrazu má v kufri Haklov revolver a ešte k tomu dostal od Hakla aj zálohu."

	„Zálohu na." postrčil ho Chosé.

	 

	„To práve nevieme. Igor mi povedal, že jeho chlapci zistili, že aj Hakl patrí k Bossovým ľuďom, presne ako Viktor, aj on dostal pekné kasíno, žije si. Nerozumiem súvislosti, prečo by jeden Bossov vysokopostavený človek dával podriadenému iného Bossovho človeka zbraň aj s peniazmi."

	„Chystajú nejaké svinstvo."

	„To áno, Oto, ale ak Hakl chystá vraždu, prečo by na to nepoužil svojho človeka, prečo na to chce použiť Viktorovho chlapa? Nedáva to zmysel. Presnejšie, malo by to zmysel, keby vraždu chystali Viktor a Hakl spolu, Hakl dodá zbraň a Viktor človeka, ale vie Viktor, čo robí jeho podriadený Strnad? Vie o tom, že zobral od Hakla prachy a zbraň?"

	„Tak sa spýtajme," navrhol Krauz.

	Jeho návrh bol taký jednoduchý, taký priamočiary, až ich prekvapil.

	„Jasné! Jednoducho sa spýtajme. Dáme im najavo, že o veci vieme, vystrašíme ich a možno tým zachránime jeden ľudský život," súhlasil Burger.

	„A nevykašleme sa na nich? Nech sa vystrieľajú. "

	„Chosé, o nich mi ani tak nejde, ale ak sa do toho zamiešame, dúfam, že sa dostaneme aj k Aničke. Mne nejde o nich, mne ide iba o ňu. Stratil som stopu, neviem, ako pokračovať, a čas beží."

	„Správne," súhlasil Krauz. „My máme vraždu upratanú, teraz by sme mali všetky sily nasmerovať na to dievča. Idem volať!"

	Krauz vzal telefónny zoznam a našiel si číslo do hotela.

	„Recepcia, hotel cékáem, prosím!"

	„Dobrý deň, pardon, večer. Slečna, chcel by som hovoriť s Viktorom Prajsom."

	„Pán Prajs nemá teraz čas, môžem odovzdať nejaký odkaz?"

	„Áno. Odkážte mu, že volá detektív z oddelenia vrážd Richard Krauz, nech sa mi okamžite ozve. Ide o život a myslím to vážne. Odkaz mu treba odovzdať okamžite, ak situáciu podceníte a niečo sa stane, poviem Viktorovi, že som vám volal a bude to na vás. Prídete o prácu a budete mať s nimi vytriasačky. Ako dlho u nich pracujete?"

	„Rok."

	„Takže ich poznáte? Ich praktiky?"

	„Neviem, čo máte na mysli ale,  áno," pripustila. „Takže viete, že nekecám. Teraz položím a čakám na zavolanie. Dopočutia!"

	Krauz položil. Chosé pozrel na hodinky a sledoval ich. Zazvonil telefón.

	„Tri minúty štyridsaťpäť sekúnd. Vieš sa dobre vyhrážať, parťák môj," pochválil ho Chosé.

	„Krauz."

	„Viktor," hlas znel slabo, akoby z diaľky.

	„Zobudil som ťa? Myslel som si, že si nočný vták," smial sa Krauz.

	Na druhom konci ostalo ticho.

	„Viktor?"

	„Tu som."

	„Stalo sa niečo?"

	„Postrelili ma. Niekto sa ma pokúsil zabiť." „Postrelili!?"

	Detektívi v kancelárii stuhli.

	„Dnes večer."

	„Ale my nič nevieme!"

	„Nehlásil som to, viem si pomôcť aj sám."

	Teraz na chvíľu zmĺkol Krauz.

	„Viktor, ale za týchto okolností by sme sa mali čo najskôr stretnúť. Mám pre teba niečo, čo by ťa mohlo zaujímať." „Aj ja mám pre teba niečo zaujímavé. Rišo."

	„No?"

	„Sme kamaráti?"

	„Sme."

	„Pomôžeš mi?"

	„Pomôžem."

	Krauz čakal, kým sa preberie, zjavne bol pod sedatívami. „Ak pôjdeš z Nášho Mesta južnou výpadovkou na Maďary, v druhej dedinke za mestom je reštaurácia Žltý slávik. Pred ňou je veľké parkovisko."

	„Poznám to tam."

	„Prídeš sám. Presadneš si k mojim ľuďom. Zaviažu ti oči. Jedine tak sa môžeme stretnúť. Ak máš výhrady, stretnutie odložíme."

	„Nemám. O polhodinu som tam. Len jeden malý detail na záver. Použili pištoľ alebo."

	
„Pušku, možno sapík."

	„Už aj idem!"

	Položil. Chvíľu bezmyšlienkovito hypnotizoval telefónny aparát.

	„Dnes večer ho postrelili. Použili pušku, možno samopal."

	„Ale to radikálne mení celú situáciu. Nové fakty prinášajú nové kombinácie, nové možnosti," dedukoval Burger.

	„Aké?"

	„Použili pušku, lebo revolver so strelcom sme zablokovali. Uvažujte aj vy! Fero je v cele, revolver je zablokovaný v kufri pod posteľou."

	„Ty si myslíš, že."

	„Čo vieme o Haklovi a Viktorovi, o ich vzťahoch?"

	„Edo! To by bolo ako z nepodareného gangsterského filmu!"

	„A nežijeme ako v nepodarenom gangsterskom filme? Nevidíš, ako sa nám Naše Mesto mení pred očami? Ideme!"

	„Nie! Viktor sa chce stretnúť iba so mnou."

	„To neprichádza do úvahy! Ak sú nervózni, môže to byť nebezpečné!"

	„Inak sa nikam nedostaneme, ani k Aničke. Okrem toho aj on niečo potrebuje, požiadal ma o pomoc, nič mi nehrozí."

	Burger zaváhal, no napokon váhavo prikývol.

	Keď mu dali dolu kuklu, zažmurkal, pretrel si oči, rozhliadol sa. Bol v poľovníckej chate, všade samé drevo, veľký kamenný kozub, na stenách hlavy nešťastných zvierat, pomedzi ne parohy.

	Krauz chápal opatrenia, pokus o vraždu by vystrašil aj väčšieho hrdinu, než bol Viktor.

	„Tadiaľto," ukázali mu cestu.

	Mužov v čiernych sakách vystriedali chlapci v maskáčoch. Každý mal cez plece prevesený škorpión. Krauz by rád videl ich zbrojné preukazy, no teraz nebola vhodná atmosféra.

	Dvaja ostali dolu, dvaja ho zaviedli hore schodmi do spálne. Pred dverami stáli tiež dvaja, jeden sedel v kresle v rohu. Viktor rozvalený na posteli kývol zdravou rukou. Dievča v rifliach a priliehavej blúzke si zbalilo kufrík s lekárskymi potrebami a odišlo. Viktor kývol aj na muža sediaceho v rohu. Tiež si zbalil nádobíčko a vypadol.

	„Vitaj."

	Podali si ľavé ruky. Krauz kriticky zhodnotil Viktorovo obviazané plece.

	„Kam si to dostal?"

	„Trapézový sval, čistý priestrel, bolí ma celá pravá polovica, ešte aj malíček na pravej nohe. Už ťa niekedy postrelili?"

	„Nie."

	„Tak ti dobre radím, vyhýbaj sa strelám."

	„Vykonám a rád!"

	Krauz si prisadol na peľasť. Celú cestu snoval plány, pripravoval si začiatok, opakoval si repliky očakávaného rozhovoru. Všetko zbytočne, Viktor začal sám.

	„Viem, kto to bol."

	„Vieš, kto strieľal?"

	„Ten nie je dôležitý, viem, kto ho poslal."

	„Počúvam."

	„Musíš mi sľúbiť, že sa zachováš ako kamarát."

	„Sľubujem."

	„Nikomu o tom nepovieš, pomôžeš mi."

	„Nikomu. Pomôžem ti, ako budem môcť."

	„Je to dôležité!"

	„Aj pre mňa."

	„Rišo!"

	„No?"

	„Naozaj dôležité!"

	Viktor sa chcel posunúť vyššie, nevládal, Krauz mu pomohol.

	„Chápem, môžeš mi dôverovať."

	„Pred pol rokom som zohnal výnosný kšeft. Pod Tatrami je pár desiatok hektárov strategicky dislokovaného pozemku. Meter za facku, o dva roky pôjde meter za pár tisíc. Čistý zisk ide do desiatok miliónov. Informácie dotiahol Mirec, na základe mojich podkladov. Má styky na najvyšších miestach, poznáš ho, tajnostkára. Cez tie pozemky pôjde štátna výstavba. Tibor Hakl ma predbehol, zašiel za Mirom a tvrdil mu, že je to jeho kšeft, aby mi dal príkaz a odstavil ma od toho. Miro sa nerozhýbal a Hakl sa rozhodol prevziať iniciatívu. Zajtra o desiatej sa mám stretnúť s majiteľom a prevziať podklady k pozemkom a zmluvy o predaji. Tibor sa o tom dozvedel, zúril. Chlapci mi hlásili, že niečo chystá."

	„Ty si myslíš."

	„Nemyslím, už to mám potvrdené. Hakl opustil mesto, už je schovaný."

	„V poriadku, ale to je medzi vami. Alebo budeš svedčiť? Mám zariadiť vyšetrovateľa? Budeš vypovedať?"

	„Nie."

	„Tak ako si predstavuješ moju pomoc?"

	„S tým majiteľom pozemkov nie je všetko s kostolným riadom."

	„Biely kôň?"

	„Aj tak sa im hovorí. Je to cudzinec, emigrant, nie je výhradným majiteľom, no upravili sme niektoré katastrálne záznamy."

	„Tie nepohodlné sa stratili."

	„Nastrčili sme ho, Riško, taký je život. Ja stretnutie ne-zvládnem, moji ľudia tam ísť nemôžu, lebo Hakl tam pošle svojich, budete mať v meste prestrelku, masakru. Tie podklady sa nesmú dostať do Haklových rúk, inak som odstavený."  Krauz zvážnel. Chcel s ním preberať úplne iné problémy, no masakra v meste bol podstatne väčší problém. O naplnení Viktorových obáv nemal pochýb, ak dopustí prestrelku a prevalí sa, že o akcii vedel, príde o miesto a ani sa nebude čudovať.

	„Pochopil som ťa správne? Ty chceš, aby som ja."

	„Ty a tvoji ľudia."

	„Ja nemám ľudí! Sú to moji kolegovia, vašu terminológiu si nechaj na svoje bojové porady."

	„Tak ty a tvoji kolegovia. Majiteľ príde s advokátom, zatknete ich, vezmete im papiere, potom ich prepustíte akože pre nedostatok dôkazov a papiere mi prinesieš."

	„Ty si sa zbláznil!"

	„Už sme jeden obchod uzavreli. Spýtam sa ťa otvorene, obanoval si? Dosiahol si svoje? Stal si sa úspešným detektívom? Máš vraždu vyriešenú? A máš pocit, že si si o mňa zašpinil ruky?"

	Krauz musel uznať, že náprotivná strana vie šikovne argumentovať.

	„Neponúkam ti prachy, hoci keby si chcel, dám ti za túto službičku,  pol mega."

	„Pol milióna!?"

	„Chceš? Nežartujem!"

	Krauz pokrútil hlavou.

	„Vy nie ste normálni! Koľko zarábate na tých vašich špinavých kšeftoch, že za takú blbosť môžete vyhodiť pol mega?"

	„Nielen pol, to bola prvá ponuka, ak budeš nabíjať, prispôsobím sa."

	„Choď do riti! Žena by ma zabila, keby som jej pritiahol domov toľko smetia."

	„Žena ťa zabije, keď jej zavolám, že si odmietol toľko smetia domov pritiahnuť."

	„Len by si skúsil. Ja strieľam podstatne presnejšie než ten

	amatér!"

	„Dobre, tak vážne. Nežiadam ťa len o láskavosť, nežiadam ťa len o službu, nežiadam ťa ako služobný orgán o zákrok, ponúkam obchod."

	„A čo za to dostanem?"

	„Ak zachrániš zmluvy, dostaneš, čo si zažiadaš, splním ti každé želanie."

	„Ukáž nohy, či sa ti nezmenili na zlaté plutvy."

	„Nie je to rozprávka, myslím to vážne. Počkaj chvíľu."

	Na Viktorovej tvári sa zjavila grimasa utrpenia. Stlačil tlačidlo na nočnom stolíku. Vošlo dievča v rifliach.

	„Ešte jednu!"

	Krauz využil prestávku na premýšľanie. Celá koncepcia rozhovoru sa mu rozsypala, musí začať improvizovať, snoval náhradný plán.

	Dievča prinieslo dámske zrkadielko a papierovú trubičku. Viktor si dvakrát potiahol.

	„Kokaín," vysvetľoval, šúchajúc si nos. „Bez koksu by som zaspal, tak ma nadrogovali sedatívami. Pokračujeme. Počkaj, chceš aj ty?"

	„Nie."

	„Tak na domov? Desať deka stačí?"

	„Za to by ma zase zabil šéf, nie žena. A už nepokúšaj a pokračuj."

	„Nemám s čím, ponuka padla, teraz si ty na rade."

	„Aha. Dobre, počúvaj ma. Keď sme obchodovali naposledy, dal som ja dve veci k dobru a ty dve veci. Obchod dopadol na spokojnosť zúčastnených strán. Ja som poverčivý, načo meniť zabehnuté, aj teraz dám ja dve a ty dve."

	Viktorovi poskočilo obočie.

	„Pozrime ho, ako rýchlo sa učí! Fakt je ťa tam škoda. Pokračuj."

	„Zachránim ti podklady a dopoviem ti o Haklovi."

	„O Haklovi? Je niečo, čo neviem?"

	„Máš záujem obchodovať?"

	„Čo za to?"

	„Tiež dve veci. Dozvieš sa ich na konci. Pre teba maličkosť."

	Viktor zvažoval svoje možnosti a Krauzovu prefíkanosť, rozhodol sa, že jeho možnosti sú väčšie.

	„Beriem."

	 

	„Dôveruješ svojim ľuďom?"

	Viktor sa prestal uškŕňať. Kamenný výraz jeho tváre Krauza utvrdil, že zaťal do živého.

	„Vyjebanci!" vzdychol si ticho Viktor. „Ja som to tušil! Tibor nemohol mať také detailné správy o mne iba náhodou."

	„Nejde o správy, ide ti o život."

	Viktor sa zahľadel do Krauzových očí. Chvíľu sa prepaľovali.

	„Ale toto nie je sranda, Rišo."

	„Nesmejem sa."

	„Už ani ja. Pokračuj!"

	Krauz siahol dozadu za opasok a vybral handru.

	„Rozbaľ to!"

	Viktor si poťažkal revolver.

	„Tento revolver dal Hakl svojmu kuriérovi, aby ho doručil istej osobe. My sme kuriéra sledovali, mali sme ho pod kontrolou, no odrazu sa stratil. Aj pištoľ. Netušili sme, aká je dôležitá. Vieme, že k odovzdávke malo dôjsť minulú stredu, no kuriér prvú odovzdávku zmeškal. Akú alternatívu zvolil, aby sa zbraň dostala adresátovi, nevieme, no dostala sa. Ja osobne som ju uňho našiel počas improvizovanej domovej prehliadky, bola v kufri pod posteľou."

	„Kto na nej spáva?" Viktor prižmúril oči.

	„Ako veľmi dôveruješ Ferovi Strnadovi?"

	Viktor sa ani nepohol, bolo vidieť, že teraz premýšľa on. Za čelom sa mu žeravili závity, spomínal, kombinoval, hľadal súvislosti.

	„Nič? Tvrdíš, že Strnad je tvoj človek, tak mi potom vysvetli, ako sa Haklova pištoľ dostala pod Strnadovu posteľ. Tak čí je to teda človek, ten Strnad? Tvoj alebo Haklov? Ak tvoj, prečo má Haklovu pištoľ schovanú v kufri a načo mu je? Nič ti nenapadá? Sám si povedal, že Strnad urobí za prachy všetko."

	Viktor mlčal.

	„Stále nič? Tak ešte perlička. K tomu revolveru patrí aj rulička bankoviek, záloha. Komu sa dáva revolver aj so zálohou?"

	Krauz čakal, Viktor mlčal. Musí ho naštartovať, musí mu uveriť, na tom stál a padal celý jeho plán!

	 

	„Vieš o tom, že Strnad má revolver? Konkrétne tento? Dal si mu ho? Priznal sa ti? Ukázal ti ho?"

	„Buď chvíľu ticho!"

	„Ešte posledný fakt. V pondelok má byť stretnutie,  na tvoje odstránenie ostával už iba víkend, lenže my sme Strnada v piatok zase zatkli. Hakl musel narýchlo zohnať náhradu, zohnal amatéra s puškou, profík s revolverom sedel. Na streľbu zblízka stačí revolver, no blízkeho strelca sme im eliminovali, rýchlo zohnali obyčajného strelca na diaľku, preto použili pušku. Rozdiel medzi streľbou na diaľku a zblízka ti vysvetľovať nemusím, si poľovník."

	Viktor odvrátil hlavu, sústredil sa na záclonu na okne. Posledný argument o streľbe zblízka ho musí vyhodiť zo sedla, dúfal Krauz.

	„Dobre," povedal napokon. „Ozrejmil si mi veľa nesúvislých súvislostí, otvorili sa mi oči. Už viem, prečo tak veľmi chcel ísť na poľovačku."

	„Nerozumiem."

	„Dnes som bol na poľovačke, Fero ma celý týždeň prosil, aby som ho vzal so sebou. Nikdy s nami nechodil, nikdy nebol na poľovačke, no odrazu veľmi chcel, práve túto sobotu! Ja blbec som mu zohnal aj pušku."

	„Anonymný rýchly výstrel v lese. Čistá prácička, možno by ani nepadol do podozrenia, veď je to tvoj človek."

	Viktor zosmutnel, dozvedieť sa, že zradca bol tak blízko a iba zhoda okolností mu zabránila vraždiť, musí nalomiť sebavedomie každému.

	„V konečnom dôsledku." Krauz kul železo zahorúca, „môžeš sa presvedčiť sám. Zajtra ráno ho prepúšťajú, sám si povedal, že Sochor to zariadil. Počkajte si ho, spýtaj sa ho."

	„To si píš, že sa ho spýtam!"

	Práve toto rozhodnutie potreboval Krauz počuť, išlo o veľa, išlo o starého život. Keby sa Strnad dostal domov a zistil by, že otec dovolil policajtom prehľadať jeho izbu, zabil by ho, o tom bol Krauz presvedčený. Okrem toho bolo veľmi dôležité, aby sa Krauzovi podarilo Strnada v jeho očiach čo najviac očierniť. Fero Viktorovi určite povie, že balíček mal bezpečne schovaný doma, že ho nedostala polícia, a Viktor by sa dozvedel, ako ho kamarát z detstva dobehol.

	 

	Krauz nechcel, aby sa v tejto fáze Viktor dozvedel pravdu, ešte nebola splnená jeho časť obchodu.

	„V poriadku, Riško. Teraz ani neviem, čo všetko si pre mňa urobil a ako sa ti mám poďakovať, odvďačiť, no príde môj čas, neboj sa, my dvaja sa vyrovnáme. Teraz povedz tie tvoje dve veci."

	„Pozval si ma na schôdzku k sebe do hotela."

	„A.? Nepáčilo sa ti?"

	„Mne áno, no videli ma dvaja kolegovia. Zistili sme, že máme medzi sebou bonzáka, prezrádza akcie a k tebe si chodí po výplatu."

	Viktorovi poskočilo obočie.

	„Si dobrý, myslel som si, že je to supertajná operácia."

	„Je, a teraz ju mám na krku ja. Podozrievajú ma, že som si bol u teba po výplatu, že ja bonzujem. Musíš ma zachrániť! Daj mi meno toho zradcu. To je prvá moja požiadavka."

	„A druhá?"

	„Ten Haklov kuriér je dievča,  trtkával ju. Pracovala uňho ako krupierka. Odrazu zmizla, asi pre tú spackanú prvú odovzdávku. Nikto nevie, čo je s ňou, kde je. Vráťte nám ju."

	Viktor znova stisol tlačidlo na nočnom stolíku.

	„Minerálku!"

	Dievča odbehlo.

	„Riško, mrzí ma, že som ťa dostal do kompromitujúcej situácie. Napravím to."

	„Meno? Počúvam!"

	„Nie, meno ti nepoviem, lebo by si sa posral alebo pod tlakom kolegov by si nedotiahol akciu do konca. Spravíme to inak. Ten váš človek nám v poslednom čase veľmi pomohol, Miro rozhodol, že dostane odmenu. Príde za mnou zajtra o tretej, pochopiteľne, ja tam nebudem, ale na takéto prípady mám zástupcu. Bude to rýchle, tri desať bude odchádzať. Chodí presne, potrpí si na dochvíľnosť. Odchádza stredom cez vestibul s hrdo vztýčenou hlavou. Zajtra ti zavolám podrobnosti."

	„Ďakujem."

	„S dievčaťom to bude horšie. To je Haklova akcia, ja na ňu nemám dosah, ale aby si nepovedal, že som ťa ošmekol, zavolám Mirovi a všetko mu vysvetlím. Aj tak sa s tebou chcel stretnúť. Dúfam, že jeho pokyn Hakl poslúchne."

	 

	„Keď sme pri tom poslúchaní..Mám otázočku. Ako to u vás funguje? Nerozumiem jednému. Ako rozmýšľal Strnad? Dá ťa dole a prežije? Nebál sa pomsty? Veď si povedal, že je to rozumný chalan."

	„Keby sa mu podarilo, že ma zloží, stal by sa slávny, to po prvé, a po druhé, okamžite by oficiálne prešiel na Haklovu stranu. Moje impérium by sa rozpadlo, nemal by ma kto pomstiť a jeho by chránili Haklovi ľudia. Mal to dobre premyslené, už sa mu asi zunovalo skrývať sa na ulici, zatúžil po horných vrstvách, kde by mohol naplno prejaviť svoj talent."

	„Logické. Ďakujem, Viktor, pôjdem."

	„Ešte niečo. Som rád, že sme priatelia. Ty si policajt, ja." hľadal slová, ako by sa označil, „nie," vynašiel sa Viktor. „Ale to nevadí, teraz ťaháme za jeden povraz a musíme robiť kompromisy. Ja tebe a ty mne, inak to nejde."

	„Bohužiaľ, máš pravdu."

	Obaja sa zasmiali.

	„Niet nad úprimnosť."

	„Tebe, Viktor, vždy len úprimne. Ešte raz ďakujem za pomoc."

	„Ty nie, ja ďakujem. Som ti dlžný, za všetko. Som rád, že sme priatelia, že vieme uzavrieť férový obchod."

	Krauz sa sklonil a objal ho, Viktor zaskučal.

	S férovým obchodom nebolo všetko v poriadku. Keby Krauz počkal za dverami a priložil by ucho, počul by, ako Viktor telefonuje.

	„Mirec?"

	„Viktor! Počul som, čo sa stalo! Ako si na tom?"

	„Žijem."

	„Ako ti môžem pomôcť?"

	„Pomáham si sám. Nevolám preto. Stretneme sa, všetko ti porozprávam, ale teraz ti chcem oznámiť, že som elegantne vyriešil toho nenažraného vydriducha. Ty si sa ho nevedel zbaviť skoro rok a ja som ho upratal za pár dní. Zajtra si príde po poslednú výplatu."

	„Som rád, že aj keď si ranený, myslíš na naše obchody."

	„Nebude to zadarmo. Bol za mnou Rišo."

	
„Ten pes ešte žije? Koľkokrát som mu povedal, aby sa zastavil!"

	„Teraz ho budeš musieť prijať a pomôcť. Pracuje pre nás, ani o tom nevie, pomáha nám, ani netuší ako. On nás zajtra zbaví toho smrada."

	Krauz nič z rozhovoru svojich bývalých kamarátov zo sídliska nepočul, ucho na dvere mu nedovolili priložiť, ho naložili do auta, natiahli mu kuklu a odviezli na parkovisko k autu.

	Do kancelárie dorazil po polnoci. Chalani driemali porozvaľovaní kdekade, netrpezlivo čakali. Stručne ich informoval,  Burger vyhodnotil akciu ako celkom úspešnú.

	„Vraj celkom!" žasol Krauz. „Čo by si ešte nechcel? Bossa v klepetách na tácke?"

	Burger prikývol, chcel kolegu podpichnúť.

	„Chlapci, ale ja musím ísť domov. Minulú noc som nezažmúril oka, dnes už meliem z posledného. Pred zajtrajším dňom sa potrebujem normálne vyspať."

	Všetci sa potrebovali, zajtra bude hustý deň.

	V pondelok ráno začali zostra. Po rozdelení do práce, kde Mayor vyzdvihol ich víkendový úspech, ostali a podali mu čerstvú informáciu. Vysvetlili mu plán.

	„Chlapci, ale to nemôžeme. Nemôžeme ho zatknúť iba tak, bez dôvodu, najmä ak je to emigrant, cudzinec s iným štátnym občianstvom. Navyše s advokátom!"

	„Dobre, tak to spravíme inak, na vlastné triko," rozhodol Burger. „Rišovi, Chosému a Kukymu napíš do plánu práce súčinnosť s vyšetrovateľom do vraždy Pukaloviča a mne s Hanzelom tam daj styk s informátorom. Zatkneme ich sami a ty akože o ničom nevieš. Keby nastal problém, budeme improvizovať a ty si krytý."

	„Ale to je černota jak hovado!"

	„A čo tu robíme celý čas?"

	Čo mal s nimi robiť, veď bol iba ich šéfom.

	Sedeli v kancelárii, fajčili, čakali. Viktor dodržal slovo, o pol deviatej zavolal. Potvrdil čas o desiatej, spresnil miesto a pridal opis oboch aktérov.

	O deviatej sa začali pripravovať. Krauz dostal nápad.

	„Počkajte ma chvíľu."

	Zabehol na mravnostné oddelenie.

	„Čaute, je tu Roland?"

	„Tu som."

	„Potrebujeme ťa!"

	„Volali Rakúšania? To sú čvirici, jasne som im povedal, aby volali mne."

	„Nie, nevolali a ani nemusia. Ty si nič nepočul?"

	„Nie."

	„Včera sme zatkli vraha."

	„Takže už viete aj totožnosť mŕtvoly?"

	„Vieme, je náš."

	„Dokelu! Tak pekne rozbehnutá súčinnosť s dolnozemskou políciou a vy si chytíte vraha iba tak, bez ich súhlasu! Ste normálni?"

	„Vidíš, akí sme chrapúni. Nedrdli a priprav sa, môžeš s nami spolupracovať na inom prípade."

	„Nemôžem, práve odchádzam na prezídium."

	„Prídeš tam o hodinku neskôr. Vyhodia ťa?"

	„Asi nie. Dobre, o čo ide?"

	„Len poď, nezdržuj, všetko sa dozvieš."

	Roland s Krauzom vošli do bistra o desať minút desať. Sadli si do rohu.

	„Roland, presadni si ku mne, musíš byť tvárou k tamtým dvom," zašepkal Krauz.

	Roland si presadol.

	„To sú oni?"

	„Vidíš tu ešte nejakého plešatého päťdesiatnika s okuliarmi v hrubom zlatom ráme? A ten vedľa neho je prototyp advokáta, ešte aj kufrík má advokátsky, tak nešpekuluj a sleduj. Odčítaj mi, o čom sa bavia."

	Roland sa sústredil na ich pery.

	„Hovoria po nemecky."

	„A čo si myslíš, prečo sme použili teba?"

	„Dobre, chvíľu ma nechaj. Plešatý sa pýta, koľko je hodín. Advokát odpovedá, že už by tu mali byť. Plešatý chce vedieť, či advokát skontroloval zmluvy. Odpovedá, že aspoň stokrát. Plešatý chce, aby ich vytiahol, že si ich chce ešte prečítať. Advokát nesúhlasí, vraj nemajú čas, už každú chvíľu prídu. Teraz iba mlčky sedia a pijú kávu."

	„To mi nemusíš prekladať, to vidím, nie?"

	„Jáj."

	„Teraz čo povedali?"

	„Plešatý je nervózny, advokát ho upokojuje. Plešatý sa pýta na záchod."

	Muž s okuliarmi v hrubom zlatom ráme vstal a odišiel do rohu bistra. O pár minút sa vrátil, otriasal si ruky.

	„Znova sa pýta, koľko je hodín, advokát ho karhá, aby už dal pokoj a vydržal."

	Pred bistrom zastalo ťažké čierne auto s dymovými sklami. Vystúpili dvaja maníci v oblekoch, poobzerali sa, poradili sa 

	 

	so šoférom, prešli sa po chodníku hore-dolu, zamierili k dverám do bistra. Krpatý Kuky ich predbehol, vošiel pred nimi a prikývol.

	„Roland, prišli Haklovi ľudia, ideme na vec, drž sa bokom alebo pomáhaj!"

	Krauz s Rolandom vstali a podišli k stolíku s cudzincami, z opačného rohu sa priblížili Burger s Hanzelom. V tom momente sa otvorili dvere a vošli Haklovi ľudia.

	„Páni," Krauz oslovil prekvapenú dvojicu. „Polícia Slovenskej republiky. V mene zákona pôjdete s nami."

	„Aber warum, was ist passiert?" rozčúlil sa advokát.

	Trochu im pomohli, aby zatýkanie nestratilo švih.

	Kuky sa otočil ku dverám na dvoch mužov v oblekoch. Otrčil im odznak.

	„Polícia, policajná akcia! Chcete sa pripojiť?"

	„Nie, ideme okolo, tak sme sa stavili na kávu."

	Debata v kancelárii bola rýchla, vecná. Plešatý muž mlčal, gúľal očami, advokát sa dožadoval styku s nemeckou ambasádou, potom chcel hovoriť s riaditeľom polície, potom sa chcel oficiálne sťažovať, potom. Potom ich to prestalo baviť a vysvetlili mu, že lajstrá v jeho aktovke sú jeden veľký podvod a za podvod s pozemkami v hodnote miliónov korún sa u nich dáva desať rokov.

	Habkal, odrazu si spomenul, že vie aj po slovensky, odrazu už nechcel kontakt s nemeckou ambasádou ani sa sťažovať. Ešte hodinku ich podusili a nakoniec boli radi, že im dovolili odísť. Plešatý fujazdil k východu ako strela, len aby si to nerozmysleli.

	Podvodné zmluvy mali na stole, bola toho pekná kôpka. Okradnúť štát o peniaze si asi vyžaduje precíznu administratívu.

	Prvá časť obchodu vyšla. Oni slovo dodržali. Teraz čakali na kontru z druhej strany.

	Viktor slovo dodržal po druhý raz, zavolal aj poobede.

	„Rišo, vyšlo to?"

	„Vyšlo."

	„Máš?"

	„Mám."

	„Dobre, tak si píš..."

	 

	Telefonát bol krátky. Krauz podal Burgerovi lístoček. Dve veľké písmená, potom rad čísel. Pod tým to isté, dve veľké písmená, rad čísel. Pod tým to isté. Veľa bankoviek.

	Burger začal pracovať, prišiel jeho čas.

	Prvý krok bol jednoduchý, musel zatelefonovať.

	„Igor, servus. Počúvaj, ja som to povedal Rišovi."

	„Vidíš, Edo! Presne pre toto som ťa nechcel do partie!" rozčúlil sa šéf okresnej kriminálky. „Vedel som, že keď pôjde o vášho človeka, postavíš sa na jeho stranu! Niečo si mi sľúbil, prečo si to nedodržal?"

	„Dodržal, Igor, dodržal, veď preto volám. Sľúbil som ti, že keď pôjdeme zatýkať skutočného zradcu, dám ti vedieť a vezmem vás so sebou. Tak volám!"

	„Ako, nerozumiem."

	„Rišo to nie je. Bol v hoteli, no pre niečo úplne iné. Vysvetlilo sa to, potvrdilo, je z toho von. O tretej ideme zatknúť skutočnú hyenu, idete?"

	Zbytočná otázka.

	Druhý krok bol horší.

	„Šéfe, si tu?" Burger nakukol do Mayorovej kancelárie.

	„Tu."

	„Čo robíš?"

	„Čo ťa po tom. Šéfujem ja tebe alebo ty mne?"

	„Ty mne, bohužiaľ. Počúvaj, asi ťa vyruším v práci a budeš sa nám musieť venovať."

	Mayor vyvalil oči, Burger si prisadol.

	„Počúvaj ma, Šani, veci sa vyvinuli tak, že."

	Mayor ostal ako obarený.

	„Edo, prečo ste mi nepovedali skôr?"

	„Nešlo to, pochop! Mohol o tom vedieť iba najužší okruh ľudí."

	„O koľkej?"

	„O tretej."

	„Ale to máme iba hodinu na prípravu! Utekám za riaditeľom!"

	„Za žiadnym riaditeľom! Ideme iba my, žiadna príprava, ideme naostro. Čím dlhšia príprava, tým väčšie riziko prezradenia."

	Mayor zaváhal, prikývol, súhlasil.

	
„Čo mám spraviť?"

	Krok číslo tri bol najťažší. Spolu vybehli o poschodie vyššie za riaditeľom inšpekcie. Pozorne počúval, na konci ich prekvapil. Pozrel na hodinky.

	„Ale to máme najvyšší čas!"

	Tretí krok, ktorého sa báli najviac, bol napokon najjednoduchší.

	Parkovali tri ulice od hotela, nemohli riskovať, že kolega spozná ich služobné autá. Dohoda bola jasná, nikto sa ani nepohne, kým Burger nevydá pokyn.

	Krauz sedel za volantom, Burger vedľa neho. Stále sledoval hodinky.

	„O sedem."

	„Idú ti presne?"

	„Kuky, nerýp! Naprával som si ich špeciálne na túto akciu. Ráno podľa rozhlasu."

	„Ja mám o šesť."

	„Kuky, neser ma! Idú ti dopredu! Vlastne ani nie, už aj ja mám o šesť."

	„Ale ja už mám o päť minút tri!"

	„Zavrite mu niekto hubu!"

	Krauz bubnoval prstami po volante, Burger sledoval hodinky.

	„Tri, práve vošiel."

	„Ideme!" Krauz naštartoval.

	Vo vestibule hotela sa rozostúpili. Igor priviedol desať chlapov, niežeby sa báli presily, nikto z oddelenia si nechcel dať ujsť tú pasiu. Mayor s riaditeľom inšpekcie ostali pri recepcii, chlapci z oddelenia vrážd zaujali postavenie pri východe.

	Sivovlasý muž v perfektom obleku vybehol po schodoch z nočného baru a s úsmevom na perách rezkým krokom kráčal stredom vestibulu.

	„Pán riaditeľ."

	Muž sa zháčil, priestor okolo neho sa akosi zúžil, prestal sa usmievať. Obkolesili ho, ako keď sa deti v škôlke hrajú kolo, kolo mlynské.

	
„Pán riaditeľ, som riaditeľ inšpekčnej služby ministra vnútra major Prokop," predstavil sa zatýkajúci policajt, hoci s obeťou sa dobre poznali, tykali si. „V mene zákona vás vyzývam, aby ste mi odovzdali obálku, čo ste práve dostali."

	Muž sa mu zahľadel do očí, chvíľu na seba bez slova zazerali. Muž sa usmial, rozhliadol sa po kolegoch, prikývol, pochopil. Siahol do vnútorného vrecka na saku a vybral obálku. Major Prokop ju otvoril, skontroloval bankovky.

	„V mene zákona vás zatýkam za zneužitie právomoci verejného činiteľa. Sú tu civilné osoby, nerobte cirkus, poďte dobrovoľne za mnou, inak použijeme donucovacie prostriedky."

	Nebolo treba, bol dostatočne inteligentný na to, aby vedel, že prehral.

	Správa o zatknutí riaditeľa kriminálnej polície sa rozniesla po okresoch rýchlosťou blesku. Napriek tomu, že riaditeľ inšpekcie vzhľadom na delikátnosť situácie požiadal všetkých aktérov zatýkania o diskrétnosť, chlapci z okresu sa mu na delikátnosť zvysoka vykašľali a okamžite telefonovali kolegom po celom meste.

	Kancelária stoštyridsaťjeden bola plná, nikomu sa nechcelo ísť domov, ešte stále nevedeli predýchať šok zo zatýkania.

	Dvere sa rozleteli, dnu sa vovalila Váňova mohutná postava.

	„Tak tu ma máte! Práve idem od lekára, už som zdravý jak tá rozprávková rybička, zajtra nastupujem do služby! Ako ste sa tu bezo mňa mali? Bolo vám smutno? Čo som to počul, že tu máte jeden prúser za druhým! No nič, už som tu, koniec anarchie, odzajtra to vezmem pevne do svojich rúk!"

	Vstali, rad-radom sa s ním privítali, plieskali sa po chrbtoch. Najväčšiu radosť mal Kuky, konečne bude partia pokope!

	Váňa vyložil na stôl igelitku.

	„Ako vás poznám, určite ste neobedovali, všiváci. Toto vám posiela moja polovička." vyložil chlieb, tlačenku, jaternice. „Švagor zabíjal."

	Brali si, lačno hrýzli, uznanlivo pokyvkávali. Naozaj dnes neobedovali.

	Burger zazeral na Krauza. Krauz ho videl, registroval spýtavé pohľady aj od kolegov. Napokon to nevydržal a spýtal sa: „Mám ísť ešte dnes?"

	„Cítiš sa na to?"

	„Určite."

	
„Pôjdem s tebou," ponúkol sa Chosé.

	„Netreba, jednak to nemá rád, jednak mi nič nehrozí." „Tí tvoji kamaráti zo sídliska." vzdychol si Burger. „Môžem ja za to, že z polovice partie sa stali vagabundi, z druhej podnikatelia a ja jediný som skončil takto?" širokým gestom zahrnul celú kanceláriu. „Zavolám mu."

	Miroslav Stehlík, zvaný Boss, objal kamaráta, poplieskal ho po chrbte.

	„Keď nejde hora k Mohamedovi."

	„Ide Mohamed k Bossovi na pivo." Krauz dokončil skomolené príslovie, aby pobavil. Obaja sa rozosmiali.

	„Kde sa flákaš? Čo sa nezastavíš? Koľkokrát ťa mám prosiť?"

	„Veď som tu, neplač!"

	Boss ho prijal vo svojej vile nad mestom.

	„Pijeme?"

	„A pre čo iné som prišiel?"

	Boss sa rozosmial.

	„Jasné! Vlastne pre čo iné?!"

	Sadli si, urobili si pohodlie.

	„Na nás," Boss zdvihol pohár.

	„Aby sme sa rozchádzali v takej dobrej nálade, ako začíname," opravil prípitok Krauz.

	Boss súhlasil, prikývol, vypili.

	„Čo máš nové?"

	„Nič, Mirec, všetko po starom. Decká rastú, žena mladne a opeknieva."

	„Šťastný človek."

	„Ty s tým kedy praštíš?"

	„Ešte urobím pár kšeftov, zarobím, zabezpečím sa a pôjdem na odpočinok. Ožením sa, budem kočíkovať syna."

	„Stále máš málo?"

	„Každý má málo."

	„Mirec, vyser sa na to! Pozri, ako žiješ. Múr okolo domu máš vyšší než eifelovka, auto opancierované ako tank, aj také ťažké, aj na hajzel s tebou chodia aspoň dvaja. Vieš, aký je život za múrom pekný? Spomínaš, ako sme sa iba tak, v nedeľu poobede vybrali celá partia na pivo? Bez samopalov, bez pištolí, bez ochrankárov."

	„To bolo dávno, kamaráde," vzdychol si nostalgicky. „Časy sa menia. Dnes je všetko inak."

	„Lebo ty si sa zmenil."

	„Musel som. Riadiť takú firmu, ako mám ja, chce celého človeka. Musím ich všetkých udržať na uzde."

	„Aj tak sa ti nedarí."

	„Myslíš Hakla s Viktorom? Stará vojna. Moja chyba, mal som ich ustrážiť."

	„Ako chceš ustrážiť dvoch najvýznamnejších kapitánov svojho tímu? Mali by mať dosť chochmesu sami, a nie byť odkázaní na stráženie."

	„Mali by, no vidíš, nemajú."

	„Bude z toho niečo?"

	„Ako to myslíš?"

	„Či sa bude niečo oficiálne hlásiť."

	„Nie."

	„Ale na operačnom stredisku už majú dva telefonáty o streľbe na Viktorovej ulici. Dom má postavený na konci, bokom, no aj tak to ľudia počuli."

	„Ľudia ma nezaujímajú. Upraceme si to sami."

	„V poriadku. Máš potvrdené, že to bol Hakl? Nechceš oficiálne vyšetrovanie?"

	„Nie, ako som povedal, upraceme si to sami. Bol to Hakl. Viktor sa dnes ráno spýtal toho nímanda z ulice."

	„Fero Strnad."

	„No, toho. Všetko potvrdil."

	„Aj ja by som sa s ním chcel porozprávať."

	„To nepôjde, Viktor to trochu prehnal."

	„Kde leží?"

	„Ešte sme nevybrali miesto."

	„Myslel som nemocnicu."

	„Ja nie. Ale neboj sa, nebudete mať nový prípad. Situácia, akú si zažil na brehu rieky, sa nebude opakovať, my vieme kopať poriadne."

	„Nepochybujem."

	„Keď sme pri tej rieke. všetko v poriadku? Podarilo sa?"

	„Podarilo, páchateľ je vo väzbe."

	„Viktor ma informoval o vašich obchodných aktivitách. Som rád, že ste sa dohodli. Ako to dopadlo s tým vaším riaditeľom?"

	„Tiež uprataný. Mám otázočku. Prečo ste ho hodili cez palubu?"

	„Stal sa neovládateľný, to som nemohol pripustiť. Peniaze mu zatemnili mozog, už mu nestačila pravidelná výplata, chcel stále viac a viac, mimoriadne odmeny, podiel na zisku, chcel sa stať mojím tichým spoločníkom, začal byť otravný. Musel som sa ho zbaviť. No neplač za ním, bola to sviňa. Chvíľu bez neho vydržíte, potom vám pošlem iného. Lepšieho."

	„Myslíš lacnejšieho?"

	„Tak nejako."

	„Ako to, že vydržal tak dlho? Prečo sme naňho neprišli skôr?"

	„Mal dokonalé krytie. Nebral hotové prachy, iba výnimočne, ako dnes. Väčšinou chodil raz za mesiac do kasína, nechal som ho vyhrať dohodnutú sumu a spokojný odchádzal. Boli to čisté peniaze bez rizika, výhra nie je úplatok, keby sa aj na niečo prišlo, bol by čistý. On to vymyslel, bol opatrný, vychcaný, policajt, čo ti mám hovoriť?"

	„Potrebovali ste sa ho zbaviť, použili ste mňa."

	„Správne."

	„Takže som si nabehol na vidly."

	„Nabehol."

	„A ja naivný blbec som si myslel, že Viktor mi preukazuje službu."

	„Navzájom, bolo to navzájom. Ani ty si nehral s tým balíkom fér."

	„Strnad kvákal?"

	„Kým ešte vládal."

	„Takže sme si kvit."

	„Sme. Dobré obchody robia dobrých priateľov."

	„Ja poznám iné. Dovtedy sa chodí s džbánom po vodu."

	„Vodu sem neťahaj, Riško, napime sa!"

	„Keď sme pri tých dobrých obchodoch, ešte sme nenaplnili všetky body dohody."

	„Viem, počúvam ťa."

	 

	„Volal ti Viktor?"

	„Volal, chcem to počuť od teba."

	„Priniesol som ti toto," Krauz vybral z aktovky falošné zmluvy. „Na," podal ich Bossovi.

	„Dávaš mi ich iba tak? Vieš, akú majú hodnotu?"

	„Viem."

	„A dávaš mi ich iba tak?"

	„Nie iba tak. Chcem za ne Aničku."

	„Ale podal si mi ich, už sú moje. Môžem ťa vyhodiť a nechať si ich."

	„To by si spravil?"

	Boss sa usmial. „Iba som ťa skúšal. Nie si dobrý obchodník, Viktor ťa prechválil, máš sa ešte čo učiť. Poklad, ako je tento," ukázal na spisy, „nedávaj nikdy z ruky, kým nemáš potvrdenú odplatu."

	„Ale ja ju mám potvrdenú. Keby si si prelistoval spis."

	Boss sa nahol nad stôl a zalistoval. Iba prvých pár strán boli zmluvy, potom čisté kancelárske papiere.

	„Ty pes jeden!" rozosmial sa Boss. „Teraz ťa budem musieť zavrieť do pivnice a mučiť, aby ťa tvoji vymenili za zvyšok."

	„Nemôžeš, všetci vedia, kde som a kedy sa mám vrátiť. Ak nie, príde sem sto kukláčov."

	„Dobre vedieť, ja dám dokopy dvesto našich za polhodku."

	Bavili sa, no nebola to zábava výrastkov zo sídliska, tie časy sa vrátiť nedali. Boss mal pravdu, všetko sa zmenilo. Aj keď sa smiali, aj tak bolo medzi nimi skryté napätie.

	„S tými prázdnymi papiermi si ma dojal, Rišo. Ty mi neveríš?"

	„Ja áno, ale kolegovia nie, trvali na malom bezpečnostnom opatrení," klamal Krauz, bol to jeho nápad.

	„Dobre, dohodneme sa. Anička je."

	„Hakl ju trtkával, robila preňho."

	„Viem, už si spomínam. Tibor ju upratal, veľa vedela, stala sa nespoľahlivou, a to sa v našom svete neodpúšťa."

	„Už nie je nebezpečná."

	„Ako to myslíš?"

	„Vie niečo, čo nevieme my? O revolveri, o Strnadovi, o pripravovanej vražde Viktora, čo nevieme? Už nám nemá čo prezradiť, nie je nebezpečná, nech ju vráti."

	
Boss sa zamyslel.

	„Viktor mal pravdu, podcenil som ťa, si lepší, než sa na prvý pohľad zdáš. Skúsim niečo zariadiť."

	„To mi nestačí! Musím mať istotu, inak ostanú milióny v mojej skrini."

	„Nestavaj sa na zadné, Rišo, môžem pritlačiť."

	„Nepokúšaj sa ma zastrašiť, vieš dobre, že sa ťa nebojím. Ja nie! Nie som na tvojej výplatnej listine, nie som tvoj podriadený, len ťa varujem! Nepokaz naše tak dlho pripravované stretnutie."

	Boss na chvíľu zmeravel, nebol zvyknutý, aby sa s ním niekto rozprával takým tónom. Uvedomil si, že Krauz má pravdu, spomenul si na chlapčenské časy, na to, ako sa spoznali, aký bol Krauz odmalička. Nikdy sa ho nebál.

	Rozosmial sa, aby uvoľnil napätú situáciu. Aj Krauz sa rýchlo rozosmial, aby ukázal dobrú vôľu. Zariskoval, no s Mirom sa dalo jedine takto.

	„Dobre, zariadim to."

	„Žije ešte?"

	„Žije, ale v akom je stave, za to neručím. Ani za to nenesiem zodpovednosť. Radšej ti ani nebudem hovoriť, čo s ňou Hakl plánoval, na čo ju pripravoval."

	„Viem si predstaviť."

	„Nevieš. Ale skončime s prácou, vypime si už konečne! Škoda, že tu nie je Viktor, mám chuť zvesiť sa so starými kamarátmi ako zamlada."

	Pokyny boli strohé, jasné, jednoznačné.

	„Na severnej diaľnici dvanásť kilometrov od mesta je odpočívadlo bez názvu. Teraz sú tam tri prenosné záchody, modro-biely plast. Bude tam dnes o jedenástej doobeda. Vy prídete o desať minút. Ak prídete skôr, odovzdávka sa neuskutoční." Viktor hovoril namáhavo, dychčal do slúchadla, asi sa mu priťažilo. „Rišo, neposer to! Miro si dal s Haklom dosť práce, aby ho zvládol a prehovoril."

	„Prídeme až po vás. Nikoho nebudeme prenasledovať. Máme dohodu!"

	O desiatej začalo pršať. O jedenástej stáli kilometer od odpočívadla v odstavnom pruhu.

	„Ak nám nefungujú blikačky, niekto nás odzadu naberie," obával sa Kuky.

	„Nenaberie," chlácholil ho Váňa.

	Kuky bol spokojný, konečne mal parťáka vedľa seba v aute. Hneď bol svet krajší.

	„Pozri, Rišo sa pohýna, choď za ním," zavelil Váňa.

	Prišli na odpočívadlo. Vystúpili. Dážď-nedážď, začali ho prehľadávať. O chvíľu boli mokrí do nitky.

	„Pekne s nami vydrbali," skučal Váňa. „Že som si nezobral dáždnik, zase prechladnem! No kde máte tú princeznú!?"

	„Zalez do auta, si po chorobe! Ostatní za mnou, musíme to prejsť ešte raz. Rišo, pozri aj kraj hentoho hájika!" velil Burger.

	Nebola tam.

	„Rišo, čo je?" soptil Burger. Bol vynervovaný, pátranie po Aničke a starosti jej matky ho stáli nemálo síl, už nevládal, chcel to mať dnes z krku, a teraz toto!

	Krauz nechápal, druhá strana ho ešte nikdy nepodrazila.

	
„Je iba jedno vysvetlenie, Edo."

	„Neblázni!" Burger nechcel vysvetlenie počúvať.

	„Má to za sebou, inak si to neviem vysvetliť."

	„Doboha! Svine! Toto im nedarujem, Rišo! Môžeš si dávať s Bossom aj jazýčkové, je mi to jedno, toto im nedarujeme!" vyhrážal sa Burger. Aj ostatní prikývli.

	„Pozri ešte tie hajzle."

	„Prečo ja?" frflal Kuky. „Prečo práve ja musím vždy vyfasovať tú najhoršiu rob. Chalani! Rýchlo sem!"

	Sedela na záchode a spala. Možno bola v bezvedomí. Burger jej vyhrnul rukáv.

	„Je nadrogovaná. Plno vpichov. Rýchlo, nestojte, musí ísť do nemocnice!"

	V aute sa neprebrala, vracala, no ovracané auto bola najmenšia daň, akú mohli zaplatiť.

	Po ťažkom týždni a hustom víkende nasledoval oddych, lebo na oddelení vrážd to chodilo ako na horskej dráhe, raz boli hore, raz dolu. Debatovali o práve ukončených prípadoch, Váňovi kradli tlačenku, doberali sa, čakali na ďalší telefonát z operačného strediska.

	Boss mal pravdu, vedeli kopať, Fera Strnada už nikdy nevideli. Nikomu nechýbal, možno aj otec bol rád.

	Antona Pukaloviča pochovala babka so všetkými kresťanskými náležitosťami, ako sa sluší a patrí. Truhlu neotvorili, no mohla si byť istá, že Tónko je kompletný, lebo chlapci z oddelenia vrážd dodali aj lebku z lepenkovej škatule.

	Milan Šišolák vyfasoval trinásť rokov za vraždu, ale až po troch rokoch väzby, lebo súdny proces nie je sranda a súdy mali plno iných starostí.

	Ondrej Nosek dostal podmienku, Alenka bola rada.

	Anička sa v nemocnici prebrala, bola v zúboženom stave, no zachránili ju a po detoxikačnej liečbe jej vážne poškodenie orgánov nediagnostikovali. Vrátila sa do tlačiarne.

	Riaditeľ kriminálnej polície dostal možnosť odísť do dôchodku na vlastnú žiadosť, zo zdravotných dôvodov. Využil ju. Minister ani policajný prezident si neželali škandál. Najprv ho chceli exemplárne potrestať, na výstrahu, no keď sa oboznámili s detailmi, keď si prečítali riaditeľovu zápisnicu, s kým hrával v kasíne, kto všetko využíval služby sporo odetých dievčat a zmanipulovaných krupierok, rozmysleli si to.

	O dva týždne vymenovali nového riaditeľa kriminálnej polície. Na prvej porade všetkým veliteľom oddelení sľúbil, že s podsvetím zatočí, stačí, ak mu budú pravidelne posielať plány policajných akcií na podpis.

	
Krauza bolela hlava dva dni, toľko vodky, koľko vypil so sentimentálne naladeným Bossom, nevypil hádam ani za pol roka.

	Všetkým sa uľavilo, že už to majú za sebou, len Burger chodil nabručaný.

	„Čo ti je, čo ťa žerie?" vyzvedal Hanzel.

	„Oto, poď so mnou. Ešte niečo by sme mali."

	Zašli na autobusovú stanicu, Rasťo mal službu. Vytiahli ho von z búdy.

	„Á,  kolegovia z kriminálky," snažil sa byť vtipný.

	„Niečo som ti priniesol," Burger mu podal fotografiu.

	„Vy ste nezabudli? Pán Burger, tak teraz ste ma dostali!"

	„Otoč! Nie hlavu, fotku!"

	Rasťo nechápavo civel na rad čísel.

	„To je, je to, to, čo si myslím?" nevedel sa vykoktať.

	„Je. Daj jej ešte dva týždne, potom môžeš zavolať. Pozvi ju na hotdog a kofču, garantujem ti, že príde. Už nemá žiadnu vážnu známosť."

	Rasťo sa rozžiaril, v tej chvíli nebolo na svete šťastnejšieho brigádujúceho študenta.

	Burger drgol do kolegu: „Dobrá práca, až teraz som spokojný."

	Odchádzali. Po pár krokoch sa Burger zarazil, zdrapol kolegu za rukáv.

	„Oto! Kam ideme!? Šak za fotku máme niečo sľúbené, nie?"

	Študent ich počul, priniesol dve plechovice vychladeného plzenského, keď dopili, priniesol ešte dve, akoby si už nepamätal, na čom sa dohodli.

	Detektívi postávali opretí o vysoký kruhový stôl, popíjali, sledovali náhliacich sa cestujúcich a debatovali o ničom a bolo im dobre.

	Škoda, že len do prvého telefonátu.

